
Kapitola 1

Utekal, čo mu sily stačili, no jeho rúcho a vyšší vek mu nedovolili bežať rýchlejšie. Hlavou mu preletelo, že nemal pristúpiť na stretnutie s nočným hosťom, s diablom v ľudskom tele. Nikdy by neveril, že zomrie takto. Sám, v noci, vydesený. Zotrel si z čela pot, ktorý mu stekal do očí a kalil mu pohľad.

Aspoň môj život skončí v chráme Božom, pomyslel si. To pre neho bolo jedinou útechou. Vzápätí sa otočil, aby zazrel svojho budúceho vraha. Vzdialenosť medzi nimi sa zmenšovala. Pripustil si, že mu zostávajú posledné chvíle života. Na sviatosť zmierenia chodil pravidelne, takže sa nádejal, že umrie s čistou dušou. Teda skoro s čistou, nebyť toho, s čím sa nikdy nikomu nezdôveril. Doteraz si myslel, že je to dávno vyriešené.

Z tmavého nádvoria pred hospodárskou budovou, kde sa stretol s nočným hosťom, utekal do chrámu hore kamennými schodmi. Kroky za ním zneli stále hlasnejšie a pripomínali dupot stáda smädných býkov náhliacich sa ku korytu s vodou. Boli divoké, nástojčivé a zlovestné.

Otvoril dvere do renesančnej veže a odtiaľ sa vydal ďalej schodiskom do dolného kostola. V behu ani nevnímal krásu tohto chrámu, ktorému dominoval jeden z najkrajších oltárov, aký kedy videl.

Zrazu ho zozadu do chrbta udrela niečia ruka. Skoro mu to vyrazilo dych. Spadol tvárou na studenú kamennú dlažbu. Monštrum v diablovej maske sa nad ním zohlo a kolenom ho pritlačilo k podlahe, aj keď to nebolo nutné, pretože zásah ho prikoval na mieste. Diabol mu zrazu vyhrnul sutanu a po tom, čo na ňom vykonal, zostal kňaz omráčený príšernou bolesťou v zadnici. Bola taká strašná, že mu od nej horeli celé útroby. Chcel vykríknuť, no v tom sa nad ním diabol zohol, vyvrátil mu hlavu dozadu a posledné, čo v svojom živote videl, bol nôž, ktorý mu mieril na hrdlo.

***

Cítil zadosťučinenie. Napätie v ňom povolilo. Chcelo sa mu od radosti kričať, ale myšlienka na to, že ešte nedokončil svoje dielo, ho včas zastavila. Z tváre si sňal masku a poriadne sa nadýchol. V kľaku sa pomodlil za dušu svojej obete. Jej ukazovák namočil do krvi. Bola ešte teplá a mazľavá. Znak, ktorý ním nakreslil na kamennú dlažbu, ho nejakým zvráteným spôsobom oslobodzoval. Zrazu sa postavil a vybehol do tmy k hradnej bráne.


Kapitola 2

Vonku bolo chladno a sychravo, človek cítil až do morku kostí, že končí nadvláda jesene a čoskoro príde zima. Bolo už po sviatku svätého Martina, dni sa skracovali, noci predlžovali.

„Akú si mal službu?“ opýtal sa Leopolda Ondrej Sorády, hneď ako vstúpil do izby pre lekárov.

„Celkom dobrú, len Janklin mal v noci bolesti nohy, tak som mu ju musel nanovo obviazať,“ prehodil Leopold.

Vedel však, že to nie je celkom pravda. Noc bola síce pokojná, no vždy, keď bol v službe, mal plytký spánok a každú hodinu chodil kontrolovať svojich pacientov. Bol už raz taký. Kolegovia si z neho kvôli tomu často robili posmech a prezývali ho „Chodiaci anjel“. Medzi pacientmi a sestrami začul aj „Dobrý anjel“, čo ho tešilo viac. Mal svoju prácu rád a bol šťastný, keď mohol pacientom pomôcť. Odmalička sa stretával s bolesťou a medicínou. Jeho otec bol tiež lekár a mal súkromnú prax v Nitre. Leopold hrdo pokračoval v jeho šľapajach.

Ondrej pristúpil k svojej skrinke a začal sa prezliekať do lekárskeho úboru. Leopold bol po celej noci nevyspatý a unavený. Podišiel ku krčahu s vodou a plným dúškom sa napil.

„Na chodbe som stretol starého a zháňal sa po tebe. Máš vraj k nemu čo najskôr prísť do pracovne,“ nadhodil Ondrej stoicky.

„A to mi hovoríš až teraz?“

„A kedy som ti to mal povedať? Keď som prišiel do izby, ešte si tu nebol,“ pousmial sa Ondrej.

Leopold si povzdychol a pomyslel si, čo asi môže od neho „starý“, ako prezývali doktora Františka Gašparíka, chcieť. Riaditeľ bol v podstate milý a príjemný človek s mierne korpulentnou postavou. Bol to veľký odborník. Zastávať vysoký post v nemocnici ho veľmi nebavilo, no musel, keďže bol poverený župným zastupiteľstvom.

Leopold sa otočil k dverám a Ondrejovi ponad plece povedal, že ide do „tej jamy levovej“. Zabuchol za sebou dvere a vydal sa dlhou chodbou naľavo. Po ceste stretával pacientov aj rádové sestry vincentky, ktoré sa starali o zdravie chorých. V túto dennú dobu panoval v celej nemocnici čulý pracovný ruch.

Zastal na konci chodby pred dverami doktora Gašparíka a zaklopal.

„Vstúpte!“ ozvalo sa za nimi.

Leopold vkročil do malej miestnosti, kde za stolom sedel „starý“.

„Dobrý deň, pán riaditeľ. Doktor Sorády mi odkázal, že ste so mnou chceli hovoriť.“

„Áno, kolega. Prosím, posaďte sa.“

Sanitas si sadol do kresla oproti svojmu nariadenému a oči držal otvorené už len silou vôle. Počas tých pár chvíľ od usadenia sa v kresle do momentu, keď riaditeľ prehovoril, ho začala uspávať nejaká tajná sila.

Gašparík si Leopolda rýchlo premeral pohľadom. Pred sebou videl predovšetkým človeka na vysokej odbornej, ale aj morálnej úrovni. Považoval ho za kvalitného a fundovaného lekára, navyše s veľmi ľudským prístupom. Nesmierne ho tešilo, že sa tento mladý muž hneď po svojich štúdiách rozhodol pracovať práve v župnej nemocnici. Bol presvedčený, že takúto obetu by pre pacientov neurobil hociktorý uhorský lekár. Presnejšie povedané – žiadny lekár, ktorý má za sebou výborné štúdium a ešte lepšiu rodinu.

„Mám pre vás odkaz od generálneho vikára biskupstva. Máte za ním ihneď po službe prísť do biskupského úradu,“ oznámil Gašparík. „Zriadenec vás najskôr hľadal doma, váš sluha ho poslal do nemocnice. Vraj ide o veľmi súrnu a naliehavú záležitosť.“ Po týchto slovách doktor Gašparík zdvihol na Leopolda obočie v tichej a nevyslovenej otázke:  Čo to má znamenať?

V tom čase bol generálnym vikárom nitrianskej diecézy Ladislav Záboyský, jeden z najvplyvnejších ľudí v meste. Bol to mimoriadne schopný a inteligentný rečník a manipulátor, s ktorým bolo hodné byť vždy zadobre.

„Stalo sa niečo, o čom by som mal vedieť, kolega?“ spýtal sa mladého lekára riaditeľ.

„Neviem, pane. Pán vikár je mojím krstným otcom, no ešte nikdy na takomto stretnutí netrval,“ objasnil Leopold.

Starší doktor sa trochu zamračil a bol zaskočený novou informáciou. Nevedel, že Sanitas je v rodinnom spojení s takým vplyvným cirkevným hodnostárom.

„Vonku na vás čaká koč, ktorý po vás poslali z hradu. Pokiaľ ste skončili službu, prenechajte pacientov doktorovi Sorádymu a môžete ísť.“

Leopold vstal, poďakoval a vyšiel na chodbu. Pobral sa naspäť do izby lekárov, kde sa prezliekol do redingotu, vzal si kabát, klobúk, rukavice a vydal sa von ku koču. Bol zamyslený, takže nevnímal pozdravy ľudí, ktorí ho míňali. Intenzívne rozmýšľal nad tým, čo od neho vikár môže chcieť. Občas sa s ním pred otcovou smrťou stretol, keď ich pozval k sebe na návštevu. Potom však boli tieto návštevy stále kratšie a sporadickejšie.

Keď vyšiel Leopold z nemocnice, z pristaveného koča vystúpil sluha a uklonil sa mu.

„Vy ste pán doktor Leopold Sanitas?“ opýtal sa úctivo. Sluha vedel, ako musí k tomuto mužovi pristupovať. Nielenže bol usmernený pánom vikárom, sám v minulosti poznal a vážil si starého pána Sanitasa, kedysi najlepšieho lekára v širokom okolí. Zachránil život nejednému chudobnému človeku a pomoc biednym nikdy neodmietol, aj keď mu za to nemohli zaplatiť.

„Áno, to som,“ pritakal mladý lekár.

„Prosím, nastúpte si do kočiara. Pán vikár vás už očakáva.“

Sluha mu otvoril dvierka a Leopold nastúpil. Koč vyrazil rýchlym tempom do hornej časti mesta na Nitriansky hrad. Sanitas sa usadil a nechal sa unášať jazdou, ktorá ho uspávala. Zrejme by tak pokojne nedriemal, keby bol čo i len tušil, čo ho čaká.


Kapitola 3

Keď koč zastal, biskupský sluha zaklopal na dvere. Až tento hlasný zvuk prebudil Leopolda z plytkého spánku. Ani sám nevedel, či sa mu niečo snívalo. Narýchlo si ponaťahoval nohy a ubolený chrbát. Trochu sa upravil, a keď sluha po chvíli otvoril dvierka, vyšiel pred hradný most.

Svietilo slnko, no vzduch bol už studený. Prenikavé slnečné lúče nehriali a strácali na sile. Mladý návštevník si lepšie zapol kabát a rozhliadol sa okolo. Krása tohto miesta ho fascinovala už od detstva. Ešte ako malý chlapec sa túlal po uliciach horného mesta a objavoval všetky jeho zákutia. Napriek tomu, že Nitra bola so všetkými okolitými osadami rušná, hradisko si vždy zachovávalo svoj pokoj a majestátnosť.

Po Leopoldovej pravici stál morový stĺp, ktorý vznikol ako pamiatka na ukončenie ničivej epidémie. Najkrajšou jeho časťou bol jeho vrchol so sochou Panny Márie – Immaculaty stojacej na zemeguli. Túto mal Leopold najradšej, vnímal ju ako matku ochrankyňu, ktorá stráži svoje deti pred chorobami, strachom a hriechmi. Vždy mu pripomenula, prečo má jeho remeslo význam.

Spolu so sluhom vykročili doľava smerom k biskupskému sídlu. Nitriansky hrad je impozantné miesto. V minulosti bol zničený, vypálený a spustošený, no vždy sa mu podarilo vzoprieť sa svojmu osudu a ako bájny vták Fénix vstal z popola.

Kráčali k hradu po kamennom moste a mladý lekár pohľadom prechádzal po sochách svätcov na zábradliach. Keď vošli popod lomenú bránu do hradu, museli prejsť cez ďalší vnútorný portál. Obe brány boli otvorené, aby sa vikársky hosť nikde nezdržoval.

Sluha kráčal veľmi rýchlo. Príkaz znel, aby hosťa doviedol čo najrýchlejšie, bez zbytočných zdržaní. Vikárovi nebolo hodno odporovať, pretože jeho hnev dokázal byť nemilosrdný a kto ho pocítil, nemal viac na hrade miesto.

Vstúpili do paláca a vyšli po schodoch hore do podkrovia. Tam sa nachádzali kancelárie služobníkov nitrianskeho biskupa Augustína Roškoványho. Sluha zastal pred honosnými dverami a ticho na ne zaklopal. Zvnútra sa ozval rázny hlas, ktorý nabádal hosťa, aby vstúpil. Leopoldovi sa otvorili dvere a on vošiel do priestrannej kancelárie. Bola zariadená veľmi účelne. V rohu stál rozložitý písací stôl, kreslo a knižnica s rôznymi listinami a knihami. Ďalej sa tu nachádzalo sedenie pre hostí a krásny kozub postavený v rohu, v ktorom práve horel oheň a prehrieval celú miestnosť.

„Vitaj, Leopold!“ pozdravil generálny vikár.

„Zdravím vás, otče.“

Bolo známe, že koho si Ladislav Záboyský nevážil, toho nechal stáť pred svojím stolom. Avšak hosťa, ktorého si chcel uctiť, usadil do kresla a on zaujal miesto oproti nemu. Toto sa udialo aj teraz.

„Prosím, posaď sa! Viem, že si mal dlhú noc. Nechal som ti pripraviť povzbudzujúci čaj. Nie si hladný?“

„Nie, ďakujem, ale čaj si dám rád. Dlho som ho nepil.“

„Hádam, že naposledy na štúdiách v Bologni?“ opýtal sa vikár.

„Áno, to môže byť pravda.“ Leopold si pretrel boľavé nevyspaté oči a zadíval sa na muža oproti.

Ladislav Záboyský sa odmlčal až do okamihu, kým mladý kňaz, ktorý bol jeho tajomníkom, nenalial jemu a hosťovi čaj a nevzdialil sa. Veď to, čo chcel svojmu krstnému dieťaťu povedať, nebolo pre nepozvané uši.

„Predpokladám, že netušíš, prečo som ťa sem zavolal,“ začal vikár. „Dlhší čas sme sa nevideli, mám výčitky, že som ťa trochu zanedbával,“ zatváril sa smutno hostiteľ, „ale o tomto som teraz nechcel. Potrebujem tvoju pomoc. Viem, že si inteligentný muž a môžem sa spoľahnúť na tvoje mlčanie, ale aj spravodlivosť. A to je to, čo teraz najviac potrebujem. Už v minulosti si preukázal svoje schopnosti dopátrať sa páchateľa zločinu a pomohol si mi z istej ošemetnej situácie. Chcem ťa poprosiť, aby si mi znova preukázal túto službu.“

Leopold zostal ako prikovaný. Toto by mu nenapadlo ani v najhoršom sne. Spomenul si na udalosť, o ktorej vikár hovoril. Premkla ho nevôľa, pretože ho to stálo život ženy, ktorú mal rád. A tak sa zmohol iba na otázku: „Čo sa udialo?“

Záboyský sa naklonil k Leopoldovi a šeptom vyriekol. „Pred týždňom sa stala v dolnom kostole vražda. Zabili tam biskupského archivára Jána Boršického.“ Po týchto slovách sa usadil hlbšie do kresla.

V miestnosti nastalo ticho, ktoré bolo prerušované len krokmi z vedľajšej kancelárie, kde pracoval vikárov tajomník. Napokon prehovoril Leopold, no slová mu len veľmi pomaly vychádzali z hrdla.

„O tom som nič nepočul, také niečo by sa určite v meste roznieslo. Nerozumiem… Ako, prečo… Takto je predsa dolný chrám poškvrnený!“ Myšlienky mu vírili v hlave a bez rozmyslu ich hovoril nahlas.

Zrazu sa zarazil, lebo si spomenul, že uplynulú nedeľu sa spolu so svojou matkou zúčastnil omše, ktorú na hrade riadne odslúžili. A to len krátko po tom, čo bol kostol znesvätený vraždou, ako sa pred chvíľou dozvedel. Keby to bol vtedy čo i len tušil! Vstal a začal sa zmätene prechádzať po miestnosti.

Generálny vikár sa naňho uprene zadíval a rázne prehovoril. „Leopold, posaď sa!“ Akoby mu čítal myšlienky, ďalej pokračoval. „Kostol bol biskupom riadne vysvätený, a tým aj očistený. Nemusíš sa ničoho báť. A aby som odpovedal na tvoje otázky. Dúfal som, že to, prečo sa to stalo, mi pomôžeš zistiť ty. Po meste sa to ešte neroznieslo, pretože o tom vie len pár ľudí, ktorí majú prísny zákaz o celej veci hovoriť. Takáto udalosť by poškodila nielen mestu, ale hlavne cirkvi a biskupstvu, a to si nemôžeme dovoliť. Vieš, aká je teraz situácia v Patrimonium sancti Petri! Je ohrozený Petrov stolec a naše územie sa v Taliansku rapídne zmenšilo. Za daných okolností si katolícka cirkev nemôže dovoliť žiadne nepríjemnosti.“

Leopold zdvihol pohľad na vysokú štíhlu postavu Ladislava Záboyského a zahľadel sa mu do prenikavých sivých očí, ktoré teraz upieral na svojho mladého hosťa. Nahol sa k šálke s čajom a odpil si. „Stalo sa to pred týždňom v noci z nedele na pondelok. Boršického našiel kostolník Matej Samek, keď išiel pripraviť kostol na prvú rannú omšu. Ako som ti už povedal, našiel ho v dolnom chráme. Mal podrezané hrdlo a ležal na zemi. O ostatných veciach by ti mali povedať iní ľudia. Môj tajomník ťa zavedie za kostolníkom, ako aj za strážnikom, ktorý mal v tú noc pri bráne službu.“

„Chápem, že nechcete, aby sa táto udalosť dostala na verejnosť, ale myslíte si, že sa to dá len tak ututlať? Zabili predsa človeka a mala by to vyšetrovať polícia!“

Vikár sa zrazu postavil a podišiel k písaciemu stolu. Začal sa prehrabávať v písomnostiach a niečo hľadal. Keď to konečne našiel, pristúpil k Leopoldovi a podal mu papier.

„Nepovedal som ti všetko, milý synu,“ posadil sa späť do kresla. Nadýchol sa a pokračoval. „Boršický mal nielen podrezané hrdlo, ale bol aj zneuctený. Pri jeho tele sa našiel tento znak napísaný jeho vlastnou krvou.“

Sanitas sa pozrel na kus papiera. Bol na ňom nakreslený zvláštny symbol.

>

„Nikdy som sa s takým niečím nestretol.“

„Ani my nie. A ubezpečujem ťa, že mestskú políciu sme, samozrejme, zavolali. Naším prvoradým cieľom je, aby sa táto ohavná vražda vyriešila, ostatné je už v rukách Božích. Prípad má na starosti Vojtech Očkaj, ktorý bol oboznámený s tým, že sa od neho očakáva veľmi diskrétny prístup.“

Vikár vstal a zazvonil na zvonec, ktorý bol položený na jeho stole. „Môj tajomník ťa zavedie za každým, s kým sa budeš chcieť porozprávať. Bude ti nápomocný. Niečo o prípade vie, no nie všetko.“

Leopold vstal z kresla a podišiel k dverám. Náhle sa otočil k vikárovi a rázne sa ho spýtal: „Čo odo mňa vlastne očakávate?“

„Vyšetrenie prípadu a meno vraha. Chcem však, aby si konal čo najdiskrétnejšie. Všetko, čo zistíš, musíš hlásiť priamo mne. Spolieham sa na teba, Leopold! Osobne som o tebe hovoril biskupovi a odporúčal som ťa na tento prípad.“ Záboyský pristúpil k hosťovi a zadíval sa mu priamo do očí. „Neboj sa, v nemocnici som ti už vybavil dovolenku a odmena za tvoje služby bude viac ako štedrá. Očkaj ťa už bude očakávať, avšak nezaručujem ti, že ťa okamžite prijme s otvorenou náručou. Predsa len je to mladý ctižiadostivý muž, no je si vedomý, že musí spolupracovať. Môj tajomník ti odovzdá nejaké zlatky, na nutné výdavky.“

Leopold si ešte neodpustil otázku. „A kto vlastne vykonal pitvu a obhliadku mŕtvoly?“

„Náš lekár, páter Gabriel. Verím, že ti bude vo všetkom veľmi nápomocný. A nezabudni synu – Fide, sed cui, vide.“

„Dôveruj, ale hľaď komu,“ preložil si nahlas Leopold.

Vikár sa pousmial. „Pán s tebou a pozdravuj matku. Odkáž jej, že na ňu často myslím vo svojich modlitbách.“ Následne sa otočil mladému mužovi chrbtom a odkráčal k svojmu stolu.

Sanitas otvoril dvere a ani ho veľmi neprekvapilo, keď za nimi našiel stáť mladého kňaza.

„Som vám k dispozícii, pane! Moje meno je Valentín Kolonič. Môžem vedieť, koho budete chcieť vypočuť ako prvého?“ opýtal sa tajomník.

„Najskôr by som sa chcel porozprávať s otcom Gabrielom, potom s kostolníkom a strážcom.“

„Všetci vás už očakávajú. Prosím, nasledujte ma.“


Kapitola 4

Valentín Kolonič viedol Leopolda po schodoch na prízemie biskupského paláca. Mladý lekár celou cestou premýšľal o rozhovore v kancelárii generálneho vikára, ktorého sa práve zúčastnil. Bol zmätený a ani sám nevedel, čo si má o tom myslieť. Nešlo mu vôbec do hlavy, aký by mohol mať niekto dôvod zavraždiť biskupského archivára. Možno vedel niečo, čo nemal, a preto mohol byť pre niekoho nepohodlný. Leopoldovi sa zdal záhadný najmä dôvod tohto krutého činu, no nerozumel ani spôsobu a neobvyklému miestu činu. Čoraz nástojčivejšie sa mu v mysli vynárala myšlienka, že vražda na posvätnom mieste nemohla byť náhodná.

„Môžem sa vás opýtať na Jána Boršického? Aký to bol človek? Poznali ste ho dobre?“

„Len zbežne. Občas sme sa stretli, keď som riešil nejakú záležitosť pre excelenciu vikára,“ odpovedal tajomník. Rýchlo kráčal chodbami biskupského úradu a viedol svojho hosťa neomylne k cieľu.

„Ako dlho pracujete pre vikára Záboyského?“

„Dva roky. Predtým som študoval v nitrianskom seminári.“

Leopold sa prekvapene zadíval na Koloniča a pomyslel si, aký zvláštny je pre takého mladého kňaza taký rýchly postup na vysokú pozíciu. Tajomník akoby vytušil jeho myšlienky a na vysvetlenie dodal. „Jeho excelencii som bol odporučený Antonom Karolom Pálffym, u ktorého pracoval môj otec ako správca panstva v Malackách. Keďže knieža nemal vlastné deti, ležalo mu na srdci moje dobro.“

Smer rozhovoru Koloničovi zjavne prekážal. Nerád hovoril o sebe a ešte viac mu vadilo, ak si ľudia mysleli, že je len protežovaným dieťaťom bez vlastného úsilia. Myslel si o sebe, že je inteligentný, pracovitý, úslužný a vždy vytuší, ku komu sa má ako správať. Jeho matka ho za tieto názory hrešila a tvrdila, že pýcha je hriech, a tobôž u kňaza.

Leopold vytušil jeho nepokoj. Veď aj on sa často stretával s tým, že ho ľudia porovnávali s jeho otcom. Možno aj kvôli tomu išiel študovať medicínu do Bologne a nie do Viedne ako jeho otec.

Obaja muži vyšli z biskupského paláca a zamierili cez nádvorie do hospodárskej budovy. Vydali sa ďalej dlhou chodbou vľavo, na konci ktorej vošli do priestrannej miestnosti. Tá bola rozdelená na dve časti. V jednej z nich boli postele oddelené plátennými závesmi, no práve vtedy boli všetky prázdne. Druhá časť bola zariadená ako lekáreň, kde sa na každom mieste dlhého stola a na policiach nachádzali porozkladané malé fľaštičky, mištičky a odmerky na miešanie liekov. Na stenách boli rozvešané rôzne liečivé bylinky. Táto miestnosť slúžila ako špitál a zároveň lekáreň pre biskupských úradníkov a návštevníkov.

Leopolda však najviac zaujal obrovský, v životnej veľkosti namaľovaný obraz ľudského skeletu, ktorý zdobil stenu izby.

Za stolom práve sedel postarší muž v rehoľnom habite hnedej farby a niečo miešal, ako si stihol Sanitas všimnúť. Keď si muž uvedomil ich prítomnosť, postavil sa a išiel im oproti.

„Laudetur Iesus Christus, milí bratia!“ pozdravil.

„In saecula! Amen,“ odpovedali obaja muži súčasne.

„Vy musíte byť Sanitas,“ podal Leopoldovi ruku. „Podobáte sa na svojho otca. Bol to dobrý človek a výborný lekár!“ Následne sa páter Gabriel otočil a opäť sa vrátil k stolu, aby niečo pomiešal.

Prvý prehovoril Kolonič. „Pán doktor vám prišiel položiť zopár otázok týkajúcich sa smrti Boršického.“

Muž sa len nervózne zahmýril a prevrátil oči na znak nesúhlasu so správaním rehoľníka.

„Áno, viem, mladý muž. Pamäť mi ešte slúži!“ odpovedal s trochu ironickým podtónom, no navonok stoicky pokojne. „Prosím, nechajte nás na chvíľu osamote.“

Valentín sa nechápavo zadíval najskôr na rehoľníka a potom na Leopolda, od ktorého očakával podporu. Ten však mlčal.

Keď tajomník vyšiel z miestnosti, páter Gabriel zdvihol zrak od misiek. „Kolonič nie je zlý človek, ale pokiaľ viem od jeho excelencie vikára, ani on nemusí vedieť všetko.“

„Áno, máte pravdu,“ prisvedčil Leopold. „Viem, že ste vykonávali pitvu na mŕtvom archivárovi. Môžete mi k tomu niečo povedať?“

„Boršického našiel v dolnom chráme kostolník. Hneď ako sa trochu spamätal z toho šoku, utekal za kanonikom Jozefom Kanczlerom, a ten tú správu bezodkladne oznámil generálnemu vikárovi a biskupovi. Potom ma ihneď povolali k prípadu. Mŕtvolu som obhliadol najskôr na mieste a potom som tu vykonal pitvu, ktorá priniesla len pár poznatkov. Prvým zistením je, že archivár bol podrezaný sprava doľava jedným ťahom. Ostrý nôž mu takmer oddelil hlavu od krku. Pred smrťou mu bol vrazený do konečníka hrubší drevený predmet. Zomrel priamo na mieste, kde bol aj nájdený, čo som usúdil z množstva krvi. Obeť mala nadváhu, problémy s trávením a značne poškodenú pečeň pre holdovanie alkoholu.“

Leopold pozorne počúval a snažil sa zapamätať si všetko dôležité. Keď páter skončil, pristúpil k nemu bližšie. „Ako viete, že predmet, ktorý mu vnikol do konečníka, bol drevený?“

„Našiel som úlomky dreva, z čoho usudzujem, že nebol znásilnený priamo penisom, ale dreveným kolom. A ešte by som vám rád niečo povedal. Boršický nebol najhorší človek, ale ani najlepší. Mal problémy s alkoholom a v jeho správaní bolo niečo zvláštne, ako keby niečo skrýval. Tomu mužovi som sa snažil zväčša vyhýbať.“

„Rozumiem. Zistili ste ešte niečo, čo by som ešte potreboval vedieť?“ Napriek svojej otázke Sanitas nepredpokladal, že mu tento nižší, mierne zavalitý muž oznámi niečo zaujímavé.

„Áno, čosi by som ešte mal. Síce sa to pred mojím príchodom niekto pokúšal z dlažby zmazať, no aj tak bolo zjavné, že na nej bolo niečo napísané. A nie hocičím, ale krvou obete. Som si však istý, že to určite Boršický nenapísal. Také niečo by nestihol. Pokiaľ neberiem do úvahy bolesť, ktorú musel nebohý cítiť, po podrezaní bol na mieste mŕtvy. Z toho usudzujem, že krvavý znak musel na podlahu nakresliť vrah alebo niekto, kto bol pri tele predo mnou.“

„Ďakujem za pomoc. Ak by som ešte niečo potreboval, môžem sa na vás obrátiť?“

„Vždy ma tu nájdete. Zdržujem sa v priestoroch hradu.“ Páter Gabriel sa na neho ešte raz pozrel a predtým, ako sa vrátil k svojim liekom, dodal. „Dávajte na seba pozor! Tento prípad nie je jednoduchý. Okolo úradu sa pohybujú rôzni ľudia a cirkevná moc siaha ďaleko za hranice mesta.“

Po týchto slovách Sanitas rehoľníka opustil. Spolu s Koloničom sa vydal za kostolníkom, ktorého našli v hornom kostole čistiť svietniky. Matej Samek bol muž s láskavou tvárou, ale do prípadu nepriniesol nič nové. Povedal len to, čo už Leopold predtým vedel.

Cez horný kostol sa obaja muži dostali po širokom schodisku do dolného chrámu. „Tu zabili archivára,“ utrúsil Valentín a ukázal na dlažbu pod schodmi.

Dolný kostol patril k najmladším častiam Baziliky sv. Emeráma, ktorá bola tvorená románskym, horným a dolným kostolom. Naľavo uzrel Leopold nádherný oltár s reliéfom, ktorý zobrazoval výjav snímania Ježiša z kríža.

Keď sa však pozrel na miesto vraždy, nič nezvyčajné nevidel. Dlažba už bola dávno umytá a vyčistená. Jedna vec mu predsa len napadla a hneď sa na to mladého kňaza spýtal.

„Premýšľam, ako sa mohla obeť dostať do chrámu. Nemal by byť na noc zamknutý?“

„Áno, to býva, ale archivár mal kľúč od veže. Ten sa našiel vo vstupných dverách.“

„A boli dvere baziliky ráno otvorené?“

„Nie, zamknuté, ale kľúč bol v zámke. Asi ich uzamkol vrah, keď odchádzal.“

Obaja muži vyšli z baziliky a vydali sa pieskovcovým schodiskom, ktorého zábradlie bolo ozdobené vázami a plastikami svätých, až naľavo k vstupnej renesančnej bráne. Tu už na nich čakal strážnik, ktorý k nim predstúpil a zasalutoval.

„Dobrý deň! Volám sa Martin Stein a dostal som príkaz, aby som vám popravde rozpovedal, čo sa stalo tej noci, keď zomrel pán archivár. Bolo to teda tak, mladý pán! Poobede prišiel za mnou dôstojný pán Boršický a požiadal ma, aby som pustil jeho hosťa, ktorý mal za ním prísť po večernom ruženci. Tak sa aj stalo. Muž v čiernom plášti a v kapucni prišiel k bráne a ja som mu otvoril. Opýtal som sa ho, či vie, kde nájde pána archivára, a on bez toho, aby sa na mňa čo i len pozrel, odvrkol a odkráčal. A to je všetko, čo o tom viem.“

Leopold sa musel v mysli pousmiať nad vojenským správaním a postojom strážnika. Začal naňho dorážať ďalšími nepríjemnými otázkami s navonok vážnym výrazom. „Ako viete, že to bol muž? A videli ste ho odchádzať z hradu?“

„Muž to bol určite, kvôli výške. Žena by taká vysoká nebola,“ poškriabal sa Stein po brade, akoby veľmi tuho premýšľal. „A odchádzať z hradu som ho nevidel.“ Strážnik sa zatváril trochu previnilo a uhol pohľadom.

Niečo tu nehrá, pomyslel si Sanitas. Tento muž pravdepodobne skrýva tajomstvo. Červenkastý, žilnatý nos, mierne žltkastá pokožka, nekoordinované pohyby…

„Nechajte nás na chvíľu osamote, pán tajomník,“ otočil sa na svojho spoločníka. Keď sa ten trochu vzdialil, Leopold začal dotierať na strážnika. Hneď po spozorovaní týchto vonkajších prejavov mu došlo, že strážnik je alkoholik. Nechcel to však pred tajomníkom povedať, aby nemal problémy.

Po niekoľkých ostrejších vetách a predložení logických argumentov sa Stein podvolil a prezradil, že Boršický mu v ten deň priniesol do strážnice sud piva. On sa tak opil, že ani nevedel, čo sa deje, až pokým ho kostolník nezobudil a nepovedal mu o vražde. Takže bolo takmer isté, že vrah odišiel z hradu cez bránu.

„Prosím vás, pán doktor, nepovedzte to nikomu! Ja mám šesť detí a musím sa o ne postarať. Ak by ma pán vikár vyhodil, čo by si bezo mňa počali?“ zaplakal strážnik a na dôkaz si začal utierať suché oči.

„Dobre, nepoviem nič,“ sľúbil mu Leopold. „No musíte sa v pití alkoholu mierniť, lebo váš výzor aj správanie už hovoria o pokročilej chorobe. A to vám hovorím ako lekár a nie ako vyšetrovateľ!“

„Obmedzím ho, obmedzím. To vám sľubujem!“

Sanitas vedel, že sa to nestane, lebo ľudia ako on len málokedy dokázali splniť svoje sľuby. Väčšinou boli príliš slabí, aby vedeli bojovať so svojím neduhom.

Teraz už vedel, ako sa vražda stala, kedy a ako sa vrah dostal do a von z hradu, no stále mu v prípade unikali najdôležitejšie súvislosti.


Kapitola 5

Leopold sa vrátil na nádvorie pred bazilikou, kde na neho už čakal Kolonič. Podal mu balík, v ktorom boli, ako uviedol, zlatky určené na pokrytie jeho výdavkov spojených s pátraním. Neskôr, keď si ich prerátal, zostal mierne zaskočený. Bolo to rovných 300 zlatých!

Tajomník sa zaujímal, kde ešte potrebuje odviezť, no on ponuku slušne odmietol. Vzápätí stihol poznamenať, že sa mu určite ozve, ak by sa z jeho strany niečo vyskytlo. V danom momente však Leopold túžil hlavne po prechádzke, keďže si potreboval vyvetrať hlavu a trochu usporiadať myšlienky.

Vydal sa dolu kopcom smerom von z hradu, prešiel okolo morového stĺpa a potom zamieril k Samovej ulici. Počas celej cesty veľmi intenzívne premýšľal o prípade, ktorým bol poverený. Potreboval sa o tom s niekým dôveryhodným porozprávať a prejsť si všetky poznatky. Napadla mu iba jediná osoba, s ktorou bol ochotný rozoberať tieto chúlostivé okolnosti. Bol to jeho dlhoročný kamarát Andrej Viest, správca ich rodinného domu, v ktorom svojho času aj býval.

Andrejov osud bol veľmi pohnutý. Rodičia mu zomreli na choleru, keď bol ešte dieťa. Keďže nemal žiadnych príbuzných, zostal úplne sám. Jedného dňa ho našiel Leopoldov otec špinavého a hladného túlať sa ulicami Pároviec. Vzal ho k sebe domov a postaral sa o neho. Úbohej sirote dal strechu nad hlavou, jedlo, oblečenie a vzdelanie. Andrej si za toto všetko doktora Sanitasa veľmi vážil a bol to ten najlojálnejší človek, akého Leopold poznal. O niečo starší Viest mu bol zároveň aj dobrým priateľom, aj keď ich na chvíľu od seba vzdialili Leopoldove štúdiá v Bologni. Andrej sa staral o chorého otca a celý ich majetok pred dedičovým návratom domov.

Leopoldova matka Oľga pochádzala zo šľachtického rodu Esterházi a výchova sa obvykle nedala poprieť. Spočiatku nebola s príchodom ďalšieho „hladného krku a najdúcha“ do domu spokojná. Neskôr, ako si aj Leopold všimol, si ho obľúbila a bola mu za jeho pomoc vďačná, i keď Andrejovi by to otvorene nikdy nepriznala.

Leopold si tuhšie zapol kabát, aby ho lepšie ochraňoval pred čoraz silnejším pofukovaním severného vetra, ktorý so sebou prinášal predzvesť blížiacej sa zimy. Už od detstva mal rád toto obdobie, keď sa všetka pozornosť začala obracať k najkrajším sviatkom roka – Vianociam. No teraz, napriek tomu, že sa blížili sviatky lásky a porozumenia, mal skôr pocit, že atmosférou prenikol duch nepriateľstva a nevraživosti.

Snažil sa tieto chmúrne myšlienky rýchlo zahnať a pridal do kroku. Po ľavej strane minul Farský kostol sv. Petra a Pavla s kláštorom. Medzi ľuďmi bol skôr známy ako františkánsky kvôli Reholi menších bratov – františkánov, ktorá tu sídlila. Prešiel popri Župnom dome, ďalej cez riečne rameno, ktoré oddeľovalo hornú časť mesta od dolnej. Župnou ulicou popri hostinci Koruna míňal kostolík sv. Michala na Andrášku. Farskou ulicou zamieril rovno domov.

Jeho rodičovský dom sa nachádzal na opačnej strane ulice ako kostol navštívenia Panny Márie. Bola to prízemná budova so vstupnou bránou z ulice. Keď vošiel do dvora, starý sluha Jakub, ktorý u nich slúžil už dlhé roky, mu ihneď vybehol oproti.

„Mladý pán, kde ste boli? Urodzená pani sa po vás už veľmi zháňala. Dokonca dala poslať susedovho chlapca do nemocnice, aby sa na vás popýtal, a tam mu povedali, že ste išli kočom na hrad,“ spustil Jakub na Leopolda a celý udýchaný sa držal za hruď. Snažil sa upokojiť a nanovo nabrať dych.

„Všetko je v poriadku, Jakub. Prosím ťa, priprav mi obed, krčah s vodou na opláchnutie, čisté oblečenie a zavolaj mi Andreja,“ v behu mu rýchlo prikázal Leopold. Na vysvetľovanie nemal čas. Veľmi dobre vedel, že starý sluha by najradšej od neho chcel plné doznanie. Avšak bližšie dôvody a okolnosti svojej nedávnej návštevy biskupského úradu chcel objasniť iba Viestovi.

Sanitas vošiel do predizby cez vydláždený a dokonale vyzametaný dvor. Jakub mu pomohol z kabáta. Odložil mu klobúk a utekal do kuchyne za kuchárkou Máriou, ktorej prikázal pripraviť obed pre mladého pána.

Leopold však najskôr išiel do salóna pozdraviť matku. Sedela v svojom obľúbenom kresle pri okne s výhľadom na záhradu a čítala knihu básní. V kozube horel oheň a v miestnosti bolo príjemné teplo. Zahľadel sa na ňu. Videl stredne vysokú, stále štíhlu ženu s jemne prešedivenými blond vlasmi a zelenými očami. Jej tvár vyžarovala inteligenciu, oči milotu a zároveň nedočkavosť. Aj teraz, na prahu päťdesiatky, to bola krásna žena, ktorá nemala núdzu o nápadníkov.

Leopold k nej podišiel, pozdravil ju a pobozkal na líce. Mal ju veľmi rád a po smrti otca jej prejavoval ešte viac náklonnosti.

Mama sa na neho usmiala. „Vraj si bol na biskupskom úrade, stalo sa niečo vážne?“

„Nie, všetko je v poriadku! Len ma chcel vidieť krstný otec. Mimochodom, nechal ťa pozdravovať.“ Aby Leopold lepšie zdôvodnil svoju návštevu, pokračoval. „Mal asi len výčitky svedomia, že ma dlho nevidel a po otcovej smrti trochu zanedbával.“

Oľga Sanitasová vstala a podišla k fľaši, z ktorej si naliala do malého pohárika orechový likér. Náznakom sa opýtala Leopolda, či si prosí aj on, a po jeho odmietavom geste si odchlipla. „Mám vikára rada, ty to dobre vieš, ale tvoj otec zomrel pred šiestimi rokmi a odvtedy sme sa videli len párkrát. A to aj napriek tomu, že sme predtým boli v tesnejšom kontakte.“ Opäť si odpila. „No chápem, je veľmi pracovne vyťažený… To je všetko, čo od teba chcel?“ opýtala sa ho a úkosom sa na neho zahľadela, akoby očakávala ďalšiu odpoveď.

Leopold netušil, ako je možné, že pred ňou nevedel skoro nič zatajiť. Už od detstva vedela vytušiť, keď ho čosi trápilo alebo niečo vykonal.

Teraz však vedel, že pre dobro všetkých musí matke klamať. „Nie, iný dôvod tá návšteva nemala. Vikár sa ma ešte pýtal na prácu a na novinky v mojom živote. Potom som šiel domov.“

„Dobre. Tak sa choď najesť,“ dodala a sadla si opäť do kresla k svojej knihe.

V jedálni ho už na stole čakal obed. Rozvoniavalo tu pečené kura so zemiakovou kašou. Vedľa taniera stál pohár s vínom zriedeným trochou vody. V mise pred ním boli nachystané pečené tvarohové buchty, ktoré mal tak rád. Ihneď sa s chuťou pustil do jedla. Vzápätí niekto zaklopal na dvere a vstúpil Andrej.

„Dobrý deň, Leopold. Jakub mi vravel, že so mnou potrebuješ súrne hovoriť.“ Muž podišiel k stolu a po vyzvaní sa posadil na stoličku. Leopold sa na svojho priateľa pousmial. Bol to vysoký muž so širokými ramenami, avšak už s mierne sa vzdúvajúcim bruchom. Bol o niečo vyšší aj robustnejší ako on, ale tmavými vlasmi a očami sa na seba trochu podobali. Kým Andrej býval obvykle nahladko oholený, Leopold nosil krátko zostrihnutú tmavú bradu, ktorú si teraz pohladil.

„Si hladný? Nechám ti priniesť jedlo,“ prihovoril sa mu Leopold a opäť sa pustil do prežúvania. Vedel, že to nie je veľmi slušné, ale pred priateľom si to mohol dovoliť.

Andrej zamietavo pokrútil hlavou. Hneď bol zvedavý na dôvod ich vzájomného rozhovoru.

Sanitas odložil tanier s jedlom nabok. Andrejovi vyrozprával všetko, čo sa týkalo jeho rozhovoru s vikárom, až po vlastné úvahy, ktoré sa mu vynárali v mysli počas spiatočnej cesty domov. Keď dokončil svoje rozprávanie, v očakávaní sa zahľadel na priateľa.

Viest si zobral z misy tvarohovú buchtu a začal ju prežúvať. Tuho premýšľal o tom, čo mu Leopold práve povedal. Určitú časť svojho života prežil na ulici, a preto dobre vedel, aké ohavnosti sa tam občas páchali. V Párovciach veru nebol ľahký život, aspoň nie pre malého chlapca. Videl tam toľko zloby, hriechu, necudnosti a zločinov, až nadobudol pocit, že už musí byť voči toľkým ľudským nerestiam odolný.

Avšak to, čo mu práve Leopold porozprával, ho dosť udivilo. Jednak preto, že vražda sa odohrala na biskupskom hrade, jednak pre jej brutalitu. Obec Párovce bola všeobecne známa svojou špinou, zápachom a kriminalitou, ako aj najväčšou židovskou obcou. V tejto štvrti sa tvrdé správanie často priam vyžadovalo, aby človek dokázal prežiť. Andrej to však nemienil a ani nechcel ospravedlňovať. On sám bol okolnosťami v detstve donútený k spáchaniu niekoľkých hriechov. Už to však mnohokrát oľutoval a dúfal, že mu to Ježiš odpustí, keď sa s ním stretne na onom svete. Vraždu však považoval za veľmi ťažký hriech.

Leopold sa začal netrpezlivo hmýriť na stoličke.

„Nuž, úlohu si dostal ťažkú. Na moju pomoc a mlčanlivosť sa však vždy môžeš spoľahnúť. Nie je to prvýkrát, čo sa spolu púšťame do neľahkej úlohy,“ zašomral Viest a zobral si ďalšiu buchtu. S plnými ústami pokračoval. „Poďme si zhrnúť, čo už poznáme. Vieme, ako sa vrah dostal na hrad. Pustil ho strážnik na príkaz archivára. Z toho vyplýva, že obeť vraha buď poznala, alebo bol aspoň očakávaný. Ak ho poznala, zostáva otázne, ako dobre. V prípade, že bol vrah očakávaný, ale obeť ho nepoznala, zostáva záhadou, prečo sa s ním chcela stretnúť tak neskoro večer. A to v utajení, aby o tom skoro nik nevedel. Ďalej poznáme spôsob, akým bola vražda spáchaná. Obeti bol ostrým nožom podrezaný krk. Predtým bol nebohý zneuctený dreveným predmetom. Vieme, že vrah je ľavák, o čom svedčí smer rezu. Nepoznáme však dôvod zneuctenia obete pred smrťou. Chcel mu iba spôsobiť bolesť, chcel ho ponížiť? Alebo v tom bol hlavne sexuálny motív? Podľa teba sa páter Gabriel vyjadril, že mal pocit, akoby archivár niečo skrýval. Čo ak to bolo praktizovanie sodomizmu?“

Leopold ho prerušil otázkou. „Ty si myslíš, že vrah bol bývalý milenec Boršického?“

„A prečo nie?“ ujal sa slova Andrej. „Ty si ešte nikdy nepočul o náklonnosti rovnakých pohlaví?“

„Áno, samozrejme, že som počul, a pár mojich spolužiakov v Bologni to aj vykonávalo. Ale Boršický? Veď musel mať aspoň šesťdesiat rokov a bol kňaz.“ neveriacky potočil hlavou Leopold.

„To sa predsa nevylučuje! Už si mohol, milý môj priateľ, pochopiť, že aj kňazi sú len ľudia, a tým aj hriešnici. Taktiež vieme, ako sa vrah dostal z hradu. Pravdepodobne cez bránu, keď strážnik opitý zaspal. A spitý bol preto, že mu obeť zaniesla sud piva. Boršický určite vedel o slabosti strážnika. Páter Gabriel sa vyjadril, že obeť mala tiež problémy s alkoholom, súdiac podľa stavu jej pečene. Možno píjavali spolu alebo sa navzájom kryli. To však zatiaľ s istotou nemôžeme tvrdiť. Z toho vyplýva, že obeť nielenže chcela vraha dostať nepozorovane na hrad, ale rovnako chcela, aby sa takto z hradu aj dostal. Zavraždený určite nechcel, aby vraha niekto spoznal, ani to, aby sa o ňom vedelo.“

„Mali by sme vziať do úvahy aj tú možnosť, že sexuálny podtón vraždy môže byť len zavádzajúci,“ zahĺbil sa do monológu Leopold. Potom sa postavil a zazvonil na Jakuba.

Keď prišiel starý sluha, zaujímal sa, či mu už pripravil šatstvo a vodu na umytie. Potom Sanitas Andrejovi naznačil, aby ho nasledoval do jeho izby. Tam sa vyzliekol do pol pása a začal sa umývať. Andrej si zatiaľ sadol do kresla pod oknom.

„Chcel by som, aby si zašiel za tajomníkom generálneho vikára Valentínom Koloničom. Požiadaj ho, aby ti zistil viac informácií o Boršickom. Potrebujeme vedieť, kde predtým pôsobil, na čom naposledy pracoval a podobne. Večer sa opäť stretneme doma a porozprávame si novinky. Ja zatiaľ pôjdem za Vojtechom Očkajom, tým policajným kapitánom. Bolo mi povedané, že som očakávaný, aj keď nie s otvorenou náručou. Čo chápem, keďže sa mu budem miešať do vyšetrovania.“

Potom sa rozišli a každý z nich sa vybral iným smerom. Viest na hrad a Sanitas do budovy kapitanátu. Leopold vedel, že to nebude príjemný rozhovor, no na také privítanie, ktorým ho poctil kapitán Očkaj, nebol ani len trochu pripravený.

Sanitas vstúpil do budovy, kde sídlil policajný kapitán, a ohlásil sa u službukonajúceho strážnika. Ten ho zaviedol do pracovne Vojtecha Očkaja.

Leopold sa ihneď, ako vstúpil, mierne uklonil a chcel sa predstaviť. Avšak hostiteľ mu na to nedal najmenšiu príležitosť.

Upriamil na neho svoje prenikavé oči trčiace z robustnej tváre a hlasom ostrým ako britva začal. „Á, pán doktor Leopold Sanitas. Absolvent prestížnej Bolonskej univerzity, v súčasnosti lekár v Župnej nemocnici. Otec Michal Sanitas, miestny lekár a ľudomil.“ Posledné slovo zdôraznil kapitán takým nepríjemným spôsobom, až Leopolda striaslo. Začal premýšľať, čím si zaslúžil takéto privítanie. Očkaj pokračoval. „Matka Oľga Sanitasová z rodu Esterházi. Vaším otcom si veľmi znížila svoj spoločenský status, pokiaľ viem, bola dokonca vydedená. Po matke nakoniec zdedila nejaký majetok na Zobore, vo Veľkom Bábe a nejaké domy vo Viedni a ešte…“

Sanitas to už ďalej nemienil počúvať. Mal svoju rodinu veľmi rád a vážil si ju, a preto sa ho veľmi dotkol spôsob, akým to Očkaj pred ním prezentoval. Dobre poznal svoj rodinný pôvod a taktiež vedel, aké majetky vlastnia jeho predkovia. Vôbec nepotreboval, aby mu to pohŕdavo pripomínal tento arogantný človek.

„Stačí, pán kapitán! Viem, kto som, a som rád, že to viete aj vy. Kvôli tomuto som k vám neprišiel. Ak viete všetko o mojej rodine, potom určite tušíte aj to, že som prišiel vo veľmi chúlostivej záležitosti. Ide o vraždu Jána Boršického.“

„Áno, viem prečo ste tu, a zároveň vám chcem oznámiť, že nie som s vašou účasťou na vyšetrovaní vôbec spokojný. Ste radový občan a ja som policajný kapitán. Mám za to, že vyšetrovanie tohto prípadu by malo byť výlučne v mojich rukách. Avšak rozkaz od vikára Záboyského znel, že vám mám byť nápomocný, tak teda budem,“ sťažka preglgol. Potom, čo sa po krátkej odmlke trochu upokojil, pokračoval. „Čo konkrétne chcete vedieť?“

„Ako ďaleko ste postúpili s vyšetrovaním?“

„Vraha ešte nemáme, ak sa pýtate na toto,“ sarkasticky odpovedal Očkaj, „no preverili sme si pár informácií o obeti.“ Sklonil hlavu nad nejaký papier a začal čítať. „Ján Boršický sa narodil v Trnave v roku 1805. Vyštudoval tu teológiu a aj v Nitre. Neskôr pôsobil ako kaplán v Hronskom Beňadiku. Potom bol učiteľom a pomocným archivárom v Spišskej Kapitule na bohosloveckom učilišti. V období rokov 1844 až 1849 pôsobil ako kňaz v Kostole obrátenia sv. Pavla v Žiline. V tom čase taktiež vyučoval v miestnom sirotinci náboženstvo a kapitoly zo Starého a Nového zákona. Neskôr ho preložili do Nitry k biskupskému archívu. A to je všetko,“ dokončil svoje čítanie kapitán. „Samozrejme, všetky informácie sme si dobre preverili. Rovnako dôkladne sme preskúmali aj miesto vraždy.“

Leopold vedel, že Očkaj nevie o symbole, ktorý sa našiel napísaný pri obeti. Toto mu však povedať nemohol. V prvom rade sa potreboval dozvedieť, čo všetko o prípade ešte zistil.

„Viete, ako sa vrah dostal dnu a následne von z hradu?“

„Vieme len to, ako sa dostal na hrad. Povedal nám to strážnik Stein. To, ako sa vrah dostal z hradu, sme zatiaľ nezistili. Tak isto poznáme príčinu smrti a spôsob vykonania vraždy. Obeť mala podrezaný krk, čo už určite viete, keďže ste dnes ráno boli na hrade,“ dodal uštipačne Očkaj a posadil sa do kresla.

Leopolda nevyzval, aby sa posadil tiež, no on to vzhľadom na jeho správanie ani neočakával. Napriek tomu sa bez vyzvania sám uvelebil do kresla oproti policajnému kapitánovi.

Očkaj dobre vedel, že voči tomuto človeku musí pristupovať obozretne. Bol usmernený príkazom od samotného generálneho vikára. Záboyský vedel byť veľmi silný nepriateľ, a preto si ho Vojtech nechcel a ani nemohol dovoliť rozhnevať. Uvažoval, čo všetko môže Sanitas vedieť. Žeby len to, čo aj on? Alebo vie ešte niečo navyše? Potreboval to ihneď zistiť.

„A čo ste objavili vy, milý pán doktor? Ja som vám predsa povedal všetko. Teraz očakávam rovnakú pomoc od vás!“

„Myslím, že vy toho viete viac, pán kapitán. Mali ste väčší priestor na pátranie. Ja som sa o vražde dozvedel len dnes ráno. Odvtedy som stihol vyhľadať kostolníka Sameka, ktorý obeť našiel. Ďalej som sa zhováral s Martinom Steinom, ktorý pustil vraha do hradu, a ešte s pátrom Gabrielom, ktorý vykonal obhliadku mŕtveho.“

Vtom mu Očkaj skočil do reči. „Áno, toho kapucína sme vypočuli aj my, ale nič zaujímavé sme sa nedozvedeli.“

„Môžete mi spresniť, kedy vás povolali k mŕtvole?“ spýtal sa Leopold a vstal, aby dal najavo, že už nemieni hostiteľa ďalej zdržiavať.

„Hrad nám to oznámil ráno na svitaní.“

„Ďakujem vám. Ak by ste ešte niečo zistili, viete, kde ma nájdete.“

„Ak by ste niečo nové zistili vy,“ doplnil ho Očkaj, „tiež viete, kde ma nájdete.“ S drzým úškrnom vyprevadil svojho nechceného hosťa za dvere.

Leopold vyšiel z budovy a vydal sa smerom k stanovisku kočiarov. Ešte sa chcel ísť pozrieť do nemocnice na svojich pacientov.

Kapitán nevraživo sledoval mladého muža z okna kapitanátu. Ak by sa dalo pohľadom zabíjať, Leopold by bol dozaista namieste mŕtvy.

„S takým uchom sa nebudem deliť o informácie o svojom prípade!“ nahlas si zdôrazňoval Očkaj. Samozrejme, že Sanitasovi nepovedal, že vie, ako sa vrah dostal z hradu. Stačilo len trochu pritlačiť na Steina, ktorý už bol niekoľkokrát obvinený z opilstva. Sám sa priznal, ako to bolo s tým darovaným sudom piva. Avšak toto predsa nebude hovoriť žiadnemu civilovi, ktorého považuje len za protežované decko. Následne sa odvrátil od okna a posadil sa k stolu k záznamom z nočných hliadok.

Leopold išiel z nemocnice priamo domov. Prišiel práve včas na večeru. Jakub mu nabral dve zemiakové placky a k tomu kyslú sudovú kapustu. Keď dojedal prvú z nich, vošiel do miestnosti Andrej a pozdravil ich.

„Budete večerať spolu s panstvom?“ opýtal sa ho starý sluha.

„Nie, pôjdem sa najesť do kuchyne. Ďakujem.“ Vyšiel z miestnosti a ešte predtým žmurkol na Leopolda na znak toho, aby vedel, že zistil nové informácie.

Po jedle sa stretli v kuchyni, kde už bolo po večernom varení všetko spratané. Andrej načapoval dve pivá „na dobrý spánok“, ako nezabudol pripomenúť, a hneď začal rozprávať o tom, čo zistil na hrade.

Leopold ho nechal hovoriť o Boršickom, aj keď niečo o jeho živote už vedel od Očkaja.

Keď Viest rozprávanie skončil, Leopold mu musel popravde oznámiť, že jeho návšteva hradu bola zrejme zbytočná. Všetko toto už vedel od policajného kapitána.

„Aj som očakával, že to povieš, lebo Kolonič sa zmienil o tom, čo všetko si nechala polícia u nich zistiť. Nezistili však to, že Boršický sa dal preložiť do Žiliny z Bohosloveckého učilišťa v Spišskej Kapitule. A keď sa nitriansky biskup dozvedel, že archivár popri svojich kňazských povinnostiach učí ešte aj v sirotinci, nechal si ho v roku 1849 predvolať do Nitry. Mal s ním vtedy dlhý rozhovor za zavretými dvermi. No z akého to bolo dôvodu, nikto nevie.“ Viest ďalej pokračoval a pritom popíjal znamenité pivo. „Taktiež som sa ti popýtal na Boršického u pár ľudí, ktorých na hrade poznám. Bol to vraj náladový človek, ktorý ak mal vypité, bol veselý a zhovorčivý, no v triezvom stave býval často mrzutý a nepríjemný. Čo sa jeho práce týka – mal na starosti všetky písomnosti biskupstva a svoju prácu obľuboval. Aj napriek tomu, že mal problémy s alkoholom, o ktorých jeho nadriadení vedeli, ponechávali ho na jeho pozícii. Pravdepodobne to bolo kvôli jeho fenomenálnej pamäti, ktorá sa v archívoch vždy hodila. A ešte niečo. Keď Boršický dostal nejakú úlohu, bol vraj ako pes – zahryzol sa do nej a nepustil ju, pokiaľ nebola dokončená.“

Sanitas sa neveriacky zadíval na Andreja a išiel k peci, aby priložil drevo na oheň, ktorý už trochu pohasínal. Náhle sa pozrel na priateľa a vyslovil otázku: „Dozvedel si sa aj to, aký malo dôvod jeho preloženie z učilišťa?“

„Nie, toto v záznamoch nebolo. A ohľadom toho rozhovoru, vtedy bol nitrianskym biskupom Imrich Palúcky. Ten už však nežije, a tak nie je známe, čo sa v jeho kancelárii vlastne odohralo.“

„A nikto iný nepozná príčinu jeho odchodu do Žiliny? Také niečo predsa musí byť zapísané v Spišskej Kapitule, nemyslíš si?“

„Bohužiaľ, v záznamoch je pri jeho mene uvedené len: Arbitrum liberum. Potom neskôr, už iným písmom aj atramentom, bolo dopísané Factum probandum.“

„Prvé znamená slobodné rozhodnutie, zrejme to bude poznámka k tomu, že Boršický odišiel z vlastnej vôle. Druhé slovné spojenie znamená skutočnosť, ktorú treba dokázať, no toto mi zmysel veľmi nedáva. Prečo by to tam niekto dopisoval? Čo bolo treba dokázať?“

Ešte dlho do noci sa Andrej s Leopoldom spoločne zamýšľali nad významom týchto slov. Podrobne rozoberali všetky skutočnosti, ktoré sa o archivárovi dozvedeli. Spať sa pobrali až neskoro po večeri a keby vedeli, čo ich ráno čaká, určite by boli šli do postelí skôr.


Kapitola 6

Leopold sa zobudil na to, ako ho niekto silno trasie za rameno. Keď otvoril jedno oko, zbadal nad sebou stáť Jakuba.

Zbystril sluch, aby lepšie počul, čo mu starý sluha hovorí.

„Zobuďte sa mladý pán! Prišiel po vás kočiar z biskupstva. Posiela ho pán vikár Záboyský. Máte sa ponáhľať! Kočiš už vie, kde vás má zaviesť.“

Napriek tomu, že sa cítil nevyspatý a za trochu spánku by bol dal aj sto zlatých, premohol sa a rýchlo vyskočil z postele. Na stole ho už čakal krčah s vodou a misa, v ktorej sa umyl. Obliekol sa do čistého oblečenia, v behu si rýchlo vzal krajec chleba natretý maslom a medom. Po ceste mu skrsla v hlave myšlienka, či nemal so sebou zobrať aj Andreja, no vzápätí to zavrhol. Pokiaľ pôjde o niečo dôležité, musí sa s tým najskôr popasovať sám. Veď sa včera Andreja pýtal, či mu počas jeho návštevy hradu nerobil tajomník problémy s poskytnutím informácií. Kolonič vraj len pokrčil ramenami, že snáď mladý pán doktor vie, komu má veriť. No v tomto momente, pokiaľ ešte ani sám nevedel, čo je vo veci, nechcel pokúšať trpezlivosť matky Cirkvi.

Leopold rýchlo naskočil do koča a nechal sa unášať rytmom konských krokov. Kočiš poháňal kone do rezkého cvalu.

Po nejakom čase sa Leopold vyklonil z okna, aby videl, kde ho koč vezie. Bol veľmi prekvapený, keď zistil, že mieri na Mariánsky vrch. Na tomto mieste sa nachádzal Kostol Nanebovzatia Panny Márie s bývalým kláštorom Nazarénov. Teraz tam sídlil diecézny kňazský starobinec. Kostol bol pútnickým miestom a každoročne sa tu 15. augusta zúčastňoval procesie, ktorá viedla z katedrály k zázračnej soške Piety – Bolestnej Panny Márie.

Ale prečo idú práve sem? Že by sa tu prihodilo niečo, čo súvisí s jeho prípadom? No ako sa Sanitas blížil k cieľu svojej cesty, premklo ho neodbytné tušenie, že tu nič príjemné nenájde.

Koč zastal pred kostolom a mladý doktor z neho vystúpil. Už tu na neho čakal vikárov tajomník Kolonič. Z jeho tváre sa dal vyčítať strach a zdesenie, čo neveštilo nič dobré.

Pribehol bližšie k Leopoldovi a šeptom mu oznamoval. „Stala sa ďalšia vražda! Tu, v starobinci, zabili kňaza Karola Blaha rovnakým spôsobom ako Boršického. Jeho excelencia vikár neskutočne zúri. Neviem, či sa bude dať táto udalosť pred verejnosťou utajiť.“

Tajomník zamieril spolu s Leopoldom do budovy starobinca. Bola to štvorkrídlová jednopodlažná budova, ktorá priliehala k južnej stene kostola. Jej súčasťou boli izby pre penzionovaných kňazov s kuchyňou, spoločná jedáleň, izby pre sluhov a dvor. Kolonič ho viedol chodbou až k izbám kňazov. Keď otvorili dvere na jednej z nich, naskytol sa im desivý pohľad. Na zemi tvárou dole ležal v kaluži krvi starý kňaz, ktorý bol odetý v ošumelej zakrvavenej sutane. Pri ramene obete sa vynímal krvou namaľovaný symbol, ktorý už Sanitas veľmi dobre poznal. Keď pokľakol k mŕtvemu kňazovi, stihol si ešte overiť, že bol podrezaný sprava doľava jedným ťahom. Vyhrnutá sutana a krv medzi stehnami naznačovali, že aj v tomto prípade bol zavraždený zneuctený.

Keď vstal od obete, zamračil sa. Otočil sa ku Koloničovi. „Kto ho našiel?“

„Správca starobinca, ktorý si všimol, že otec Blaho nie je pri raňajkách. Pred nimi bola aj ranná omša, ktorej sa taktiež nezúčastnil, ale to si najskôr nevšimol.“

„Ako sa vyjadril správca o jeho neprítomnosti pred ostatnými kňazmi, keď už vedel, že je mŕtvy?“ opýtal sa tajomníka na rovinu.

„Povedal im, že si ho povolal Pán a zomrel prirodzenou smrťou.“

„Chcem s ním ihneď hovoriť!“

„Čaká vonku. Je trochu otrasený, ale je to rozumný muž.“ Kolonič otvoril dvere a zavolal správcu. Do dverí vošiel nižší muž s mierne zaoblenou postavou. Mal riedke hnedé vlasy, ktorými sa stále pokúšal zakryť holé miesta na svojej plešatej hlave ako posledný prejav márnivosti. Leopoldovi bol tento človek sympatický. Vedel si predstaviť, že jeho práca nie je jednoduchá.

„Pozdrav Pán Boh! Moje meno je František Kováčik a som direktorom tohto kňazského gerontotrofia,“ ako prvý sa predstavil správca. Očami uhýbal od miesta, kde bola na podlahe obeť. Určite mu to nebolo príjemné. Leopold to chápal. Nie každý znesie pohľad na mŕtveho človeka. Z tohto dôvodu navrhol presunúť rozhovor inam.

„Nie, to je v poriadku! Nechcem, aby mali ostatní kňazi pocit, že sa deje niečo nezvyčajné. Povedal som im, že ste lekár, ktorý sa prišiel pozrieť na mŕtveho. Poslal som ich do kostola modliť sa. Sú však ako deti! Viete, tu sa toho veľa nedeje, a ak sa stane niečo, čo vybočuje z normálu, veľmi ich to zaujíma.“

„Rozumiem. Pán tajomník mi povedal, že vy ste našli mŕtvolu.“

„Áno, to je pravda. Otec Blaho neprišiel na raňajky, tak som sa ostatných spýtal, či nevedia, kde je. Niektorí si všimli, že nebol ani na rannej omši. Išiel som sa za ním pozrieť do jeho izby a takto som ho našiel. Nevedel som, čo mám robiť. Našťastie, mám dávneho priateľa zo štúdií Jozefa Kanczlera, ktorý je teraz kanonikom u samotného biskupa. Poslal som nášho sluhu, aby mu zaniesol list, kde som mu v rýchlosti opísal celú situáciu. Potom prišiel tuto pán tajomník a za ním aj vy. A to je všetko.“

„Ďakujem vám za odpoveď. Môžete mi ešte povedať, aký bol otec Blaho? Netrápilo ho niečo v poslednom čase? A ako si myslíte, že sa vrah mohol dostať až sem?“ snažil sa Leopold položiť ešte posledné otázky, aby v tejto miestnosti správcu zbytočne nezdržoval.

„Bol to už starý človek. Mal 81 rokov a u nás žil posledných päť. Bol už trochu senilný a ťažšie chodil kvôli problémom s bedrovým kĺbom. Vcelku to však bol milý človek, aj keď trochu tajnostkár. O svojich predchádzajúcich pôsobiskách nerád hovoril. Je to trochu nezvyčajné, pretože v starobe sa všetci utiekajú už len k minulosti. Nevšimol som si, že by ho niečo trápilo, no…“ na chvíľu sa zamyslel a po chvíli pokračoval, „teraz, keď sa na to pýtate… Našiel som ho asi pred troma mesiacmi v kostole, ako plače. Keď som sa zaujímal, čo je vo veci, nechcel o tom hovoriť. Sľúbil som mu aj rozhrešenie a úľavu, ak sa vyspovedá a oľutuje svoje hriechy. Jeho odpoveďou bolo len to, že niektoré hriechy sa odpustiť nedajú.

Ohľadom toho, ako sa vrah mohol dostať až sem, vám presne odpovedať neviem. Táto budova nie je veľmi strážená a ani ju nezamykáme. V podstate sem mohol vstúpiť ktokoľvek.“ Kováčik si pošúchal bradu. „Aj keď neviem, ako by to spravil, aby si ho nikto nevšimol. Ale skúsim sa ešte nenápadne popýtať našich kňazov, či niečo alebo niekoho podozrivého nevideli. Kde vás nájdem, keď niečo zistím?“

„Môžete poslať odkaz pánovi tajomníkovi na biskupský úrad. On mi ho už odovzdá. A ešte posledná otázka. Kedy ste videli otca Blaha naposledy?“

„Včera po večeri. Potom sa naši kňazi odoberajú do svojich izieb a ja ich ešte zvyknem pred spánkom pozdraviť. Vtedy som ho videl naposledy.“ Po tejto odpovedi sa Kováčik otočil k dverám. Pozdravil a rýchlymi krokmi vykročil do dvora budovy nadýchať sa čerstvého vzduchu, aby nevyvrátil na dlažbu celé svoje raňajky.

„Mali by sme obeť preniesť niekam, kde môžem nerušene vykonať pitvu. Avšak tak, aby sa to dozvedelo, čo najmenej ľudí,“ doložil Sanitas.

„Najlepším miestom bude náš špitál na hrade. Už som dal zavolať krytý koč na prevoz mŕtvoly. Sluhovia ju prikryjú, aby ju takto nik nevidel,“ ukázal na Karola Blaha, ktorý bol ešte prednedávnom živým človekom. A teraz tu bezduchý ležal na zemi v kaluži krvi so zdvihnutou sutanou.

Hluk z chodby vytrhol Leopolda z úvah. Zrazu sa otvorili dvere a v nich stál Vojtech Očkaj, ktorý gánil na oboch mužov v miestnosti.

„Dobrý deň, páni!“ škrípavo pozdravil a zavrel za sebou dvere. „Som zvedavý, kedy by ste mi ráčili oznámiť, pán tajomník, že sa stala ďalšia vražda? Pokiaľ to neviete, týmto prípadom som bol poverený ja! Preto od vás vyžadujem úplnú spoluprácu!“ Po tomto monológu chcel kapitán podísť k mŕtvole. Vtom si však Leopold stihol uvedomiť, že na zemi je ešte stále namaľovaný symbol, o ktorom Očkaj zatiaľ nevedel. Ale ako to spraviť, aby si ho nevšimol? Pomohol mu sám tajomník. Vyšiel kapitánovi v ústrety a začal sa mu ľútostivým hlasom ospravedlňovať. Sanitas to rýchlo využil a topánkou zotrel zo zeme znak, po ktorom ostala len krvavá šmuha. Keď odstúpil z miesta činu, tajomník práve končil svoju rozpravu. Očkajovi v nej vysvetľoval, ako a kedy sa mŕtvola našla, ako aj to, že bude prevezená na hrad na pitvu, ktorú vykoná pán doktor Sanitas.

Táto situácia nebola kapitánovi ani trochu po vôli, ale nič s ňou nemohol robiť. Rýchlo obhliadol mŕtvolu, miestnosť a cez zovreté pery prikázal Leopoldovi, aby z pitvy napísal správu, ktorú ihneď pošle na jeho úrad. S tým aj odišiel z miestnosti a vydal sa hľadať správcu Kováčika, aby ho vypočul.

Po tomto nepríjemnom rozhovore vyšiel Leopold spolu s tajomníkom von zo starobinca. Tam už na nich čakal koč, ktorý mal odviesť mŕtvolu na hrad.

„Ledva sme to s tým kapitánom stihli!“ uškrnul sa Kolonič. „Už som sa bál, aby si nevšimol symbol namaľovaný pri mŕtvole. Predpokladám, že keď o ňom zatiaľ neviem ani ja, jeho excelencia vikár vám o tom asi zakázal hovoriť. Pri prvej mŕtvole som nebol, no domnievam sa, že bol nakreslený aj tam.“ Potom sa nevinne zadíval na Leopolda v očakávaní odpovede.

Ten musel obdivovať jeho schopnosť dedukcie, ale nechcel sa vyjadrovať k veciam, ktoré by mohli ohroziť jeho osobu a prácu pred vikárom. Preto mu neodpovedal. V tichosti nasadol do koča a spolu s Valentínom sa vydali na hrad. Zarovno s nimi išiel aj druhý koč s obeťou, ktorej tajomstvá čakali na svoje odhalenie.

Oba koče dorazili k hradnému mostu, prešli cez brány a zastali na nádvorí. Z prvého vyšli dvaja muži a vstúpili do hospodárskej budovy. Obaja mierili do nemocničnej časti. Z druhého povozu za nimi vystúpili biskupskí sluhovia, ktorí niesli na nosidlách telo prikryté plachtou. Ak sa aj niekto nachádzal na hradnom nádvorí a videl túto scénu, neodvážil sa o nej rozprávať, pretože v takýchto situáciách bolo vhodnejšie zabudnúť na to, že máte oči a ústa.

Keď vstúpili Leopold a Valentín do priestorov špitála, páter Gabriel práve ošetroval mladého muža, ktorý si v kuchyni porezal prst. V okamihu zdvihol hlavu od poranenia a s úsmevom poznamenal. „Vidím, pán doktor, že vám už chýbala moja spoločnosť.“ Obviazal sluhovi prst a poslal ho von.

„Je to tak,“ vrátil mu s úsmevom odpoveď Sanitas. „Potreboval by som vašu pomoc pri pitve, páter Gabriel. Stala sa ďalšia vražda.“ Následne mu v skratke rozpovedal, čo sa odohralo v starobinci.

Starší muž pozorne počúval. Potom si v rýchlosti prezrel telo obete, ktoré bolo ešte na nosidlách. Leopolda a Valentína požiadal, aby preniesli nebožtíka do zadnej časti špitála. Sanitas si pri svojej prvej návšteve vôbec nevšimol, že táto miestnosť mala zadný trakt, ktorý slúžil na chirurgické účely. Telo Karola Blaha preniesli a položili na pitevný stôl. Páter Gabriel dal Leopoldovi náhradné oblečenie a zásteru, aby si ich pred vykonaním pitvy obliekol. Vikárov tajomník medzitým odišiel referovať Ladislavovi Záboyskému podrobnosti druhej vraždy.

Sanitas si umyl ruky v chlórovom roztoku a spoločne sa s pátrom Gabrielom pustili do pitvy obete. Po dvoch hodinách boli hotoví. Telo ponechali na stole, pokým si poň neprídu biskupskí sluhovia a v tichosti ho nepochovajú na cintoríne.

„Tak, čo na to hovoríte, pán kolega?“ prehovoril prvý páter.

„Obeť zomrela po podrezaní krku sprava doľava. Rez nebol veľmi silný, pretože nemal až také devastačné účinky, ako to bolo pri prvej mŕtvole. Teda aspoň podľa toho, čo ste mi hovorili.“

Rehoľník súhlasne prikyvoval, podišiel spolu s Leopoldom do prednej časti nemocničného traktu a nalial obom do pohárov čistú vodu.

„A čo ste si ešte všimli?“

„Okrem toho, že sa nám potvrdilo, že vrah bol ľavák, zistili sme, že obeť mala problémy s chôdzou kvôli bedrovému kĺbu. Inak bola v relatívne dobrom telesnom stave. Otec Blaho mohol byť ešte niekoľko rokov medzi nami. Obeť bola zneuctená do konečníka hrubším dreveným predmetom rovnako ako archivár. V jeho análnom otvore sme našli kúsky dreva a tento akt bol vykonaný ešte zaživa.“ Leopold sa na chvíľu odmlčal. „Otec Blaho mal tiež rany na chrbte, pravdepodobne od biča. Niektoré boli čerstvé a niektoré už staršieho dáta. Na chrbte mal aj mnoho jaziev. Z toho, ako rany vyzerali, akú mali hĺbku a z celkového prevedenia úderov bičom usudzujem, že trpel sebapoškodzovaním.“

Potom sa Sanitas opýtal pátra na jeho postrehy. Ešte nejakú chvíľu sa rozprávali o tom, ako sa mohol vrah dostať k obeti. Zhodli sa na tom, že dušpastier Karol Blaho nemal vzhľadom na svoje pohybové možnosti a vek nijakú šancu sa brániť. Pravdepodobne sa z nejakého dôvodu musel vrahovi otočiť chrbtom, ktorý to využil na jeho paralyzovanie, zneuctenie a podrezanie. Na základe rozhovoru s Kováčikom a po zistení stavu stuhnutosti tela bolo zrejmé, že obeť zomrela skoro ráno. Aj páter dal Leopoldovi za pravdu, že u obete išlo pravdepodobne o sebapoškodzovanie, ktoré mohlo súvisieť buď s potlačovaním hriechov, alebo so snahou o vykúpenie.

Leopold sa poďakoval Gabrielovi za pomoc a vybral sa za generálnym vikárom, ktorý ho už netrpezlivo očakával. V jeho úrade však našiel len mladého tajomníka, ktorý mu odkázal, že jeho excelencia Záboyský na neho čaká v biskupskej krčme s názvom Malé peklo. Kolonič si všimol Sanitasov zhrozený pohľad, preto mu vysvetlil potrebné súvislosti. Táto krčma síce nemala veľmi dobrú povesť a stretávala sa tam párovská chudoba, no bola tam zadná časť špeciálne vyhradená pre biskupské návštevy. Pán vikár tam chodil vždy, keď sa potreboval s niekým stretnúť v anonymite.

Leopold ešte napísal správu z pitvy a požiadal Koloniča, aby ju poslal policajnému kapitánovi Očkajovi, ako mu to predtým sľúbil. Nerád by mal s týmto mužom ešte horší vzťah ako doteraz. Už aj tak bolo medzi nimi veľké napätie.

Potom si požičal jeden z biskupských kočiarov a nechal sa odviesť na samostatnú uličnú obec Ďurková. Odtiaľ sa vybral ku krčme Malé peklo. Bol rád, že sem ide za bieleho dňa, keďže za tmy by sa tam možno ani neodvážil zavítať. Bolo to miesto, kde sa schádzala chudoba a spodina nielen z obce Párovce, ale aj všetci tí, ktorí sa potrebovali pred niekým alebo niečím ukryť. Ani nebol veľmi prekvapený, že krčma patrí biskupstvu. V tomto prípade platilo do bodky staré známe tvrdenie, že pod lampou je najväčšia tma. A práve preto bol tento hostinec ideálnym miestom na tajné stretnutia cirkevných hodnostárov.

Keď Leopold vošiel dovnútra, vrava v krčme celkom stíchla a všetky pohľady sa upriamili iba naňho. Pripadal si ako rušivý element, ktorého tu nikto nepoznal a „smrdel“ bohatstvom. Mladý muž sa však týmto uvítaním nenechal vyviesť z miery. Išiel priamo za krčmárom, ktorý stál za dreveným barom. Bol to nízky, tučný muž v špinavej košeli, s riedkou bradou a malými prasacími očkami. Od tajomníka vedel, že ho volajú Belzebub, pričom poznal heslo na vstup do zadnej miestnosti.

„Dobrý deň, pane. Môžem vám nejako pomôcť?“ prihovoril sa mu tučný krčmár. Zároveň dával pohľadom svojim štamgastom znamenie, aby neznámeho hosťa nepekne privítali.

Leopold sa na neho zadíval a len vyriekol. „Iftaḥ ya simsim.“

Nato si Belzebub položil pravú ruku na hruď, jeho prístup sa razom zmenil.

„Prosím, nasledujte ma!“

Vydali sa smerom dozadu. Prešli úzkou chodbou okolo pivných sudov a zastali pred úzkymi dverami. Leopold si až teraz uvedomil, že so sebou nenosí žiadnu zbraň na ochranu. Podceňovať ho by však bolo veľkým omylom, keďže fyzicky sa brániť vedel, aj keď len vlastným telom. Krčmár rýchlo zaklopal trikrát na dvere a pustil Leopolda dnu.

„Excelencia, váš hosť je už tu!“

„Ďakujem, synku,“ odpovedal vikár. „Prines mu jedlo a pivo a nechaj nás osamote!“

Belzebub len prikývol. Zavrel za sebou dvere a odšuchtal sa do kuchyne.

Leopold sa až teraz odvážil poobzerať okolo seba a uvedomil si kontrast tejto izby so zvyškom krčmy. Bola to priestranná miestnosť bez okien, ktorú pretepľoval krásny veľký kozub. V jej zadnej časti boli štyri kreslá s čajovým stolíkom a v prednej stál jedálenský stôl s tapacírovanými stoličkami. Na jednej z nich sedel generálny vikár, pred sebou mal jedlo a krčah piva. Jeho pohľad však neveštil nič dobré.

„Posaď sa, Leopold!“ prikázal mu a po tejto vete sa začala intonácia jeho hlasu zvyšovať, až miestami pripomínala nabrúsenú britvu. „Som sklamaný! Ďalšia vražda – ako je to možné? Ako vysvetlím biskupovi, že tu bojujeme s vrahom, ktorý vraždí katolíckych kňazov?“

Sanitasovi sa to vôbec nepočúvalo dobre. Neznášal neopodstatnenú kritiku a nebol ani veľmi trpezlivým človekom. Preto hneď skočil Záboyskému do reči.

„Prepáčte, krstný otec!“ Na vyrieknuté slová dal obzvlášť silný dôraz a ďalej pokračoval vo svojej obhajobe. „Ako som mohol podľa vás zabrániť vražde? O prvej som sa dozvedel len včera ráno! Mal som vari hneď predpokladať, že bude nasledovať ďalšia, ako aj to, kto bude vrah a kto obeť? Vy ste ma včera požiadali o pomoc, pričom ste mi nedali ani šancu vašu ponuku odmietnuť. Pomáham vám, ako len môžem, a preto si myslím, že vaša kritika vôbec nie je na mieste!“

Vikár sa naňho uprene zadíval. Nebol zvyknutý na odvrávanie. Avšak tohto chlapca mal rád, bol mu skoro ako syn. Navyše, jeho otcovi sľúbil, že sa o neho postará. Preto sa trikrát zhlboka nadýchol, aby sa upokojil. „Máš pravdu. Biskupovi to hádam nejako vysvetlím a vraždu sa ešte pokúsim utajiť pred verejnosťou. A teraz…“

Prerušilo ho vŕzganie dverí, do ktorých práve vstúpil krčmár s jedlom a pivom. Priniesol mu to isté, čo jedol aj vikár – pečenú hus, čerstvé placky, šípkovú omáčku a k tomu veľké svetlé pivo. Položil všetko na stôl a v tichosti odišiel. Aj keď nebol žiadne neviniatko, ani by sa neodvážil počúvať za dverami. Vedel, že ak by to spravil iba raz, biskupstvo by ho zbavilo všetkých privilégií vrátane krčmy. A to mu vôbec nestálo za to!

Leopold sa pustil s chuťou do jedla. Až teraz zistil, aký je hladný. Hus aj placky chutili výborne a pivo bolo jedno z najlepších, aké doteraz pil. Takúto kvalitu tu rozhodne nečakal. Vikár, ktorý akoby čítal jeho myšlienky, podotkol, že podobné jedlo aj pivo varia špeciálne pre biskupských hostí. V prednej časti hostinca sa nič také, samozrejme, nepodávalo.

„Aby som dokončil – ešte dnes, milý Leopold, sa vyberieš za párovským rabínom. Mám isté indície, že by vo vraždách mohli mať prsty aj Židia.“

Sanitas sa nad týmto tvrdením zamyslel, no nedávalo mu to zmysel. Prečo by mali Židia vraždiť katolíckych kňazov? Nevšimol si, že by sa vzťahy medzi oboma cirkvami zhoršili. A kto vlastne mohol niečo takéto vikárovi nahovoriť? Keď sa opýtal, na základe čoho si to myslí, vikár ho len odbil.

„Božie cesty sú nevyspytateľné a Cirkev vie všetko. Už dlhšie so židovskou obcou súperíme o hospodársky vplyv a ich prostriedky sú rôzne. Tvojou úlohou je to prešetriť. Ohlásiš sa u Falka Buchlera.“ dokončil rázne Záboyský vetu a buchol pivným krčahom o stôl.

Leopold ešte pred odchodom vikárovi zreferoval výsledky z vykonanej pitvy. Nič nezamlčal, ani podozrenie na sebapoškodzovanie pátra Blaha. Záboyský to prešiel bez poznámky a na oplátku mu podal papier, kde Kolonič spísal životopis druhej obete. „To je všetko, čo o ňom Cirkev vie. Teda aspoň to, čo potrebuješ vedieť.“

„Takže tam nie je uvedené všetko?“

„Je tam všetko, čo ty potrebuješ. Ostatné nie je zaujímavé. A teraz sa už nezdržuj!“

Sanitas prešiel chodbou do prednej časti krčmy. Belzebub stál za výčapom a na pozdrav mu len kývol hlavou. Ďalej nalieval pálenku pre svojich hostí.

Leopold vyšiel z ponurého hostinca a vydal sa smerom k obci Párovce, kde sídlila židovská komunita na čele s rabínom Buchlerom. Bol taký zaujatý svojimi myšlienkami, že si ani nevšimol, ako ho od krčmy sleduje muž v čiernom plášti s kapucňou spustenou hlboko do očí.


Kapitola 7

Keď vošiel Leopold do zemianskej obce Párovce, musel prejsť okolo Kostola svätého Štefana Kráľa a pokračoval ďalej smerom k židovskej synagóge. V Párovciach sa vyskytovala početná židovská komunita už na prelome 9. a 10. storočia, preto obec patrila medzi najstaršie židovské osídlenia na Slovensku.

Tunajší život bol v tomto období pre zlé hygienické pomery veľmi ťažký. Z veľkého počtu drobných židovských domov vyčnievalo niekoľko zemianskych kúrií, kde mali uličné okienka na obydliach železné okenice. Na párovských lúkach viedli kresťanské deti večný boj so židovskými, ktorých sotva ubránilo pár stálych platených strážcov. Život v Párovciach bol často neznesiteľný a krutý, no miestni obyvatelia iný spôsob existencie nepoznali.

Podľa stúpajúceho počtu ľudí oblečených v čiernych kaftanoch Leopold ihneď usúdil, že je v blízkosti židovského chrámu. Muži mali na hlavách klobúky alebo jarmulky, spod ktorých im vykúkali pajesy. Ženy nosili tradičnú pokrývku hlavy. Malé deti sa hrali na zaprášených cestách a rodičia na ne zo svojich obchodíkov a domov pod chvíľou dozerali, či sú v poriadku.

Sanitas prišiel až k synagóge, ale dnu vstúpiť nemohol. Keďže nebol Žid, nemal právo vojsť do svätostánku. Preto čakal vonku, aby sa mohol niektorého vychádzajúceho muža spýtať na rabína. Po chvíli oslovil postaršieho Žida, ktorý mu oznámil, že rabi Buchler sa nachádza vnútri.

Netrvalo dlho a z chrámu vyšiel aj samotný rabín. Jeho stredne vysokú postavu zahaľoval dlhý čierny plášť a pohľad vyžaroval inteligenciu a pochopenie. Sanitas vedel, že ide o veľmi vzdelaného muža, ktorého mali všetci v úcte. Preto ho pozdravil ako prvý.

„Šalom alechem, rabi Buchler.“

Rabín sa pousmial. „Šalom, doktor Sanitas. Vidím, že poznáte moje meno a ja zas to vaše, a to aj napriek tomu, že sme sa nikdy nestretli. Čo vás za mnou privádza?“ Rabi vykročil smerom od synagógy. „Ak vám to nebude prekážať, môžete ma nasledovať do ješivy a po ceste sa porozprávame.“

Leopold teda vykročil spolu s rabínom k vyššej židovskej škole. Popritom sa na neho ukradomky díval a zamýšľal sa, či tuší dôvod ich stretnutia. Pokiaľ mal na pamäti, žiadne informácie o vraždách sa nemali dostať medzi ľudí. Napriek tomu mienil začať ich rozhovor miernou okľukou, aby zistil, čo všetko Buchler vie. No hovoriť nepriamo o vraždách, ktoré sa akože nestali, bol preňho tvrdý oriešok.

Vtom za neho celú situáciu vyriešil samotný rabín. „Tuším hlavný dôvod vašej návštevy, aj keď za mnou môžete prichádzať aj z inej príčiny. Tomu by som sa však veľmi divil. Vražda biskupského archivára Boršického a dnes ráno aj ďalšieho kňaza v starobinci na Mariánskom vrchu sú pre nitriansku katolícku cirkev dozaista veľmi nepríjemnou záležitosťou. Viem si predstaviť, ako musí pán generálny vikár zúriť.“

„Ako ste sa o tých vraždách vlastne dozvedeli? Veď smrť Karola Blaha v kňazskom starobinci bola vyhlásená za prirodzenú.“

Rabi Buchler sa na Leopolda usmial, ako sa otec zväčša usmieva na svojho malého syna, keď mu chce niečo zrozumiteľne vysvetliť.

„Pán doktor, dúfam, že neveríte tomu, že sa Záboyskému podarilo tieto vraždiť úplne ututlať. Samozrejme, že o tom vieme. Vieme o všetkom, čo sa v tomto meste udeje. Práve preto sme tu prežili tak dlho. Jednou z našich silných stránok je aj to, že máme všade okolo svojich ľudí, ktorí nás včas o všetkom informujú. No teraz sa vás ešte raz pýtam, prečo ste s týmto problémom prišli práve za mnou?“

Keď už Leopold vedel, že nemusí hovoriť s rabínom v náznakoch, povedal mu o svojom rozhovore so Záboyským aj o tom, že ho on sám za ním poslal.

„To ma ani veľmi neprekvapuje. Snažíme sa mať s katolíckou cirkvou dobré vzťahy, ale peniaze a majetok sú silným motívom pre nenávisť. Židia v tomto meste majú veľké imanie. To znamená peniaze, a tie zas znamenajú moc. Takže sa nad nami občas rozprestrie mrak nepriateľstva, ale s tým si už vieme poradiť.“

Buchler s Leopoldom pomaly kráčali uličkami Pároviec smerom k ješive. Počas cesty míňal rabín pozdravom židovských veriacich.

Po chvíli opäť prehovoril. „Ďakujem vám za úprimnosť, pán doktor. A teraz niečo na oplátku. S tými vraždami nemajú Židia nič spoločné. Nemusíte mi síce veriť, ale nemáme na ne žiaden motív. Určite nie je naším cieľom vyvraždiť katolíckych kňazov v Nitre. No, aby ste nepovedali, že ste za mnou prišli nadarmo, niečo vám poradím. Choďte na zdvorilostnú návštevu do krčmy Veľké peklo. Tam si k rozhovoru vypýtajte osobu menom Fiorellino. Tá vám už bude vedieť povedať k vraždám niečo, čo by vás mohlo zaujímať. No zhovárať sa s vami len tak ľahko nebude. Musíte sa odvolať na mňa. A aby ste boli dôveryhodný, povedzte len slovo apikoros.“

„To však znamená neveriaci…“ udivil sa nad výberom tohto hesla Leopold.

„Áno.“ Rabi sa pousmial a už sa s hosťom lúčil.

Sanitas počas celého rozhovoru s rabínom premýšľal ešte o jednej veci. Ani sám nevedel, či sa ho na to má opýtať. Povedal si však, že mu bude dôverovať, keďže vzhľadom na jeho vzdelanosť by mu možno vedel pomôcť. Preto ho ešte zadržal.

„Potreboval by som od vás ešte jednu radu, rabi! No je to veľmi súkromná vec a nechcel by som, aby sa niečo z toho dostalo do nevhodných uší.“

„Na moju mlčanlivosť sa môžete spoľahnúť. Počul som už toľko tajomstiev, že diskrétnosť musí byť mojou silnou stránkou,“ ubezpečil ho Buchler.

„Pri oboch mŕtvolách sa našiel znak nakreslený ich krvou. Jeho význam zatiaľ nik nepozná a ani ja som ešte nezistil, čo znamená. Mám však pocit, že ho tam vrah nepíše len z rozmaru, ale práve preto, že má pre neho silný význam a opodstatnenie. Sám však neviem, na koho sa mám obrátiť. Policajný kapitán o tom znaku nevie a ani nik iný. Generálny vikár to chce udržať v tajnosti, a ja to rešpektujem. No takto nikdy neprídem na to, čo ten symbol znamená. Viem, že ste učený muž a máte kontakty na všetky ješivy a rabínov v Európe. Preto by som vás chcel požiadať o pomoc.“

Rabi Buchler sa zamyslel a potom povedal Leopoldovi, aby mu ten znak nakreslil. Keďže pri sebe nemali žiadne náčinie na písanie, symbol namaľoval do prachu na cestu.

Rabín sa zamyslel a neveriacky začal krútiť hlavou. „Nič mi to nehovorí, ale skúsim sa poinformovať a dám vám vedieť, keď niečo zistím. Možno to bude nejakú chvíľu trvať, pokým oslovím všetkých zainteresovaných ľudí. Nebojte sa! Vynasnažím sa vám pomôcť.“ Týmito slovami sa s Leopoldom rozlúčil a vstúpil do budovy ješivy, kde ho už čakali jeho žiaci.

Sanitas rýchlo nohou zmazal z cesty symbol a vydal sa smerom k františkánskej krčme Veľké peklo, kde, ako si myslel, stretne Fiorellina. Len dúfal, že v tejto krčme nebude mať taký nepríjemný pocit ako v jej predchádzajúcom náprotivku – Malom pekle. Keby bol tušil, že realita bude úplne iná ako jeho prvotné očakávanie a že má pred sebou ťažkú noc, asi by si túto návštevu radšej ponechal na biely deň.

Rovnako ako predchádzajúce pohostinstvo, aj Veľké peklo bolo miestom s vysokou koncentráciou nitrianskej chudoby s nie príliš dobrou povesťou. Začalo sa zmrákať a okolité domy a ulice sa pomaly ponárali do tmy. Bol to ideálny čas pre rôzne kriminálne živly, ktoré svoje nekalé úmysly pretavovali do reality.

Mladý muž sa pomaly blížil k svojmu cieľu a s napätím očakával akýkoľvek prudký pohyb, ktorý by mu naznačil, že sa musí brániť. K ničomu takému, našťastie, nedošlo. Postávajúci ľudia si ho len obzerali, ale priblížiť sa k nemu neodvážil nik.

Leopold prišiel až ku krčme a vstúpil do väčšej miestnosti plnej ľudí. Všade boli rozmiestnené stoly so stoličkami a lavicami. Na stoloch stáli poháre s pivom, vínom a liehovinami. V krčme bolo cítiť vôňu jedla a pach ľudského potu. Sanitas sa porozhliadol a v jednej časti si všimol vyvýšené pódium na divadelné a hudobné predstavenia. Jeho prítomnosť ho prekvapila, keďže záujem o umelecký prednes v takomto „brlohu“ určite nečakal. Pomaly začal na svojom krku cítiť nepríjemné pohľady.

Vydal sa istým krokom ku krčmárovi, ktorý stál za dlhým vysokým stolom a nalieval alkohol. Keď sa k nemu priblížil, krčmár ani nezdvihol od svojej práce pohľad. Len sa ho nevrlo spýtal, v čom mu môže byť nápomocný.

Sanitas stručne odpovedal. „Hľadám ženu menom Fiorellino. Chcel by som sa s ňou porozprávať!“ Išlo totiž o taliansky výraz pre kvetinku, preto sa mylne domnieval, že niekto s takýmto menom musí byť ženská.

Krčmár sa začal z plného hrdla smiať, až všetci prítomní hostia stíchli a udivene sa na neho pozerali. Takéhoto vysmiateho ho v krčme ešte nikto nevidel. Keď sa konečne dosmial, zaujímal sa, čo vlastne od neho mladý pán chce. Nezabudol podotknúť, že s Fiorellinom sa neradno zahrávať. Leopold mu povedal, že ide o čisto osobnú vec. Krčmár len pokrčil plecami a ukázal mu na stôl pred pódiom, kde sedelo sedem mužov.

„Najväčší z nich, ten s tou modrou čiapkou, je Fiorellino,“ ukázal na jedného. Až teraz Sanitas pochopil, prečo sa vlastne tak hurónsky smial. Kvetinka bola prezývka pre muža, a nie hocijakého. Bol to vysoký chlap s hrubým krkom a obrovským chrbtom. Všetko na ňom bolo veľké – ruky, nos aj ústa. Len oči mal malé, čierne a hlboké. Keď sa k nemu Leopold priblížil, vrava pri stole stíchla. Obrátilo sa k nemu sedem párov nevľúdnych očí.

„Rád by som sa porozprával s pánom Fiorellinom,“ prihovoril sa im Sanitas.

Fiorellino bez mihnutia brvou prehovoril po taliansky na svojich druhov. „Keď vám dám znamenie, vyhodíte ho von z krčmy! Nech si s ním táto holota robí, čo len chce!“

„Vyhadzovať ma nemusíte a pred tou holotou sa viem ubrániť aj sám,“ zakontroval mu Leopold čistou taliančinou.

Fiorellina a jeho druhov to tak odzbrojilo, že sa hodnú chvíľu nezmohli ani na slovo. Až potom sa mu obor prihovoril. „Viete po taliansky?“

„Študoval som v Bologni za lekára. A podľa vášho prízvuku usudzujem, že ste zo Sicílie. Možno Palermo?“

Fiorellino prikývol a zaujímal sa, čo vlastne od neho chce.

„Posiela ma rabín Buchler. Vraj by ste mi mohli poskytnúť nejaké informácie ohľadom jednej veci, ktorá ma zaujíma. A mám vám povedať ešte heslo – apikoros.“

V tom momente sa správanie Fiorellina zmenilo. Rukou naznačil ostatným mužom, aby ich pri stole nechali samých. Kývol na krčmára a objednal dvakrát veľké pivo, dvakrát varené koleno s chlebom a chrenom. Na znak svojich dobrých úmyslov ešte vyceril belostné zuby a priateľsky buchol mladého muža po chrbte, až mu tým skoro vyrazil dych.

Keď im priniesli pohostenie, Sanitas bol prekvapený znamenitou chuťou jedla.

Na základe správania Fiorellina a prejavu úcty voči jeho osobe Leopold pochopil, že musí ísť o vplyvného muža, ktorý má veľkú moc. Už počul o niektorých organizáciách v Taliansku, ktoré si dali platiť za ochranu ľudí. Takisto obchodovali s kradnutým tovarom, ľuďmi. Vlastnili nevestince a kto im včas alebo vôbec neplatil, dopadol zle. A so šéfom jednej z takýchto zločineckých spolkov sedel práve Sanitas na večeri a pil pivo. Predtým, ako sa taliansky obor pustil do jedla, sa stihol ešte Sanitasa opýtať, čo ho k nemu privádza.

„Prišiel som za vami v jednej chúlostivej záležitosti,“ začal Leopold pomaly rozprávať. „Potreboval by som sa dozvedieť niečo o archivárovi Boršickom a o starom kňazovi Blahovi zo starobinca na Mariánskom vrchu. Rabi Buchler ma poslal za vami. Údajne by ste mi s tým vedeli pomôcť.“

„To druhé meno mi nič nehovorí, ale o Boršickom vám niečo povedať môžem. Viem, že už je po smrti. Nepýtajte sa ma však, ako som sa to dozvedel.“ Fiorellino si odpil z piva a pokračoval. „Boršického som poznal celkom dobre, keďže bol stálym zákazníkom v mojom nevestinci. Rád navštevoval prostitútku menom Mária Terézia, no ona z jeho návštev nebola nadšená. Aby som to objasnil: Boršický sa rád vyžíval v zvláštnych sexuálnych praktikách. Pre mňa to však bol v prvom rade zákazník, ktorý platil. A kde-tu nám urobil aj nejakú službu v archíve, keď sme niečo od neho potrebovali. Tak sme ho nechali tak.“ Fiorellino sa po tejto vete významne pousmial, no nekonkretizoval, čo za služby pre nich archivár robil.

„Aké zvláštne sexuálne praktiky máte na mysli?“ začervenal sa Leopold. Vedel, že na tú druhú vec sa nemusí Fiorellina ani pýtať. Pravdepodobne by mu aj tak nič nepovedal.

„Mal rád týranie žien a sex do konečníka,“ na chvíľu sa odmlčal. Premýšľal, či má svojmu návštevníkovi povedať aj o inej závažnejšej skutočnosti. Potom si povedal, že tým asi nikomu neublíži, keďže Boršický už bol mŕtvy. Preto ďalej pokračoval: „A tak isto som o ňom počul aj niečo iné. No nemám to overené, pretože nie som zbehlý v podobných veciach.“ Fiorellino sa zahniezdil na stoličke, lebo mu táto téma nebola veľmi príjemná, ale opäť prehovoril. „Prijímal pod obojím, ako sa u nás hovorí. Teda mal rád ženy aj mužov.“

Leopold bol z informácií, ktoré práve počul, zhrozený. Nečakal, že sa o Boršickom dozvie práve toto. Skutočnosť, že aj niektorí kňazi navštevujú nevestince, majú milenky a nemanželské deti, bola stará ako Cirkev sama. Ale že praktizujú aj takéto neprístojnosti, to by mu nikdy nenapadlo. Andrej síce už vyjadril svoj názor, že Boršického mohol zabiť aj jeho bývalý milenec. Že by to však mohla byť skutočnosť, by si Sanitas nepomyslel.

„Môžem sa stretnúť s Máriou Teréziou?“ ozval sa Leopold.

Fiorellino sa na chvíľu zamyslel. „Myslím, že by to šlo.“

Vzápätí sa spoločne postavili od stola a bez zaplatenia vyšli z krčmy. Leopold si všimol, že za nimi idú dvaja z mužov, ktorí sedeli s Fiorellinom pri stole. Pomyslel si, že ho asi majú za úlohu strážiť. Aj keď si nevedel predstaviť pred kým, keďže takého veľkého muža ešte nikdy nevidel.

Po ceste mu obor rozprával o tom, ako musel z Talianska ujsť. A ani nevedel ako, dostal sa do Uhorska, kde si založil „malfusso“, teda zločineckú bandu a začal zarábať ochranou ľudí. Neskôr si otvoril svoj prvý nevestinec a teraz ich už má osem. Na oplátku mu zas Leopold porozprával niečo o sebe v plynulej taliančine, čo Fiorellino veľmi oceňoval a chválil ho za jej čistotu.

Pomaly sa blížili k neveľkému domu, ktorý od cesty vyzeral úplne obyčajne. Nikomu by ani nenapadlo, že sa za jeho múrmi nachádza nevestinec.

Volalo sa to Eden, čo Leopoldovi nepripadalo ako veľmi vhodný názov pre dom hriechu.

Sanitas vošiel spolu s Fiorellinom do domu. Privítal ich obrovský muž, ktorý úctivo pozdravil. Talian Leopoldovi vysvetlil, že to je ochranca, ktorý v prípade akejkoľvek neprístojnosti hosťa rýchlo zmravní.

Z predizby vstúpili priamo do salóna, kde ich uvítal sluha, ktorý im vzal kabáty. Následne im vyšla oproti staršia žena, ktorá mala za úlohu, ako mladý lekár pochopil, dohliadať na dievčatá a účtovať peniaze. Fiorellino jej vysvetlil, že tento mladý pán má záujem o rozhovor s Máriou Teréziou. Kupliarka odvetila, že bude musieť ešte chvíľu počkať, keďže má zákazníka. Usadili sa preto do kresla a ponúkli sa pálenkou. Po ceste Leopold premrzol, preto bol rád, že sa môže ohriať.

Po chvíli prišiel sluha a oznámil, že Mária je pripravená a môže za ňou ísť do izby číslo tri. Leopold sa postavil a s otázkou v očiach sa zadíval na Taliana.

„No čo?“ pousmial sa Fiorellino. „To len pre istotu, ak by ste si s ňou chceli aj trochu užiť. Mária vie, čo robí, a je v tom naozaj dobrá. A máte to grátis! Aby ste videli, ako si vás vážim…“

Leopoldovi napadlo, že v prípade potreby môže Fiorellinovi ponúknuť anonymnú lekársku pomoc. Túto myšlienku však rýchlo zavrhol, keďže s podobnými vecami nechcel mať nič spoločné. A preto si zaumienil, že si s neviestkou nezačne.

Leopold kráčal po chodbe, ktorá viedla zo salóna cez záves napravo. Po ľavej strane boli za sebou dvere označené rímskymi číslicami. Leopold vstúpil do dverí s číslom III., ktoré viedli do malej izby. Zariadená bola iba posteľou, kozmetickým stolíkom so zrkadlom, stoličkou a menšou skriňou. Na posteli sedelo mladé dievča, ktoré mohlo mať okolo dvadsať rokov. Malo svetlé, nakrátko ostrihané vlasy, ktoré jej lemovali tvár s veľkými modrými očami. Dievčina svojou postavou a tvárou pripomínala skôr pekného mladého muža ako ženu.

„Dobrý večer. Moje meno je Leopold Sanitas a s povolením Fiorellina som sa prišiel s vami porozprávať o archivárovi Boršickom.“

Mladá žena sa očividne striasla a prehovorila mäkkým hlasom. „A čo by ste potrebovali vedieť?“

„Snáď vám táto téma nebude veľmi nepríjemná. Ospravedlňujem sa, ale potrebujem sa o ňom dozvedieť viac.“ Leopold zmĺkol, lebo si nebol istý, ako bude Mária na tieto nepríjemné témy reagovať. Netrúfal si odhadnúť, ako dlho robí túto profesiu. Vedel, že ženy, ktoré ju vykonávali dlhšie, boli už voči takýmto veciam imúnne, no táto mladá dievčina mu pripadala ešte neskazená. Možno to bolo jej nežným, až detským výrazom.

Mária Terézia len mykla plecami. Nezdvihla zo zeme ani pohľad, a tak Sanitas pokračoval. „Od Taliana viem o Boršického zvláštnych sexuálnych praktikách. Môžete mi povedať viac?“

Neviestka urobila niečo, čo Leopold vôbec nečakal. Zdvihla si tenkú košieľku a ukázala mu chrbát. Bol celý posiaty škrabancami, modrinami a hlbokými ranami spôsobenými pravdepodobne bičom.

„Chceli ste vedieť, ako sa pri súložení chová Boršický. Takto! Je to zvrátené a nechutné prasa! Má rád ponižovanie, týranie a ukájanie sa do konečníka. Zbil ma už toľkokrát, že na mojom tele asi nie je miesto, ktoré by ním nebolo označkované. Používa bič, päste, zuby a rôzne ostré predmety.“

Leopold k tejto žene náhle pocítil úprimnú ľútosť. Prisadol si k nej a začal skúmať jej chrbát. Mária sa pri jeho dotyku striasla, preto jej vysvetlil, že si chce rany obzrieť len ako lekár.

A tak sa Mária nechala prezrieť. V zapätí mu prezradila, že po mnohých skúsenostiach už vie, ako si od rán aj bolesti trochu uľaviť. Používala rôzne mastičky a nápoje, takže to už nebolo také strašné.

„Prečo necháte so sebou toto robiť a prečo nikto nezasiahne?“ spýtal sa jej rozhorčene Leopold.

Mária si vzdychla. So smútkom v hlase mu začala vysvetľovať. „Boršický veľmi dobre platí a Fiorellino dal príkaz, aby mu bolo vyhovené vo všetkých jeho želaniach. Má s ním nejaké obchody. A potom, som neviestka a musím urobiť to, čo hosť chce a za čo si zaplatí. A Boršický platí veľmi dobre!“

„Robí takéto niečo,“ ukázal na jej chrbát, ktorý si náhle Mária s trochou hanby zakryla, „aj iným dievčatám?“

„Nie, len mne. Ja som jeho hračka, ako o mne s obľubou hovorí. No, aby som vám povedala o Boršickom pravdu, myslím si, že sa mu páčia aj muži a že sa stretáva aj s nimi.“

Leopolda pri tomto zistení striaslo. Chcel Máriu upokojiť a získať si jej dôveru. Mal však pocit, že neviestka vie ešte niečo viac, ako mu hovorí.

„S niečím sa vám zdôverím, no potrebujem, aby ste to udržali v tajnosti.“ Keď Mária prikývla na znamenie súhlasu, pokračoval. „Boršického pred niekoľkými dňami zavraždili a ja neoficiálne vyšetrujem jeho vraždu. Preto som prišiel za vami. Chcem sa o ňom dozvedieť čo najviac. Zaujíma ma ešte niečo. Bol vaším zákazníkom aj kňaz menom Karol Blaho?“

Keď sa Sanitas odmlčal, v izbe zostalo ticho. Po chvíli Mária vypukla v smiech a prežehnala sa. Keď sa zadívala na lekárovu udivenú tvár, trochu sa zarazila. Na chvíľu zostala ticho a potom prehovorila. „Prepáčte, prosím! Viem, že zomrel človek, no ja som rada, že sa mi skončilo utrpenie. Môžem vedieť, ako sa to stalo?“

„Prepáčte, ale to vám teraz povedať nemôžem. A v podstate je to aj jedno.“

„Rozumiem,“ prikývla. Postavila sa a pristúpila k stolíku. Sadla si na stoličku a začala si prečesávať vlasy. Potom pokojným hlasom prehodila: „Meno Karol Blaho mi nič nehovorí, avšak veľa našich klientov sem chodí anonymne. Napriek tomu sa Fiorellino vždy snaží niečo o každom z nich dozvedieť, pre prípad, že by sa mu v budúcnosti mohli hodiť ich služby. Opýtajte sa jeho! A o Boršickom viem len to, čo mi povedal sám. Narodil sa v Trnave a dobre pozná Žilinu, lebo tam učil v sirotinci.“

„A odkiaľ pochádzate vy?“ zaujímal sa Leopold. Ani sám nevedel, prečo to chce vedieť. Možno sa len snažil pochopiť, ako sa ženy dostávajú k takémuto remeslu.

„Narodila som sa v Leviciach. Moja matka bola slúžka a splodila ma so svojím pánom. Keď sa to dozvedela jeho manželka, vyhodila už vtedy tehotnú mamu, ktorá sa v hanbe musela vrátiť domov. Mňa porodila a o pár dní neskôr zomrela. Starí rodičia ma vychovať nevedeli, a tak ma dali do sirotinca. Tam som sa vyučila za krajčírku, no nešťastná láska ma priviedla k dlhom a k tejto práci. Pred dvoma zimami ma kúpil Fiorellino do tohto nevestinca a nebyť Boršického, nemala by som sa tu až tak zle. Teraz však verím, že sa môj život konečne zmení k lepšiemu!“

„Môžem sa vás spýtať ešte na jednu vec?“ prerušil ju Sanitas. „Viem, že ma do toho nič nie je, ale kvôli vyšetrovaniu… Myslíte si, že by mohol mať niekto vo vašom okolí dôvod Boršického zabiť?“

Mária Terézia sa zamyslela. Potom sa k nemu otočila a šepla. „Keďže ste boli ku mne úprimný a povedali ste mi o jeho smrti, poviem vám aj ja ešte niečo. Mám jedného ctiteľa, ktorý za mnou chodí. Myslím si, že ma má aj rád. Veľakrát, keď videl rany od Boršického, dostal na neho zlosť. Či by vedel aj vraždiť, to si netrúfam odhadnúť.“

„Môžem vedieť jeho meno?“ Leopold sa k nej v očakávaní nahol.

„Je to Vojtech Očkaj, policajný kapitán.“

Sanitas zostal ako prikovaný. Očakával hocičo, no rozhodne nie meno kapitána! Chvíľu ešte zostal nemo sedieť. Z jeho myšlienok ho vyrušila až mladá žena.

„Je to všetko, čo ste odo mňa chceli?“ postavila sa zo stoličky a prisadla si k nemu na posteľ. Jej blízkosť bola taká veľavravná, že Sanitas ihneď pochopil, kam mieri. Preto jej v rýchlosti vysvetlil, že je síce pekná žena, ale on pri vyšetrovaní na takéto veci ani len nepomyslí. A pobral sa preč.

Vošiel späť do salóna, kde naňho stále čakal Fiorellino. Poďakoval mu za pomoc a vo všetkej početnosti mu ponúkol svoje služby lekára.

Vyšiel z nevestinca a vybral sa smerom ku Skalnej ulici, alebo ako ju domáci volali Starý psí chodník. Ulica spájala Vršok sv. Ladislava s Farskou ulicou a bola pre Leopolda najkratšou cestou domov.

***

Sanitas kráčal rýchlo a jeho rázne kroky sa ozývali medzi múrmi domov. Hoci si tesnejšie utiahol kabát, striasol sa od zimy, ktorá mu pomaly začala prenikať až ku kostiam. Pocit chladu ešte viac umocňoval studený vietor.

V zamyslení si ani nestihol všimnúť, že už od nevestinca ho sledujú traja muži, ktorí sa k nemu pomaly približovali.

Skalná ulica sa tiahla dole od vŕšku a ústila pri hoteli U Zlatej husi. Ľudia ju väčšinou používali na skrátenie cesty, no často slúžila aj ako nocľaháreň pre zlodejov a tulákov. Teraz však bola ľudoprázdna, lebo zima pomaly vyháňala spiace živly mimo ulíc.

Sanitas bol rád, že sa môže trochu prejsť. Bolo síce chladno, no mohol aspoň popremýšľať nad svojím prípadom a nad informáciami, ktoré sa práve dozvedel. Aby si všetko nové lepšie zhrnul, na prstoch rúk si začal zrátavať všetky dôležité fakty. Po prvé, archivár bol stálym návštevníkom nevestinca Eden, kde si ukájal svoje násilnícke sklony na neviestke menom Mária Terézia. Po druhé, stretával sa asi aj s mužmi. Po tretie, starého kňaza Blaha Mária Terézia nepoznala. Z toho vyplýva, že nevestinec buď vôbec nenavštevoval, alebo ho navštevoval inkognito. Druhá možnosť však bola menej pravdepodobná práve kvôli tomu, že Fiorellino mal vo zvyku preklepnúť si všetkých svojich návštevníkov pre prípad, že by sa mu hodili ich služby. Po štvrté, aj Boršický pre Fiorellina vykonával nejaké služby, ktoré súviseli s jeho prácou v biskupskom archíve. Po piate…

Tento bod si už v duchu nestihol dopovedať, lebo ho chytili zozadu okolo trupu čiesi silné ruky. Napriek tomu, že bol zovretím zaskočený a vôbec ho nečakal, v okamihu naň dokázal odpovedať obranou. Rukami sa rýchlo spod zovretia vymanil, následne sa otočil a uskočil mierne dozadu. Súčasne vykopol ľavú nohu smerom na protivníka. Najskôr ho zasiahol do stehna, potom mu rýchlym výkopom zacielil priamo na hlavu, pričom ho pomerne silno udrel do pravého ucha.

Útočník sa zapotácal dozadu, čo hneď Leopold využil a päsťou ho zasiahol priamo do brady. Aby protivníka úplne pokoril, posledným úderom nohy ho ešte zasiahol do bránice, čím mu vyrazil dych. Muž spadol na kamennú dlažbu tak nešťastne, že na nej zostal nehybne ležať.

Na kontrolu jeho životných funkcií však Sanitasovi neostával čas, lebo už k nemu mierili ďalší dvaja muži. Tí zostali najskôr zaskočení jeho rýchlym útokom na prvého z nich. Ďalšieho útočníka Leopold poľahky vyradil z boja niekoľkými údermi do brady, hlavy a trupu. Cieleným kopom do zadných častí kolien ho zrazil na zem, kde zostal ležať. Vzápätí udrel druhého do brady, kopom mu zasiahol oblasť pečene a druhý úder vyslal na jeho pravé ucho. Zasiahnutý muž sa ešte chvíľu pokúšal zotrvať vo vzpriamenej polohe, no zakrátko sa zrútil na zem.

Vtom Leopold započul nejaké rýchle kroky. Mladý lekár zaujal obranný postoj s rukami v päsť, čakajúc ďalší útok. Zrazu k nemu dobehli traja muži a jedným z nich bol Fiorellino. Ostatní boli jeho druhovia. Lapali po dychu a neveriacky pozerali na ležiacich mužov, pokým Talian neprehovoril. „Čo to bolo za spôsob boja, pán doktor? Som ohromený! Takto sa ubrániť trom mužom… Také vysoké výkopy nohou som ešte nikdy nevidel!“

Leopold sa zatiaľ zohol k spacifikovaným mužom a nahmatal im tep, aby si bol istý, či žijú. Všetci boli, našťastie, v poriadku. Počas boja si dával pozor, aby nepoužil žiaden smrteľný chvat, ale zem tu bola tvrdá a mohlo sa stať, že si pri páde vážnejšie porania hlavu.

Potom, čo Sanitas skontroloval útočníkov, obzrel si ich tváre, no ani jedného z nich nepoznal. O ich identifikáciu požiadal aj Fiorellina a jeho druhov, no taktiež iba pokrútili hlavami.

„Myslíte si, že vás chceli zabiť?“ zachmúril sa Fiorellino.

„Mal som skôr pocit, že idú na istotu. Ale prečo? A vôbec, ako ste sa tu objavili v takúto správnu chvíľu vy?“ neveriacky kýval hlavou Leopold.

„Keď ste vychádzali z nevestinca, moji chlapci strážili oproti cez ulicu. Všimli si, že sa vám na päty prilepili títo traja a sledovali vás. Rýchlo mi to utekali dnu oznámiť. Kým sme sa však za vami vydali, zmizli ste nám z dohľadu. Keď sme potom z diaľky začuli zvuky zápasu, rýchlo sme sa ponáhľali za vami, aby sme vám pomohli.“ S úctou v hlase Fiorellino pokračoval. „Vy ste však našu pomoc vôbec nepotrebovali! A teraz mi rýchlo povedzte, čo je to za bojový štýl? A kde ste sa to naučili?“

„Odpoviem vám, ale najskôr musíme zavolať strážnikov a ohlásiť útok,“ zvážnel Sanitas.

„Počkajte, pán doktor! S políciou si na chvíľu dajte pokoj! My vás teraz odprevadíme domov, aby sa vám po ceste už nič nestalo, a týchto tu,“ ukázal na troch ležiacich mužov, „zatiaľ ponecháme, nech sa preberú. Potom sa už o nich postaráme,“ lišiacky sa usmial. „Veď mi z nich už dostaneme, kto ich na vás poslal a prečo.“

Leopold súhlasil, už bol taký unavený, že ledva stál na nohách. Po ceste domov Fiorellinovi vysvetlil, že boj, ktorý videl, sa nazýva Savate. Ide o francúzsky pouličný bojový štýl, ktorý vytvorili námorníci často navštevujúci Áziu. Tu sa stretli s domácim bojovým umením. Po jeho prenose do Francúzska k nemu pridali aj svoje techniky, ktoré sa špecializujú hlavne na kopy. Tento štýl sa naučil na štúdiách v Bologni potom, čo raz na ulici ošetroval francúzskeho muža, ktorý sa dokázal ubrániť šiestim útočiacim chlapom. Pierre, tak sa volal, sa stal jeho priateľom a na oplátku ho začal učiť Savate. Mal v ňom síce ešte veľké medzery, no snažil sa postupne zdokonaľovať. Keďže po návrate domov už nemal žiadneho trénera alebo učiteľa, začal sa spoliehať len na svoje získané vedomosti.

V priebehu tohto rozhovoru došli štyria muži až na Farskú ulicu pred Leopoldov dom, kde sa rozlúčili. Každý sa vybral svojou vlastnou cestou. Sanitas zamieril priamo do postele a Fiorellino sa vrátil aj so svojimi druhmi späť na Skalnú ulicu.


Kapitola 8

Leopold vstal ráno o niečo skôr. Naraňajkoval sa spolu s matkou, ktorá sa ho snažila vyspovedať, čo sa deje a prečo nie je celé dni doma. Ubezpečil ju, že sa nemusí ničoho báť a že nejde o nič vážne.

Sluha Jakub mu oznámil, že Andrej odišiel na ich pozemky na Zobore a vráti sa až poobede. A tak sa Leopold pobral do svojej izby. Sadol si do kresla a začal si písať na papier, čo doteraz zistil. Keď bol asi v polovici zoznamu, zabúchal niekto na dvere a bez súhlasu vtrhol dnu. Boli to dvaja strážnici a za nimi stál sám policajný kapitán Očkaj. Ten mu stroho oznámil, že je zatknutý pre podozrenie z vraždy. Zároveň mu vysvetlil, že v jeho prípade by bolo bránenie sa spravodlivosti viac ako zbytočné.

Sanitas sa nezmohol ani na slovo. Až po chvíli sa na výzvu policajných zriadencov postavil. V rýchlosti si od Jakuba vzal kabát. Našťastie bez pút, ktoré mu na jeho žiadosť nedali, sa vydal na policajný kapitanát. V pätách mu išli strážnici a pred ním kráčal Očkaj. Ešte stihol zakričať matke, aby sa o neho nebála, že sa všetko vysvetlí. Zároveň ju poprosil, aby o všetkom informovala Andreja.

Keď prišli na stanicu, Leopolda voviedli do kancelárie kapitána, kde ho strážnici nešetrne posadili na stoličku. Očkaj sa usadil oproti nemu a okamžite naňho spustil príval slov a obvinení.

„Doktor Sanitas, ste obvinený z vraždy kováčskeho tovariša Tomáša Dlahu, ktorého včera večer usmrtili v Skalnej uličke. Môžete mi k tomu niečo povedať?“

Leopold mal po ceste dosť času sa z obvinenia spamätať, upokojiť sa a premyslieť si, čo bude hovoriť. Takže teraz mohol so stoickým pokojom reagovať.

„Celé toto obvinenie považujem za jedno veľké klamstvo…“

Vtom mu Očkaj skočil do reči. „To znamená, že chcete poprieť, že ste boli včera večer v Skalnej uličke?“

„To určite nie,“ popravde odpovedal Leopold. „Bol som tam, ale žiadneho Tomáša Dlahu nepoznám. Včera večer som v tej ulici bol, respektíve som cez ňu prechádzal z Pároviec smerom domov. Bol som tam prepadnutý troma neznámymi mužmi, no keď som od nich odchádzal, všetci boli nažive. To som si overil. Či bol jeden z útočníkov kováčsky tovariš, to neviem. Nikdy predtým som tých chlapov nevidel.“

„Vaše slová sú na zváženie, pán Sanitas,“ pustil sa do neho policajný kapitán.

Leopoldovi medzitým vírili hlavou mnohé otázky. V prvom rade si nevedel vysvetliť, ako sa mohol do tejto situácie dostať a kto to všetko na neho navliekol. Mal podozrenie, či za tým celým nestojí samotný kapitán Očkaj práve kvôli svojej slabosti pre neviestku Máriu Teréziu.

„Môžete mi vysvetliť, prečo ste nezavolali strážnikov, keď vás prepadli, ako tvrdíte?“

„Aj som chcel, ale išli práve okolo traja muži, ktorí mi navrhli, že ma najskôr odprevadia domov. Vraj, aby sa mi nič nestalo. Oni mali neskôr útok sami nahlásiť.“ Leopold vedel, že týmito slovami kapitána trochu zavádza, ale ešte nepremyslel, čo všetko mu chce prezradiť. Ak by mal totiž vo vraždách prsty on, nemuseli by sa Leopoldovi niektoré slová vyplatiť.

„A poznáte tých mužov, ktorí vás odprevadili?“ úlisne sa spýtal Očkaj a nalial si do pohára vodu.

Ak nechcel Leopold skončiť vo väzení, musel ísť s časťou pravdy von, preto dodal. „Áno, jedného z nich poznám. Teda len jeho prezývku – Fiorellino.“

Očkaj zdvihol obočie. „Vy poznáte Fiorellina osobne? Som prekvapený z výberu vašich priateľov, pán doktor!“

„Nepovedal som, že je to môj priateľ, iba to, že ho poznám,“ bránil sa Leopold, „a pri obrane pred útokom mi nepomohol. On prišiel aj so svojimi dvoma druhmi až tesne po tom. No môžem odprisahať, že muži ešte žili. Smiem sa opýtať, kto je vlastne ten Tomáš Dlaha a ako ste prišli na to, že za jeho smrť môžem práve ja?“

Očkaj sa uškrnul a bolo na ňom vidno, že si výsluch vychutnáva.

„Tomáš Dlaha bol jeden z mužov, s ktorými ste sa pobili. Na tele mal niekoľko modrín a podliatin. Zabilo ho však bodnutie nožom do hrude, ktorým mu útočník prepichol pľúca. Za útočníka vás označil jeho druh, ktorý to bol nadránom oznámiť úradom a priniesol aj jeho mŕtve telo. Obvinenie teda znie, že ste oboch mužov v Skalnej uličke bez príčiny napadli a jedného z nich prebodli nožom! Druhý vám dokázal utiecť. Potom si však uvedomil, že svojho druha nemôže opustiť, a tak sa tam vrátil. Našiel však už len jeho telo. A keďže nevedel posúdiť, či je mŕtvy, naložil si ho na plecia a zobral domov. Keď ráno zistil, že jeho priateľ je už po smrti, prišiel to oznámiť k nám a na káre priviezol aj jeho telo. Tvrdil však, že boli len dvaja.“

Leopold zostal z týchto slov zmätený. „Ja však nôž pri sebe nenosím. Som lekár a zachraňujem ľudí, nezabíjam ich! Tí muži ma napadli, a to je fakt. Nepoznám dôvod ich útoku, no pripúšťam, že môže súvisieť s mojím vyšetrovaním. V Skalnej uličke sa na mňa muži vrhli, ale ubránil som sa im.“

„No uvidíme, Sanitas, či niekto vaše slová potvrdí. Že bude Fiorellino ochotný povedať niečo na vašu obranu, o tom silne pochybujem! A v konečnom dôsledku, ako sám tvrdíte, on prišiel až po útoku. Z toho vyplýva, že nemohol vidieť, či ste napadli mužov ako prvý alebo ste sa len bránili,“ rozoberal svoju teóriu Očkaj. Následne sa otočil k Leopoldovi. „Aby ste vedeli, Fiorellino je nebezpečný muž. Má veľkú moc medzi kriminálnymi živlami, no úrady na neho zatiaľ nič nemajú.“

Pri týchto slovách sa už Leopold nezdržal. „Možno to bude tým, že jeho nevestince navštevujú vysoko postavení muži, ktorí ho potom na oplátku chránia.“

Po týchto slovách zostal policajný kapitán ako prikovaný. Zamračil sa a potom sa prudko postavil.

„Tento rozhovor považujte za oficiálny. Teraz pôjdete do väzenia a počkáte na pisára, ktorý spíše vašu výpoveď.“

„A vy zatiaľ vyhľadáte Fiorellina?“ s nádejou v hlase sa spýtal Sanitas, no vzápätí sa za svoje slová v duchu hrešil. Bez dobrej vôle Očkaja, ktorý by mal vypočuť Fiorellina, môže vo väzení pobudnúť dlhší čas, ako je prijateľné. Veril však, že Andrej a snáď aj vikár Záboyský mu zo žalára čoskoro pomôžu.

Z jeho úvah ho vytrhol kapitánov hlas.

„Uvidíme! Snáď Fiorellina nájdem!“ Z tónu v jeho hlase však bolo cítiť, že sa s touto úlohou až tak veľmi ponáhľať nemieni.

Strážnici odviedli Sanitasa do cely, ktorá bola vo vlhkom a chladnom podzemí. Jej jediným vybavením bola stará posteľ so slamníkom, stolička, malý stolík a vedro na ľudské výkaly. Na znak dobrej vôle mu ponechali aspoň jeho oblečenie s kabátom. Neskôr mu priniesli čistú vodu a ovsenú kašu.

Leopold sedel dlho vo svojej cele a premýšľal, kto asi môže za jeho situáciou stáť. Bol to len Očkaj alebo v tom má prsty aj Fiorellino? Týchto mužov veľmi dobre nepoznal. Jeden mohol zavraždiť kňazov kvôli neviestke, pre ktorú mal slabosť, druhý ich mohol zabiť kvôli tomu, že sa neštíti trestnej činnosti. Možno vedeli na Fiorellina niečo chúlostivé alebo naopak, niečo pre neho nechceli spraviť. Takisto by potreboval zistiť, čo v dobe vrážd robila a kde sa nachádzala Mária Terézia. Motív by mala aj ona. Boršický ju týral a jej zákazníkom so zvrátenými chúťkami mohol byť v konečnom dôsledku aj Blaho. To, že ho nepoznali po mene, ešte neznamená, že nevestinec vôbec nenavštevoval.

Vtom si spomenul, že vo vrecku kabáta má lístok, na ktorom má napísané informácie o druhej obeti. Siahol doň a začal pomaly a pozorne čítať.

Karol Blaho sa narodil v roku 1785 v Košiciach. Tu navštevoval gymnázium, teológiu vyštudoval v Prahe. V rokoch 1811 až 1826 pôsobil ako kaplán v Handlovej. Neskôr medzi rokmi 1827 až 1840 bol kňazom v Trnave. V rokoch 1841 až 1845 pracoval ako účtovník a inšpektor na Biskupskom úrade v Košiciach. Medzi rokmi 1845 až 1848 pôsobil ako superinspector v sirotinci v Žiline pod nitrianskym biskupstvom. Medzi rokmi 1848 až 1862 spravoval faru v Topoľčanoch, v Smoleniciach a v Banskej Štiavnici. Od roku 1862 bol kvôli zdravotným problémom presunutý do kňazského starobinca na Mariánsky vrch v Nitre.

Leopold sa zahľadel na popísaný papier a oči sa mu upreli na „superinspector v sirotinci v Žiline“. Začal sa mu vybavovať rozhovor s policajným kapitánom Očkajom o prvej obeti. Pokiaľ si dobre pamätal, tak ten o nebohom uviedol, že pôsobil v rokoch 1844 až 1846 ako kňaz v Kostole obrátenia sv. Pavla v Žiline. Ten bol nazývaný aj sirotársky kostol kvôli budove sirotinca, ktorá k nemu patrila. Sanitas sa tuho zamyslel. Celý čas rozmýšľal nad tým, čo spája prvú a druhú obeť. Bol ich výber pre vraha náhodný a spájal ich len kňazský úrad alebo aj osoba neviestky Márie Terézie? Teraz sa mu otvorila nová cesta – sirotinec v Žiline. Keď sa pozrel na roky, počas ktorých pôsobil Blaho v Žiline ako superinspector a Boršický ako kňaz v kostole so sirotincom, bolo viac ako isté, že títo dvaja sa museli poznať. Pokiaľ vedel, tak úlohou superinspectora bolo dozerať na siroty, aby mali všetko, čo potrebujú. Jeho povinnosťou bolo aj vedenie účtovných kníh a protokolov o výdavkoch sirotinca.

Leopold sa uistil, že je nutné navštíviť Orfanotrofium v Žiline a porozprávať sa s niekým, kto obete dobre poznal. Nie je predsa možné, aby obaja muži, ktorí sa poznali zo žilinského sirotinca, zomreli rovnakou smrťou v Nitre len náhodne!

Sanitas však v tej chvíli vôbec netušil, ako sa môže z väzenia dostať a očistiť svoje meno. No aspoň mal v prípade konečne nejakú stopu. A bol odhodlaný po nej ísť. Teraz mu nezostávalo nič iné, len čakať. Buď na Očkaja, či nájde Fiorellina, a ten potvrdí jeho slová, alebo na Andreja, ktorý nájde Taliana sám. V najhoršom prípade aspoň informuje o Leopoldovom uväznení generálneho vikára, ktorý mu pomôže. V tejto situácii však Sanitas nemohol robiť vôbec nič. Ľahol si na slamník, prikryl sa kabátom a snažil sa trochu si oddýchnuť.

Keď už pomaly zaspával, otvorili sa ťažké kované dvere a objavil sa v nich Andrej so strážnikom.

„Nechali by ste nás na chvíľu osamote?“ požiadal strážnika Viest.

„To nemôžem. Pán kapitán nám to zakázal. Keby sa dozvedel, že som vás nechal rozprávať sa s väzňom samotného…“ zakoktal strážnik, no na hlase mu bolo badať, že by sa aj nechal prehovoriť, ak by mu návšteva niečím prispela.

Andrej jeho dvojzmysel pochopil. Siahol do vrecka a dal mu jeden zlatý. Strážnik sa pozrel do dlane, usmial sa a odišiel. Viest sa otočil k Leopoldovi, objal ho a opýtal sa, či s ním dobre zaobchádzajú.

„Ale áno. Nie je to také strašné,“ odpovedal mu starý priateľ a vzrušene pokračoval, „no musím ti niečo povedať. Konečne som narazil na novú stopu v pátraní!“

Viest ho však prerušil a požiadal ho, aby mu po poriadku porozprával, čo sa mu stalo, odkedy sa rozlúčili. Leopold mu zreferoval všetko o druhej vražde, o pitve, o rozhovore s vikárom v Malom pekle. Potom rozhovor upriamil na návštevu židovskej obce v Párovciach, ako aj na krčmu Veľké peklo a jeho rozhovor s Fiorellinom. Nechcel pred Andrejom nič tajiť, a preto mu povedal aj o svojej návšteve nevestinca Eden a o napadnutí troma útočníkmi.

To, že sa Leopold dokázal ubrániť trom mužom, Viesta ani veľmi neprekvapilo. Vedel, že jeho priateľský zjav často ľudí mätie a podceňujú jeho schopnosti. Našťastie, Sanitas ovládal bojové umenie Savate, ktoré často doma trénoval. Andrej si pamätal, ako sa raz museli brániť bande ôsmich mužov, ktorí ich napadli.

Andrej taktiež ovládal pouličný štýl boja, ktorý sa musel naučiť, ak chcel na ulici prežiť. Avšak to, že uvidí svojho priateľa bez problémov premôcť viacerých mužov súčasne, nečakal. Neskôr mu Leopold rozpovedal o svojich tréningoch v Bologni, ktoré viedol jeho priateľ z Francúzska, a o svojej záľube k tejto forme boja. Až neskôr sa dozvedel, že Sanitas sa zúčastňoval aj nepovolených bojových zápasov.

Leopold bez prestávky drmolil Andrejovi o Fiorellinovi a jeho účasti na celom prípade. Svoje rozprávanie ukončil informáciou o zatknutí a vypočúvaní policajným kapitánom. Potom sa konečne priblížil k tomu, čo mu chcel oznámiť ako prvé. Bola to nová súvislosť v prepojení medzi prvou a druhou obeťou.

Andrej ho pozorne počúval. „Nezabúdaj, že za vraždami môže stáť aj Očkaj. A obete sa síce mohli poznať zo Žiliny, ale spájať ich mohla aj osoba neviestky. No v prvom rade ťa potrebujeme odtiaľto dostať. A potom sa spolu vyberieme do sirotinca a všetko si overíme. Čo mám robiť, aby som ťa vyslobodil?“ Nakoniec dodal jedným dychom.

Leopold priateľa požiadal, aby najskôr išiel na hrad a informoval o všetkom generálneho vikára. Ďalej nech sa pokúsia vyhľadať Fiorellina, aby svedčil v jeho prospech.

Po odchode Andreja si Leopold opäť ľahol na posteľ a premýšľal, ako viesť rozhovor s Očkajom. Potreboval dosiahnuť, aby mu kapitán povedal, kde bol v čase oboch vrážd. Čas vo väzení mu plynul veľmi pomaly. Keď už začínal mať pocit, že v žalári strávil príliš veľa hodín, strážnik mu priniesol večeru. Sanitasa vôbec neprekvapilo, že to bola opäť ovsená kaša a čistá voda. Keď väzeň dojedol, otvorili sa dvere a v nich stál policajný kapitán. Ten mu len v rýchlosti oznámil, aby šiel za ním hore do jeho kancelárie, kde na neho čakal pisár, ktorý mal zaznamenať výpoveď. Leopold si v chvate obliekol kabát a vydal sa za Očkajom a strážnikom na poschodie.

Keď dokončil svoju výpoveď, zdalo sa mu, že nastal správny čas na rozhovor s Očkajom.

„Niečo som vám zatajil, pán kapitán,“ obrátil sa Leopold na kapitána. Ten sa zarazil a čakal, čo mu mladý lekár povie. „Bol som síce prepadnutý v Skalnej uličke, ktorou som prechádzal na ceste domov z Pároviec, ako už viete. Ale predtým som bol na návšteve nevestinca Eden.“

Pri týchto slovách Očkaj veľavravne zdvihol obočie a pisár sa zasmial.

„Aby ste ma správne pochopili,“ pokračoval Sanitas, „bol som tam služobne za neviestkou menom Mária Terézia, ktorá mi niečo prezradila aj o svojich klientoch…“ Leopold ani nestačil dopovedať vetu, keď ho kapitán rázne prerušil a nariadil pisárovi, aby odišiel. Ten síce namietal, že by mal zapísať celú výpoveď väzňa, no Očkaj ho zahriakol. Najskôr si predsa musí on sám vypočuť, či to bude vôbec súvisieť so zadržaním, a až potom to dovolí pisárovi zapísať.

Hneď ako sa za pisárom zavreli dvere, Očkaj spustil: „Čo si o sebe vlastne myslíte, doktor?! Mňa svojou výpoveďou balamutiť nebudete! Ste vrah a hotovo!“

„Počkajte, pán kapitán! Včera som bol v nevestinci len kvôli vraždám Boršického a Blaha. Prvý z nich bol zákazníkom neviestky Márie Terézie. O tom druhom to nemám potvrdené, ale ako som bol poučený, viacero klientov tam chodí anonymne. Pokiaľ viem, tak aj vy patríte k stálym zákazníkom tejto ženy.“

„Čo tým chcete povedať?“ cez zuby precedil Očkaj.

„Len toľko, že nielenže ste boli jej zákazníkom, ale zrejme pre ňu máte aj slabosť. Keďže ste vedeli, že Boršický je jej klientom a týra ju, mohli ste sa mu chcieť pomstiť. Rovnako ako Blahovi. Žiarlivosť, pán kapitán, je veľmi silný motív!“

„Hádam len neveríte tomu, že by som vraždil kvôli nejakej predajnej ženskej?! Takých, ako je ona, môžem mať tucet!“

„To je možno pravda, no ak poviem svoje zistenia a podozrenia generálnemu vikárovi alebo biskupovi, tí to následne posunú mestskej rade a richtárovi. A vaša kariéra tak môže byť razom v troskách!“

Očkajovi sa zúrivosťou triasli pery a v dôsledku rozrušenia nahlas dýchal. V danej chvíli potreboval zo všetkého najviac nadobudnúť svoj vnútorný pokoj a rozvahu. Doktor disponoval informáciami, ktoré mu neboli vôbec príjemné. Bolo iné, keď občas pomohol Fiorellinovi, ktorí ho mal tiež v hrsti, ale to bol kriminálnik a s tým by si vedel poradiť. No Sanitas bol zo zámožnej rodiny a mal za sebou veľa vplyvných ľudí. Preto ho nemohol len tak zastrašiť alebo dokonca umlčať. I keď s veľkou nevôľou, no nakoniec sa s ním rozhodol spolupracovať.

„Čo teda odo mňa chcete?“

„V celku nič, pán kapitán. Potrebujem od vás len informáciu o tom, kde ste sa nachádzali v čase oboch vrážd.“

Očkaj sa zamyslel a po chvíli odpovedal. „V noci, keď zabili Boršického, som bol hrať karty s Imrichom Palúckym, členom mestskej rady. A v čase druhej vraždy som bol doma. Videli ma tam môj sluha a kuchárka.“

„Prvé alibi sa dajú overiť, no tie druhé asi nie. Váš sluha aj kuchárka budú tvrdiť len to, čo im vy nariadite.“

Policajný kapitán sa na neho zadíval a precedil cez zuby. „Dúfam, že tento rozhovor dosiahol svoj koniec, pán doktor! Teraz vás strážnik zavedie naspäť do vašej cely.“

Keď sa Leopold postavil, otvorili sa dvere dokorán a bez vyzvania vstúpil do miestnosti vikárov tajomník Valentín Kolonič. V pätách mu išiel Andrej Viest.

„Dobrý večer, pán kapitán! Myslím, že výsluchu pána doktora Sanitasa je už koniec,“ rázne vyhlásil ako prvý tajomník. Vzápätí niečo vytiahol a dodal. „Tu vám nesiem spísanú výpoveď Giuseppeho Gambina alias Fiorellina, ktorý potvrdzuje, že inkriminovaného večera napadli pána doktora traja muži. Potom, čo sa im sám ubránil, všetci útočníci zostali ležať na zemi, ale boli nažive. Následne odprevadil pána doktora aj so svojimi spoločníkmi domov. Keď sa vrátili späť do Skalnej uličky, už sa tam nenachádzali žiadni ľudia ani samotní útočníci.“

Kapitán sa zamračil. „Počkajte, pán tajomník! Ako môže Fiorellino s istotou tvrdiť, že tí muži boli útočníci, keď podľa doktora Sanitasa prišiel až po bitke?“

„Odpoveď je jednoduchá! Pán Gambino totiž útok pozoroval spoza stromov. Sám bol zvedavý, ako sa doktor s útočníkmi poráta. Keď však videl, že jeho pomoc vôbec nepotrebuje, vyšiel zo svojho úkrytu až po boji. Aj toto je uvedené v jeho výpovedi.“

„A môžem vedieť, kde je práve teraz Giuseppe Gambino? A prečo neprišiel vypovedať osobne?“

„Narýchlo musel odísť do Prešporku v obchodnej záležitosti,“ odpovedal Očkajovi tajomník, „ale jeho výpoveď je zapísaná. A svedkami sú pán Andrej Viest a jeho samotná excelencia vikár Záboyský. Dúfam, že nechcete spochybniť výpoveď takého významného muža…“

Kapitán sa zamračil. Veľmi dobre pochopil, že jeho námietky by boli zbytočné, a preto výpoveď prijal a Leopolda prepustil. Vo dverách mu ešte tajomník nezabudol pripomenúť, že jeho svedok, ktorý mu oznámil vraždu svojho druha, krivo klamal, a preto musí byť zatknutý a potrestaný za napadnutie. Očkaj sa, samozrejme, zaviazal, že ho čo najskôr vyhľadá a zatkne.

Z budovy väznice vyšli von traja muži. Leopold Sanitas, Andrej Viest a Valentín Kolonič. Kráčali pomaly a bez slova ku koču, ktorý na nich čakal. Ako prvý prerušil ticho mladý lekár.

„Ďakujem vám obom za pomoc. Podarilo sa mi zistiť, kde bol Očkaj v čase prvej aj druhej vraždy. Jeho prvé alibi musíme overiť a druhé nemá význam, keďže nemá spoľahlivých svedkov. Kto našiel Fiorellina?“

„Od teba som išiel na biskupský úrad a všetko povedal vikárovi tak, ako si ma požiadal. Ten nechal vyhľadať Fiorellina a priviesť ho na hrad. Bolo mu vysvetlené, že je v jeho vlastnom záujme, aby svedčil v tvoj prospech. Hneď potom, ako to pán tajomník zapísal, sme išli za tebou do väzenia. Jeho excelencii som povedal o všetkom, čo si zatiaľ zistil,“ dokončil svoje rozprávanie Andrej.

„No, čo k tomu dodať? Som nesmierne rád, že sa to celé vyriešilo. Ani som netušil, že ma Fiorellino pozoroval pri boji.“

„On vás však nevidel,“ opravil ho Kolonič, „keďže naozaj prišiel až po ňom. Veríme však vašim slovám, preto sme jeho výpoveď upravili tak, aby sme Očkajovi nedali do rúk žiadne argumenty.“

Leopold sa po týchto slovách trochu zamračil. V tom prípade mu z väzenia pomohla krivá výpoveď, z čoho nebol veľmi nadšený. V danej situácii však nemal na výber a musel dať tajomníkovi za pravdu. Bolo rozumnejšie nedať Očkajovi do rúk žiadnu zbraň.

Koč odviezol Sanitasa a Viesta až domov. Kolonič im ešte prisľúbil, že pôjde overiť Očkajovo alibi u Palúckeho, a rozlúčil sa s nimi. Andrej kráčal spolu s Leopoldom do jeho izby, kde mu smutne musel oznámiť, že Fiorellino našiel oboch druhov kováčskeho tovariša. Boli prebodnutí, takže Očkaj ich už živých nevyspovedá. Pri týchto slovách Leopolda zamrazilo. Rozmýšľal nad tým, kto asi mohol zabiť všetkých jeho útočníkov. Potom sa s Andrejom dohodol, že hneď ráno vyrazia do Žiliny.

Viest odišiel do svojej izby v zadnej časti domu a Sanitas išiel pozdraviť matku, ktorá sa o neho triasla strachom. Povedal jej aspoň časť príbehu, aby vedela, na čom robí. No musela mu sľúbiť, že o tom nikomu nepovie, aby neohrozila rodinu ani jeho vyšetrovanie.

Potom si šiel ľahnúť a v posteli ešte dlho premýšľal nad udalosťami, ktoré sa mu prihodili. Keď zaspal, snívalo sa mu o neviestke Márii Terézii a Očkajovi, ako ho naháňa s nožom v lese.

Ráno nastúpil Leopold spolu s Andrejom do pripraveného koča, ktorý si prenajali spolu s kočišom, a vydali sa smerom na Žilinu. Cestovali celý deň s občasnými prestávkami a prespali v jednom hostinci neďaleko Rajca. Zozimilo sa, čo bolo citeľnejšie, čím viac sa blížili na sever, kde býva počasie najnehostinnejšie.

Na druhý deň doobeda konečne dorazili do slobodného mesta Žilina. Koč im zastal na Mariánskom námestí, ktoré bolo tvorené poschodovými domami vysunutými na arkádach. Pod nimi sa nachádzali podlubia s obchodmi, kde pracovali remeselníci. Stred námestia zdobila socha Nepoškvrnenej Panny Márie, ktorá bola postavená v roku 1738 na počesť rekatolizácie. Leopold a Andrej si však krásy mesta nevšímali a hneď zamierili ku kostolu obrátenia sv. Pavla. Chrám tvorila jednoloďová, dvojvežová baroková stavba dokončená v roku 1754. Jeho súčasťou bol bývalý kláštor jezuitov, kde sa nachádzal sirotinec pod správou nitrianskeho biskupstva.

Keď došli k jeho dverám, Viest na ne rázne zaklopal. Prišiel im otvoriť sluha, ktorý im oznámil, že pán prefekt má práve nejakú návštevu, avšak ak chvíľu počkajú, pán ich zakrátko prijme.

Po nejakom čase vstúpil do miestnosti praefectus orphanotrophii, ktorý sa im predstavil ako František Drahotúzsky. Pred návštevou stál asi päťdesiatročný muž so štíhlou, až asketickou postavou a s priateľským pohľadom.

Prefekt ich pozval do svojej kancelárie a po ceste im porozprával stručnú históriu sirotinca. Dozvedeli sa, že bol založený v roku 1833 nitrianskym biskupom Vurumom po prepuknutí epidémii cholery, ktorá zasiahla Slovensko v roku 1831. Po nej zostalo na uliciach veľa opustených detí, o ktoré sa nemal kto postarať. A práve preto bol založený sirotinec. Drahotúzsky sem prišiel v roku 1838 a v roku 1839 sa stal viceprefektom, aby potom v roku 1845 nahradil vo funkcii vtedajšieho prefekta Ľudovíta Stáreka. Aj napriek tomu, že v súčasnosti bol počet detí v sirotinci stále menší a vyučovanie bolo premiestnené do mestských škôl, stále pociťoval potrebu starať sa o tieto „dietky božie“.

Po krátkom predstavovaní mu Leopold objasnil účel ich návštevy a vysvetlil mu, že prišli s povolením generálneho vikára Záboyského.

„Z dostupných zdrojov vieme, že obaja muži pôsobili v tomto sirotinci. Boršický v rokoch 1844 až 1849 a Blaho medzi rokmi 1845 až 1848. Môžete mi o ich práci, postavení a o nich samotných povedať niečo viac?“

Prefekt Drahotúzsky sa na nich uprene zadíval a potom začal. „Áno, máte pravdu! Obaja muži tu v týchto rokoch pôsobili. No páter Boršický najskôr ako kňaz v sirotárskom kostole a až neskôr, myslím, že to bolo v roku 1846, začal učiť siroty náboženstvo a kapitoly zo Starého a Nového zákona. Ako učiteľ bol veľmi prísny a občas používal aj telesné tresty, čo sa však mne ani našim donátorom a biskupovi nepáčilo. Z tohto dôvodu v roku 1848 prestal učiť a neskôr zo Žiliny úplne odišiel.“

„Neviem, či máte informáciu aj o tom, že vyučoval aj na Bohosloveckom učilišti v Spišskej Kapitule, odkiaľ taktiež odišiel,“ prehovoril po prvýkrát Andrej.

„Áno, viem o tom. Spomínal mi to ešte bývalý prefekt, otec Stárek. Vraj odtiaľ odišiel na vlastnú žiadosť.“

„To je pravda, ale možno bolo za jeho odchodom niečo viac, ako sa na prvý pohľad zdalo,“ odpovedal mu Sanitas.

Prefekt sa netrpezlivo pomrvil na stoličke. „A čo sa týka pátra Blaha,“ pokračoval akoby nepočul narážku, „ako superinspector mal na starosti financie sirotinca. Naše výnosy spravuje Kapitulné opatrovníctvo náboženských základín v Nitre a kapitál má na starosti administrátor, ktorý dáva rozpočet každý rok na starosť superinspectorovi sirotinca. Ten vedie účtovné a výdavkové knihy a predkladá ich mne a biskupovi. Tak isto sa podieľa na dennom rozvrhu našich sirôt. A toto vykonával otec Blaho. Musím podotknúť, že túto prácu robil veľmi rád a precízne.“ Drahotúzsky sa na chvíľu zamyslel. „Osobne si myslím, že oboch mužov veľmi zasiahol požiar v roku 1848. Umreli pri ňom traja naši zverenci, ktorých obaja učili.“

„Môžete nám o tomto nešťastí povedať viac?“

„V roku 1848 zachvátil mesto veľký požiar, ktorý sa nevyhol ani nášmu kostolu a sirotincu. Pri ňom zhoreli traja chlapci. Jeden z nich bol Ján Hanták, druhý Gašpar Barošovic a tretí Pavol Lipták. Všetci boli dobrí kamaráti.“ Prefektovi od smútku potemneli oči. „Prehliadajúci lekár mi povedal, že netrpeli. Pravdepodobne sa udusili skôr, ako mohli pocítiť oheň, a zhoreli.“

Leopold vyjadril svoju ľútosť nad nezmyselnou smrťou troch mladých ľudí. Rozmýšľal, čo také strašné sa v tomto sirotinci mohlo stať. Na výskyt nezvyčajných udalostí alebo správania sa spýtal aj prefekta.

„Neviem, aké nezvyčajné udalosti máte na mysli, pán doktor. Vychovávame tu svojich chovancov a chovankyne v katolíckej viere najlepšie, ako vieme.“

„Prosím, pán prefekt. Mrzelo by ma, keby ste naše otázky pochopili nesprávne. Z ničoho vás neobviňujeme, len sa potrebujeme dozvedieť niečo o archivárovi Boršickom a otcovi Blahovi. Týchto dvoch nebohých mužov spája pôsobenie v tomto sirotinci. Preto sme boli nútení prísť za vami až sem,“ ospravedlňujúco mu vysvetlil Leopold.

Drahotúzsky jeho obhajobu prijal a opýtal sa, či je okolo ich smrti niečo pochybné, keď sa na mužov tak urputne pýtajú.

Sanitas mu prisvedčil, ale nechcel to viac rozoberať a prefekt to rešpektoval. Potom už pokojnejšie pokračoval. „Ohľadom požiaru v roku 1848 sme boli smrťou týchto troch chlapcov veľmi zaskočení. Požiar sme tu už mali, no vždy sa nám podarilo našich chovancov zhromaždiť do dvoch miestností, aby neboli rozptýlení po budove. Smutné na tom všetkom bolo aj to, že ich našiel práve brat Boršický v pivniciach pod sirotincom a zavolal nás k nim. Okrem toho sme tu, samozrejme, mali aj iné úmrtia našich sirôt, ale väčšinou to bolo následkom nejakej vážnej choroby. I keď hygiena a zdravotná starostlivosť bola a je na prvom mieste!“

„Môžeme sa o otcovi Blahovi a Boršickom ešte s niekým porozprávať?“ opýtal sa Viest.

Prefekt sa zamyslel. „Všetci dospelí ľudia, ktorí tu v tej dobe pôsobili, už zomreli. A chovanci sú pravdepodobne roztrúsení po celých Uhroch, no bola by tu jedna osoba. Anna Lokajová, ktorá žila v sirotinci od roku 1833 až do roku 1862, bola našou pomocníčkou. V súčasnosti pracuje v sirotárskom kostole ako kostolníčka a gazdiná nášho kňaza. Ona poznala všetkých troch chlapcov a aj profesorov. Možno by vám vedela povedať niečo viac.“

Sanitas aj Viest sa s prefektom rozlúčili a poďakovali mu za pomoc a rozhovor. Leopold sa nemohol zbaviť pocitu, že sa pri ňom niečo dôležité dozvedel, ale nevedel ešte prísť na to, čo to bolo. Dúfal však, že sa mu to v priebehu ďalšieho vyšetrovania postupne vybaví.

Prišli ku Kostolu obrátenia sv. Pavla a vstúpili dnu. Interiér chrámu tvorila krásna valená klenba a presbytérium, ktorého centrom bol vysoký, barokovo-rokokový hlavný oltár. Uprostred neho sa nachádzala monumentálna olejomaľba zobrazujúca obrátenie svätého Pavla. V chráme bolo len pár ľudí, keďže ešte nebol čas omše. Kostol tak poskytoval tiché miesto na rozjímanie s Bohom.

Dvaja noví návštevníci pristúpili k oltáru, pokľakli pred ním a pomodlili sa. Potom si sadli do lavíc a čakali na vhodnú príležitosť, aby sa niekoho opýtali, kde by mohli nájsť kostolníčku.

Po chvíli išla okolo žena. Mohla byť asi štyridsaťročná, oblečená celá v čiernom, na hlave mala uviazanú šatku, spod ktorej jej už vytŕčali prvé šedivé vlasy. Andrej sa jej potichu prihovoril a opýtal sa jej na miestnu kostolníčku Annu Lokajovú. Žena sa na nich uprene zadívala svojimi svetlohnedými očami a po chvíli im povedala, že je to ona. Hneď ju zaujímalo, v akej veci ju vyhľadali.

Andrej a Leopoldom sa predstavili a vysvetlili jej, že ich za ňou posiela pán prefekt. Potrebujú od nej informácie týkajúce sa života v sirotinci najmä v období pôsobenia otca Karola Blaha a pátra Boršického, ktorí už boli toho času po smrti. Anna Lokajová si ich vypočula a vyzvala ich, aby šli za ňou do sakristie, kde bude, ako uviedla, pokojnejšie miesto na ich rozhovor.

Keď prišli do vedľajšej miestnosti, usadili sa na stoličky a Leopold sa jej ihneď začal pýtať na vtedajší život sirôt.

„Neviem, mladý pán, čo presne by vás mohlo zaujímať. Ja som sa dostala do sirotinca ako deväťročná a zostala som tam až do svojich tridsiatich siedmych rokov. Iný život som nepoznala, no bola som tam vcelku šťastná. Ako pán prefekt, tak aj profesori a mater orphanorum sa o nás dobre starali. Možno nám nedali toľko lásky, ako by sme chceli, ale mali sme čo jesť a kde spať. Dali nám vzdelanie aj zdravotnú opateru.“

„A akí boli otec Blaho a Boršický?“ opýtal sa Viest.

„Otec Boršický sa nám dosť venoval a často aj doučoval tých, ktorým jeho predmety príliš nešli. Bol síce veľmi prísny a niektorých chlapcov aj telesne trestal, ale nemyslím si, že to bolo až také zlé. Zo sirotinca odišiel rok po tom veľkom požiari, pri ktorom zomreli štyria ľudia.“

„Štyria?“ spýtal sa Leopold. „Prefekt nám povedal, že zomreli tri siroty.“

„Áno, siroty boli tri, no zahynul ešte jeden sluha.“

„A aký bol otec Blaho?“

„Bol to mĺkvy človek, veľa nerozprával, ale bol priateľský.“

„A ako vlastne došlo k tomu nešťastiu pri požiari?“ spýtal sa Sanitas. „Ako mohli zomrieť traja chlapci? Pán prefekt sa vyjadril, že to bola veľká tragédia.“

„Áno, bolo to strašné… Všetci traja chlapci boli dobrí kamaráti a trávili spolu veľa času. Keď vypukol požiar, personál všetky siroty zhromaždil, aby boli pod kontrolou. Až po čase si niekto všimol, že chýbajú traja chlapci. Tak sme sa ich vydali hľadať. V pivniciach sirotinca ich našiel otec Boršický. Nikto nevie, ako sa tam dostali a prečo tam boli. Ich telá boli sčasti obhorené, ako som sa po čase dozvedela.“

„A ako zomrel sluha?“ spýtal sa Leopold.

„Našli ho v blízkosti sirotinca. Pravdepodobne utekal pred požiarom a prasklo mu srdce,“ odpovedala kostolníčka a prežehnala sa.

Potom sa postavila a oznámila im, že o chvíľu sa začína omša a musí ísť na ňu pripraviť kostol. Leopold sa ešte spýtal na pohromy, ktoré postihli sirotinec. No zistil, že okrem epidémie kiahní a zemetrasenia v roku 1858 sa nevyskytlo nič také smutné, ako bola smrť troch sirôt.

„A ešte posledná otázka. Nikdy ste si nevšimli na správaní otca Blaha alebo Boršického niečo zvláštne?“

„Neviem, čo presne myslíte, mladý pán?“ kostolníčka sa zamyslela a potočila hlavou na znak, že si na nič podobné nespomína.

Obaja mladí muži sa s ňou teda rozlúčili a vyšli von z kostola. Bol práve čas obeda, a keďže naposledy jedli na raňajky, rozhodli sa poobzerať po nejakej reštaurácii alebo hostinci v okolí. Opýtali sa miestnych slúžok, ktoré išli okolo s vedrami na vodu. Dievčatá im ukázali na budovu hotela Pánsky dom, ktorý stál hneď vedľa kostola a sirotinca. Keď vstúpili do reštaurácie cez podlubie, vyšiel im v ústrety čašník a usadil ich k stolu pri kozube. Horel v ňom oheň, ktorý príjemne zohrieval ich skrehnuté a uzimené kosti. V kostole a v sakristii bolo dosť chladno. Nevľúdnosť počasia vonku na námestí zvýrazňoval aj nepríjemný vietor, ktorý so sebou prinášal ťažké dažďové mračná.

Leopold a Andrej si objednali pečenú hus, lokše, dusenú kapustu a k tomu pivo. Aby sa ešte viac zohriali, doobjednali si aj pálenku. Medzitým sa zhovárali o tom, čo zistili a aký majú z toho pocit.

Reštaurácia sa začala pomaly zapĺňať a prichádzajúci ľudia mali na svojich kabátoch kvapky. Dážď postupne zosilnel a spolu s ním aj vietor.

Keď dojedli, objednali si ešte po dve pivá. Zrazu sa otvorili dvere a do miestnosti vstúpila kostolníčka Lokajová. Poobzerala sa dookola, a keď zbadala známe tváre, prisadla si k nim.

„Prepáčte, mladí páni, že vás takto otravujem, no celú omšu som premýšľala nad vašou poslednou otázkou. Myslím, že vám musím ešte niečo povedať. Slúžka zo sirotinca mi hovorila, že vás videla ísť sem, tak som sa za vami vybrala.“

Slovo si vzal Leopold. „Môžem vám objednať niečo na jedenie alebo pitie?“

„Nie, ďakujem. Nič nebudem!“ Obaja muži sa k nej nahli, aby v tom virvare lepšie počuli.

„Tak, ako som vám už hovorila, chlapci, ktorí zomreli počas požiaru, boli dobrí kamaráti a trávili spolu veľa času. Volali sa Ján, Gašpar a Pavol a mali v tej dobe desať rokov. Zhruba pol roka pred ich smrťou som si všimla, že boli stále zakríknutejší, smutní a často som ich videla baviť sa samých niekde v kúte. Postupne sa prestali zdržiavať v spoločnosti iných detí. A potom som si o niečo neskôr v ovocnom sade, ktorý patril sirotincu a deti v ňom trávili voľný čas, náhodou vypočula ich rozhovor.“

„A o čom sa tam rozprávali?“ neodpustil si Andrej, ktorý nedočkavo skočil do jej monológu.

„Rozprávali si niečo o veľkom tajomstve, ktoré musia niekomu povedať. Nato sa však Gašpar ohradil, že by im aj tak nikto neuveril, lebo deťom nik neverí. Obzvlášť, ak ide o hriechy dospelých. A to je všetko, čo som si vypočula! Potom nás už zavolali späť do sirotinca. Musím sa priznať, že som na tento rozhovor už skoro zabudla. A teraz ma mrzí, že som si naň nespomenula o niečo skôr, dokonca ani krátko potom, čo umreli.“ Kostolníčke posmutnela tvár a Leopold v nej opäť videl to deväťročné dieťa, ktorým bola, keď prišla do sirotinca. Prišlo mu jej trochu ľúto, preto sa ju snažil upokojiť slovami, že chlapcom už aj tak život nič nenavráti a pri Bohu im je určite lepšie.

S týmito povzbudivými slovami sa žena s nimi rozlúčila a vrátila sa na faru.

Leopold s Andrejom zaplatili a vybrali sa o pár domov ďalej, kde už na nich čakal kočiš. Mal tam priateľa obuvníka, u ktorého trávil čas. Nasadli do koča a vybrali sa naspäť do hostinca pri Rajci, kde prespali aj predchádzajúcu noc.

Skoro ráno vstali obaja s bolesťou hlavy. Večer to trochu prehnali s alkoholom, vďaka ktorému sa chceli trochu vymaniť z čiernych myšlienok. Tie im však v takomto stave vírili v hlave ešte intenzívnejšie. Na raňajky si vypýtali len zapečenú kašu so sušeným ovocím a vybrali sa späť domov. Cesta im ubiehala rýchlo. Vonku bolo síce chladno, ale vnútri koča ich ohrievali kožušiny, ktorými boli prikrytí. Až teraz sa odhodlali spoločne si prejsť všetky informácie, ktoré sa dozvedeli v predošlý deň.

„Najviac ma zaujíma, čo také chlapci vedeli, že to chceli prezradiť. No nanešťastie, už na to nemali čas,“ začal rozhovor Andrej.

„To by aj mňa zaujímalo. Myslíš, že ich to tajomstvo mohlo stáť aj život?“

„To neviem. Našli ich v pivnici udusených a obhorených. Mohla to byť náhoda alebo aj vražda.“

Leopold sa zamyslel. Poškriabal sa po brade a dodal: „Zaujímavé je, že práve nedávno zomreli násilne dvaja ľudia, ktorí v tej dobe pôsobili v sirotinci.“

„Myslíš, že je v ohrození aj prefekt?“ zamračil sa Andrej.

„Dúfam, že nie. Vyzeral ako dobrý človek. Boršický mal násilnícke sklony a podľa rozhovoru s Fiorellinom mal rád aj mužskú spoločnosť. A Blaho bol zas tichý a mĺkvy človek, ktorý nerád hovoril o svojej minulosti, aj keď trpel sebapoškodzovaním. To už trochu zaváňa nejakou tou neprávosťou v ich životoch, nemyslíš?“

„Máš pravdu. Tak čo ďalej?“ spýtal sa Viest.

„Najskôr zistíme, či má na dobu vraždy dôkaz neviny Mária Terézia. To dám za úlohu tebe. Priznám sa, že mne sa už do nevestinca veľmi nechce ísť.“ Nato sa Andrej na priateľa usmial a začal si z neho robiť posmešky, či sa bojí jednej mladej neviestky. Leopold sa ohradil, no potom sa nad tým obaja rozosmiali.

„Verím, že rabínovi Buchlerovi sa podarí zistiť, čo znamená symbol nájdený pri mŕtvolách. No aj tak radšej navštívim knižnicu a pozriem sa po ňom sám. A dúfam, že Koloničovi sa podarilo overiť kapitánove alibi. Na základe toho uvidíme, či ho ako podozrivého vylúčime,“ ozrejmoval Leopold.

„Myslíš, že mohli za smrťou tých troch chlapcov stáť Boršický a Blaho, a preto sa im niekto takto kruto pomstil?“

„To neviem, Andrej. Ale skôr by som povedal, že nie. Všetci traja boli predsa siroty. Nemali rodinu, takže ich smrť pravdepodobne nemal kto pomstiť. Ibaže by sa stihli niekomu so svojím tajomstvom zdôveriť, a ten sa teraz za to takto odpláca. Možno to bol niekto zo sirotinca.“

„Po takom dlhom čase? Aj kostolníčka predsa hovorila, že sa chlapci pred svojou smrťou už dlhšie s nikým nerozprávali a boli veľmi samotárski,“ doplnil úvahy Viest.

„To je pravda. Musíme naše pátranie posunúť ešte o hodný kus ďalej, aby sme dokázali odpovedať na všetky otázky. Obávam sa však, že kým vo vyšetrovaní prípadu dospejeme až do tohto bodu, ešte sa pravdepodobne prihodí veľa zlého,“ uzavrel Sanitas.

Leopold s Andrejom dorazili do Nitry neskoro večer. Vo dverách domu sa rozlúčili, keďže každý z nich si po dlhom a náročnom dni potreboval oddýchnuť.

Na druhý deň sa Sanitas naraňajkoval spoločne s matkou. Rozhodol sa, že doobeda zájde do nemocnice. Mal síce povolenú neprítomnosť, ale aj tak sa chcel presvedčiť, či to kolegovia bez neho zvládajú. Zastavil si na ulici kočiar a vydal sa smerom k Párovciam.

Od Jakuba sa ešte predtým dozvedel, že Andrej odišiel skoro ráno na jarmok do Serede. Do večera by sa však mal určite vrátiť.

Po príchode do nemocnice čakalo Leopolda milé prekvapenie. Kolegovia všetko výborne zvládali a jeho pacientom sa darilo dobre. Väčšina z nich mohla byť prepustená do domáceho liečenia.

Na jeho prekvapenie, hneď ako vyšiel z budovy, čakal na neho starší sluha z biskupského úradu. Ten mu oznámil, že by sa s ním rád zhováral pán správca zo starobinca pre penzionovaných kňazov. Zaujímal sa, či by bol pán doktor taký láskavý a mohol za ním zájsť. Hľadal ho aj doma, kde mu oznámili, že odišiel do nemocnice.

Leopold sa prenajatým kočiarom nechal odviesť na Mariánsky vrch a v kancelárii sa stretol s Kováčikom.

„Ospravedlňujem sa, pán doktor, že ste za mnou museli prísť osobne, ale myslím si, že to takto bude lepšie. Chcel by som vás informovať, čo som zistil z rozhovorov s našimi kňazmi.“

„To je v poriadku, pán správca. Som rád, že mi pomáhate.“

„To je samozrejmé! Veď aj ja chcem nájsť vraha, ktorý takto ublížil nášmu spolubratovi,“ povzdychol si so smútkom v hlase Kováčik. „Ako sme sa dohodli, porozprával som sa postupne so všetkými spolubratmi ohľadom toho rána, keď sa stala vražda. Žiaden z nich nič podozrivé nevidel ani nepočul. Až na brata Medarda Molnára. Má problémy so spánkom a musí aj často chodiť na latrínu, ktorá je vonku na dvore. V to ráno, keď sme našli otca Blaha mŕtveho, videl, ako sa na chodbe mihla nejaká postava. Bola celá v čiernom a na hlave mala kapucňu. A keďže sa stretli pri Molnárových dverách, všimol si aj dve veľmi nezvyčajné veci.“ Sanitas sa naklonil smerom k správcovi, ktorý urobil dlhšiu odmlku a potom strnulým hlasom pokračoval: „To, čo videl, malo diablovu tvár a okolo krku kolár!“

Leopold zostal po týchto slovách ako zamrznutý a zmohol sa len na dlhý povzdych. V hlave mu vírili myšlienky a všetky sa točili okolo jedného bodu – vrah je buď kňaz, alebo sa za kňaza vydáva. No vôbec netušil, prečo nosí na tvári masku diabla. Z týchto myšlienok ho vyviedol až hlas správcu, ktorý sa mu prihováral s obavou, či azda po týchto slovách neuvažuje o tom, že by mohol byť vrah z ich radov. Argumentoval tým, že takýto ohavný čin by predsa žiaden z nich neurobil, lebo by sa dostal do večného zatratenia.

Sanitas ho následne ubezpečil, že s touto informáciou bude narábať zodpovedne a nemieni robiť urýchlené závery. V konečnom dôsledku mohol vrah získať kňazský golier krádežou a za duchovného sa len vydávať.

„A je ten váš svedok, otec Molnár, vierohodný?“ spýtal sa direktora Leopold.

Kováčik sa zamyslel. „Je to síce už starší muž, no nevšimol som si, že by zle videl alebo si vymýšľal. Ja som ho presviedčal, že bol určite ešte rozospatý, a preto sa mu to zrejme len zdalo. Myslím, že tomu nakoniec aj uveril.“

Správca sa Sanitasa ešte spýtal, či si želá vypočuť otca Molnára sám. Nakoniec sa však zhodli, že by to bolo zbytočné, a preto ho nebudú ďalej vystavovať vypätiu.

Leopold potom oboznámil správcu so závermi z pitvy. Zvyčajne by to neurobil, ale chcel zistiť, či Kováčik vedel o sebapoškodzovaní pátra Blaha. Preto sa ho na to bez okolkov aj opýtal.

„Nie, nevedel som o tom. Teda nie počas doby, keď bol v našom starobinci,“ odpovedal Kováčik so sklopenými očami a pomrvil sa na stoličke.

„Ako to myslíte?“

„Nuž, zistil som to až potom, keď sme po jeho smrti čistili izbu. Pod posteľou sme našli bič. Predtým si ju nikdy nechcel dať upratať cudzími ľuďmi.“

„Rozumiem. Takže dovtedy ste si nič podozrivé nevšimli?“ reagoval Sanitas.

„Nie. Ako som už povedal, páter Blaho o sebe hovoril málo a ani sa so svojím trápením nechcel vyspovedať. A nútiť som ho predsa nemohol,“ s neskrývanou ľútosťou v hlase vyriekol správca.

„Nikto vám nič nevyčíta. Ospravedlňujem sa vám, pokiaľ to tak vyznelo.“ S týmito slovami sa Leopold s Kováčikom aj rozlúčil.

Mladý doktor Sanitas odišiel z Mariánskeho vrchu a vydal sa smerom k Starému Mestu. Rozhodol sa, že je čas navštíviť biskupskú knižnicu, ktorá sídlila pri katedrálnom chráme.

Pri bráne bol opäť na stráži Martin Stein, ktorý keď Leopolda zazrel, ihneď mu otvoril bránu a úctivo ho pozdravil.

Keď koč zastal pred biskupským palácom, Leopold vkročil do budovy. Staršieho vrátnika požiadal o povolenie na vstup do knižnice. No ten sa najskôr išiel spýtať vikárovho tajomníka, či môže hosťa vpustiť. Keď dostal povolenie, sám ho zaviedol do knižnice, ktorú tvoril zhluk malých miestností tiahnucich sa pozdĺž schodiska. Tieto boli odspodu až povrch obložené knihami, ktoré boli navonok neprehľadne uložené do políc. V jednej miestnosti stáli pulpity a stoličky, kde sa mohli návštevníci zložiť, keď potrebovali dokumenty dlhšie študovať.

Bibliothecu dioclesianu mal na starosti páter Bonifác, ktorý teraz vyšiel Leopoldovi v ústrety. V miestnosti bolo viacero ľudí, ktorí študovali rôzne rukopisné kódexy a dokumenty. Pátrovi pomáhalo niekoľko mladších spolubratov, ktorí chodili medzi regálmi a vyhľadávali pre návštevníkov knihy a rôzne doklady.

„Môžem vám nejako pomôcť?“ prihovoril sa mu bibliotekár. Podľa jemných vrások okolo očí mohlo ísť o muža v stredných rokoch. Avšak spôsobom držania tela, pohybmi a hlasom skôr pripomínal mladého energického chlapa.

„Áno, ak je to možné. Rád by som sa dozvedel niečo o symboloch. Videl som jeden, s ktorým som sa nikdy predtým nestretol, a chcel by som rozlúštiť jeho význam.“

Páter Bonifác sa zamyslel a oznámil Sanitasovi, aby ho nasledoval k určenému pulpitu, kde mu prinesie nejaké knihy o symboloch. Predtým ho však vyzval, nech mu ten znak pre jeho lepšiu predstavu nakreslí. Leopold pristúpil k stojanu na jednej nohe, zobral papier a oceľové pero, namočil ho do atramentu a nakreslil symbol, ktorý objavil pri oboch mŕtvolách. Bibliotekár sa naň pozorne zahľadel. Potom pokrútil hlavou na znak toho, že takéto niečo ani on ešte nevidel, a vzdialil sa.

Po chvíli sa páter vrátil a za ním kráčal mladý pomocník, ktorý niesol na rukách štyri knihy. Položil ich na pulpit a odišiel. Leopold sa do nich tak začítal, že úplne zabudol na čas. Zrak od nich odtrhol až vtedy, keď pri ňom pomocník zapálil sviečku. Uvedomil si, že od rána nemal nič v ústach, a napriek tomu, že knihy pozorne prešiel, o symbole v nich nič nenašiel. A to ho mrzelo najviac. Teraz mu nezostávalo už nič iné iba dúfať, že aspoň rabínovi sa podarilo zistiť, čo symbol vyjadruje. To by ho dozaista posunulo v pátraní po vrahovi o hodný kus.

Poďakoval sa bibliotekárovi za pomoc a zaujímal sa, či nemajú ešte nejaké ďalšie tituly venujúce sa príslušnej problematike.

„Je mi ľúto, ale nemáme. Dal som vám všetky o symboloch, ktoré tu vlastníme. A to mala naša knižnica pri súpise v roku 1828 už viac ako šesťtisíc zväzkov! Myslím, že je najvyšší čas na sťahovanie do väčších priestorov, lebo tu sa už nepomestíme.“

Leopold mu pritakal, pričom pochválil jeho bibliotéku a poriadok, ktorý v nej má, a vyšiel von.

Vo vstupnej miestnosti úradu na neho čakal vikárov tajomník Kolonič. Leopoldovi chcel rozpovedať o svojej návšteve Imricha Palúckeho ohľadom kapitánových alibi na čas Boršického vraždy. Ten ich, žiaľ, aj potvrdil. Vraj celú noc hrali karty tak, ako to robia každú nedeľu.

Leopold sa mu poďakoval za informácie a chcel sa s ním rozlúčiť. Kolonič ho však požiadal, či by mu nerobil spoločnosť pri večeri. Samozrejme, že ho na ňu do hostinca Koruna pozýva. Chcel s ním ešte prebrať nejaké informácie, ktoré zistil od svojho priateľa zo štúdií. Sanitas súhlasil a v podstate bol pozvaniu rád, keďže ho už hlad veľmi moril. Zároveň sa chcel od Koloniča dozvedieť, aká nálada momentálne panuje na biskupskom úrade. A potreboval si dohodnúť stretnutie s generálnym vikárom, ktorého mal povinnosť informovať o aktuálnom priebehu vyšetrovania.

Keď sa Andrej vrátil zo Serede, rýchlo sa v kuchyni najedol, umyl sa a dal si čisté oblečenie. Potom sa vydal cez Andrášik dole po Mariánskej ulici smerom k Párovciam. Po ceste tuho premýšľal, ako by mohol dostať informácie z neviestky Márie Terézie ohľadom jej alibi v čase oboch vrážd. Alebo aspoň vraždy Boršického. Ani nevedel, či sa už Fiorellino vrátil z Prešporku ani ako sa asi bude stavať k jeho vypytovaniu. Tým, že počas detstva vyrastal v týchto uliciach, orientoval sa tu veľmi dobre. Nielenže dobre poznal túto zemiansku obec, ale aj ľudí, ktorí v nej žili. Preto mu nebol vzdialený ani spôsob uvažovania kriminálnych živlov. A tak s určitosťou vedel, že by sa jeho prípadné vŕtanie v obchodných záležitostiach miestneho podsvetia Fiorellinovi určite nepáčilo.

Ako tak premýšľal, prišiel pred dvere nevestinca a vstúpil do predizby. Sedel tam na stoličke obrovský muž, ktorý Eden strážil. Andrej pozdravil a obor mu otvoril dvere do salóna. V ústrety mu vyšiel sluha, ktorý mu vzal kabát a usadil ho do kresla. Za chvíľu sa objavila kupliarka a spýtala sa ho, o ktorú dámu má záujem, prípadne, či si od nej nechce dať radšej poradiť.

Viest sa okolo seba poobzeral a bol rád, že tu nikde nevidí Fiorellina. Aj tak sa rozhodol, že bude hrať rolu zákazníka a skúsi niečo od neviestky vymámiť. Kupliarke povedal, že má záujem o Máriu Teréziu. Tá len prikývla a vypýtala si za jej služby peniaze. Včera mu dal Leopold nejaké zlatky na nevyhnutné výdavky, ktoré teraz použil. Bolo mu trochu do smiechu pri pomyslení, ako by sa asi vikár Záboyský tváril, keby vedel, na čo sa použili peniaze, ktoré poskytol. Vyšetrovanie si však vyžadovalo aj takéto „obete“, s čím Viest nemal žiaden problém. Ženy mal predsa rád! Nad touto svojou myšlienkou sa len pousmial.

Sluha ho vyzval, aby ho nasledoval k dverám číslo III. Keď vstúpil dnu, ocitol sa v miestnosti tvárou v tvár mladej žene. Vyzerala presne tak, ako ju Leopold opísal. Ležala na posteli na chrbte, odetá len v tenkej košieľke. Predstavila sa, ale od Andreja meno nevyžadovala. Podišiel k posteli bližšie a ľahol si k Márii. Tá dlho nečakala a začala ho vyzliekať. Potom sa už obaja oddali svojej vášni. Neviestka síce nebola Viestov typ, no musel uznať, že v svojej práci bola dobrá. Preferoval skôr dámy s kyprejšími tvarmi a tmavými vlasmi. V tomto prípade si však vyberať nemohol, čomu bol v danej chvíli podstate rád. Zmena je život. Zdalo sa mu, že ani on nie je Márii ľahostajný. Určite mala radšej mladých zákazníkov ako starých, chlipných chlapov.

Keď skončila ich milostná hra, obaja si slastne vzdychli a ešte chvíľu zostali ležať na posteli. Mária vstala a naliala do dvoch pohárov víno zriedené s vodou. Podala jeden pohár Andrejovi. Ona si zatiaľ ľahla opäť na posteľ a usrkávala. Vtedy si Viest všimol jej chrbát, ktorý bol stále posiaty červenými miestami po škrabancoch a ranách.

„Ako sa ti to stalo?“ opýtal sa jej Andrej a jemne ju pohladil po chrbte.

Mária sa otočila a zostalo ticho. Ani sa jej nečudoval, že o tom nechcela rozprávať. Ale on sa musel niečo dozvedieť, a preto ďalej dobiedzal. „Keby niekto spravil mojej žene toto, tak by som s ním zatočil!“

Neviestka sa mu uprene zadívala do očí a prvýkrát po milovaní prehovorila. „U nás sa takéto záležitosti neriešia. Ako hovorí Madam – náš zákazník, náš pán!“

„Ty si sa nikdy nechcela zákazníkovi za takéto zaobchádzanie pomstiť?“

„A ako? Veď som len bezbranná žena, bez súhlasu Madam nemôžeme ísť nikde.“

„Vy nemáte žiadne voľno?“ opýtal sa Andrej.

„V nedeľu svätíme celý deň Bohu a nepracujeme.“

Andrejovi preletelo hlavou, že Boršického zabili práve v nedeľu v noci. „Takže v nedeľu môžete tráviť voľný čas po svojom?“

Mária Terézia sa na neho zadívala a vzápätí sa ho spýtala: „A prečo ťa to tak zaujíma?“

Andrej sa na ňu usmial a pohladil ju po tvári, pričom dodal: „Pretože ma zaujímaš ty!“

Dievčina sa uvoľnila a bola rada, že sa k nej niekto správa pekne. „V nedeľu ideme do kostola, potom máme spoločný obed a poobede má každá neviestka voľno. Môže si robiť, čo chce. Do ôsmej však musí byť späť. Inak by zle dopadla.“

„A nemôžete sa odtiaľto jednoducho vytratiť?“

„Nevestinec je po celý deň a noc strážený a kto by sa pokúsil ujsť, toho by dozaista čakal krutý trest. Raz sa o to jedna z nás pokúsila. A už ju nikto nikdy nevidel…“ Mária stíchla a prežehnala sa.

Andrejovi posmutnela tvár, no vedel, že aj takýto je život. Na uliciach by bolo takýmto ženám ešte horšie. Zrazu zistil, že ho Mária pozoruje. Potom sa usmiala a prešla mu po vlasoch. Objali sa a ešte sa pred odchodom pomilovali.

Keď vyšiel Viest z nevestinca, bola už hlboká noc. Prituhlo a spod mrakov začal vykúkať okrúhly mesiac. Bol práve vo fáze splnu, a tak osvetľoval prašné ulice Pároviec. Andrej si podvihol chlopňu na kabáte, aby mu nebola zima, a pobral sa domov.

Bol uvoľnený a šťastný asi ako každý chlap po príjemných chvíľach strávených so ženou. Po ceste premýšľal, čo sa od Márie Terézie vlastne dozvedel. Bolo mu jasné, že hneď ráno o tom musí informovať Leopolda. Neviestka má na dobu vrážd alibi, keďže dostať sa von z nevestinca bolo takmer nemožné. Pozoruhodné však bolo aj to, že Boršického zvrhlé správanie Fiorellinovi nijako neprekážalo. Pokiaľ platil a Máriu jeho útoky nevyradili z práce alebo ju nebodaj neusmrtil, tak mu to neprekážalo. Bolo to síce smutné, no ľudia jeho triedy nemali v tejto dobe nad životmi iných veľké zľutovanie.

Z večere s Koloničom sa vrátil Leopold neskoro v noci. Musel uznať, že tajomník je výborný spoločník a inteligentný muž. V hostinci varili veľmi dobre a čapovali výborné pivo, ktoré, ako sa na mužov patrí, sem-tam zapíjali aj domácou pálenkou.

Valentín sám od seba postrehol veľa nových súvislostí týkajúcich sa oboch vrážd. Dokonca boli z väčšej časti správne.

Sanitas sa od neho dozvedel zaujímavú informáciu ohľadom pravdepodobnej príčiny odchodu Boršického z Bohosloveckého učilišťa v Spišskej Kapitule do Žiliny. Zároveň by vysvetľovala aj dopísanú poznámku Factum probandum pri jeho mene. Kolonič mu vyrozprával, ako ho navštívil jeho priateľ zo štúdií, ktorý toho času pôsobil ako kaplán v Kostole sv. Ladislava v Prešporku. V predposlednom ročníku štúdia k nim prestúpil zo Spišskej Kapituly. Keď sa ho spýtal na Boršického, nepoznal ho, pretože ten už v čase jeho štúdií na tomto učilišti nepôsobil. Spomenul si však na to, čo sa vtedy o ňom pošuškávalo. Musel vraj odísť kvôli svojmu neprimeranému vzťahu k jednému študentovi, ktorý aj krátko nato spáchal samovraždu. Z toho dôvodu o tom neboli žiadne záznamy.

Leopold nad tým premýšľal ešte aj v nasledujúce ráno, keď sa zobudil. Bolo viac ako isté, že Boršický mal rád mužov, lepšie povedané mladých chlapcov. Motívom jeho zavraždenia by tak mohla byť pomsta jedného z nich ako ohrdnutého milenca. Alebo, práve naopak, pomsta za znásilnenie. Prišlo mu trochu divné, že by mal podobné sklony aj Blaho, no musel pripustiť, že možné by to bolo. Predsa len, jeho sebapoškodzovanie muselo mať nejaký dôvod. Z toho, čo doteraz zistil, však vôbec netušil, kde by mal ďalej vraha hľadať. Iba jedna vec zatiaľ spájala obe obete vraždy, a to ich pôsobenie v žilinskom sirotinci. Bolo teda veľmi pravdepodobné, že sa museli poznať a ich cesty sa opäť prepojili až neskôr v Nitre.

Sanitas sa po týchto úvahách vybral na nitriansky hrad, kde už mal dohodnuté stretnutie s generálnym vikárom. Ráno mu prišiel túto správu oznámiť sluha z biskupstva. Leopold sa rozhodol, že pôjde radšej kočom. Mal síce pôvodne v úmysle ísť pešo a prevetrať si hlavu, no nestále počasie rýchlo zmenilo jeho prvotný zámer. Bolo sychravo, pofukoval silný vietor. Kde-tu už začali padať aj snehové vločky, ktoré boli neklamnou predzvesťou blížiacej sa zimy.

Keď prišiel k biskupskému palácu, už pri vchode na neho čakal Kolonič. Bol oblečený v sutane, na ktorej mal prehodený zimný kabát. Netrpezlivo sa prechádzal po nádvorí a ihneď, ako zbadal Sanitasa, ho odviedol k biskupskému vikárovi do kancelárie.

Keď Leopold pozrel na Záboyského, bolo mu hneď jasné, že musel mať rušnú noc aj ráno. Pod očami mal veľké čierny kruhy a okolo úst akoby sa mu ešte viac prehĺbili vrásky.

„Poď ďalej, Leopold!“ uvítal ho krstný otec, usadiac hosťa do kresla.

Posadil sa oproti nemu, pričom mu hneď oznámil, že mal veľmi nepríjemné ráno. Biskup si ho predvolal kvôli jeho prípadu a vytýkal mu pomalosť a nedbanlivosť. A on kritiku z duše neznášal.

Leopold vedel, že na svojej pozícii to vikár nemal vôbec jednoduché. Sám sa neraz ocitol medzi dvoma mlynskými kameňmi, ktoré boli reprezentované svetskou a cirkevnou mocou. Z tohto dôvodu mu začal Sanitas ihneď podrobne referovať všetko, čo zistil od ich posledného stretnutia. Predostrel mu všetky svoje závery aj hypotézy. Vikár ho pozorne počúval a nakoniec s obavou v hlase poznamenal: „Dúfam len, že vrah nie je v našich radoch, milý Leopold, lebo to by náš dobrý biskup asi neprežil!“

Sanitas bol rád, že má tento rozhovor za sebou, no vtom sa hlučne otvorili dvere dokorán. Zrazu sa pred nimi objavil mladý tajomník, ktorý len sťažka zahabkal: „Stala sa ďalšia vražda! Tentoraz v kňazskom seminári.“

Vikár sa prudko postavil. „Kto je obeť?“

„Je to profesor otec Vojtech Supa.“

Vikár obrátil zrak na Koloniča a vyriekol len dve vety. „Poznal som ho… Ujmi sa toho, Leopold, prosím.“ Potom sa otočil a rýchlo vybehol z kancelárie, aby túto smutnú udalosť bezodkladne oznámil biskupovi Roškoványmu.

***

Sanitas sa spolu s Koloničom rozbehol dole kopcom k budove seminára, ktorú tvorila dvojpodlažná nárožná stavba v barokovom štýle.

Keď vošli obaja muži do budovy, naskytol sa im pohľad na chaoticky pobiehajúcich klerikov, ktorí si medzi sebou rozprávali o nezvyčajnej udalosti. Ako si mohol Leopold v rýchlosti vypočuť, ich vrava sa týkala rôznych, poväčšine vymyslených okolností okolo smrti ich profesora.

Kolonič vysvetlil vrátnikovi pri vstupných dverách, že ich očakáva rektor seminára Karol Berzák, a nechal si vysvetliť cestu. Zistili, že musia ísť k študijnej miestnosti číslo II, ktorá bola na prízemí budovy.

Keď tam dorazili, pred ňou už stál starší páter, ktorý sa im predstavil ako profesor pedagogiky Daniel Labucký. Prednášková miestnosť bola obdĺžnikového tvaru a v dvoch radoch ju zapĺňali lavice a stoličky pre študentov. Jej okná smerovali do záhrady a vpredu za písacím stolom pre učiteľa visela na stene tabuľa.

Pred ňou ležalo mužské telo v kaluži krvi.

Oproti im vyšiel rektor kňazského seminára Karol Berzák.

Keďže muži nechceli strácať drahocenný čas, bez okolkov začali s prehliadkou tela. Zistili, že muž bol podrezaný zozadu, opäť smerom sprava doľava. Obdobne ako predchádzajúce obete. Keď mu Sanitas nadvihol sutanu, uvidel na jeho stehnách krvavé pramienky smerujúce z konečníka. Valentín sa postavil od mŕtveho a obrátil sa na rektora.

„Kto našiel obeť?“

„Pán profesor Labucký. Dnes ráno tu mal mať prednášku pre študentov tretieho ročníka.“

Tajomník sa otočil na staršieho učiteľa a požiadal ho, aby im bližšie objasnil okolnosti.

„Zvyknem chodiť do auly o niečo skôr, aby som si stihol napísať niektoré nosné témy a body na tabuľu. Keď som vstúpil, najskôr ma prekvapil chlad, ktorý tu bol. Preto som podišiel k otvorenému oknu a zatvoril ho. Už som mal na jazyku, že musím vyhrešiť študentov alebo vrátnika, ktorí zabudli okno zavrieť. No vtom, hneď ako som sa otočil, som zbadal na podlahe mŕtvolu. Pristúpil som bližšie, aby som zistil, kto to je. Keď som v obeti spoznal profesora Supu, utekal som to oznámiť pánovi rektorovi.“

„Hneď ako mi to pán profesor prišiel povedať, poslal som jedného z mladších učiteľov z nášho zboru na biskupský úrad.“

Leopold počúval len na pol ucha. Hľadal symbol. V blízosti mŕtvoly však stále nič nenachádzal, preto ju mierne nadvihol, no po znaku nebolo ani stopy.

Pomyslel si, že to nie je možné, keďže vykonanie vraždy bolo identické ako v prvých dvoch prípadoch. Z toho vyplývalo, že znak určite musel byť aj tu. Sanitas nad tým všetkým ešte chvíľu premýšľal.

Sprudka sa otočil na ostatných mužov v miestnosti. „Páni, mám na vás dve otázky! Nemohol v čase vašej neprítomnosti vstúpiť do tejto miestnosti ešte niekto cudzí? Alebo neumývali ste náhodou podlahu v blízkosti mŕtvoly?“

Ako prvý prehovoril rektor Berzák, ktorý Leopolda uistil, že nikto neznámy do auly vstúpiť nemohol, pretože bola v čase ich neprítomnosti uzamknutá. Kľúč mal pri sebe pán profesor. Od miestnosti existuje ešte aj druhý, náhradný, no ten sa nachádzal v jeho uzamknutom písacom stole. Potom sa všetky oči upreli na Labuckého, ktorý sa díval do zeme. Ten následne previnilým hlasom a bez toho, aby čo i len zodvihol pohľad, oznámil, že pri mŕtvole bolo asi niečo nakreslené. On to však zrejme omylom zmazal nohou, keď sa šiel pozrieť, kto je tým zavraždeným. Kolonič na znak nesúhlasu potočil hlavou a opýtal sa ho, či si ten symbol aspoň zapamätal.

„To áno. Bolo to asi nejako takto…“ A potom rukami nakreslil znak, ktorý bol obom mladým mužom dobre známy.

Sanitas si vydýchol. Už sa preľakol, že tu možno majú ďalšieho vraha. Aj keď ani tretia vražda ho veľmi netešila.

Tajomník Kolonič ešte stihol prítomných mužov požiadať, aby nikde ďalej nešírili, ako profesor Supa zomrel. Teraz bolo všeobecne potrebné utíšiť prípadné klamlivé hlasy z radov klerikov, ktoré by mohli narobiť medzi ľuďmi veľa rozruchu a nepríjemností.

„Povedzte mi, prosím, ešte niečo o obeti!“ vyzval Leopold rektora, keď Labucký odišiel upokojiť študentov seminára.

„Bol to veľmi inteligentný a vzdelaný muž. V našom seminári pôsobil od roku 1861 ako profesor biblických vied. Študenti ho mali veľmi radi. Bol síce prísny, ale aj spravodlivý.“

„A nevšimli ste si náhodou, že by ho v poslednom čase niečo trápilo?“

„Nie. Rozprával síce veľa, ale nie o sebe a svojom živote,“ vykreslil mu Supovu povahu Berzák.

„Ešte posledná otázka, pán rektor. Hovoria vám niečo mená Boršický a Blaho v súvislosti s obeťou?“

„Pána Boršického som osobne poznal. Bol to biskupský archivár. A pokiaľ viem, tak profesor Supa tiež. Pred viac ako dvoma týždňami ho tu bol dokonca navštíviť. Ale to druhé meno mi nič nehovorí.“

„A neviete, o čom sa asi zhovárali?“ zapojil sa do rozhovoru Kolonič.

„Nie, to neviem. No kolega Supa bol očividne po tej návšteve trochu rozladený. Aspoň sa mi tak zdalo.“

„A kedy ste videli profesora naposledy?“ spýtal sa Sanitas a zároveň podišiel k dverám.

„No, myslím, že to bolo včera po spoločnej večeri. Potom som odišiel do svojej kancelárie. Mal som ešte nejakú neodkladnú prácu a profesor Supa šiel do svojej izby. Ešte si pamätám, ako hovoril kolegom, že si ide ľahnúť, lebo ho bolí hlava z počasia.“

Valentín Kolonič poďakoval rektorovi za pomoc. Požiadal ho, či by mohli vypočuť ešte ostatných kolegov, s ktorými sa obeť viac stretávala.

„To, samozrejme, môžete, páni. Myslím si však, že vám o ňom už nič viac nepovedia. Hovoril o sebe veľmi málo.“ Potom sa rektor otočil a odišiel z miestnosti.

Valentín s Leopoldom vyšli tiež z auly a uzamkli ju. Vybrali sa smerom k hlúčiku študentov seminára, ktorí postávali na konci chodby. Od nich sa nedozvedeli nič nové. Všetci svorne tvrdili, že profesor Supa bol prísny, ale spravodlivý, rovnako aj vtipný učiteľ, ktorého mali všetci radi. Nakoniec vyhľadali v zborovni aj ostatných profesorov, ktorí o svojom kolegovi nevedeli povedať nič, čo by už predtým nevedeli. Snáď iba to, že mal aj doktorát z Viedne a v minulosti pôsobil ako prefekt v Kňazskom seminári sv. Karola Boromejského v Košiciach.

Kolonič odovzdal kľúč od študijnej miestnosti rektorovi, aby do nej mohol vpustiť mestskú políciou, keď prídu obhliadnuť mŕtvolu. Potom ho ešte poprosil, nech pošle sluhu s odkazom o ich odchode, pretože biskupský úrad mal zabezpečiť prevoz mŕtvoly na hrad kvôli pitve.

Leopold bol rád, že konečne môže vyjsť na čerstvý vzduch. Musel si priznať, že by sa bol nerád stretol s kapitánom Očkajom.

Muži vyšli z budovy seminára a vydali sa smerom ku Kluchovmu palácu so sochou Corgoňa na rohu. Valentín sa pokúsil celú situáciu trochu odľahčiť, keď nabádal Sanitasa, aby sa dotkol Corgoňovho palca. V Nitre sa totiž tradovalo, že kto sa ho dotkne, splní sa mu každé prianie. Soche bol predsa predlohou mytologický Atlanta, ktorého podľa gréckej legendy odsúdil Zeus na večné podopieranie oblohy, a to už stálo za nejakú tú prosbu. Leopold aj na chvíľu uvažoval, že vysloví želanie, aby už konečne vypátral vraha a vyriešil tento prípad. Ale nakoniec si povedal, že sa radšej bude spoliehať na svoj vlastný rozum ako na rozmar nebies.

Ako už viackrát predtým vstúpili na nitriansky hrad, kde sa rozhodli počkať na voz s obeťou. Kolonič im z biskupského hostinca nechal priniesť obed a pivo, aby si trochu skrátili čakanie.

„Myslím, že sme sa zabudli v seminári opýtať, ako sa tam vrah mohol dostať,“ Valentín s plnými ústami upriamil tému rozhovoru na vraždu.

„To sme sa ani nemuseli,“ odpovedal mu Sanitas. „Povedať vám to môžem aj ja. Prišiel dverami a odišiel oknom.“

„Ako to môžete vedieť?“ neveriacky pokrútil hlavou Valentín.

„Jednoducho. Náš vrah, ako už vieme od otca Molnára, je buď kňaz, alebo sa aspoň ako kňaz oblieka. A preto nie je nikdy podozrivý, keď sa objaví v akomkoľvek cirkevnom úrade. Potom sa môže na takýchto miestach bez problémov pohybovať. V prípade prvej vraždy archivára Boršického sa k obeti dostal tak, že ju oslovil a požiadal o stretnutie. S akým cieľom, to teraz nie je podstatné. Boršický si s ním dohodol stretnutie, no podľa toho, že chcel, aby sa strážnik pri bráne opil, usudzujem, že úmysel návštevy nebol veľmi čistý. Povedal by som, že ho náš návštevník nalákal na ponuku určitých sexuálnych služieb, prípadne ich Boršický od neho očakával. Inak by nerobil také tajnosti okolo jeho príchodu. Vrah však prišiel na hrad len s jediným zámerom, a to zavraždiť Boršického. Na túto skutočnosť poukazuje to, že už pri svojom príchode mal na sebe plášť, aby ho strážnik nespoznal. Taktiež si so sebou priniesol vražedný nôž a drevený kôl. Tieto dva nástroje sa na biskupskom úrade predsa len tak nevyskytujú. To znamená, že sa na vraždu vopred pripravil. Vrah sa stretol s Boršickým. Môžeme sa len domnievať, k čomu potom medzi nimi došlo. Možno vražde predchádzala hádka, možno vysvetlenie, prečo vlastne páchateľ prišiel. Zabijak Boršického pred smrťou prenasledoval. Ten sa mu pokúsil utiecť do kostola, kde ho vrah dobehol a zabil. Potom ušiel cez bránu v hradbách. Strážnik Stein bol taký opitý, že by ani nevedel, keby Nitru napadli Turci,“ pousmial sa Leopold a pokračoval vo svojich úvahách ďalej. „Dostať sa do kňazského starobinca taktiež nebolo pre násilníka veľmi ťažké. Ako nám povedal samotný správca, vchod nikto nestráži a ani ho nezamykajú. Vrah tak mohol nepozorovane vojsť do budovy na Mariánskom vrchu. Našiel si izbu pátra Blaha a zavraždil ho. A ako do budovy prišiel, tak z nej aj odišiel. Pri odchode ho síce zbadal otec Molnár, no neprikladal tomu veľkú pozornosť. Ak by to bolo inak, zabil by aj jeho. Spozoroval však, že podozrivý má na sebe masku satana. A keďže kňazi v starobinci sú už starí, jeho príbehu o tom, že videl samotného diabla, by zrejme aj tak nikto neveril.“

„A čo tretia vražda?“ skočil mu do reči Valentín.

„Tá môže mať dve vysvetlenia. Buď mal profesor Supa stretnutie s vrahom v prednáškovej miestnosti dohodnuté a bolesť hlavy pred kolegami predstieral, aby mohol skôr odísť do svojej izby, alebo ho vrah vyhľadal sám od seba. Avšak s ohľadom na miesto vraždy by som sa skôr prikláňal k prvej možnosti. Podľa mňa pripadá do úvahy len to, že obete buď vraha poznali, alebo ich cielene sám vylákal na stretnutie. Samozrejme, okrem pátra Blaha, ktorý bol už príliš starý na to, aby vyšiel z budovy, napríklad do kostola alebo do záhrady.“

„No počkajte, Leopold! Ak prvé a tretie miesto vraždy mohlo byť vrahom vopred dohodnuté, ako potom mohol vedieť, kde nájde otca Blaha?“

„O tomto sa môžeme zatiaľ len domnievať. Skôr by som povedal, že ako skutočný alebo prezlečený kňaz mal prístup všade. A už predtým si mohol zistiť, aký má starobinec časový rozvrh a kde má jeho druhá obeť izbu. Musíme mať stále na pamäti, že ako muž v sutane sa mohol nepozorovane pohybovať kdekoľvek. Možno sa dokonca nachádzal niekde blízko nás, keď sme boli v seminári. Medzi klerikmi a profesormi by sme si ho určite nevšimli. A aby som sa vrátil k jeho odchodu zo seminára, takmer s istotou ho opustil oknom. Preto bolo v miestnosti otvorené. Tým pádom nemusel ísť dverami a riskovať, že ho niekto zazrie. Predsa len vidieť na chodbe po večeri pohybovať sa muža v sutane nie je nijako podozrivé. No stretnúť ho neskoro večer s rukami od krvi by podozrivé bolo! Z tohto dôvodu si radšej otvoril okno a vyskočil do záhrady. Stadiaľ sa už mohol ľahko dostať von zo seminára.“

„A ako viete, že sa Boršický nedohodol na stretnutí s vrahom priamo v kostole, ale že tam pred ním utiekol?“ krútil hlavou Valentín a upil si pivo z pohára.

„Myslíte si, že by sa Boršický stretával s niekým v kostole? A to už prečo?“ oponoval Leopold. „Bol predsa kňaz. Aj keď o jeho morálnosti môžeme diskutovať, také niečo by asi neurobil. Neznesvätil by ho. Skôr v ňom hľadal úkryt pred vrahom a Božiu pomoc, ale tej sa mu už nedostalo.“

Keď obaja muži dopili druhý pohár piva, prišiel za nimi sluha a ohlásil, že prišiel klerik zo seminára. Ten im odovzdal od rektora odkaz. Stálo v ňom, že mestská polícia už od nich odišla a môžu poslať koč po mŕtveho profesora Supu.

Kolonič prikázal zriadencom, aby išli po tretiu obeť a priviezli ju na hrad. Leopold zatiaľ vyšiel z úradu biskupa. Prešiel cez námestie do hospodárskej budovy, aby sa pripravil na pitvu. Už druhú v priebehu veľmi krátkej doby. Zamyslel sa nad tým. Ako lekár ľudí radšej liečil a uzdravoval, nie ich pitval.

Keď priniesli telo profesora Supu, Sanitas už bol pripravený. Spolu s ním aj páter Gabriel. Starý klerik bol rád, že môže mladému lekárovi pomáhať. Nielenže bol inteligentný a mal veľa profesionálnych lekárskych poznatkov, ale bol aj veľmi rozhľadený a vychovaný. Ani raz nedal pátrovi najavo, že ho jeho neustále historky z minulosti unavujú tak, ako to obťažovalo väčšinu ostatných ľudí naokolo. Starý muž si z toho aj tak nič nerobil. Bol už raz taký. Rád rozprával a ešte radšej sa počúval. Ako sám o sebe tvrdil, to bola jeho najväčšia neresť. „Nech mi to Pán Boh odpustí!“ hovorieval.

Leopold začal s pitvou veľmi opatrne. Najskôr dal pátrovi Gabrielovi do záznamu zapísať pohlavie, vek a vonkajšie znaky zomrelého. Následne pristúpil k otvoreniu tela rezom na hrudnom koši. Pomaly začal s prehliadkou vnútorných orgánov a sledoval ich uloženie. Postupne ich vyberal, vážil a meral. Potom všetky orgány vložil naspäť do tela a zašil ho.

Tak, ako predpokladali, pitva nepriniesla nič nové. Supa zomrel na následky vykrvácania, keď mu bola prerezaná krčná tepna. Ešte predtým mu bol do konečníka vrazený drevený predmet. Inak neboli na profesorovom tele žiadne známky zápasu a celkovo bolo vo veľmi dobrom stave. Orgány boli vzhľadom na jeho vek pomerne zachované. Žiadne vnútorné príznaky prípadného ochorenia nezaznamenali. Obaja lekári museli skonštatovať, že obeť bola vo veľmi dobrom zdravotnom stave. S určitosťou vykonával pravidelný fyzický pohyb.

Páter Gabriel Sanitasovi sľúbil, že z pitvy urobí záznam a potom pošle sluhu, aby ho zaniesol kapitánovi Očkajovi. Leopold sa cítil veľmi unavený. Mal pocit, že v priebehu posledných pár dní zostarol o niekoľko rokov. Potreboval si prečistiť hlavu a nabrať energiu. Nenapadlo mu nič lepšie ako precvičiť si svoje schopnosti v Savate.

***

Sanitas sa vybral domov pešo. Snehové vločky, ktoré začali doobeda bieliť krajinu, sa už rozpustili. Bolo už síce po sviatku svätého Martina, no zima prichádzala pomaly. Jeseň ešte stále držala svoje žezlo, ktoré zrejme nemienila len tak ľahko pustiť.

Leopold sa rýchlou chôdzou začal postupne zohrievať a do skrehnutých rúk mu prúdilo príjemné teplo. Napriek tomu, že väčšina ľudí mala rada leto, Sanitas, naopak, obľuboval z ročných období práve zimu. Rád sa prechádzal po Nitre a počúval zvuk vŕzgajúceho snehu pod nohami. Nebol už síce dieťaťom, ale keď pozoroval detváky pri zimných hrách, akoby sa opäť vracal do svojich nedospelých rokov. Ich bezstarostnosť a nevinnosť mu veľmi chýbali. Nemohol však tvrdiť, že by žil len v bezútešnom svete plnom zloby, nepriazne alebo závisti. Mal vo svojom živote šťastie aj na dobrých priateľov a kolegov. No napriek tomu ho trápili veci v jeho okolí, s ktorými sa stretával a nevedel im zabrániť či pochopiť ich význam.

Bola to predovšetkým smrť niektorých jeho pacientov, jeho otca, smutný osud jeho priateľa Andreja, ktorý zostal na svete sám. Napriek tomu, že sa považoval za veriaceho človeka, mal aj on často pochybnosti. Tie sa týkali zmyslu božích ciest a zámerov, ako aj neomylnosti katolíckej cirkvi. To druhé si vedel aspoň zdôvodniť, každá cirkev je predsa tvorená len ľuďmi, a tí sú omylní, no o samotnom Bohu by si netrúfal pochybovať. Aj keď mu myšlienky niekedy vírili v hlave bez toho, aby ich vedel zastaviť. Najviac bol smutný z toho, že umierajú mladí ľudia, trpia deti, pričom iní zostávajú na svete napriek tomu, že druhým len ubližujú.

Vedel však, že Božie cesty sú nevyspytateľné a často nám nedávajú zmysel, lebo vidíme len malý úsek chodníka, a nie celú cestu. No aj s týmto vedomím sa s otcovou smrťou vyrovnával len veľmi ťažko. Mal ho rád a vážil si ho. Bol jeho vzorom a dobrým priateľom, preto mu stále veľmi chýbal.

Leopold došiel zabratý do myšlienok až k rodičovskému domu. Vstúpil cez bránu a išiel rovno do svojej izby. Prezliekol sa do voľných nohavíc a domácej košele a vyšiel na dvor do starej hospodárskej budovy. V jednej jej časti mal v minulosti jeho otec zriadenú provizórnu nemocničnú izbu, kde liečil nemajetných ľudí. Lekársku prax však oficiálne vykonával v prenajatom dome v Hornom meste. Po otcovej smrti si Leopold v tejto miestnosti urobil svoje útočisko a telocvičňu.

Keď vstúpil do miestnosti, prezul sa z ťažkých topánok do ľahších športových. Najskôr sa poriadne ponaťahoval, aby boli jeho pohyby pri tréningu ladné a elegantné. Jeho tréner ho naučil rozcvičku, ktorá vychádzala z gymnastických pohybov. Zahŕňala cviky s vlastným telom, ako aj s náradím. Najskôr sa precvičil na lavičke, potom použil ribstol a nakoniec laná.

Keď cítil, že je jeho telo už dosť pružné, na ruky si navliekol rukavice. Boli dlhšie a ľahšie ako boxerské. Podišiel do kúta miestnosti, kde mal zavesený kožený vak naplnený tkaninou. Začal do neho pomaly udierať. Najskôr len rukami a neskôr zapojil aj kopy. Počas tréningu nemyslel na nič. Úplne vypol mozog a sústredil sa len na pohyby. Až mal pocit, že sa stáva ich súčasťou. Jeho telo bolo pohyb a pohyb bol jeho telo. Práve toto miloval na Savate. Dosahoval pri ňom absolútnu harmóniu a splynutie.

Keď dokončil tréning, obrátil sa smerom k dverám, pri ktorých mal položené vedro s vodou a osušku. V polovici pohybu sa zarazil, lebo vo dverách zbadal Andreja, ktorý na neho bez slova hľadel.

„Ako dlho tam stojíš?“ opýtal sa.

„Dosť na to, aby som videl tvoje cvičenie,“ s údivom v hlase prehovoril priateľ. „Videl som ťa už pri boji, ale toto bolo úžasné! Takúto harmóniu pohybov som ešte nevidel.“

„Prestaň, budem sa červenať,“ prehodil s pobaveným úsmevom Leopold a nabral si do dlaní vodu na ovlaženie spotenej tváre.

Andrej mu podal osušku. „Prišiel som ťa vlastne zavolať na večeru. Jakub ma o to požiadal, tvoja matka nás chce oboch vidieť.“

„Idem sa prezliecť do svojej izby a hneď prídem za vami do jedálne.“

„V poriadku, čakáme ťa.“

Keď vstúpil do miestnosti, matka sedela ako vždy v svojom kresle a oproti nej na stoličke Andrej. Obaja pili domáci orechový likér a rozprávali sa. Takýto súzvuk medzi nimi dvoma ešte Leopold nezažil. Andrej mal stále pocit, že ako správca majetku nepatrí úplne do rodiny. Pani Oľga ho však o opaku ani nepresviedčala. Bol medzi nimi taký zvláštny vzťah, akoby ani nevedeli, ako sa majú k sebe správať. Ale teraz boli obaja veľmi uvoľnení.

„Dobrý večer, mama,“ pozdravil Leopold. Pristúpil k nej a dal jej bozk na pravé líce.

„No konečne ťa vidím, milý synu! Už som si myslela, že si na svoju úbohú matku zabudol,“ s výčitkou v hlase ho pohladila po tvári.

Nato vstala a zazvonila na Jakuba. Ten po chvíli vošiel do miestnosti a priniesol v mise hrachovú polievku a v košíku chlieb. Všetci traja si sadli za stôl. Starý sluha nabral jedlo a nalial Leopoldovi do pohárika orechový likér. Potom pristúpil ku kozubu, priložil doň ďalšie poleno a odišiel.

Najskôr sa všetci spoločne pomodlili, potom sa pustili do jedla a rozprávali o bežných veciach. Debatovali o tom, čo počas dňa zažili, čo sa dozvedeli. Matka sa Leopoldovi a Andrejovi priznala, že jej začal dvoriť jeden vdovec, lekárnik. Všetci sa vyhýbali téme o vyšetrovaní, ktorá síce nad nimi visela ako Damoklov meč, no nikto ju nechcel otvoriť a kaziť si tak príjemné chvíle.

Po večeri odniesol Jakub zvyšky jedla spolu s riadom do kuchyne a priniesol ešte sladké šišky s džemom. Matka sa ospravedlnila, že je už unavená a pôjde si ľahnúť. Sanitas mal pocit, že to nie je celkom tak, no zrejme ich chcela nechať samotných, aby sa mohli v pokoji porozprávať o prípade.

Hneď, ako sa za ňou zavreli dvere, nalial Andrej obom ešte orechový likér a začal Leopoldovi rozprávať, čo všetko zažil u neviestky Márie Terézie. Nevynechal vôbec nič. Veď nemalo význam, aby to pred Leopoldom zatajil. Aj tak ho dobre poznal a vedel, že žiadnej sukni neodolá.

Keď Viest dokončil svoje rozprávanie, ujal sa slova Sanitas. Porozprával o tretej obeti, o pitve aj o svojich úvahách o vrahovi. Andrej ho pozorne počúval a popritom si vzal šišku z taniera.

Keď Leopold skončil, obaja muži sa rozlúčili a šli sa konečne vyspať. Zmorila ich únava, keďže za sebou mali veľmi krušný deň.

Sanitas sa zobudil skoro ráno. Umyl sa, obliekol a vybral sa smerom do kuchyne. Matka síce nerada videla, keď jedával ako nejaký sluha, ale on to obľuboval. Cítil sa uvoľnený a s kuchárkou Máriou si dobre rozumel. Bola to žena kyprých tvarov a on u nej obľuboval jej priateľskú povahu, starostlivosť a vtipnosť.

Mária už stihla upiecť chlieb a práve miesila cesto na koláč. Mladý muž ju pozdravil a posadil sa na lavicu vedľa veľkej pece, z ktorej sálalo do miestnosti teplo. Kuchárka odkrojila veľký krajec chleba, natrela ho maslom a medom, do šálky naliala mlieko a podala raňajky Leopoldovi.

Žena zatiaľ neprehovorila, no ukradomky sledovala mladého pána, či mu chutí. Bola rada, že nie je rozmaznaný jedináčik, ale slušne vychovaný mladý muž, ktorý vedel, ako sa má správať. Nad nikým sa nevyvyšuje, ani sa pred nikým zbytočne neponižuje. Vždy tvrdila, že ho jeho otec aj s pani Oľgou dobre vychovali.

Zamračila sa. Zdalo sa jej, že Leopold pochudol. Vedela, že vyšetruje niečo pre pána vikára z hradu. Podľa jeho výzoru vytušila, že určite toho bolo na neho veľa. Pýtať sa ho však nechcela, veď aj tak by jej o tom asi nič nepovedal. Ale mala uši všade a množstvo kamarátok medzi slúžkami a gazdinami po meste, takže sa k nej všeličo dostalo.

Leopold si odhryzol z chleba a zapil to mliekom. Bol mĺkvy, pretože mu myšlienky vírili hlavou ako splašené kone. Šípil, že sa musí ešte niečo stať, aby sa pohol ďalej. No modlil sa, aby to nebola ďalšia vražda.

„Počula som, že sa stala vražda v kňazskom seminári. Vraj zomrel nejaký profesor Supa,“ prehovorila Mária a nenápadne sa zahľadela na Leopolda.

„Uhm…“ prisvedčil mladý muž a opäť si odhryzol z chleba. Márii však nevenoval žiadnu pozornosť.

Tá sa k nemu rázne otočila, prestala miesiť cesto a nahlas zakašlala, aby na seba upriamila pozornosť mladého pána. „Mám pre vás jednu novotu, ktorá by vás mohla zaujímať.“

Leopold sa na ňu zahľadel a venoval jej plnú pozornosť.

Keď Mária videla, že ju konečne počúva, pokračovala ďalej. „Včera som po obede bola v lekárni. Viete, ako ma niekedy omínajú tie moje nohy? A tam som stretla Hedvigu, kuchárku zo seminára. Tá mi povedala o smrti profesora, keď sme si vymieňali recepty na jahňacinu, lebo veď viete, že môj recept je ten najlepší,“ s neskromnosťou v hlase sa pochválila kuchárka.

„A čo si zistila ďalej, Mária?“ netrpezlivo ju prerušil Leopold.

„Keď som jej hovorila o tom recepte, prezradila mi, že raz podvečer, keď vyhadzovala odpad z večere, videla na záhrade, ako sa profesor Supa neprimerane chová k nejakému mladému mužovi.“

„Ako neprimerane?“

„No ako?! Bozkávali sa a objímali…“ Žena sa s odporom striasla a prežehnala sa. „Bol sodomita! Ak mi rozumiete, mladý pán.“

„Rozumiem,“ prisvedčil Leopold. „A poznala toho mladého muža? Bol to klerik v seminári?“

„Klerik?“ žena zakrútila hlavou na znak, že nevie, čo to slovo znamená.

„Žiak, študent,“ ozrejmil jej Sanitas.

„To asi nie. Nepoznala ho, ale neskôr sa jej zazdalo, že ho už niekedy videla v uliciach Pároviec, keď bola navštíviť svoju sestru.“

Leopold sa nad touto novou informáciou zamyslel. Poďakoval sa Márii, ktorá sa spokojne pustila späť do roboty.

Do kuchyne vstúpil sluha Jakub. Pozdravil a sadol si na stoličku pod oknom. Čakal, kým sa zobudí pani Oľga a zazvoní na raňajky.

Odrazu sa rázne otvorili dvere a vošiel Andrej. Porozhliadol sa po miestnosti, až sa jeho pohľad zastavil na sediacom Leopoldovi. Podišiel k nemu a niečo mu šepol do ucha. Sanitas prisvedčil, vstal, poďakoval sa za raňajky a vyšiel von.

Keď za sebou zavrel dvere, pery sa mu roztiahli do veľkého úsmevu. Andrej mu práve odovzdal odkaz od rabína, ktorý priniesol z Pároviec jeho sluha. V ňom žiadal doktora, aby dnes prišiel k nemu domov na obed. Vraj zistil niečo, čo by ho istotne zaujímalo. Leopold bol presvedčený, že sa to týka významu symbolu, ktorý zanechával vrah pri svojich obetiach.

Kým sa tam mal vydať, potreboval nejako zamestnať mozog, preto sa vybral do svojej izby a zobral si do ruky rozčítanú knihu Clauda Bernarda Úvod do štúdia pokusného lekárstva. Túto knihu mu poslal spolužiak zo štúdií a bola vo francúzštine. Pierre Jarre bol nielen jeho spolužiak na univerzite, ale aj spolubývajúci na internáte. Od neho sa naučil po francúzsky, čomu bol nakoniec veľmi rád, keďže pri tréningoch Savate sa mu znalosť tohto jazyka zišla. Keď skončil školu, francúzštinu už používal veľmi málo. Preto ho potešilo, keď si začal pred rokom so svojím starým priateľom dopisovať. Ten mu naposledy poslal spolu s prianím všetkého dobrého aj túto knižnú novinku od fyziológa Bernarda, s ktorým sa stretol v Paríži.

Leopold sa tak začítal do knihy, že až keď prišiel Jakub a oznámil mu, že obed bude za chvíľu pripravený, uvedomil si, ako rýchlo mu prešiel čas. Starému sluhovi povedal, že obedovať bude mimo domu.

Rýchlo sa prezliekol do vychádzkového obleku a vzal si na ulici kočiar, ktorým sa vydal do Pároviec za rabínom Buchlerom. Nechal sa zaviesť až pred jeho dom, ktorý bol v blízkosti synagógy. Po tom, čo zaklopal na jeho dvere, nebolo z domu ešte hodnú chvíľu počuť žiaden zvuk. Až sa Leopold začal nazdávať, či si náhodou nepomýlil čas ich stretnutia. Keď už chcel zabúchať na dvere druhýkrát, začul za nimi šuchot, smiech a potom rýchle kroky.

Na to sa otvorili dvere, v ktorých stál starý muž oblečený v čiernom kaftane s jarmulkou na temene hlavy. Predstavil sa ako Smorel a s úklonom pozval Sanitasa do domu. Vzal mu kabát a položil ho na stoličku pri dverách. O chvíľu mu vyšiel v ústrety aj rabín Buchler, ktorý bol tentoraz oblečený v čiernom obleku s bielou košeľou zapnutou až ku krku.

Leopold ho tradične pozdravil. „Šalom alechem, rabi.“ Buchler ho odzdravil a s úsmevom ho uviedol do jedálne. Tvorila ju väčšia honosná izba s krásne vyrezávaným sekretárom, veľkým jedálenským stolom a dvanástimi stoličkami.

Leopold si pomyslel, že rabi musí mať veľkú rodinu, keď tu má toľko miest na sedenie. Ten, akoby čítal jeho myšlienky, mu objasnil, že má desať detí, z toho šesť chlapcov a štyri dievčatá. No poprosil ho, nech sa na neho nenahnevá, keď mu ich nepredstaví, lebo chlapci boli mimo domu a ženy sa s cudzími mužmi nemôžu stretávať. Sanitas to chápal. Sám bol síce kresťan, no niečo o židovskej viere vedel. Prejavoval toleranciu voči všetkým náboženským prejavom. Zastával názor, že pokiaľ niekto svojou vierou neubližuje druhým ľuďom, je jedno, či sa k Bohu priblíži prostredníctvom kríža, menory alebo hviezdy a polmesiaca.

Rabi Buchler ho usadil za stôl a sluha priniesol kóšer víno a rybu s barchesmi. Ako predjedlo bol gehakte leber, inak nazývaný aj židovský kaviár. Rabín mu vysvetlil, že ide o pečeňovú paštétu, ktorá bola v tomto prípade pripravená z kuracej pečienky. Muži si pripili vínom, ktoré im nalial sluha do pohárov, a pustili sa do jedla. Paštéta bola lahodná a Leopold musel uznať, že Buchler bol výborný hostiteľ a rozprávač. Vysvetlil Leopoldovi, čo je kašrut a ako Židia dodržiavajú tento súbor zásad vo svojej kuchyni. Oboznámil ho aj s receptom na prípravu ryby, ktorá tvorila hlavné jedlo. Išlo o kapra uvareného vo vode so zeleninou, ktorá sa nakoniec rozmiešala s orechmi. Zmesou sa potom ryba zaliala a opäť posypala orechmi.

Keď dojedli, sluha odniesol taniere a priniesol dezert. Nazýval sa, ako mu bolo vysvetlené, aranygaluska, teda zlaté halušky. Keď sa do nich Sanitas pustil, v miestnosti nastalo ticho občas prerušované jeho slastným mľaskaním. Musel uznať, že ešte nikdy nič lepšie a lahodnejšie nejedol. Ak ho chuť neklamala, tak išlo o malé buchtičky obalené karamelizovaným cukrom a zapečené s orechmi, škoricou a napité maslom, ktoré na nich vytvorilo chutnú chrumkavú kôrku.

Keď dojedol, všimol si na rabínovej tvári pobavený úsmev. Ospravedlnil sa za svoj maškrtný jazyk. No Buchler len mykol plecami a odvetil, že takto to pri ich stole vyzerá vždy, keď sa podáva tento sladký pokrm. A to má pritom desať zhovorčivých detí, no vtedy je vraj pri ich stole úplné ticho.

Smorel odniesol všetok riad zo stola a rabi mu rukou naznačil, aby ich nechal osamote. Obaja muži sa pohodlnejšie usadili do stoličiek a Buchler sa na Leopolda zadíval svojimi inteligentnými očami.

„Som rád, že ste prišli. Dúfam, že vám jedlo chutilo.“

Keď Leopold prikývol a hostiteľa uistil, že bolo naozaj vynikajúce, pristúpil Buchler k tomu, prečo ho pozval.

„Zisťoval som, čo znamená symbol, ktorý ste mi nakreslili. Pokiaľ viem, tak už sú tri.“

Leopolda vôbec neudivilo, že rabi vie o tretej vražde.

Buchler pokračoval ďalej. „Nebolo vôbec jednoduché zistiť, čo predstavuje. Napísal som listy viacerým učencom po Európe. Až rabi Samson Rafael Hirsch z Frankfurtu nad Mohanom mi vedel odpovedať. Včera mi od neho prišla listom odpoveď.“ Rabi sa nadýchol a Leopold vedel, že sa konečne dozvie význam znaku. Sám ešte nevedel, ako to zmení jeho vyšetrovanie, no dúfal, že mu to pomôže usvedčiť vraha.

„Ide o symbol, ktorý vyjadruje tretiu runu germánskeho Futharku. Tá sa vyslovuje ako Thurisaz a ide o znak, ktorého význam je silná energia, ktorá môže ničiť aj budovať. Znamená tiež varovanie, dokáže poraziť nepriateľa, vyvolať démonov podsvetia a chaos.“

„A čo znamená Futhark?“ opýtal sa Leopold. Dostal síce všeobecné vzdelanie a sám seba považoval za celkom rozhľadeného človeka, ale ani on nemohol vedieť všetko.

„Ide o rúnovú abecedu. Teda o písmo vyjadrené prostredníctvom znakov – rún.“

Leopold sa usadil hlbšie do stoličky a spojil si ruky pred tvárou. Začal pomaly premýšľať. Uvažoval nad tým, že by nakoniec mohol byť vrahom aj Nemec alebo ten, kto tam nejakú dobu žil, prípadne ho fascinovala starogermánska história. Odpovedí môže byť niekoľko. Určite však nebude náhoda, že si vybral práve runu s negatívnym významom. Páchateľ mal na pamäti hlavne jeden jej význam, a to silu ničiť a varovať.

Rabín Buchler sa na neho uprene díval. Taktiež premýšľal, čo asi behá tomuto mladému mužovi po rozume. Sám nevedel, prečo práve jeho poveril generálny vikár vyšetrovaním. Záboyský bol veľmi inteligentný muž, ktorý vedel výborne kľučkovať v intrigách a pohybovať sa na tenkom ľade. Zo všetkých situácií vedel vyjsť, ak nie ako víťaz, tak aspoň bez poškvrny. Buchler ho za to musel obdivovať. Keby to nebolo rúhanie, tak by si aj myslel, že vikár má židovské korene, keďže často premýšľal ako jeden z nich. No dôvod, prečo si vybral Sanitasa, aby vypátral vraha, mu bol zatiaľ neznámy. Aj keď sa mu dostalo do uší, že už v minulosti preukázal svoju inteligenciu a rozvahu pri vyšetrovaní, nevedel posúdiť, či je na tom niečo pravdy. A to hlavne preto, že nepoznal predmet jeho vyšetrovania.

Ticho v miestnosti prerušil Buchlerov hlas.

„Tak, čo si o tom myslíte, pán doktor?“

Leopold po chvíli prehovoril. „Buď je vrah Nemec, alebo sa aspoň vyzná v starogermánskej histórii. Možností by bolo, ale ktorá je tá správna, to zatiaľ neviem. Dôležité je skôr to, prečo maľuje práve túto runu. Žeby nás chcel varovať alebo chcel svojím konaním zničiť ľudí, ktorí mu ublížili?“

„Na tieto otázky musíte nájsť odpoveď vy,“ odpovedal mu rabín.

Leopold sa postavil. Mal pocit, že by už mal odísť, keďže nechcel Buchlera zbytočne zdržovať. Poďakoval mu za obed, nechal si od sluhu pomôcť nasúkať sa do kabáta a vyšiel z rabiho domu na rušnú ulicu Pároviec.

Poobzeral sa po okolí a vydal sa smerom k židovskej škole. Odtiaľ chcel prejsť okolo Kostola svätého Michala na Farskú ulicu. Ako sa blížil smerom k ješive, zrazu mu zastal cestu oddiel policajtov na koňoch v čele s kapitánom Očkajom. Keď spoznal v mužovi, ktorého museli obísť, Sanitasa, zastavil koňa a prihovoril sa mu. Jeho hlas znel ostro a úsečne ako vždy. Leopolda nemal rád a ani sa tým príliš netajil.

„Á, mladý pán doktor,“ s úškrnom prehovoril kapitán. Zvuk jeho hlasu sa Leopoldovi zarýval do mozgu ako dýka. Mal pocit, že Očkaj mu chce ďalšími vetami vziať pevnú zem pod nohami a vyviesť ho z miery. Sanitas sa zhlboka nadýchol a očakával príval ďalších štipľavých slov z kapitánových úst. Tie na seba nedali dlho čakať.

„Mám pre vás jednu správu. Nemusel by som sa o ňu podeliť, ale spravím to rád. Chcem, aby sa pán generálny vikár dozvedel, kto vyšetril prípad vrážd sluhov Božích. Bol som to, samozrejme, ja!“ Skôr ako sa stihol Očkaj nadýchnuť a pokračovať, predbehol ho Leopold.

„A smiem vedieť, kto je podľa vás vrahom?“

„To, samozrejme, môžete. Je ním Giuseppe Gambino alias Fiorellino,“ víťazoslávne oznámil kapitán.

„Fiorellino?“ neveriacky krútil hlavou Sanitas. „Ako ste prišli na to, že by to mal byť práve on? Poznal síce prvú obeť, Boršického, ktorý navštevoval jeho nevestinec, no Blaha a Supu nepoznal.“

„To tvrdíte vy! Možno ich poznal, len ste to zatiaľ nezistili.“

„A vy ste to zistili?“ opýtal sa s iróniou v hlase Leopold.

„Nie, ale je len otázka času, kedy nájdem spojitosť medzi všetkými troma obeťami a Fiorellinom. Zatiaľ viem dokázať len jeho účasť na vražde Boršického,“ s pevnosťou v hlase, ktorá nezniesla odpor, ho uistil Očkaj. „Zistili sme niečo, čo ušlo aj vám, mladý pán doktor. A síce to, že Boršický vykonával isté služby pre Fiorellina, ktoré sa týkali falšovania niektorých dokumentov ohľadom majetkov v Nitre. Takto si Fiorellino legalizoval svoju zločineckú a vydieračskú činnosť.“

„Počkajte, pán kapitán!“ prehovoril Leopold, keď o jeho slovách trochu pouvažoval. „To, že Boršický robil nejaké malé protislužby pre Fiorellina, som, samozrejme, vedel. V konečnom dôsledku nebol jediný, koho mal Gambino v hrsti,“ pozrel sa na Očkaja tak, aby pochopil, že naráža naňho. Kapitán to pochopil a nervózne sa pomrvil v sedle. Potom Sanitas pokračoval. „Ale to nie je žiadna novinka! Sám Fiorellino sa tým veľmi netajil. Nechápem, prečo by zabíjal človeka, ktorého potreboval živého, aby mu pomáhal. To nedáva žiadny zmysel!“

„Možno pre vás, pán doktor! Ale v kriminálnych kruhoch je bežné, že osobu, ktorá vám odmietne vykonať požadované služby, odstránite,“ s úškrnom mu skočil do reči Očkaj a jeho slová zneli podobne, ako keď rodič poučuje svoje nevzdelané dieťa.

„Na tieto svoje úvahy nemáte žiadne dôkazy. Povedal vám niekto, že by Boršický odmietol niečo spraviť pre Fiorellina? Alebo by ho chcel nejako inak podraziť? Silne o tom pochybujem,“ nedal sa Sanitas.

Nad týmito jeho otázkami sa kapitán len pousmial a vtedy to Leopoldovi došlo. On žiadne dôkazy ani nepotrebuje. Stačí mu, keď si ich nejako vykonštruuje. Komu budú sudcovia a nadriadení veriť? Prisťahovalcovi z Talianska, ktorý patrí medzi kriminálne živly a využíva slabosti a informácie o druhých proti nim samotným, alebo mladému policajnému kapitánovi? Odpoveď bola jednoznačná. V konečnom dôsledku sa Očkaj potreboval Fiorellina zbaviť a toto bola vhodná príležitosť.

Kapitán sa Sanitasovi otočil chrbtom a popohnal koňa. Celý oddiel policajtov sa vydal za ním. Informácie boli jasné. Fiorellino sa nachádzal v Prešporku, a pokiaľ boli chýry správne, tak bol v mestskom obvode Márie Terézie alebo Theresienstadt. A tam si ho už on nájde, aj keby mal sám prekopať celý okres. Potom mu viac tento prisťahovalec nebude strpčovať život a už nebude nútený zatvárať oči nad jeho zločinmi a malými prehreškami, ako to nazýval samotný Fiorellino. Očkaj bol nerád niekomu zaviazaný, preto vyčkával na svoju chvíľu, keď bude môcť Gambinovi všetko vrátiť a potopiť ho. A tá chvíľa konečne prišla! Teraz len dúfal, že mu to tento mladý lekár neprekazí. On sa však poistil a predtým, ako odišiel z Nitry, poslal jedného zo svojich chlapov so správou za generálnym vikárom, aby vedel, že je vrahovi na stope práve on. Teraz len potreboval nájsť Fiorellina, zaopatriť si nejaké dôkazy proti nemu a vďačnosť katolíckej cirkvi má zaručenú.

Po poslednom rozhovore s kapitánom nemal Leopold veľmi dobrú náladu. Otočil sa na päte a ponáhľal sa smerom k Ďurčanskej ulici. Odtiaľ si chcel vziať kočiar na hrad a rýchlo zmapovať situáciu u generálneho vikára. Mal zlú predtuchu, že Záboyský už o všetkom vie, čo mohlo uškodiť tak Fiorellinovi, ako aj jemu. Taktiež sa o celej situácii potreboval porozprávať aj s Koloničom a zistiť, aké nálady vládnu v biskupstve.

Keď pred hradnou bránou vystupoval z koča, začalo znovu snežiť. Od severu zadul taký silný vietor. Zdalo sa, že snehová nádielka sa už pravdepodobne udrží, čím sa zima neodbytne domáhala svojej nastávajúcej nadvlády.

Pri bráne mal službu strážnik, ktorého Leopold nepoznal. Predstavil sa mu a požiadal o stretnutie s generálnym vikárom. Stráž ho ihneď pustila do hradu, pretože príkaz o tom, že tento mladý muž má kedykoľvek prístup k jeho excelencii, poznali všetci.

Ako už bolo dobrým zvykom, pred vchodom do paláca naňho čakal Valentín Kolonič. Leopold premýšľal, ako mohol vedieť, že prichádza, keď žiaden sluha jeho návštevu ešte neoznámil. Toky informácií v biskupstve však boli pre smrteľníka často záhadné.

Sanitas sa pozdravil s Valentínom. Ten ho odviedol po schodoch do podkrovnej kancelárie Záboyského. Po ceste ho Leopold požiadal o rozhovor týkajúci sa životopisu profesora Supu. Kolonič ho uistil, že si na to určite nájde čas, ale až večer. Leopoldovi navrhol stretnutie v hostinci Koruna o šiestej hodine večer. Leopold prikývol a vytiahol svoje vreckové hodiny, ktoré dostal od rodičov, keď končil štúdium lekárstva. Boli práve tri hodiny poobede, takže mal ešte čas porozprávať sa s vikárom a zájsť sa domov prezliecť.

Mladý sekretár zaklopal úctivo na dvere, a keď spoza nich začul súhlasné vyjadrenie, otvoril Sanitasovi a nechal ho vstúpiť do kancelárie. Vikár sedel za svojím písacím stolom. Študoval nejaké dokumenty, ktoré mal položené na stole. Leopold ho pozdravil. Čakal, kedy ho starší muž vyzve, aby si sadol. Po chvíli odtrhol Záboyský oči od papierov a rukou naznačil svojmu krstnému dieťaťu, aby sa usadilo.

Sanitas predpokladal, že nájde jeho excelenciu podráždenú alebo nahnevanú z toho, že mu podáva správy z vyšetrovania len sporadicky. Ale muž pred ním bol uvoľnený a pokojný.

Prvý prehovoril Záboyský a ponúkol ho šálkou čaju z kanvice, ktorú mal položenú pred sebou na stole. Keď mu nalial a Leopold si odpil, vyzval ho, aby mu ozrejmil, ako pokračuje vyšetrovanie.

Leopold mu vyrozprával všetko, odkedy sa poslednýkrát videli, keď im obom bola oznámená tretia vražda v kňazskom seminári. Hovoril o pitve, o svojich úvahách o tom, ako sa môže asi vrah bez problémov pohybovať po cirkevných budovách bez povšimnutia. Nakoniec Sanitas predostrel aj svoje zistenia ohľadom významu symbolu, ktorý sa nachádza pri mŕtvolách. Informáciu ohľadom profesora Supu, ktorú sa dozvedel od kuchárky Márie, si zatiaľ nechal pre seba. Potreboval si ju najskôr overiť.

Celý čas, kým rozprával, premýšľal, či má povedať generálnemu vikárovi aj o podozreniach kapitána Očkaja ohľadom Fiorellina a jeho túžbe zatknúť ho a obviniť z vrážd. Nakoniec sa rozhodol, že tak urobí. Predsa len, tajiť niečo, čo už možno Záboyský aj vie, by nebolo vzhľadom na jeho informovanosť správne. Leopoldovi by to mohlo skôr uškodiť. Počas jeho rozprávania sa k nemu vikár naklonil, aby lepšie pochopil význam jeho slov.

Teraz, keď sa výklad skončil, sa opäť hlbšie usadil do kresla a spojil si končeky prstov na rukách. Po chvíli prehovoril.

„Som rád, že si mi všetko povedal. O zatykači na Fiorellina viem. Sám kapitán Očkaj mi túto správu poslal po svojom mužovi. Asi chce veľmi tento prípad vyriešiť a potrebuje vďaku Cirkvi, aby postúpil v rebríčku hodností ďalej.“

Leopold skočil vikárovi do reči. „Vy veríte tomu, že vrahom je Fiorellino? Mne to nedáva zmysel. Prečo by zabíjal Boršického, ktorého potreboval? A nemáme jediný dôkaz, že by sa Gambino poznal so všetkými tromi obeťami. Spojenie medzi dvoma z nich je len seminár v Žiline, z ktorého sa museli poznať, keďže tam pôsobili v rovnakom období. Ale o spojení Taliana so Supom a Blahom nemáme žiadne dôkazy. Nemáme ani svedectvo, že by chcel Boršický Gambina podraziť, aby mal Talian dôvod pomstiť sa mu a umlčať ho.“

Záboyský všetky jeho argumenty pozorne počúval a potom so stoickým pokojom prehovoril. „Pokúsil si sa vypátrať nejaký dôkaz o Boršického vzťahu s Fiorellinom alebo ide len o tvoje dohady?“

Leopold sa zarazil a chcel niečo povedať na svoju obranu, ale slová mu zastali v hrdle. Uvedomil si, že v tomto smere naozaj nepátral dostatočne. Dozvedel sa síce o pomoci, ktorú Boršický Fiorellinovi poskytoval, ale už ďalej nezisťoval, či ich vzájomná spolupráca nemala niekde štrbiny. Asi sa v prípade ľudí príliš spoliehal na svoju intuíciu. Boršického vnímal ako staršieho človeka, vzdelaného archivára znudeného životom. Vedel o jeho slabosti pre mladých chlapcov, ktorú si vybíjal na prostitútkach a nadmernou konzumáciou alkoholu. Za svoje hriechy musel Fiorellinovi platiť, nie však peniazmi, ale určitými protislužbami v archíve. Sanitas mal skôr pocit, že pre Boršického bolo v tejto fáze jeho života dôležitejšie ukájať svoje pudy, ako sa zamýšľať nad ich podstatou a bojovať so svojimi démonmi, čím by sa zároveň vymanil aj z moci Gambina. Leopold musel pod vplyvom týchto úvah pripustiť aj možnosť, že ho tentoraz jeho intuícia mohla oklamať. Cítil však, že to musí, čo najskôr napraviť.

Starší muž pozoroval Leopolda sediaceho oproti. Celý výraz jeho tváre hovoril o tom, že tuho premýšľa, nachádza chyby, ale aj riešenia. Záboyský sa pousmial. Takto nejako si pamätal syna svojho priateľa pri jeho prvom vyšetrovaní. Nedočkavého, energického, hľadajúceho riešenia, ako aj všímavého a spájajúceho náznaky súvislostí do konkrétnych riešení.

Po chvíli Leopold prehovoril. „Máte pravdu. Musím ešte zistiť, či nechcel Boršický nejako vycúvať zo záväzkov voči Fiorellinovi. No teraz mám na vás ešte zopár otázok.“

„Áno?“ opýtal sa ho vikár. Vedel si predstaviť, čo sa ho chce Leopold opýtať.

„Vedeli ste o tom, že Boršický robil v archíve pri niektorých dokumentoch zmeny v prospech Fiorellina?“

Záboyský sa zamyslel. Chcel povedať mladému mužovi pravdu, teda aspoň čiastočnú, lebo úplnú vedel len Boh, on a jeho spovedník. Keď si premyslel odpoveď, pozrel sa na Sanitasa a spustil. „Vedel som o tom. V úrade sa nestane nič, o čom by som nebol informovaný. Ale takisto som vedel, že dokumenty, v ktorých sa vykonávajú zmeny, sa nijako negatívne nedotýkajú záujmov Cirkvi. A ani tých najchudobnejších. V opačnom prípade by som určite tvrdo zakročil.“

„A vedeli ste aj to, že Boršický bol pravidelným návštevníkom nevestinca, a preto mal na neho Fiorellino dosť veľký vplyv?“ opýtal sa Leopold otázku, ktorá mu vŕtala v hlave už od začiatku tohto rozhovoru.

„Nie, to som nevedel. Mal som tušenie, že v tom bude niečo nekalé. Prečo by to inak Boršický robil? No tieto podrobnosti som vôbec netušil.“

Sanitas však v tomto bode Záboyskému neveril. Bolo málo pravdepodobné, aby taký mocný muž, ktorý na seba prezradil, že vedel o machináciách vo svojom úrade, nepoznal dôvody, pre ktoré to jeden z jeho podriadených robil. To sa mu nijako nechcelo veriť, no nemal záujem konfrontovať vikára so svojimi pochybnosťami. V konečnom dôsledku by mu aj tak nič neprezradil. Skôr mal nutkanie veriť tomu, že Záboyský o všetkom vedel, ale tento stav mu z nejakého dôvodu vyhovoval.

A možno Boršický vykonával nejaké nekalosti aj pre samotného generálneho vikára alebo pre Nitrianske biskupstvo. O biskupovi Roškoványm sa vedelo, že je to veľmi vzdelaný a citlivý muž, ktorý je príkladným kresťanom. Nepatril však k zdatným politikom ani nebol brilantný manipulátor a organizátor. A pravdepodobne pre neho v tejto oblasti všetko vykonával jeho generálny vikár. V tichosti a tajne.

Leopold Sanitas sa postavil od stola a rozlúčil sa. Záboyský mu ešte stihol poďakovať za najnovšie informácie a zároveň vyjadril svoje prianie, aby sa prípad čo najskôr vyšetril.

Keď mladý lekár odchádzal z biskupského úradu, sprevádzal ho nutkavý pocit, že ho niekto pozoruje. No keď sa prudko otočil, v oknách ani v okolí nikoho nevidel. Pred bránou naňho ešte stále čakal prenajatý kočiar, aby ho odviezol domov. Sanitas zaplatil kočišovi z peňazí, ktoré dostal od vikára. O chvíľu vošiel do rodičovského domu, aby sa prezliekol na chystanú večeru. Pozrel sa na hodinky. Mal ešte hodinu na to, aby sa pred svojím odchodom do hostinca porozprával s Andrejom.


Kapitola 13

Pomaly sa mu začala situácia vymykať z rúk. Počas svojej prvej návštevy nitrianskeho biskupstva skoro zomrel od hrôzy, keď stretol na chodbách Boršického. On ho nespoznal, no to ho ani neprekvapovalo, keďže sa od svojich detských čias veľmi zmenil. Ani sám nevedel, odkedy sa mu v hlave začali navracať takéto temné spomienky. Zdalo sa mu, že už zabudol na desy, ktoré zažil ako dieťa. No teraz sa v noci opäť budieval s hrôzou, celý spotený a ustráchaný. Stále ich mal pred očami.

A tak sa v ňom postupne začala rodiť myšlienka na pomstu. Pomaly, nevtieravo prenikala do jeho mysle, ako keď divá šelma loví svoju zver. Tá si to všimne až vtedy, keď je dravec už príliš blízko na to, aby mohla uniknúť. Napriek tomu sa takýmto myšlienkam urputne bránil a bojoval s nimi, ako sa len dalo. Ako pokánie si dokonca nariadil púť k Matke Božej v Nitre. Aj vtedy mu dal Pán Boh znamenie.

Keď v zástupe veriacich, ktorí sa v jeden sparný augustový deň išli modliť k soške Piety, zbadal Blaha, vedel, že jeho dni sú zrátané. Pán Boh mu ho postavil do cesty, aby ukončil trápenie jeho duše a povolal ju k nemu. Lebo len skrze neho môže nájsť hriešnik spasenie a on vykúpenie za svoju minulosť. Len krvou môžu byť vykúpené jeho hriechy a hriechy ostatných zhýralcov. A jedine on môže priviesť ich duše naspäť k Ježišovi. Aké bolo jeho prekvapenie, keď zistil, že tretí z jeho hriešnikov sa tiež nachádza v Nitre a pôsobí v seminári.

So svojimi myšlienkami sa zveril jedinému človeku, ktorému mohol dôverovať a nájsť pochopenie. Ten mu podal pomocnú ruku. Spoločne sledovali kroky svojich obetí, ich denný režim, návyky a vzťahy s inými ľuďmi. A tak začali pomaly snovať svoj plán pomsty, ktorá bola vykúpením.

Jedného dňa, keď sa opäť s hrôzou zobudil zo spánku, hľadal útechu v knihách, kde náhodou narazil na Futhark. Išlo o staré runové písmo, ktorého ho už dávno fascinovalo. Keď opäť zaspal, videl pred sebou len jeden znak – Thurisaz. Pri modlitbe sa mu zjavil v okne pri oltári ako blesk z jasného neba. Považoval to za osudové znamenie. Začal veriť, že jedine tento znak ho dokáže vykúpiť z jarma ťaživej minulosti. Symbol a krv budú predstavovať jeho bránu do neba a zároveň odpustenie pre hriešnikov.

Keď podstrčil svoj odkaz Boršickému, bol rád, že súhlasil so stretnutím. Ponúkol predsa to, čo nemohol odmietnuť – telo mladého muža. Spomínal si na jeho zdesenú tvár, keď videl prichádzať samotného diabla, no pomoci mu už nebolo. Len krv a symbol ho dokážu vykúpiť, ale ten nevedomý blázon hľadal útočisko práve v kostole. To sa mu zdalo také absurdné, že ešte aj teraz pocítil mierne vzrušenie medzi stehnami, čomu sa schuti zasmial.

S Blahom to bolo jednoduchšie. V prestrojení za „sluhu Božieho“ mal otvorené dvere všade. A preto nebolo ťažké zistiť, kde starý kňaz spáva, a potom tam za ním prísť. No urobil prvú chybu. Mal odstrániť aj toho starého kňaza, ktorý ho videl odchádzať z budovy starobinca. On ho však nechal žiť. Veď kto by už veril starému mužovi?

Jeho láska mu prinášala najnovšie správy z mesta. Vedel, že pátraním poverili nejakého mladého lekára. Chcel ho vidieť, a tak ho sledoval až ku krčme Malé peklo. Muž vošiel dnu a pobudol tam hodnú chvíľu. Keďže už bola poriadna zima, prehodil si cez hlavu čiernu kapucňu. Keď lekár konečne vyšiel von, vydal sa za ním. Z ďalšieho sledovania zistil, že išiel do Pároviec, kde sa stretol s rabínom.

Táto situácia sa mu už prestala páčiť. Bolo nevyhnutné zasiahnuť a zastaviť jeho pátranie čo najskôr. Svoje dielo však ešte nedokončil. Zostávala mu už len jedna obeť. Hriešnikov je veľa a on by ich mal zachrániť tak, ako mu to nariadil Boh.

Prežehnal sa a išiel za svojou láskou. Bola to osoba, ktorá poznala ľudí ochotných pre peniaze urobiť všetko. Vždy sa na ňu mohol spoľahnúť. Našla troch mužov, ktorí sľúbili, že za peniaze mladého lekára zabijú.

Bol zhrozený a nechápal, čo sa to vlastne deje. Takto to predsa nemalo dopadnúť! Ničomu už nerozumel. Veď boli traja na jedného a nedokázali ho zabiť? A to sa do toho priplietli ešte ďalší muži!

Keď to videl, nevedel, čo si od zlosti počať. Potom, čo všetci odišli, vystúpil z kríkov a podišiel k trom útočníkom ležiacim na zemi. Vytiahol nôž a jedného z nich bodol do hrude. Musel si predsa na niekom vybiť svoju zúrivosť! Chamraď jedna! Ani takú jednoduchú vec nevedia urobiť! Vtom sa začal ďalší z nich prebúdzať, a tak radšej rýchlo ušiel.

Našťastie, vždy sa mohol spoľahnúť na svoju lásku. Jedného z útočníkov podplatila, aby šiel na policajný kapitanát oznámiť vraždu svojho priateľa. Neskôr sa s oboma živými stretli, aby im doplatili sľúbenú sumu za útok. Týchto však bodli odzadu do chrbta. Teraz ich už nikto nemohol usvedčiť. Krv ich tak vzrušila, že sa museli priamo na mieste, pri mŕtvolách pomilovať.

So Supom to bolo jednoduché. Navštívil jednu z jeho prednášok z biblických vied. Po hodine sa s ním dal do reči a večer si s ním dohodol schôdzku priamo v učebni. Vedel o jeho slabosti pre mužov a aj o jeho neomylnej viere vo svoje vedomosti. A tak len stačilo, aby obe tieto veci podnietil a využil proti nemu samému.

Keď si dal na tvár masku diabla a Supovi povedal, kto je, ten skoro zomrel od hrôzy. No to mu nestačilo. Túžil vidieť, ako mu krv vystrekne z hrdla. Potom mu zaviedol kôl do konečníka a namaľoval pri ňom jeho vlastnou krvou obľúbený symbol. A dielo bolo dokonané! Dostať sa von zo seminára bolo skoro také jednoduché, ako aj do neho vojsť. Využil na to okno do záhrady. Preskočil plot a potom už bežal rýchlo preč…

***

Cítil dym, štípali ho oči a nemohol dýchať. Lapal po dychu, ale kyslíka sa mu nedostávalo. Začal sa plaziť po zemi smerom k dverám, búchal na ne, škriabal, až mal krvavé prsty a vtedy…

Prudko sa posadil na posteli, celý spotený a vystrašený. Bol to len sen, len sen! Všetko je už za ním! Začal pomaly a pokojne dýchať.

Ľahol si opäť do postele. Veril, že sám spozná a uvidí, keď mu Pán Boh dá znamenie, aby prestal. Ešte sa musí zbaviť toho otravného vyšetrovateľa, ktorý bol aj v seminári. Stál pri ňom tak blízko a díval sa mu do očí. Keby bol chcel, mohol sa ho dotknúť, no neurobil to. Mal z neho veľmi nepríjemný pocit. Tohto nebezpečného človeka potrebuje odstrániť čo najskôr. Musí zomrieť!


Kapitola 14

Potom, čo sa Leopold prezliekol na večeru, zašiel ešte za Andrejom. Našiel ho nad účtami.

„Potreboval by som od teba pomoc,“ zdôveril sa mu hneď, ako si sadol do kresla.

Andrejova izba bola priestranná a tvorila ju do štvorca postavená prístavba k domu, ktorá mala dva vchody. Jeden samostatný z dvora a druhý z chodby. Bola zariadená skromne, účelne a nikoho nenechávala na pochybách, že ju obýva muž. Nachádzala sa tu posteľ, vedľa ktorej bol nočný stolík, písací stôl so stoličkou pod oknom. Pri dverách stála skriňa a truhlica na písomnosti. V rohu bol umiestnený kozub, kde práve horelo pár polien dreva, pri ňom stálo kreslo, v ktorom teraz sedel Leopold. Toto bolo asi jediné zariadenie v izbe, ktoré poukazovalo aj na štipku márnivosti v povahe Leopoldovho priateľa.

„Áno? A ako ti môžem pomôcť?“ opýtal sa s úškrnom Andrej a odtrhol pohľad od papierov, ktoré mal na stole.

Sanitas mu porozprával o svojom poslednom rozhovore s generálnym vikárom Záboyským, ako aj o svojich pochybnostiach ohľadom doterajšieho postupu pri vyšetrovaní. Povedal mu, že súrne potrebuje zistiť, ako to vlastne bolo medzi Fiorellinom a Boršickým.

„Viem, že to je odo mňa možno trúfalosť, ale chcem ťa požiadať, aby si sa čo najskôr vybral do Pároviec a tam sa trochu povyzvedal u svojich priateľov na Boršického. Potrebujem si overiť, či archivár náhodou neplánoval Fiorellina podraziť, prípadne s ním ukončiť spoluprácu.“

„V poriadku,“ prisvedčil Andrej. „Vyberiem sa ešte dnes večer do miestnych krčiem a navštívim aj pár známych, ktorí by o tom mohli čo-to vedieť. Pohybujú sa v prostredí kriminálnych živlov a poznáme sa už od detských čias. Tak dúfam, že mi niečo zaujímavé prezradia,“ uistil ho.

„Ďakujem ti, budem ti za to veľmi zaviazaný. A ešte jedna vec. Mária mi dnes prezradila, že profesor Supa mohol mať milenecký vzťah s nejakým mladým mužom z Pároviec. Myslíš, že by si sa mohol povypytovať aj na toto? Domnievam sa, že by tam nemalo byť veľa mladých mužov, ktorí praktizujú sodomiu. Je však možné, že sa to darí dotyčnému skrývať, ale možno aj nie. Nechcem však, aby si sa kvôli tomu dostal do nejakých nepríjemností. Nočné Párovce nie sú veľmi bezpečným miestom a informácie, ktoré máš zistiť, sú takisto veľmi chúlostivé.“

„S tým si hlavu nelám. Viem sa o seba postarať. Ja som zas zaviazaný tebe a tvojej rodine,“ uistil ho Andrej. Potom sa ho ešte opýtal: „Kde ťa nájdem, ak by som niečo zistil?“

„Budem v hostinci Koruna s Valentínom Koloničom a odtiaľ pôjdem priamo domov.“

„Dobre. No neviem, ako rýchlo sa mi podarí niečo zistiť. Možno sa stretneme až zajtra ráno.“

„To je v poriadku,“ prisvedčil Leopold a postavil sa z kresla. Ešte stihol priložiť poleno do kozuba, rozlúčil sa s Andrejom a vyšiel z izby na chodbu.

Sanitas sa vybral smerom k hostincu. Prituhlo a sneh, ktorý cez deň napadol, sa aj udržal. Nebolo ho síce veľa, ale predznamenával príchod zimy do Nitry.

Keď Leopold otvoril dvere, privítala ho vôňa jedla a hlučná vrava, ktorá sa ozývala od okolitých stolov. Porozhliadol sa a náhle zazrel, ako na neho z opačnej strany niekto máva. Keď sa lepšie prizrel, rozoznal Valentína. Vydal sa smerom k nemu a prisadol si. Mladí muži sa srdečne zvítali, a keď prišiel hostinský, objednali si jedlo a pitie. Najskôr im priniesli varené víno, ktoré Leopoldovi navrátilo cit do skrehnutých prstov. Ako hlavné jedlo si dali pečeného králika so zemiakmi. Rozhovor oboch mužov prebiehal v príjemnom duchu. Sanitas spomínal na svoje štúdiá v Bologni a tajomník mu zas opisoval svoje pocity, keď ho Pán povolal do svojich služieb.

Neskôr sa reč obrátila na prípad. Kolonič zistil niečo o pôsobiskách profesora Supu. Podľa cirkevných záznamov sa narodil v roku 1810. V rokoch 1835 až 1840 pôsobil ako kaplán v Podskalí, neskôr ako kňaz v Trenčíne.

Po týchto slovách sa Valentín teatrálne odmlčal, aby o chvíľu prezradil, že tretia obeť, rovnako ako aj prvé dve, učila v žilinskom sirotinci. A bolo to taktiež v období rokov 1843 až 1850. Z toho vyplývalo, že všetky tri obete sa pravdepodobne poznali, pretože pôsobili v rovnakom čase na rovnakom mieste. Tajomník doplnil informácie aj svojím zistením, že Supa vyučoval čítanie, písanie a aritmetiku.

Leopolda však informácia o pôsobení Supu v Žiline ani veľmi neprekvapila. Už dávno to tušil, no Valentínovi radšej nič nepovedal. Nechcel mu kaziť náladu, ktorú momentálne ovplyvňoval jeho dobrý pocit z vyšetrovania.

Pri treťom pohári vína si obaja muži potykali a pri štvrtom chcel Sanitas vedieť, aká je situácia na biskupskom úrade.

„Nevyzerá to veľmi dobre,“ začal mu mladý tajomník objasňovať okolnosti. „Na jeho excelenciu vikára je vyvíjaný veľký tlak, aby bol prípad čo najskôr vyriešený. Dokonca sa Roškovány vyjadril, že by ťa mal z prípadu odvolať, no Záboyský si ťa zastal a biskup ustúpil. Viac ako neúspechu sa obáva hlavne toho, že sa všetko dostane k vatikánskej stolici a jeho obvinia z neschopnosti. Musím ti úprimne povedať, že by som teraz nechcel byť ani v tvojej a ani v Záboyského koži.“

„Tak to ti pekne ďakujem za slová útechy!“ uškrnul sa Leopold.

„Chcel si vedieť pravdu, tak som ti ju povedal!“ namrzene odpovedal Kolonič.

„Som ti veľmi vďačný za tvoje správy, ale už sám mám toho dosť. Tri mŕtvoly a stále nie som k vrahovi dostatočne blízko. Už poznám veľa súvislostí a mám v hlave obraz jeho povahy, no stále mi chýbajú konkrétne mená a tváre. Pravdepodobne sa musí ešte nejakým spôsobom prejaviť, aby som ho na základe jeho chyby dostal!“

„A čo o ňom vlastne vieš?“ so záujmom sa spýtal Valentín. Vyšetrovanie ho veľmi bavilo. Súcitil s obeťami a modlil sa za ne, ale ako človeka, ktorý mal nudnú kancelársku prácu, ho tešilo každé vytrhnutie z jej stereotypu.

„Okrem toho, že je to muž, prikláňam sa aj k názoru, že je to pravdepodobne kňaz,“ chcel pokračovať ďalej, ale Kolonič ho prerušil.

„To by hádam žiaden neurobil! Vraždiť a hanobiť ľudí? Veď to je cesta do pekla!“

„Áno, to máš pravdu, ale to platí iba pre normálnych ľudí, nie však pre chorú myseľ. Na jednej strane náš vrah nad vraždami rozmýšľa, plánuje ich a svoje obete sleduje. To všetko svedčí o fakte, že nechce, aby ho niekto spoznal. Nosí čierny plášť s kapucňou, na hlave má masku diabla. A potom je tu ten symbol. Thurisaz má pre neho silný význam. Nepíše ho pri svojich obetiach len tak z rozmaru, ale preto, že ním chce poraziť svojich nepriateľov a zároveň pred niečím varovať.“

„Varovať? Koho?“ spýtal sa so záujmom Kolonič.

„Odpoveď je v ich vlastných činoch, v minulosti. Všetkých troch mužov asi nie náhodou spája jedno miesto, a tým je sirotinec v Žiline. O Boršickom s určitosťou vieme, že mal rád mladých mužov. Dostali sa ku mne aj také informácie, síce zatiaľ nepodložené, že aj Supu videli v záhrade seminára, ako sa nevhodne správa k neznámemu mladíkovi. Otec Blaho trpel sebapoškodzovaním. Keď ho chcel správca Kováčik v minulosti vyspovedať, odmietol s odôvodnením, že niektoré hriechy sa odpustiť nedajú. A potom je tu ten požiar v Žiline, pri ktorom zomreli traja chlapci. Ich vtedajšia spolužiačka, Anna Lokajová, nám o nich prezradila, že boli pred svojou smrťou mĺkvi. Prestali sa stretávať s inými deťmi a vedeli niečo závažné, čo nechceli nikomu prezradiť.“

„Myslíš, že tým tajomstvom mohol byť práve hriešny vzťah našich obetí k deťom?“

„To s určitosťou zatiaľ neviem,“ odpovedal Valentínovi Sanitas. Vzápätí pokračoval vo svojich úvahách. „Možné to však je. Najmä ak vychádzame napríklad zo skutočnosti, že Boršický musel odísť z bohosloveckého seminára kvôli neprimeranému vzťahu k svojmu študentovi, ktorý následne spáchal samovraždu. Prepáč, ale katolícka cirkev nikdy neperie svoju špinavú bielizeň na verejnosti. Rada ututláva škandály, ktoré by sa jej mohli nepríjemne dotknúť,“ vyjadril svoj názor Leopold s výčitkou v hlase.

Kolonič len mykol plecami. Aj on už počul na biskupstve o prípadoch, ktoré sa nesmeli dostať na verejnosť. Nemanželské deti kňazov, milenky, ututlané samovraždy, návštevy nevestincov a podobne, no Sanitasovi prisvedčiť nemohol. Na to bol až príliš lojálny.

„Je dosť možné, že na nich niekto vykonáva svoju pomstu.“

„Ale kto a prečo až teraz? Ak by aj tieto vraždy súviseli s činmi v Žiline, prečo by niekto čakal na pomstu až doteraz? Veď je to už sedemnásť rokov stará história!“ oponoval Valentín Sanitasovi.

Leopold mal takéto rozhovory rád, keďže ho nútili intenzívnejšie premýšľať, a tak stále dookola rozoberať svoje myšlienky, úvahy, činy, závery. Preto sa teraz na tajomníka zahľadel a odpovedal mu: „To ešte s určitosťou neviem povedať. Môže to byť nejaký priateľ zo sirotinca, ktorý tušil alebo vedel o činoch našich troch obetí. No v tej dobe bol ešte príliš mladý na to, aby ich pomstil. Teraz však môže mať okolo tridsať rokov, takže…“ ale vetu nedokončil. Bolo mu nepríjemné vyjadriť nahlas, kedy je niekto dostatočne vyspelý na vykonanie vraždy. Kolonič zmysel jeho vety pochopil a na znak súhlasu prikývol.

Leopold sa pomrvil na stoličke a zahľadel sa na dvere, či v nich náhodou neuvidí známu tvár Andreja Viesta. Keď hodnú chvíľu nik nevstúpil, otočil sa na Valentína.

Potom sa zamyslel sa nad svojimi slovami a pokračoval v úvahách. „A o čom vlastne vypovedá spôsob vykonania vrážd? Podrezanie krku odzadu a zneuctenie do konečníka. Náhoda? Určite nie! Vrah chce svoje obete potrestať, aby trpeli tak, ako trpel on alebo jeho blízki. Náš vrah však urobil aj niekoľko chýb. Prvou bolo to, že nechal nažive starého pátra Molnára, ktorý nám povedal, že vrah nosí na tvári masku diabla a kolár. Je síce pravda, že ten mohol niekde ukradnúť a za kňaza sa len vydávať. Ale nezabúdajme, že svoje obete dobre poznal, keďže ich dlhšie systematicky sledoval. Muža, ktorý nepatrí do radov kňazov, by si bol už každý všimol. Či už na hrade, v starobinci alebo v kňazskom seminári. Sledovanie obetí mu isto zabralo veľa času. Na základe toho teda môžeme predpokladať, že to musí byť niekto, kto nemá časovo náročné povolanie. Takých veľa nie je.“

„A čo ak má pomocníka?“ nedalo to Valentínovi.

„To je dosť možné, no napriek tomu denne sledovať svoje obete, spoznať ich život, naplánovať vraždy – to chce čas, inteligenciu, pevné nervy a znalosť kňazských a cirkevných zvyklostí.“

„A aká bola jeho ďalšia chyba?“

„Bol to útok na mňa,“ odpovedal tajomníkovi Leopold. „Myslím, že ma sledoval alebo ma dal sledovať. Zistil, že som pre neho hrozba. Ale prečo? Dostal som sa k nemu príliš blízko? V deň útoku som bol na hrade, neskôr v krčme za vikárom, odtiaľ som išiel za rabínom Buchlerom do Pároviec, za Fiorellinom a navštívil som aj nevestinec Eden. Potom prišiel útok. Ktorá z týchto mojich návštev ho asi najviac vystrašila?“

Pri týchto slovách sa Valentín ešte bližšie naklonil k Leopoldovi, až z jeho úst zacítil pach vína. Mladý lekár urobil prestávku a pokračoval v úvahách. „Podľa mňa to bola návšteva rabína.“

„Prečo? Nerozumiem,“ neveriacky pokrútil hlavou mladý tajomník a ešte rýchlo objednal u hostinského dva poháre vareného vína.

Sanitas sa pousmial. „Pretože práve pri nej pochopil, že som mu na stope. Domnieval som sa, že ak rabiho požiadam, aby mi pomohol nájsť význam symbolu, budem mu stále bližšie a bližšie. A on mi ho aj našiel. Znak som namaľoval na chodník. Stačilo, aby si to vrah alebo jeho pomocník všimol, hneď mu bolo jasné, že je len otázkou času, kedy zistím jeho význam, a tým aj meno vraha. Ten symbol je veľmi špecifický, málokto pozná jeho skutočný zmysel. O runové písmo nie je veľký záujem. Stačí mi už len jediný podnet, aby som odhalil, kto je vrah. Mladý muž, ľavák, vzdelaný, zaujíma sa o runové písmo, pravdepodobne kňaz.“

Keď priniesol hostinský posledné dva poháre vína, muži si od neho vypýtali účet. Zaplatili a postavili sa na odchod.

Vtom sa vo dverách objavil Andrej. Keď ho Leopold zazrel, zamával na neho. Viest sa usmial a prikývol na znak, že niečo zaujímavé zistil. Všetci traja vyšli z hostinca a rozlúčili sa. Leopold a Andrej sa vydali smerom na Farskú ulicu a mladý tajomník vykročil k Župnému domu a k mostu cez rieku Nitričku na hrad.

Zrazu zaznel výstrel. Jeho ostré dunenie sa ozývalo medzi domami. Leopold sa zľakol. Mysľou mu prebehla myšlienka, či ten výstrel mieril na nich alebo sa strieľalo niekde v diaľke a len ozvena preniesla strelu do ich uší. V rýchlosti sa pozrel na svoje telo. Prezrel si ruky, nohy, trup, ale nikde nevidel krv ani necítil bolesť. Vedel, že snaha človeka o prežitie je veľmi silným motívom. Často videl ľudí, ktorí dokázali s ťažkými zraneniami chodiť a rozprávať. Nezdalo sa však, že by bol zranený.

Pozrel sa vedľa seba a oblial ho studený pot. Andrej sa držal za rameno a prikrčený sa šúchal o stenu domu. Za ním zostávala len krvavá šmuha. Zrazu Leopold za sebou začul kroky, obzrel sa a videl Valentína, ako k nim beží celý zadýchaný.

Sanitas sa rýchlo zohol a prehliadol Andreja. Mal prestrelené rameno a pomaly začal upadať do bezvedomia. Leopold ho stihol zachytiť a položil ho na zem.

Náhle od neho zdvihol zrak a napadla mu hrozná myšlienka. Niekto na nich vystrelil a chcel ich zabiť – jeho alebo Andreja. Ten strelec musí byť ešte niekde blízko. Poobzeral sa okolo seba, ale nikoho nevidel.

„Pane Bože, čo sa stalo? Počul som výstrel. Snáď nie ste zranení?“ ešte v behu na nich kričal Kolonič.

Keď dobehol, všimol si poraneného Andreja. Kľakol si k nim a s hrôzou hľadel vôkol seba. Zakrútila sa mu hlavu, lebo neznášal pohľad na krv. Vždy mu z nej zostalo zle. Teraz však len naprázdno preglgol. Nadýchol sa studeného vzduchu a upokojil sa.

V ich blízkosti sa zrazu mihol tieň. Začuli vzďaľujúce sa kroky bežiaceho človeka. Leopold mal dilemu, keďže nechcel opustiť zraneného priateľa, no potreboval zistiť, čo je to za indivíduum, ktoré po nich strieľalo.

Všetko sa zbehlo strašne rýchlo.

Valentín ním zatriasol a skríkol na neho. „To je v poriadku, Leopold! Bež za ním! Ja tu zostanem s Andrejom a pôjdem po pomoc.“

Sanitas prikývol, že rozumie. Rýchlo sa postavil a rozbehol sa za unikajúcou postavou.

Utekal, čo mu sily stačili. Prebehol okolo domov želiarov v Kapitulskej a Ďurkovej ulici. Teraz už mohol dobre rozoznať, že človek pred ním bol muž. Ako si v rýchlosti a v tme dokázal všimnúť, bol dosť vysoký a štíhly. Bol oblečený celý v čiernom a na hlave mal tmavú kožušinovú čapicu. Bežal síce rýchlo, no Leopold mal dobrú kondíciu. A tak sa pomaly začala vzdialenosť medzi nimi zmenšovať.

Prenasledovaný muž sa obzrel za seba a takmer spadol na zem, keď zakopol o kameň, ktorý bol na ceste, no rýchlo nadobudol stratenú rovnováhu. Rýchlo odbočil do úzkej uličky medzi domami. Bola tmavá a ústili do nej dvory a záhrady obyvateľov Pároviec.

Leopold sa rýchlo zorientoval a vbehol za mužom do uličky. Zrazu kroky utíchli. Začul šuchot, zatváranie dverí a potom už len ticho. Zastal a počúval. V diaľke zaštekal pes. Zachytil spev opitých ľudí, ktorí sa vracali z krčmy domov, a zvuky mileneckých hier, ktoré nikoho nenechali na pochybách, čo sa práve odohráva. Keď všetky tieto zvuky odstránil, sústredil sa iba na ulicu, v ktorej stál, a na muža, ktorý sa v nej stratil. Začal sa po nej pomaly prechádzať. Nazrel do všetkých dvorov a záhrad, do všetkých kôlní, ktoré boli otvorené, a za všetky múry. Ale nikde nikoho nenašiel. Mal pocit, že počul jemné škrípanie dverí, ale keď sa otočil, nikoho nevidel. Dom si zozadu vryl do pamäti.

V tej chvíli bolo najrozumnejšie odísť. Plánoval však, že nasledujúce ráno sa sem určite vráti. Asi to už nebude mať význam, no cítil potrebu spraviť aspoň niečo, aby strelca našiel. Ráno sa na toto miesto vráti, bude chodiť od domu k domu a pýtať sa ľudí, či náhodou nevideli niekoho podozrivého. Ktovie, možno sa naňho usmeje šťastie.

Práve teraz musel ísť rýchlo do nemocnice, aby sa pozrel na Andreja, o ktorého mal veľké obavy.

Utekal smerom k nemocnici. Stretol nočnú hliadku, ktorá ho nezastavila, pretože si strážnici všimli jeho slušné oblečenie. Pri dverách do špitála stál nočný strážnik. Keď Leopolda spoznal, pustil ho dovnútra. V rýchlosti mu len oznámil, že jeho priateľ je na operačnej sále a službu má pán doktor Sorády.

Sanitas sa trochu upokojil. Vedel, že Ondrej je výborný lekár a urobí pre Andreja všetko, čo bude v jeho silách. Operačné sály boli na prízemí prvej budovy. Energicky vbehol do hlavných dverí a vydal sa chodbou napravo, ktorá končila uzamknutým traktom chirurgických sál. Pred nimi sedel na drevenej lavici Valentín a modlil sa. Keď začul kroky, zdvihol zrak a s unaveným pohľadom, ku ktorému však nechýbal úsmev, pozdravil Leopolda.

„Zatiaľ vyzerá všetko v poriadku. Andrej je na sále a operuje ho tvoj priateľ, doktor Sorády.“

„Áno, vrátnik mi povedal.“

„Chytil si ho?“ s vierou v hlase sa opýtal mladý tajomník.

Sanitas pokrútil hlavou a v rýchlosti mu povedal, kde a ako sa mu strelec stratil z dohľadu. Obaja sa zhodli na tom, že sa už nedalo nič viac robiť. Leopold videl jedinú šancu v zajtrajšej návšteve ulice, aby sa porozprával s obyvateľmi.

Otvorili sa dvere a vyšiel z nich Ondrej. Keď uvidel Leopolda, pristúpil k nemu a podal mu ruku. Potom ho v rýchlosti oboznámil s priebehom operácie. Andrej bol postrelený do ramena. Guľku, pravdepodobne z pištole, mu vybrali a ranu zašili. Stratil však veľa krvi, ale je to silný mladý muž, takže by nemali nastať žiadne vážnejšie komplikácie. Opäť sa otvorili lietacie dvere, spoza ktorých sa vynoril pacient ležiaci na kolieskovej posteli tlačenej dvoma rehoľnými sestrami. Bol ešte stále v bezvedomí.

„Zostanem tu s ním,“ oznámil Leopold a bez toho, aby počkal na súhlas od Ondreja, vydal sa za sestrami do izby pacientov. Bola to väčšia obdĺžniková miestnosť, v ktorej stáli vedľa seba lôžka pacientov. Medzi niektorými boli natiahnuté biele závesy zabezpečujúce aspoň minimálne súkromie.

Sanitas si ku kamarátovej posteli pritiahol stoličku, sadol si na ňu a chytil ho za ruku. Mal ju teplú a jeho dych bol plynulý. To bolo dobré znamenie.

Prišiel za ním Valentín. „Ak ti to nebude prekážať, pôjdem už na hrad, aby ma jeho excelencia vikár nezháňal.“

Leopold sa na neho zadíval a nemo prikývol. Keď sa Kolonič poberal na odchod, Sanitas mu ešte v tichosti stihol poďakovať.

„To nestojí za reč! Považujem vás oboch za svojich priateľov. Ak je to v poriadku, chcel by som o tejto situácii informovať vikára. Myslím si, že táto guľka,“ ukázal na Andreja, „bola mienená pre teba.“

Sanitas opäť prikývol a zahľadel sa na ležiaceho priateľa. Počas noci za ním prišiel Ondrej, skontroloval svojho pacienta a povzbudil Leopolda. Prehliadol ešte pár ležiacich ľudí a chcel sa vrátiť do lekárskej izby, no predtým ešte navrhol Leopoldovi, aby tam šiel s ním a vyspal sa tiež. Ten jeho ponuku slušne odmietol, a tak ho Sorády nechal tak. Vedel, že v takejto situácii je s ľuďmi niekedy ťažká reč a rozumné argumenty nemajú veľkú váhu.

Zvyšok noci bol pokojný a mladý Leopold čakal, kedy sa jeho priateľ preberie. Nad ránom aj on zaspal a snívalo sa mu, že padá do hlbokej jamy, kde sa za ním naťahujú dokaličené ruky a do tváre sa mu smeje samotný diabol.

Leopold sa zobudil na to, ako rádové sestry rozhodnými, ale jemnými pohybmi chodili okolo svojich pacientov. Naprávali im postele, polohovali ich, niektorých kŕmili ovsenou kašou, nalievali do krčahov vodu, vyberali spod pacientov nádoby na moč a robili všetky potrebné úkony tak, ako im Pán Boh kázal. Boli potrebné a milosrdné voči chorým a strádajúcim. Ich modré habity v miestnosti šuchotali ako kŕdeľ vtákov.

Sestra Augustína pristúpila k Sanitasovi a usmiala sa naňho. Mohla mať asi tridsať rokov a pôsobila v nemocnici necelé tri roky.

„Dobré ráno, pán doktor.“

„Dobré ráno, sestra,“ opätoval jej úsmev Leopold. Ponaťahoval si skrehnuté, dolámané telo a s obavami sa zadíval na svojho priateľa.

„Bude v poriadku! Nebojte sa. Modlila som sa za jeho dušu a uzdravenie celú noc. Pán Boh je milosrdný a pokiaľ sú naše prosby čisté a úprimné, určite ich vyslyší.“ Potom sa sestra Augustína prežehnala a podišla k ďalšej posteli.

Sanitas prikročil k Andrejovi. Skontroloval mu všetky dôležité telesné funkcie. Keď sa chcel opäť posadiť na stoličku, Viest začal pomaly otvárať oči. Zažmurkal, a keď ho ostré ranné svetlo trochu oslepilo, opäť ich zatvoril. Znova ich otvoril a uvidel na sebou stáť svojho usmievajúceho sa priateľa.

„Už som sa bál, že budeš spať celý deň,“ prihovoril sa mu Leopold.

Andrej cítil z jeho hlasu úľavu. „To by som ti nikdy neurobil, aby som ťa opustil. Ešte si nevyriešil prípad,“ strnulo prehovoril Viest a rozkašlal sa.

Keď to počula sestra Augustína, hneď k nemu pristúpila a podala mu pohár vody. Jemne mu nadvihla hlavu a prihovorila sa mu: „Pite pomaly a iba malé dúšky, aby ste si neuškodili! Hneď zájdem za doktorom.“ Nato sa vzdialila z miestnosti a potom bolo počuť už len ozvenu jej odchádzajúcich krokov.

Sanitas sa opäť zahľadel na Andreja. Ten sa zhlboka nadýchol a šeptom prehovoril. „Poď bližšie, Leopold, aby som nemusel kričať. Ešte predtým, ako príde doktor, ti musím povedať, čo som vlastne včera zistil.“

Mladý doktor sa k nemu nahol a pritisol svoje ucho tak blízko k Viestovým perám, až pocítil závan jeho dychu na svojom líci.

„Včera som sa vybral do Pároviec tak, ako si ma naposledy požiadal pri našej rozlúčke. Vedel som, že jediný človek, ktorý mi s tým dokáže pomôcť, je istý Vavro Stodola. Starý kamarát z detstva, ktorému som párkrát zachránil život. Celý život sa pohybuje v prostredí kriminálnikov, pre ktorých vybavuje rôzne nepríjemné záležitosti.“

Leopold sa zamyslel. Andrej pred ním už toto meno niekoľkokrát spomenul. Išlo o chladnokrvného, vypočítavého a nebezpečného muža, ktorý mal však Andreja rád a vážil si ho. Ako chlapcovi mu zachránil život, keď ho chcel zabiť jeho otčim. Aj v dospelosti mu neraz pomohol, keď bol na mizine. Dával mu peniaze, staré oblečenie, jedlo pre jeho ženu a dve deti.

Viest sa nadýchol a mierne zvraštil tvár. Rozprávanie mu robilo ťažkosti, ale statočne pokračoval ďalej. „Našiel som ho doma. Najskôr nebol veľmi zhovorčivý, lebo Fiorellina sa tam všetci boja, no nakoniec mi čo-to prezradil. Boršického poznal. Dokonca za ním sám často chodil a predával mu od Fiorellina odkazy o tom, čo a v ktorom dokumente je potrebné zmeniť. Podľa neho nemal Boršický s touto prácou najmenší problém. Ani morálny, ani pracovný. Raz, keď bol opitý, prezradil, že občas takúto službu robí aj pre samotnú Cirkev. Pre neho bolo dôležité len to, aby mal dostatok alkoholu a Máriu Teréziu.“

Leopold ho prerušil. Nalial do pohára položeného na nočnom stolíku čistú vodu a priložil ho Andrejovi k ústam. Keď si z neho trochu odpil, opäť ho položil na pôvodné miesto a opýtal sa ho. „Myslíš si teda, že Boršický nemal dôvod ani vôľu z paktu s Fiorellinom vycúvať?“

„Podľa toho, ako mi to porozprával Vavro, tak určite nie.“ Viest sa znovu zamyslel nad otázkou. Oblizol si suché pery. „Podľa Stodolu mal Fiorellino s Boršickým čisto praktický vzťah. Pokiaľ robil všetko, čo sa od neho vyžadovalo, mohol si zadarmo užívať s neviestkou. Pokiaľ by chcel vycúvať, nemal s tým Talian žiaden problém. Sám sa raz vyjadril, že by aj iní z archívu mali záujem pre neho pracovať za určité protislužby. Takže nevidím žiadny dôvod, prečo by sa mal chcieť archivára zbaviť. Bolo mu v podstate jedno, či pre neho pracuje on alebo niekto iný z hradu. Išlo len o to, čo za svoju službu dostával.“

„Tiež som mal z toho taký pocit,“ zamyslel sa Leopold. „Prečo by mal Fiorellino Boršického zabíjať? Takú istú prácu by pre neho v archíve urobili aj iní.“ Sanitas sa vystrel a trochu si narovnal skrehnuté údy. Keď bol nahnutý k Andrejovi, aby ho lepšie počul, musel mať pokrčené lakte, preto mu teraz začali tŕpnuť ruky. Rozhovor však musel rýchlo pokračovať ďalej, pokiaľ nepríde doktor.

„A čo milenec profesora Supu? Dozvedel si sa o ňom niečo?“

„No, to už bolo ťažšie. Vavro o tom nič nevedel, ale keďže dobre pozná prostredie Pároviec, šiel to zistiť. Nemohol som ísť s ním, lebo vraj predo mnou by ľudia neprehovorili a on by sa mohol kvôli mne dostať do problémov. Tak som zostal u neho doma. Priniesol som jeho rodine nejaké staré oblečenie a jedlo. Júlia, tak sa volá jeho žena, uvarila výbornú krúpovú polievku. Hodnú chvíľu po večeri sa Vavro konečne objavil. Povypytoval sa pár neviestok a kupliarov, a tí mu povedali, že v Párovciach žije niekoľko mužov so slabosťou pre osoby rovnakého pohlavia, no väčšinou nejde o žiadnych mladíkov.“

„Takže sme v tomto smere nezistili vôbec nič,“ zachmúrene sa ozval Leopold. Zvraštil čelo na znak, že tuho premýšľa, ako získané informácie ovplyvnia jeho ďalšie vyšetrovanie.

„Veď nie tak smutne, priateľu!“ uškrnul sa na neho napriek bolesti Andrej. „Samozrejme, že som niečo zistil. Stodola potom išiel ešte za jednou kupliarkou, s ktorou mal v minulosti nejaké pletky. Tá si spomenula, že jeden tamojší mladý muž mal sodomitské sklony. Dozvedela sa o ňom, keď raz prišiel za ňou s návrhom, či by mohol niečo také prevádzkovať v jej nevestinci. Ona ho rázne odmietla. S týmto nechcela mať nič spoločné, lebo to je proti Bohu a prírode. Vraj sa živil ako záhradník. Neskôr sa z Pároviec odsťahoval niekde na dedinu za robotou. Jedine on by to mohol byť. Jeho sestra údajne stále žije v Párovciach a živí sa ako práčka.“

Hneď ako to Viest dopovedal, vstúpil do miestnosti riaditeľ nemocnice, doktor Gašparík, spolu so sestrou Augustínou. Práve sa mu začala služba a jeho prvé kroky viedli na vizitu k pacientom.

„Á, pán doktor Sanitas! Dúfam, že nášho pacienta pána Viesta príliš nezaťažujete. Veď viete, že teraz je pre neho najdôležitejší oddych a ešte raz oddych,“ zamračil sa na oboch mužov a pristúpil k Andrejovi.

Leopold mu ustúpil z cesty a odsunul stoličku. Gašparík odhrnul pacientovi prikrývku a skontroloval mu ranu. Prikázal sestre Augustíne, aby mu ju previazala a dala mu utlmujúce lieky na spánok, lebo, ako povedal: „Spánok a čas sú najlepšími liečiteľmi.“

Keď Leopold videl, že je o jeho priateľa dobre postarané, rozlúčil sa s ním a vyšiel z nemocnice. Zastavil si kočiar a nechal sa vysadiť blízko uličky, kde v noci stratil strelca. Vedel, že musí konať rýchlo. Nechcel zbytočne strácať čas. Povinnosťou jeho kolegu Ondreja Sorádyho bolo aj to, že musel oznámiť mestskej polícii streľbu na človeka. Zatiaľ sa s Viestom nemohli porozprávať, no zakrátko, keď sa dozvedia, že sa prebral, určite prídu. Pokiaľ vedel, kapitán Očkaj bol ešte stále v Prešporku, no netušil dokedy. Posledné, po čom momentálne túžil, bolo, aby sa mu tento namyslený muž priplietol do cesty.

Situácia však bola vážna. Dobre si uvedomoval, že sám je vo veľkom nebezpečenstve. Bol presvedčený, že guľka patrila jemu, ale strelec minul. Svoju chybu však už nemusí zopakovať. A preto musel byť Leopold veľmi opatrný. Ďalšiu vrahovu chybu mienil využiť na jeho dolapenie.

Rýchlo vbehol do uličky a poobzeral sa okolo seba. Pokiaľ si dobre pamätal, strelec vbehol do tohto domu – štvrtého dvora odzadu. Leopold sa vrátil na hlavnú ulicu a prešiel z prednej strany. Pomaly rátal – prvý dom, druhý, tretí a štvrtý. Stál tu nízky ošarpaný príbytok, ktorý mal malú predzáhradku, kde pôvodne mali rásť kvety, no teraz bola zahádzaná starými debnami, korytami a iným náradím.

Sanitas zaklopal na dvere. Počas cesty sem si dôkladne premyslel svoj postup. Vedel, že týchto ľudí nijako inak neprinúti k rozhovoru než iba hrozbou alebo peniazmi. Len pred týmito dvoma vecami mali skutočný rešpekt. Strach a peniaze. Prvú nechcel využiť, preto sa rozhodol pre druhú možnosť.

Zrazu sa otvorili dvere a v nich stála žena. Mohla byť asi v jeho veku. Bola veľmi chudá, mala svetlé vlasy a pred pár rokmi to iste bola krásavica. Teraz vzhľadom na prostredie, v ktorom žila, a na starosti, ktoré takýto život so sebou prinášal, bola ako bez života.

Zahľadela sa na neho ľahostajnými očami farby nevädze. „Ako vám pomôžem, mladý pán?“

„Potreboval by som od vás jednu informáciu, za ktorú vám dobre zaplatím.“

Žena si ho so záujmom premerala a jediným pohľadom ho ohodnotila na zámožného a vzdelaného človeka. Taký určite nehovorí do vetra a peniaze má.

„Akú informáciu a za koľko?“

„Potrebujem vedieť, kto včera večer vbehol zozadu do vášho dvora a potom aj do domu. Počul som buchnúť dvere. Za túto informáciu vám dám dve zlatky.“

Po týchto slovách sa žene rozšírili oči. Dve zlatky, také šťastie! Veď to bola odmena za skoro dvojtýždennú prácu! Potom sa zamyslela a na Sanitasovo počudovanie odpovedala: „Nikto sem včera večer neprišiel. Okrem môjho muža, ktorý je murárom a vrátil sa z Prešporku, kde bol za prácou.“ Nato zabuchla pred návštevníkom dvere.

Leopold zostal ako prikovaný. Takúto odpoveď vôbec nečakal. Vedel, že odmena za informáciu je veľká a pravdepodobne nik iný v celých Párovciach by ju neodmietol. Tak prečo táto žena?

Nevedel, čo má robiť. Vydal sa preto ešte raz do zadnej uličky, kde mu muž zmizol. Zamýšľal sa, či sa náhodou nemohol zmýliť a zle vyrátať dom. Znovu si v mysli premietol priebeh včerajšej noci. Nie! Jeho záver musí byť správny, bol to určite tento príbytok! No aj tak sa cítil bezradný.

Keď tam tak stál celý rozrušený, nevnímajúc okolie, zrazu začul, ako niekto potichu píska, aby upútal jeho pozornosť. Keď Leopold zdvihol zrak, všimol si, že do vedľajšej záhrady je otvorená bránka. Pri nej stojí asi desaťročný chlapec v špinavých, kde-tu zaplátaných nohaviciach a v huňatom svetri. Chlapec sa na neho uprene díval a potom mu zakýval, aby išiel bližšie.

„Počul som váš rozhovor s Martou. Ak mi dáte tie dve zlatky, ktoré ste jej sľúbili, poviem vám, kto včera večer prišiel cez zadný dvor.“

Sanitas sa na neho zadíval. „Dobre, ale najskôr mi povedz celý príbeh, aby som vedel, že si nevymýšľaš.“

„Ja nikdy neklamem, urodzený pán! Občas si niečo prikrášlim, ako hovorieva náš pán farár, no určite neklamem! Včera večer, ako vám už hovorila Grmanová, prišiel jej muž z murárskych prác. Nie je to zlý chlap, ako hovorieva moja mamka, ale keď si vypije, býva zlý a rád sa bije. Už niekoľkokrát videli Martu s modrým okom, ale o tom som nechcel,“ poškriabal sa chlapec vo vlasoch. Vzápätí zamyslene pokračoval. „Potom bolo na ulici ticho. Ja mám slabý spánok a často chodím von na latrínu hlavne vtedy, keď ma večer mama prinúti vypiť šípkový čaj.“

Leopold sa pousmial, lebo vedel, že tento nápoj má močopudné účinky. Chlapec si však jeho výraz nevšímal a pokračoval ďalej, chcel mať tento rozhovor rýchlo za sebou, aby si mohol vziať dohodnutú odmenu. Veľmi sa tešil, lebo ešte nikdy v ruke nedržal toľko peňazí.

„Takže, ako som hovoril. Bol som sa vymočiť na latrínu a ako som zatváral dvere, spozoroval som, ako niekto rýchlo beží ulicou. Zbadal som ho preliezať susedov plot a otvárať dvere na dome. A keďže včera svietil mesiac jasno, všimol som si, kto tie dvere otvoril…“ Chlapec spravil dramatickú odmlku a Sanitas sa pousmial nad jeho výkonom. Musel však uznať, že minimálne za toto si svoju odmenu zaslúži.

Napriek tomu mu pohrozil. „Tak už konečne povedz, kto to bol, lebo ti dám iba jednu zlatku za zdržovanie.“

Chlapec sa rýchlo spamätal a vyhŕkol: „Bol to Jano Kertézs, Martin mladší brat.“

Tak takto to je, pomyslel si Sanitas. Preto nechcela žena nič povedať. Kryla svojho brata. Zadíval sa na chlapča a podal mu dve zlatky. „Ako sme sa dohodli, tu je tvoja odmena! No ak náhodou zistím, že si vymýšľaš, sám prídem s richtárom a policajtmi, ktorí ťa zavrú do väzenia.“

„Nie, neklamem, mladý pán. Bol to určite on! Viem, kedy tam prišiel, ale neviem kedy odišiel. Potom som si šiel ľahnúť do postele a zobudil som sa až ráno. Ale bol to isto ten, koho hľadáte, lebo keď som zatváral dvere na dome, videl som aj vás v kabáte, ako neďaleko domu ticho stojíte a načúvate. Potom ste sa pobrali preč.“

„Dobre, budem ti veriť,“ prisvedčil Leopold. „A vieš ešte niečo o tom Janovi?“

„Len to, že on aj Marta pochádzajú z Pároviec. Vyrastali len s mamou. Otec im zomrel na choleru. Teraz tu už Jano nebýva. Odsťahoval sa niekde na dedinu. Myslím, že do Močenka.“

„Výborne, mladý muž! Ďakujem ti za tvoje služby a teraz si choď tie peniaze niekde uložiť. Uži si ich najlepšie, ako vieš!“

Po týchto slovách opustil Leopold Sanitas chlapca aj Párovce a vybral sa domov. Chcel len oznámiť matke, čo sa vlastne Andrejovi stalo. Odtiaľ plánoval rýchlo odísť do Močenka, kde chcel vyhľadať strelca.

***

Marta Grmanová sa pozrela von na ulicu cez malé okno. Ten muž, ktorý sa pýtal na jej brata, stále stojí pred domom. Dve zlatky, také šťastie! A to len za obyčajnú informáciu, kto včera vstúpil do jej domu. Teraz si vyčítala, že bola sprostá, keď ponuku neprijala. Mala si narýchlo niečo vymyslieť. Manžel jej stále vykrikoval, že je hlúpa hus, a teraz s ním musela súhlasiť.

Vybehla rýchlo von, aby mladému pánovi povedala vymyslené meno. Veď na to, že klame, on nemusí vôbec prísť, pomyslela si. Poobzerala sa doprava, doľava, ale muža už nebolo. Bola príliš pomalá! Ktohovie, kde už teraz je.

Vrátila sa do domu. Manžel odišiel za murárskym majstrom Rybárom. Nahlas sa tomu zasmiala. Vždy jej bolo smiešne, že murársky majster sa môže volať Rybár. Rýchlo však zvážnela. Brat vbehol do ich domu nečakane, keď sa práve zberali na lôžko. Muž sa vrátil z Prešporku zo stavby a priniesol celkom dobré peniaze. A začal mať chute. Také, aké muži mávajú, keď sú dlho bez ženy.

Vyplašil ich. Tvrdil, že prišiel na návštevu do Nitry za jedným starým priateľom a trochu sa zdržali v krčme. Nemal sa teda ako vrátiť domov do Močenka. Aj jej najskôr bolo podozrivé, o akom starom kamarátovi to hovorí, keď žiadneho takého nepoznala.

Jej brat bol samotár a podivín. Vždy bol veľmi pekný a pokukovali po ňom všetky dievčatá a aj staršie ženy. Bol vysoký, štíhly, mal svetlé kučeravé vlasy a modré oči. Tie mali rovnaké. Zdedili ich vraj po otcovi, no toho si veľmi nepamätali. Zomrel, keď boli obaja veľmi malí. V dospelosti mala podozrenie, že bratovi sa viac páčia muži ako ženy. A oni ho mali taktiež radi pre jeho takmer až dievčenskú tvár. Matke to však nikdy nepovedala. Už aj tak sa veľmi trápila, že sa neoženil a odišiel z domu.

Teraz sú na svete len oni dvaja a nikoho iného po smrti mamy nemajú. Preto musí brata chrániť. Keď sa na neho takýto urodzený pán pýtal a zaplatil by za informáciu, asi v tom musí byť nejaká neplecha. Nevedela, ako to bratovi povie. Potom si spomenula. Včera jej suseda hovorila, že jej muž musí ísť do Močenka po hlinu na tehly, lebo tá je vraj najlepšia.

Rýchlo zaklopala na vedľajší dom. Keď jej otvoril dvere sám sused, ktorý sa práve obliekal na cestu, rýchlo mu vysvetlila, čo by potrebovala bratovi odkázať. Ten ju uistil, že jej brata ihneď po príchode vyhľadá a odkaz mu určite odovzdá.


Kapitola 16

Už dávno nevidel Leopold svoju matku takú skormútenú, ako keď sa dozvedela správu o Andrejovom zranení. Ihneď prikázala Jakubovi, aby dal zapriahnuť rodinný kočiar a odviezol ju do nemocnice. V tejto situácii jej radšej ani nevysvetľoval podrobnosti, len ju uistil, že to bola nešťastná náhoda a páchateľa dozaista rýchlo nájdu.

Keď pani Oľga odišla s Jakubom z domu nabalená studenými šunkami, chlebom, sušeným ovocím a práve napečenými lekvárovými buchtami, Leopold konečne osamel. Mal čas umyť sa a obliecť do čistého obleku.

Práve keď vychádzal zo svojej izby, zastavila ho Mária. „Bez obeda neodídete, mladý pán!“ a postavila sa mu do cesty. Ruky vbok, vzpriamená, s pohľadom upreným na neho. Vyzerala ako rozzúrený býk. Keby ju Sanitas nepoznal, aj by si bol pomyslel, že na neho určite zaútočí.

„Možno máte pocit, že ste matku oklamali svojím príbehom o nešťastnej náhode, ale tak to rozhodne nie je. Je to žena, ktorá dokonale pozná svojho syna, a to aj vtedy, keď jej predostiera milosrdnú lož. To, že sa vás nepýtala na skutočnú pravdu, či ste obeťou nemali byť náhodou vy, len znamená, že vás nechcela dostať do nepríjemnej situácie a do klamstiev. A teraz už poďte za mnou do kuchyne!“

Leopold zostal taký zaskočený jej monológom, že sa nezmohol ani na slovo. Bez odporu a poslušne, ako malý chlapec, kráčal za kuchárkou. Tá mu na stôl položila hrachovú kašu s údeným mäsom a čerstvo upečeným chlebom. Počas toho, ako to všetko jedol, ho žena pozorne sledovala. Až keď si dal do úst posledný hlt, s jemným úsmevom prikývla na znak spokojnosti.

„Až teraz si môžete ísť hľadať toho vášho vraha. Ale zoberte si niekoho na pomoc. Bez Andreja ste ľahký terč.“ Potom mu zobrala prázdny tanier a otočila sa mu chrbtom.

Leopolda ženy asi nikdy neprestanú udivovať. Že sú múdre, starostlivé, životaschopné a láskavé, vedel už dávno, ale že dokážu v mužoch čítať ako v otvorenej knihe, to teda netušil.

Sanitas sa postavil od stola a poďakoval za obed. Mária sa k nemu otočila a v ruke držala šatku s buchtami.

„Na cestu.“ Podala mu balíček a s úsmevom ho odprevadila z domu.

Leopold sa až teraz zamyslel nad slovami kuchárky. Mal by si vziať niekoho so sebou kvôli ochrane. Jediný človek, ktorý mu napadol, síce nevyzeral ako veľký silák, no nikto iný do úvahy nepripadal.

Rýchlo si zobral na ulici kočiar a dal sa odviesť na hrad. Keď strážnikom pri bráne povedal, za kým ide, pustili ho bez slov dovnútra. Valentína tentoraz našiel v jeho kancelárii. Keď zaklopal a vstúpil do dverí, tajomník prudko zdvihol hlavu od papierov na stole a s uľahčeným výdychom vyšiel mladému doktorovi naproti.

„Som rád, že ťa vidím. Už som na teba čakal. Ako sa má Andrej?“

Leopold mu poďakoval za pomoc a uistil ho, že jeho starý priateľ bude v poriadku. V rýchlosti mu oznámil, čo zistil ráno v Párovciach. Potom ho poprosil, či by mu nerobil na jeho ceste do Močenka spoločnosť.

Kolonič bez zaváhania súhlasil. Bol rád, že môže aspoň na chvíľu odísť od nudných nájomných zmlúv, ktoré mu ležia na stole.

Ani sa muži nenazdali a už sedeli v kočiari, ktorý smeroval do dediny Močenok. Táto bola vzdialená od Nitry asi hodinu cesty, takže mali obaja dostatok času, aby sa porozprávali o priebehu vyšetrovania a o udalostiach posledných hodín. Pomaly sa začalo stmievať a na prašnú cestu sadla tma. V novembri boli dni čoraz kratšie a aj trudnejšie. Ľudia sedávali doma pri peciach a kozuboch.

Sanitasa zaujímalo, čo si o celej situácii myslí generálny vikár.

„Bol hlavne rád, že sa ti nič nestalo,“ ozrejmil mu tajomník.

„A kde je teraz?“

„Odišiel do kláštora v Hronskom Beňadiku pomodliť sa ku Kristovej krvi.“

„O tom som ešte nepočul.“

„Ide o relikviu – časť plátna šatky, ktorou utrela Veronika Ježišovi tvár pri krížovej ceste,“ vysvetlil mu Kolonič.

Leopold ho ponúkol buchtami od Márie. Tajomník ich s veľkou chuťou jedol a s plnými ústami mu odpovedal. Pomaly sa blížili k Močenku. Celá dedina už bola ponorená do tmy. Obec patrila medzi najväčšie na Slovensku a mala okolo tisícosemsto obyvateľov.

„Kde začneme? Pôjdeme najskôr za richtárom?“ opýtal sa Valentín.

„Nie, nerád by som do toho zapájal ďalších ľudí, a to ešte mimo cirkev. Pôjdeme za tunajšími kňazom a spýtame sa ho, kde by sme našli Jana Kertézsa.“

Kolonič iba prikývol a oznámil kočišovi, aby ich vysadil pred farou a počkal tam na nich.

Obaja muži vystúpili z koča pred Farským kostolom svätého Klementa. Chrám bol postavený v barokovom slohu, pred ním stál Mariánsky stĺp a kamenný kríž. Jeho nádheru ešte vyzdvihovali vysoké stromy, ktoré tvorili krásny park.

Teraz tu však bola tma a ticho. Nebolo počuť žiadne ľudské ani zvieracie zvuky. Leopold si tuhšie zapol kabát a v tichosti sa rýchlo pomodlil. Ani nie tak preto, že sa nachádzal na posvätnom mieste, ale hlavne kvôli tomu, že ho kváril akýsi vnútorný nepokoj. A nevedel sa ho zbaviť. Vybrali sa smerom k budove fary, ktorá stála pri kostole.

Zrazu začuli strašný krik a hneď nato vybehla z domu vystrašená žena. Srdcervúco plakala a bezhlavo utekala smerom k nim. Leopold jej zastal cestu a žena mu vbehla priamo do náručia.

Sanitas ju pevne uchopil. „Upokojte sa! Sme priatelia. Povedzte nám, čo sa stalo?“

Žena sa metala a udierala Leopolda do hrude. Ten ju silnejšie stisol a šepkal jej utešujúce slová. Po chvíli sa začala upokojovať a uprene sa na mladého muža zadívala. V očiach mala stále strach, ale aj znovu nadobudnutú dôveru.

Pomaly na oboch chlapov priškrteným hlasom prehovorila. „Tam, na fare! Náš pán farár a záhradník ležia v krvi!“ S hrôzou ukazovala smerom k budove.

„Kto ste a čo tu robíte?“ opýtal sa jej Kolonič a položil jej pokojne ruku na plece.

Žena sa na neho zadívala, a keď zbadala sutanu, s rešpektom prehovorila. „Volám sa Terézia Kostková a som gazdinou na fare.“

„Ihneď choďte po richtára a strážnikov! My sa ideme pozrieť, či sa dá tým mužom ešte pomôcť. Som lekár,“ vysvetlil jej Sanitas a vybral sa smerom k domu.

Žena sa za ním neveriacky dívala a nevedela pochopiť, ako sa niekto môže ísť dobrovoľne pozrieť na mŕtvoly.

„Tak už choďte!“ popohnal ju Kolonič a vybral sa za Leopoldom.

Keď Sanitas vstúpil do budovy, všade vládla tma. Len zo zadnej miestnosti vychádzalo slabé svetlo. Zastal a započúval sa do tmy. Nerád by bol stretol strelca zo včerajšieho večera. Neveril, že prepad dedinského kňaza bola náhoda. Zrazu začul zvuky a napätý sa prudko otočil.

„To som len ja!“ ozval sa tichý hlas pri dverách, ktorý patril Valentínovi.

„Poď pomaly ku mne!“ šeptom na neho prehovoril mladý doktor. „Musíme byť obozretní. Vrah alebo útočník tu ešte stále môže byť!“

Kolonič k nemu pristúpil a prikývol. Leopold mu rukou naznačil, aby išiel za ním a bol ticho.

Všade bolo ticho. Faru tvorila obdĺžniková budova pozostávajúca z chodby, z ktorej sa prechádzalo do jednotlivých izieb. Opatrne otvárali dvere miestností a nazerali do nich. Pokiaľ si mohli v rýchlosti všimnúť, všetky boli prázdne a všade vládol poriadok.

Dvere na poslednej z nich boli pootvorené a vychádzal z nich do chodby jemný jas. Leopold ich pomaly otvoril dokorán a vstúpil do miestnosti.

Bola to kancelária kňaza, čomu napovedalo jej zariadenie. Naproti dverám boli dve okná. V strede stál väčší písací stôl so stoličkou a dvoma ďalšími na jeho druhej strane, ktoré slúžili pre návštevy. Po pravej strane bolo kreslo, vitrína s knihami a naľavo policová skriňa s rôznymi písomnosťami. Boli to záznamy a kroniky farnosti. Močenok bol aj dekanátom pre okolité obce Branč, Čápor, Dolné Krškany, Ivanku a Jarok.

Zrazu ho za rukáv kabáta potiahla tajomníkova ruka. Keď sa na neho Sanitas zadíval, ukázal na nohy človeka, ktoré trčali spoza písacieho stola. Leopold rýchlo podišiel k telu. Bol to miestny farár. Ležal na bruchu a pod sebou mal menšiu kaluž krvi. Sutanu mal vyhrnutú nad pás a vedľa neho sa nachádzal hrubý drevený kolík. Obaja muži sa na seba zadívali s nemým porozumením. Ide o štvrtú vraždu.

Ďalšie telo mladého muža ležalo obďaleč na chrbte. Od dverí vo výhľade naň bránilo kreslo. Bol to záhradník, čomu napovedalo jeho pracovné oblečenie. Leopold sa k nemu rýchlo zohol a všimol si, že má v hrudi aspoň dve guľky zo strelnej zbrane. Jeho oči bez života hovorili jasne, že mu už niet pomoci. V rukách zvieral nôž. Potom sa otočil a ešte raz sa zohol ku kňazovi. Sutanu mu zhrnul ku kolenám a snažil sa mu nahmatať tep na ruke. Keď ho pod svojimi prstami ucítil vedel, že muž je nažive.

„Ešte dýcha! Musíme ho otočiť!“

Predtým, ako mohol tajomník pristúpiť k telu, vbehli do miestnosti traja muži spolu s gazdinou farára.

„Kto ste a čo tu hľadáte?“ skríkol na nich najstarší z nich, ktorý bol, súdiac podľa jeho vystupovania, zvyknutý dávať príkazy.

„Ja som Leopold Sanitas, lekár z nemocnice v Párovciach pri Nitre.“

„A ja som tajomník generálneho vikára Záboyského Valentín Kolonič,“ rýchlo sa obaja mladíci predstavili.

Starší muž sa na nich zadíval a rozmýšľal, či im môže veriť. Potom sa pozrel na Koloničovu sutanu a rozhodol sa, že to zatiaľ skúsi.

„Moje meno je Ferdinad Švec a som tunajším richtárom. Toto tu,“ otočil sa na mužov stojacich za ním, „je moja obecná stráž – František Sedlák,“ jeden z mužov, ten vyšší sa mierne uklonil, „a Demeter Géring.“ Kývol na nich ten menší a zavalitejší z dvojice. „Ešte ste mi stále neodpovedali, čo tu robíte.“

„Hľadáme muža menom Ján Kertézs. Prišli sme na faru, aby sme sa opýtali, či ho tunajší kňaz nepozná. Bohužiaľ, vášho farára sme našli zraneného a vedľa neho ležal tento tu. Ten je však už mŕtvy.“ Keď to Sanitas dopovedal, pristúpil ku kňazovi a nebadane zasunul drevený kolík pod stôl. Nechcel, aby nezainteresovaní ľudia videli niečo, čo by nemali.

Richtár obišiel stôl a zadíval sa na obe telá. Potom ukázal na zastreleného muža. „Veď toto je Jano Kertézs!“ neveriacky pokrútil hlavou. Vzápätí pokračoval. „Bol záhradníkom nášho kňaza, otca Petra Tilia.“

Leopold s Koloničom na seba pozreli.

„Tento muž ešte žije!“ Zohol sa doktor ku kňazovi a otočil ho. Rýchlo si vyzliekol kabát a požiadal gazdinú, aby mu priniesla teplú vodu a niečo čisté na obviazanie rany. Žena sa vzdialila a za chvíľu bola späť. V rukách niesla džbán s vodou a cez lakeť mala prehodený kus bielej látky. Leopold si to od nej vzal a namočil kúsok šatky do vody. Pomaly utrel okolie rany a zadíval sa na ňu. Opäť to bola rezná rana na krku, no vďaka Bohu nebola veľmi hlboká. Inak by tento muž zomrel rovnako ako predchádzajúce tri obete. Rez bol vedený sprava doľava. Mladý lekár mu urýchlene pevne obviazal ranu, aby zastavil krvácanie.

„Máme tu dedinského ránhojiča!“ opäť prehovoril richtár, keď mladého lekára pozoroval pri práci.

„Nebudeme ho zatiaľ potrebovať. Musíme ho však ihneď previesť do nemocnice.“ Po týchto slovách sa Sanitas s nevypovedanou prosbou zadíval na Koloniča.

Ten len rýchlo prikývol. „Zariadim to! Pôjdem na našom kočiari spolu s pánom farárom do nemocnice v Párovciach a neskôr ho po teba pošlem.“

Potom sa obrátil na obecných strážnikov a požiadal ich, aby mu s Petrom Tiliom pomohli. Obaja zľahka ako pierko zodvihli mladého muža v sutane na ruky a vyniesli ho von z fary až ku kočiaru.

„Jeden z nich pôjde s vami do nemocnice v Nitre. Pre každý prípad. Zajtra prídem za vami,“ oznámil richtár Švec Koloničovi bez akejkoľvek možnosti námietok a obrátil svoj pohľad za odchádzajúcimi mužmi.

Mladý tajomník prikývol. Pristúpil k Leopoldovi a narýchlo sa s ním rozlúčil. Vzápätí sa Sanitas obratne zohol a spod stola vytiahol drevený kôl. Podal ho Valentínovi a ten ho skryl pod kabát.

„Ja už pôjdem domov, pán richtár,“ rýchlo im skočila do reči gazdiná.

Vtom zhone na ňu Sanitas skoro zabudol. „Počkajte!“ rýchlo ju zastavil. „Ako ste našli pána farára?“

„Ako som vám už hovorila, robím na fare gazdinú,“ začala pomaly vysvetľovať Terézia Kostková.

„Vy tu nebývate?“ prerušil ju Leopold.

„Nie. Bývam v dedine.“

„To je trochu netradičné. Gazdiné väčšinou bývajú priamo na farách, ale náš otec Tilia si to neprial,“ objasnil mu situáciu Švec.

Leopold sa nad tým zamyslel. Richtár mal pravdu. Gazdiné obvykle bývali na farách, aby boli kňazom v domácnosti poruke. Nechápal, čoho sa Tilia mohol obávať. Veď Kostková, ako si mohol všimnúť, nebola ani mladá a ani príťažlivá žena, aby mohla kňaza pokúšať k nejakému nepatričnému vzťahu.

„V poriadku. A ako ste teda našli otca Tilia?“

„Sám mi povedal, aby som prišla na faru. Po večernej omši som ešte pána farára obslúžila pri jedle. Potom ma prepustil domov, ale niekoľkokrát mi stihol zdôrazniť, aby som určite ešte prišla, lebo sa potrebuje so mnou o niečom rozprávať.“ Zrazu sa rozplakala a trvalo hodnú chvíľu, pokým sa ju mužom podarilo znovu utíšiť. Potom už len ticho pokračovala. „Ja som ho však sklamala. Suseda ma zdržala rozprávaním o svojej dcére, ktorá sa ide vydávať. Inak by som prišla o niečo skôr.“

„To nie je vaša chyba, Kostková. Choďte sa už radšej domov vyspať! No nie aby o tom zajtra vedela celá dedina! Inak vás zatkneme a dostanete pokutu,“ pohrozil jej richtár.

Keď žena odišla, vrátil sa druhý strážnik Géring a uistil richtára, že otca Tilia práve naložili do koča a František išiel s nimi.

Švec len prikývol a začal nahlas premýšľať. „Vôbec nechápem, ako sa to mohlo stať! Pokiaľ viem, na fare nie je žiadna veľká hotovosť a nikdy som nepočul, že by sa otec Tilia so záhradníkom pohádali, prípadne mali nejaké iné rozbroje s ľuďmi z dediny. Možno tu vrah ešte stále niekde je a skrýva sa,“ s hrôzou v hlase sa poobzeral okolo seba a prežehnal sa.

„Asi by sme mali prehľadať celý pozemok, či ešte niečo alebo niekoho nenájdeme,“ poradil mu strážnik Géring.

Leopold len prikývol, ale nepovedal im, že v prípade Kertézsa možno ide o údajného vraha troch kňazov a pravdepodobne aj o strelca v Nitre. Nechcel ich vystrašiť a navyše ani o tom nesmel hovoriť.

Všetci traja muži vyšli pred faru. Potom sa rozhodli, že bude lepšie, keď sa rozdelia. Zapálili si lampáše, ktoré našli v kuchyni. Leopold sa vybral do záhrady a richtár so strážnikom išli na opačnú stranu.

Sanitas pomaly obišiel celý kostol aj záhradu a mieril k malému domčeku, ktorý stál na jej konci.

Vstúpil dnu a lampáš zdvihol nad hlavu, aby mu lepšie posvietil na vnútro domu. Potom sa poobzeral. Bola tu len jedna neveľká miestnosť postavená z dreva. Všade vládol neporiadok a chaos. Stála tam stará skriňa, v rohu bola truhlica, na zemi a po stenách porozhadzované a rozvešané staré náradie, ktoré zrejme slúžilo záhradníkovi. Jediné vybavenie izby bola stará, ale čistá posteľ.

Pomaly prešiel ku skrini a otvoril ju. Boli tam prevažne staré veci. Košele, svetre, obnosené kožené čižmy celé od blata a slamený klobúk. Potom ju zatvoril a prešiel si celú miestnosť, no nič zaujímavé už nenašiel. Truhlicu si nechal až nakoniec. Pristúpil k nej a otvoril veko. Navrchu boli staré látky, vrecia na trávu, ošítky a deravé sito. Leopold veci systematicky prehľadával až prišiel na úplný spodok. Zrazu tam nahmatal niečo jemné a ľahké. Pomaly to začal vyťahovať a rozprestierať. Bol to čierny kabát s kapucňou, pod ktorými objavil aj starú sutanu.

Keď vyšiel zo záhradného domčeka, nebola už taká tma. Zdvihol hlavu a všimol si, že spod mrakov začal vychádzať mesiac. Ten osvetľoval celé okolie sinavou farbou, ktorá krajine dodávala mŕtvolnú tvár. Vybral sa smerom k fare. Po ceste sa rozhliadal dookola a nakúkal poza každý krík, strom a zelinu, či náhodou nenájde ešte niečo podozrivé. Ako sa blížil k domu, zrazu začul hlasy. Pred ním sa objavil richtár so strážnikom.

„Našli ste niečo, pán doktor?“ opýtal sa ho Švec a ukázal na jeho pravú ruku, v ktorej držal odevy.

„Iba tento čierny kabát a starú sutanu, boli v záhradnom domčeku.“

„A to sa vám zdá podozrivé?“

„A vám nie?“ oponoval richtárovi Sanitas. „Takmer nový plášť a obnosená sutana na dne starej truhlice. Načo by si to záhradník alebo pán farár uchovával práve tam?“

„Možno ich chceli na niečo použiť. Napríklad ako látky do domácnosti alebo tam na ne len zabudli.“

Leopold síce prikývol na znak súhlasu, ale až taký istý si tým nebol. Skôr v tom videl dôkaz záhradníkovej viny, aj keď mal stále pocit, že mu na tom niečo nesedí.

„Ak vám to nebude prekážať, vezmem si ich so sebou.“

„Nie, nebude. Pokiaľ ich na niečo potrebujete…“ súhlasil richtár Švec.

Všetci muži sa vrátili späť na faru a vošli do pracovne.

„Mali by sme pohľadať strelnú zbraň, ktorou bol zastrelený záhradník,“ nezabudol pripomenúť Leopold. Kľakol si na zem a začal ju prehľadávať. Na viditeľnom mieste zbraň nebola.

Na zem si kľakol aj strážnik Géring. „Pod stolom niečo vidím! Asi tam musela zbraň zapadnúť.“

Sanitas natiahol ruku pod stôl a vytiahol pištoľ. Poobzeral si ju a privoňal k jej hlavni. Bola ešte trochu cítiť pušným prachom.

„A čo urobíme s telom?“ opýtal sa ho richtár Švec. „Mali by sme ho preniesť do starej kobky tu na cintoríne a potom ho čo najrýchlejšie pochovať. No, keďže je to pravdepodobne vrah nášho pána farára, na cintoríne nesmie byť pochovaný, ale až za jeho múrom.“

„Chcel by som ho ešte prehliadnuť. Samozrejme, ak je to možné,“ požiadal starostu Leopold.

Švec sa zamyslel. Táto prosba sa mu veľmi nepozdávala. Preto odpovedal ráznejšie, ako mienil. „A prečo? Nerozumiem! Celá táto situácia sa mi vôbec nepozdáva. Prečo ste vlastne hľadali Kertézsa?“

„Je mi ľúto, ale to vám zatiaľ nemôžem povedať. Je to výlučne záležitosťou Cirkvi. V tejto súvislosti som vás chcel taktiež požiadať pomlčať o celej tejto situácii.“

„Vy si myslíte, že na dedine sa dá niečo utajiť?“ neveriacky pokrútil hlavou Švec a pokynul Géringovi, aby ich nechal osamote.

Ten vyšiel von z budovy fary a zapálil si fajku. Aj on si potreboval utriediť myšlienky a vyrovnať sa s tým, čo tu videl. Bol len obyčajný dedinský strážnik. Keď vstupoval pred piatimi rokmi do služby, nik mu nepovedal, že sa bude musieť pozerať na mŕtvolu. Pár bitiek, krádeží, susedských hádok. To boli činy, ktoré riešil bežne. No vražda – to tu ešte nebolo.

„Tak, ako si to predstavujete?“ opýtal sa Švec Leopolda, keď ich Géring nechal osamote. Sadol si na jednu zo stoličiek, ktoré stáli pri písacom stole, a zahľadel sa na mladého lekára.

„Pravdepodobne ste pochopili, že záhradník Jano Kertézs napadol vášho kňaza, ktorý sa bránil a zastrelil ho. Z akého dôvodu, to zatiaľ nevieme. Avšak aj napriek tomu, že bol napadnutý kňaz, celé potrestanie vraha prislúcha svetským súdom. Je však v našom záujme pomôcť Cirkvi tým, že sa budeme snažiť celú vec čo najdiskrétnejšie vyšetriť. Preto vás žiadam o pomoc.“

Starosta sa zamyslel. Mal zvesti o tom, že biskupský úrad by chcel v ich obci vybudovať novú tehelňu. A to by bola veľká príležitosť tak pre neho, ako aj pre dedinu. Z tohto dôvodu nebolo vôbec rozumné pohnevať si katolícku vrchnosť v Nitre. Preto sa pozrel na Sanitasa a na znak súhlasu pomaly prikývol.

Leopold si vydýchol. Bol rád, že sa s richtárom dohodol. „Telo Kertézsa by sme mohli preniesť na káre k dedinskému ránhojičovi. Rád by som si ho ešte prehliadol. Myslím si, že pitva v tomto prípade nebude nutná. Potom si s ním môžete robiť, čo chcete. Usudzujem, že ho budete chcieť čo najskôr pochovať. Pred ľuďmi by ste mali rozchýriť správu, že faru napadol neznámy páchateľ, ktorý farára podrezal, ale ten to prežil. Záhradník, ktorý ho bránil, bol zastrelený. Keď sa otec Tilia preberie, určite nám povie, ako to bolo v skutočnosti.“

„Dobre, súhlasím. V tomto prípade však budeme musieť Kertézsa pochovať na cintoríne, lebo inak by to bolo ľuďom určite podozrivé.“

„Áno. Dúfam, že tentoraz nám to Pán Boh odpustí. Predsa len ide tu o klerikálne záležitosti, ktoré si matka Cirkev dokáže obhájiť,“ zamyslel sa Leopold. Následne dodal. „Zbraň si teraz zoberiem so sebou. No nebojte sa, potom ju osobne odovzdám polícii. Tak isto ako nôž.“

„Ešte jeden dotaz, pán doktor! Ako viete, že sa napadnutie stalo tak, ako ste si to vyložili? Nemôže byť zatiaľ páchateľ neznámy? Kde beriete istotou, že útočníkom na otca Tilia je záhradník?“

„To je presne to, čo vám zatiaľ nemôžem povedať. No dúfam, že už čoskoro to možné bude. Potom sa to určite dozviete. A teraz mi, prosím, povedzte ešte niečo o farárovi aj Kertézsovi.“

„O Janovi Kertézsovi veľa neviem, ale ani o otcovi Tiliovi. O farárovi azda len to, že prišiel k nám na dedinu v roku 1861 priamo zo štúdií. Myslím, že z Heidelbergu. Pôsobil ako veľmi učený a múdry muž. Vie niekoľko jazykov, ale je aj veľmi uzavretý a málovravný. Viete, ako to chodí na dedine. Niekomu vyhovoval viac, niekomu menej. A čo sa týka Jana, viem, že prišiel do našej obce z Nitry asi rok po farárovi, takže to bolo v roku 1862. Myslím, že tam aj doteraz žije jeho staršia sestra a rodičia mu už zomreli. Bol to skôr mĺkvy mládenec, no kde mohol, tam pomohol. Či už pri práci v záhradách, pri upratovaní alebo na poliach. Takto si aj privyrábal.“

„A kde Kertézs býval?“

„Tu na fare, mal izbu niekde pri kuchyni. Ak chcete, môžeme sa tam ísť pozrieť.“

Leopold prisvedčil a spolu s richtárom vyšiel z pracovne.

Kuchyňa bola obdĺžniková miestnosť s pecou pri stene. Nachádzal sa tam dlhý pracovný stôl, nad ktorým boli na stenách rozvešané rôzne kuchynské pomôcky. Panovala tam čistota a všetko napovedalo tomu, že kuchárka Kostková je dobrá gazdiná. Za kuchyňou sa nachádzala menšia miestnosť, ktorá slúžila na skladovanie potravín.

Až za ňou bola izba pre záhradníka, ktorú tvorila len akási prístavba s dvoma dverami. Jedny viedli zo skladu a druhé priamo zo záhrady. Išlo o malú, veľmi skromne zariadenú miestnosť. Bola tu iba skriňa, truhlica a posteľ, nad ktorou visel kríž, a vedľa nej boli postavené čierne kožené čižmy.

Leopold sa porozhliadol dookola. Nazrel do skrine aj do truhlice, ale všade bolo len staré šatstvo. Pracovné náradie mal Jano Kertézs uložené v domčeku na záhrade.

Počas toho, ako izbu obhliadal, ho richtár pozoroval a neprehovoril ani slovo. Sám nevedel, čo tento mladý muž hľadá a ako mu môže pomôcť. Najmä, keď mu nič neprezradil. Sanitas skončil s prehliadkou izby a požiadal Šveca, či by mu mohol ešte ukázať aj kňazovu spálňu.

Prešli cez sklad. Kuchyňou vyšli na chodbu a richtár mu ukázal na dvere vedľa pracovne, kde našli oboch mužov.

Táto miestnosť bola priestrannejšia, natretá na bielo a vyupratovaná. Stála tu jednoduchá drevená posteľ a dve kreslá so stolíkom. V rohu sa nachádzali kachle, ktoré boli teraz vyhasnuté, a vedľa nich stála bibliotéka plná rôznych kníh. Bola tu ešte skriňa a komoda, ktoré, ako si mohol Leopold po ich prezretí všimnúť, slúžili iba na úschovu oblečenia.

Najviac ho však zaujala knižnica. Pristúpil k nej a začal si v rýchlosti prezerať tituly. Sám zastával názor, že podľa kníh možno najlepšie spoznať povahu ich čitateľa.

„Otca Tilia teda mali ľudia v dedine celkom radi. Nemali veriaci problém s jeho vekom? Bol to predsa len mladý muž s menšími duchovnými skúsenosťami,“ spýtal sa so záujmom Sanitas.

Richtár sa zamyslel. „Myslím, že si na neho ľudia pomaly zvykli. Ako som už povedal, bol veľmi učený a jeho kázne boli na vyššej úrovni. Samozrejme, nie všetci v dedine im rozumeli. Ak teda viete, čo tým myslím.“

Leopold rozumel. Priblížiť sa k jednoduchým ľudom nebolo vždy ľahké. Sám s tým mal niekedy problém. Najmä ak im mal zrozumiteľnými slovami vysvetliť, čo im je, aká je ich diagnóza, aký bude ďalší postup ich liečby v nemocnici a čo musia dodržiavať, aby sa doma vyliečili. To bol pre neho často ťažký oriešok.

„Farár bol navyše aj dosť uzavretý. Niežeby nechcel ľuďom pomáhať, to nie. Práve naopak! Vždy, keď ho niekto požiadal o pomoc, urobil všetko, čo bolo v jeho silách. Veď aj starému Molnárovi pomohol riešiť jeho situáciu ohľadom prepisu pozemkov až na samotnom hrade. Napísal odvolanie, bol za biskupskými úradníkmi, aby sa dovolal pravdy v jeho mene.“

Leopolda dedinské problémy nezaujímali, preto len nervózne prekročil z nohy na nohu.

„A potom je tu ešte niečo…“ Richtár sa na chvíľu odmlčal, až sa Sanitas na neho zadíval. Švec mal sklopené oči, díval sa do zeme a bolo vidno, že mu táto téma nie je veľmi príjemná. „Nechcem šíriť nejaké domýšľavé reči, ale už samotná skutočnosť, že pod jednou strechou žijú dvaja muži, dáva priestor na isté podozrievanie. Gazdiná tu bývať nemohla, a tak išla bývať k svojej sestre do dediny, čo sa jej, samozrejme, nepáčilo. Napriek tomu záhradník tu bývať mohol. A tak sa pomaly začali šíriť nepríjemné klebety. Spočiatku som tomu neprikladal veľkú váhu. Viete si určite predstaviť, že ľudia na dedine sú už raz takí. Nevedel som, ako to celé zastaviť.“

„Myslíte si, že otec Tilia o týchto klebetách vedel?“

„Pokiaľ áno, nedal to na sebe nikdy znať.“

„Dobre, ďakujem vám za pomoc. Teraz už len zostáva previezť záhradníkovo telo k ránhojičovi.“

„Idem Géringovi povedať, aby šiel po voz, zobudil felčiara a oznámil mu, že prídeme.“ Richtár sa otočil a vyšiel z izby von.

***

Felčiar Albert Nagy ich privítal vo svojom dome sám. Keď mu richtár Švec predstavil Sanitasa, požiadal ho o poskytnutie ošetrovne, ako aj o zachovanie mlčanlivosti týkajúcej sa tejto situácie. Muž upriamil na Leopolda svoje vodovomodré oči, ktorými jastril z jednej strany na druhú, až ste nadobudli pocit, že zrejme nič nedokáže upútať jeho pozornosť na viac ako len krátku chvíľu. So všetkým však súhlasil.

Zaviedol mužov do zadnej miestnosti, kde už bola pripravená posteľ na vysokých nohách. Na ňu položili mŕtvolu mladého záhradníka.

Richtár spolu so strážnikom vyšli z izby. Keď ostali obaja muži znalí ľudského tela sami, začala sa obhliadka mŕtvoly.

Sanitas Kertézsovi najskôr vyzliekol košeľu, ktorej vrchná časť bola celá od krvi. Potom aj nohavice zopäté v páse hrubým povrazom. Leopold musel uznať, že mladý muž bol pekného vzhľadu, preto určite nemal núdzu o ženskú priazeň. Jeho telo bolo štíhle, šľachovité. Podľa záhradníkových rúk, ako aj z chodidiel, bolo badateľné, že veľa manuálne pracoval.

„Mal Jano nejakú priateľku? Stretával sa so ženami?“ prerušil ticho v miestnosti mladý lekár.

„Pokiaľ viem, tak nie. Pokukovali po ňom mladé dievčence a aj mnohé vdovice. No majetku nemal, tak načo by im bol taký muž?“

„A inak o neho nemali záujem?“ ďalej vyzvedal Sanitas a uprene sa zadíval na svojho dočasného pomocníka. Dúfal, že teraz pochopí jeho otázku správne.

„Čo tým…“ Albert Nagy zdvihol hlavu od mŕtveho tela a v tvári sa mu zračila nechápavosť, ktorá pomaly prechádzala do porozumenia. „Už rozumiem,“ prikývol, „ale nemyslím si to.“

Leopold sa otočil naspäť k mŕtvole a začal jej prezerať celé telo. Jeho predpoklad bol správny. Záhradník zomrel na následok dvoch strelných rán, ktoré boli vypálené do jeho hrude. Iné zranenia na tele nemal.

„Myslím, že bol zastrelený pištoľou z tesnej blízkosti,“ prehovoril felčiar, keď sa ponad Sanitasovo plece díval na mŕtvolu.

„Ako to viete?“

„Videl som takéto rany v bitke pri Solferine. Mal som už vtedy svoj vek, no sám som sa prihlásil ako felčiar do armády. Bol som už vdovec, a preto som mal pocit, že pri bojoch budem potrebnejší,“ so smútkom v hlase vysvetľoval Nagy.

Potom Leopold s jeho pomocou obrátil mŕtvolu záhradníka na chrbát a pozorne, centimeter po centimetri, ju začal prezerať. Ako si mohol všimnúť, obe guľky zostali v tele. Boli vpálené do hrude, kde po nich zostali rany, na chrbte však Kertézs žiadne poranenia nemal.

Leopold sa otočil k Nagyovi. „Zaujíma ma váš názor, keďže máte predsa len bohatšie skúsenosti…“

Felčiarovi sa rozšírili zrenice a začal prudšie dýchať. Nebol veľmi zvyknutý na to, aby sa ho niekto vzdelanejší a zámožnejší pýtal na jeho názor. Na druhej strane ho to potešilo a cítil sa poctený záujmom tohto mladého muža.

„Myslím si, že obeť bola zastrelená pištoľou z malej vzdialenosti. Z toho usudzujem, že Jano musel svojho vraha poznať, pretože inak by ho so zbraňou nepustil k sebe tak blízko. Podľa stavu tela mal dobrý zdravotný stav a bol fyzický zdatný. To však nie je nič zvláštne vzhľadom na jeho vek a častý pobyt na vzduchu. Inak som si nevšimol na jeho tele žiadne iné poranenia, anomálie alebo odreniny. A aj z toho by sa dalo usúdiť, že sa vôbec nebránil, keď na neho vrah vytiahol zbraň. Mohlo ho to aj zaskočiť, preto nestihol vyvinúť žiaden odpor. Alebo vraha poznal a útok na seba vôbec nečakal. Neviem presne posúdiť danú situáciu, keďže nepoznám všetky okolnosti. Myslím si však, že sa to mohlo stať aj takto, urodzený pán,“ dokončil svoju úvahu starý felčiar.

Leopold na súhlas prikývol. Aj on sám dospel k podobnému záveru a bol rád, že sa zhodli. Aspoň mal pocit, že jeho úvahy o prípade sú objektívne.

Starý ránhojič mŕtvolu po obhliadke umyl a obliekol ju späť do šiat. Leopold sa s richtárom dohodol, že telo záhradníka prevezú zatiaľ do starej kobky a pochovajú čo najskôr. Sanitas uistil Šveca, že navštívi Kertézsovu sestru a oznámi jej túto smutnú udalosť.

„Vidím, že váš priateľ po vás ešte koč neposlal. Pokiaľ vám to nebude prekážať, rád vám požičiam svoju bričku spolu s Géringom. Zajtra ráno, ako dúfam, sa uvidíme v nemocnici. Prídem sa pozrieť, ako sa darí nášmu farárovi. A možno zájdem aj na hrad a oznámim tam všetko o dnešných udalostiach,“ vysvetľoval richtár po ceste do svojho domu.

Leopold bol rád, že mu Švec ponúkol odvoz. Nechcelo sa mu čakať, kým po neho príde koč. Navyše bol veľmi unavený. Poďakoval mu za ochotu a o chvíľu sa už viezol v bričke späť do Nitry. Pravidelný dupot konských kopýt a ich rytmické poklusávanie ho pomaly uspávali. Géring im cez nohy prehodil kožušinu. Ani sa Leopold nenazdal a už mu spiacemu hlava pomaly padala na strážnikovo plece. Prebudil sa až vtedy, keď vchádzali do Nitry, a starší muž ho nástojčivo, ale jemne pomykal za plece.

„Prosím, zobuďte sa, pán doktor. Kde vás mám odviesť?“

Sanitas sa preľaknuto narovnal a pretrel si rozospaté oči. „Prepáčte, zaspal som. Prosím, odvezte ma do nemocnice v Párovciach. Pôjdem sa pozrieť na otca Tilia. Zajtra vás budem očakávať.“

Géring mykol plecom na znak, že mu je jedno, kde svojho dočasného pána vyloží. Keď zastali pred nemocnicou, Leopold sa mu poďakoval a vošiel do budovy. Zamieril priamo do izby lekárov, kde, ako predpokladal, našiel spať Ondreja Sorádyho. Najprv ho jemne pohladil po pleci, no keď to nepomohlo, tak ním prudšie zatriasol.

Až na tento pohyb sa jeho priateľ zobudil a rýchlo vyskočil z postele. Keď zistil, že pred ním stojí Leopold a usmieva sa na neho, trochu sa zamračil.

„Ja som si myslel, že je to sestra a volá ma k chorému, a to ma zatiaľ budí kolega, ktorý nás zásobuje stále novými pacientmi. Milý Sanitas, my sa tu zas až tak veľmi nenudíme, aby si nám musel zabezpečovať ďalšiu a ďalšiu robotu!“ reagoval s úškrnom na perách už skoro prebudený Ondrej.

„Prepáč, ale chcel som len vedieť, ako sa má otec Tilia.“

„Priniesol nám ho ten mladý tajomník Kolonič. Nechcel nám o okolnostiach úrazu nič viac prezradiť len to, že vraj dostal od teba prvú pomoc.“ Sorády pristúpil k stolíku, ktorý stál v rohu izby, a nalial si vodu. Rukou naznačil Leopoldovi, či nechce tiež, ale ten len pokrútil záporne hlavou. Ondrej na jeden dúšok vyprázdnil pohár a opäť sa zadíval na Leopolda.

„Neboj sa, otec Tilia je už stabilizovaný a nič vážne mu nehrozí. Ranu sme mu vyčistili a zašili. Mal rezné poranenie krku, no nebolo veľmi hlboké, takže by nemali nastať žiadne komplikácie. Teraz oddychuje. Ešte sa neprebral po podaní utišujúcich medikamentov.“

„A vyšetrili ste ho aj celkovo? Či nemá aj iné poranenia?“ týmito otázkami Leopold mieril na možné zneuctenie otca Tilia, avšak Ondrejovi to nemohol priamo povedať.

„Áno, prezreli sme mu celé telo. Žiadne iné zranenia nemal. Dokonca ani také, ktoré by som očakával.“

„Ako to myslíš?“

„No, ako by som ti to vysvetlil… Neviem, čo sa presne stalo, a ani to, v akej polohe ste farára našli, ale povedal by som, že bol napadnutý zozadu. Ak by bol ten rez príliš hlboký a obeť by bola na mieste mŕtva, nemala by čas brániť sa. V tomto prípade však poranenie nemalo katastrofálne následky a kňaz útok prežil. Myslím si, že určite neupadol do bezvedomia ihneď. Takže usudzujem, že mal dostatok času na obranu. Napriek tomu sme na jeho rukách a krku žiadne škrabance alebo menšie rany nenašli. Vyzerá to, akoby sa útoku ani nebránil.“

„Rozumiem. No možno len útok nečakal. Obrátil sa k svojmu útočníkovi chrbtom, a ten ho podrezal.“

„Možné to je,“ uvažoval nahlas Sorády. „Otázka znie, či ste našli útočníka.“

„Áno, našli. Mŕtveho. Pravdepodobne ho zastrelil sám otec Tilia. Útočník dostal dve rany pištoľou do hrude.“

„Zaujímavé!“ Ondrej sa začal pomaly prechádzať po lekárskej izbe a nahlas uvažoval. „Ak je to tak, ako hovoríš, potom obeť naozaj neupadla do bezvedomia hneď. Musela mať predsa čas na vytiahnutie zbrane, ktorú mala niekde uschovanú. Alebo je podľa teba bežné, že kňazi nosia pištoľ stále pri sebe? Prečo ho nebodol útočník ešte raz, keď videl, že žije a berie si na obranu strelnú zbraň? Nie, nie, Leopold, tu niečo nesedí! Akoby to bolo iba zinscenované. Ako nepodarené divadelné predstavenie.“

Leopold sa nad týmito slovami zamyslel. Ani jemu tu nesedelo niekoľko vecí, ale potreboval čas, aby sa nad tým celým zamyslel. Taktiež mal pocit, že na fare videl niečo neobvyklé, čo bolo pre pochopenie daných súvislosti kľúčové. Zatiaľ však nevedel na nič konkrétne prísť. Potreboval si zhromaždiť ešte pár informácií. Minimálne chcel zistiť niečo o živote Petra Tiliu, potreboval Valentínovu pomoc. Preto sa rozhodol, že hneď ráno za ním zájde.

Chcel sa však ešte niečo Ondreja opýtať. „Viem, že to bude znieť trochu zvláštne, ale mám na teba jednu prosbu. Mohol by som prezrieť obeť aj ja sám? Niežeby som neveril tvojim lekárskym schopnostiam, ale mám na to určitý dôvod, ktorý ti zatiaľ nemôžem povedať,“ Leopold rýchlo vysvetlil Sorádymu, keď videl jeho udivený výraz.

„Ako myslíš. Ja s tým problém nemám.“

„A ako sa darí Andrejovi?“

Obaja muži vyšli z lekárskej izby a mierili do oddelenia pre pacientov. Ondrej podal kolegovi rukavice na obhliadku otca Tilia.

„Tvoj priateľ sa má dobre. Rana po strele sa mu dobre hojí a tvoja matka nielen jeho, ale aj ostatných pacientov a celý nemocničný zbor zásobuje jedlom a rôznymi maškrtami. Je to veľmi starostlivá žena.“

„Áno, to je,“ prisvedčil Sanitas a sám pre seba si pomyslel, že keby Ondrej vedel, ako dlho jej trvalo, pokiaľ si na Viesta zvykla a našla si k nemu cestu, tak by tomu ani neveril.

Pomaly sa blížili k miestnosti pre chorých, ktorá bola pridelená mužom. Keď do nej vstúpili, všade vládol pokoj, len občas prerušovaný chrápaním a kašľom spiacich chlapov. Sorády ukázal na posteľ v rohu, kde bol uložený spiaci otec Tilia, ktorého chránila pred cudzími pohľadmi biela plachta.

Sanitas prišiel k lôžku a odhrnul plachtu. Sorády zatiaľ zostal stáť pri dverách a nechal kolegu samého.

Peter Tilia dýchal pokojne. Mal na sebe dlhú košeľu, ktorá bola pôvodne biela, no častým praním postupne nabrala šedý nádych. Na krku mal obväz a bol pod vplyvom utlmujúceho morfínu.

Leopold sa k nemu zohol a opatrne odhrnul prikrývku aj nočnú košeľu. Zaujímala ho len jedna časť tela. Vedel, že sestry už pravdepodobne pacienta umyli, takže zvyšky dreva na jeho koži zrejme nenájde, no v jeho análnom otvore by možno ešte nejaké úlomky mohol nájsť. Pomaly obrátil telo kňaza na brucho. Najskôr skontroloval kožu v okolí konečníka a potom aj samotný otvor. Nič však nenašiel. Otvor bol úplne čistý. Zložil si rukavice, upravil pacienta a obrátil ho späť na chrbát. Prikryl ho a vyšiel spoza plachty.

Sorády na neho čakal a vyzvedal, či obhliadkou zistil to, čo potreboval.

„Bohužiaľ, nie. Sám však neviem, či je to dobrá alebo zlá správa.“

Po ceste z izby sa Leopold zastavil aj pri Andrejovom lôžku. Ten však pokojne spal a on ho nechcel zobudiť. Veď hneď zajtra ráno ho príde pozrieť a porozpráva mu o všetkom, čo sa medzičasom udialo.

Sanitas požiadal Ondreja, či by mohol prespať v lekárskej izbe spolu s ním.

„Ak sa pomkneme, tak sa určite na jednu posteľ zmestíme,“ súhlasne zamrmlal mladý kolega.

Leopold sa ráno zobudil celý polámaný. V noci sa často budil a jeho spánok bol všetko možné, len nie dobrý. Najskôr ho zobudila sestra, ktorá mala službu a prišla ohlásiť Ondreja k pacientovi, ktorému sa priťažilo. Potom ho zobudilo priateľovo chrápanie. A ako by toho nebolo málo, mozog mu stále usilovne pracoval, keďže triedil myšlienky a zážitky posledných dní.

V hlave mu vírili spomienky na všetky rozhovory a udalosti, ktoré súviseli s prípadom. Musel uznať, že na prepade otca Tilia mu niečo nesedí. Rozmýšľal tiež nad Ondrejovými slovami o tom, že útok bol podľa neho ako dobre zohraté divadlo. No nevedel pre koho. Nikto predsa netušil, že idú do Močenka na faru. Do úvahy prichádzala len možnosť, že to bolo narafičené pre oči farskej gazdinej Kostkovej. Nechápal však, načo by si dal niekto toľko námahy.

A napadla mu ešte jedna spojitosť, na ktorú v tom zmätku celkom zabudol. Andrej mu predsa hovoril o sodomitskom záhradníkovi z Nitry, ktorý sa presťahoval do nejakej dediny. Mohla to byť iba náhoda, ale na tie on neveril. Celý opis až príliš sedel na Jana Kertézsa. Možnosti mohli byť len dve. Buď je vrahom práve záhradník, ktorý sa chcel pomstiť aj na otcovi Tiliovi, alebo mal ešte komplica. Na prvej možnosti mu nesedelo maľovanie symbolu pri mŕtvolách – Thurisaz. Bolo nepravdepodobné, že by mal záhradník vedomosti o tomto znaku. To malo skôr rukopis vzdelaného človeka. Preto uvažoval nad druhou možnosťou. No zatiaľ vôbec netušil, kto by mohol byť tým neznámym komplicom. Pri týchto úvahách Leopold znovu upadol do ľahkého spánku.

Aj napriek zlej noci Sanitas ešte nestratil chuť do jedla. Keďže bol poriadne hladný, nepohrdol nemocničnými raňajkami, ktoré pozostávali z kaše a pohára mlieka. Potom šiel pozrieť Andreja, ktorý sa práve rozprával s pacientom z vedľajšieho lôžka.

„Vyzeráš už omnoho lepšie,“ pochválil ho Leopold a podal priateľovi ruku.

Andrej sa uškrnul a premeral si Sanitasa. Musel konštatovať, že o jeho priateľovi sa to povedať nedá.

„Mal som zlú noc. Teraz ti musím všetko porozprávať.“

Keď Leopold skončil, nastalo ticho. Andrej sa obzrel dozadu smerom k izbe, kde ležal otec Tilia, a konečne sa pridal do debaty.

„Takže to je štvrtá obeť? Teda skoro obeť. Vďaka Bohu, že prežil. Keď sa prebudí, môže nám všetko objasniť.“

„To je pravda, no, ako som ti už povedal, pár vecí tu trochu nesedí.“

„Súhlasím, avšak najskôr by si mal zájsť za Koloničom a požiadať ho o správy zo života otca Tilia. Potom treba Kertézsovej sestre oznámiť smrť brata. No predtým by si mal ísť určite ešte domov a prezliecť sa. Vyzeráš ako požuvaný od kravy.“

Leopold sa začal smiať a musel uznať, že jeho priateľ má pravdu.

Keď sa vrátil do izby lekárov, čakal tu na neho nadporučík István Tóth, ktorý mu oznámil, že v čase neprítomnosti kapitána Očkaja ho zatupuje on. A keďže im nemocnica oznámila útok na kňaza Petra Tilia, prišiel sa na neho pozrieť a vypočuť ho. Službukonajúci lekár Ondrej Sorády mu však oznámil, že pacient sa ešte neprebral. Zároveň mu povedal, že telo našiel doktor Leopold Sanitas, a preto musí požiadať o výpoveď práve jeho.

„Nemám s tým najmenší problém, pán nadporučík. Mám ísť hneď teraz s vami alebo môžem za vami prísť na policajný kapitanát neskôr?“ bez okolkov od neho zisťoval Leopold.

„Povedzte mi to teraz v skratke. Ako, kde a za akých okolností ste našli zraneného kňaza?“

Sanitas opäť prerozprával udalosti zo včerajšej noci. Niektoré detaily však musel zatajiť. Tóthovi ešte ozrejmil, že dnes by mal do nemocnice prísť aj richtár Močenka Švec, ktorý jeho slová určite potvrdí. Leopold odovzdal nadporučíkovi pištoľ a nôž, ktoré boli použité pri útoku.

„Ďakujem vám za pomoc, pán doktor. Napriek tomu vás musím požiadať, aby ste ešte dnes prišli na stanicu, spíšeme vašu výpoveď. Nechám tu dvoch svojich ľudí. Jeden počká na richtára a odvedie ho k nám a druhý mi dá vedieť, keď sa otec Tilia prebudí, aby sme ho mohli vypočuť.“

Tóth potom vyšiel z izby a nechal Sanitasa samého.

Keď prišiel Leopold domov, už naňho netrpezlivo čakala jeho matka, ktorá chcela, aby jej povedal niečo nové o Andrejovom zdravotnom stave. Po rozhovore sa umyl a prezliekol do čistého odevu. Hneď sa cítil ako nový človek. Nájdené veci, ktoré vzal z fary, zatiaľ skryl do svojej skrine. Neskôr sa uvidí, čo s nimi spraví.

Pani Oľga sa spolu s Jakubom vybrala za ich správcom do nemocnice. Leopold si zastavil na ulici kočiar a nechal sa odviesť na hrad.

Tam už na neho čakal Valentín, ktorý ho ihneď odviedol za generálnym vikárom. Po ceste mu ešte stihol oznámiť, že Záboyský sa po správe o ďalšej možnej obeti okamžite vrátil z Hronského Beňadiku. Biskup nechal vyriešenie tejto situácie výlučne na ňom.

Keď vstúpil Sanitas do kancelárie, našiel vikára sedieť za stolom a študovať nejaké dokumenty. Hneď ako hosť vošiel do dverí, Záboyský mu ponúkol kreslo a sám zostal sedieť za svojím pracovným stolom.

Chvíľu na seba len hľadeli a Leopold mal pocit, že ho jeho krstný otec priam hltá očami. Vedel, že táto situácia nie je ani trochu jednoduchá. Tlaky na vyriešenie celého prípadu boli enormné. Jozefínske reformy zasiahli aj katolícku cirkev z hľadiska jej moci a zvrchovanosti. Revolučné roky 1848 až 1849 a následne zavedený absolutizmus si vybrali za spojenca katolícku cirkev a niektoré odobraté privilégiá jej vrátili. Napriek tomu sa moc cirkvi celkovo oslabila, pričom vo veciach priestupkov mala už len disciplinárnu právomoc. A udalosti posledných dní a týždňov jej pozíciu značne ohrozovali.

„Teraz mi podrobne opíš, Leopold, čo sa odohralo od momentu, keď sme sa naposledy rozišli, až do dnešného dňa,“ ako prvý prehovoril generálny vikár.

Sanitas predpokladal, že Záboyský už všetko vie, ale pristúpil na jeho hru, a tak mu všetko prerozprával. Počas monológu sa vikár postavil a obrátil sa smerom k oknu, akoby chcel niekde v diaľke prečítať odpovede na všetky nezodpovedané otázky. Keď Leopold stíchol, otočil sa starší muž tvárou k svojmu hosťovi a zazvonil na zvonček, ktorý mal položený na stole. Po jeho doznení vstúpil do kancelárie tajomník Valentín Kolonič, akoby celý čas čakal len na jeho zvuk.

„Prajete si niečo, vaša excelencia?“ prehovoril pevným hlasom, hoci sa ustaraným pohľadom díval raz na vikára a raz na Leopolda.

„Prines všetky informácie, ktoré si zistil o otcovi Tiliovi.“

„Ako rozkážete.“

„Som rád, že je prípad vyriešený. Vrah je mŕtvy a štvrtá obeť prežije. Boh je milosrdný k svojim ovečkám,“ po týchto slovách sa Záboyský prežehnal a sadol si. „Tak toto by sme mali! Ešte musíme vyriešiť tú patáliu s nadporučíkom Tóthom. Za žiadnych okolností nemôžeme dovoliť, aby s Tiliom rozprávala najskôr polícia!“ Po týchto slovách sa vikár Záboyský zamyslel a Leopold mal pocit, že počuje, ako mu myšlienky behajú po rozume.

Zrazu prudko vstal a vyšiel zo svojej kancelárie. Prešiel do ďalších dverí a Leopold počul už len tlmené hlasy. Po chvíli sa vikár vrátil a posadil sa späť za svoj stôl. Končeky prstov oboch rúk si zložil pred tvár a v tichosti nechal plynúť čas.

„Prepáčte, krstný otec,“ Leopold naschvál použil toto oslovenie, „ale nemyslím si, že záhradník Jano Kertézs je vrahom.“

„Ale prečo? Nerozumiem, aké máš ešte pochybnosti? Sám si mi teraz povedal, že ste ho našli pri štvrtom napadnutom kňazovi s nožom v ruke. Pri tele bol aj drevený predmet, ktorým svoje obete týral. Zároveň bol aj strelcom, ktorý zasiahol tvojho správcu. Čo viac chceš?“ vikár pohodil rukou. „Keď sa otec Tilia preberie, myslím si, že nám všetky tieto úvahy len potvrdí. Odhliadnuc od toho, že si v jeho sklade náradia našiel sutanu s čiernym plášťom.“

Leopold sa nervózne zahniezdil. Vedel, že má Záboyský pravdu, ale aj tak mu tu stále niečo nesedelo.

Vikár sa na neho zadíval a otcovsky prehovoril. „Milý Leopold, viem, že si sa snažil, a ver mi, že Cirkev vie byť vďačná. Prípad si vyriešil a ja s biskupom preberiem, ako sa ti odmeniť.“

Leopold zostal ako prikovaný. S takouto odozvou veru nerátal. Mal pocit, že ešte musí niečo dodať.

„V celom prípade mi viacero vecí nesedí. Napríklad mi nejde na myseľ, odkiaľ by nevzdelaný záhradník mohol vedieť, čo je Thurisaz alebo runové písmo. A ako je možné, že potom, čo podrezal otca Tilia, ten sa ešte stihol otočiť, vziať si pištoľ a zastreliť svojho útočníka? Prečo nezasiahol ešte raz svoju obeť nožom, aby sa ubránil? V konečnom dôsledku záhradný domček bol na pozemku fary a mal do neho prístup každý, pretože sa nezamykal. A potom, aký bol motív jeho útokov? Je predpoklad, že bol sodomita, tak prečo používal na svoje obete drevený kôl? Títo muži predsa spoločnosť rovnakého pohlavia vyhľadávajú!“ Sanitas sa prudko nadýchol a chcel pokračovať. Vedel, že neadekvátne zvyšuje intenzitu svojho hlasu.

Vtom ho však Záboyský rázne prerušil.

„Leopold, myslím si, že hľadáš nezrovnalosti tam, kde nie sú alebo sa dajú vysvetliť inak. Prípad je vyriešený a odteraz máš zákaz do vyšetrovania akokoľvek zasahovať.“ Na znak toho, že to myslí vážne, sa vikár opäť zahĺbil do papierov na písacom stole.

Sanitas ostal sklamaný. Takýto záver teda nečakal. Potreboval si ešte vyjasniť dve záležitosti. S pokojom v hlase prehovoril na muža sediaceho oproti.

„Dobre, ako myslíte. No ako to vyriešime s mestskou políciou ohľadom ich návštevy kňaza Tilia?“

Vikár sa na neho zadíval, akoby za ten čas zabudol, že nie je v miestnosti sám. „Máme predsa povinnosť postarať sa o nášho brata, a preto som rozhodol, že ho presunieme do nemocnice k sestrám vincentkám. Tie sa o neho dobre postarajú. Otec Tilia tak bude neustále v izolácii kvôli svojmu zraneniu a rekonvalescencii. Až pokiaľ nerozhodneme, čo s ním bude ďalej.“

Sanitas prisvedčil, pričom musel vikárovi uznať, že to vymyslel výborne. Nikto predsa nemôže vyčítať cirkvi, že sa stará o svojho spolubrata.

„Na začiatku vyšetrovania ste mi dali na nevyhnutné výdavky väčšiu sumu peňazí, ktoré som neminul. Chcem vám ich vrátiť,“ Leopold položil na stôl mešec, v ktorom zazvonili zlatky.

„Tie peniaze sú tvoje! Ako bolestné za vzniknuté nepríjemnosti a stratu časti zárobku v nemocnici.“

Sanitas prikývol a v tej chvíli sa rozhodol, že ich využije na ďalšie pátranie. Keď začul zo susednej miestnosti šum, postavil sa z kresla a rozlúčil sa so Záboyským. Vyšiel z jeho kancelárie a hneď sa stretol s Valentínom, ktorý mu už podával správu o doterajšom živote otca Tilia.

„Ale nie je toho veľa, čo o ňom vieme. Jeho život pred štúdiom teológie pre nás zostáva záhadou,“ so začudovaním v hlase podal tajomník list, na ktorom bolo len pár viet.

Sanitas začal pozorne čítať Tiliov životopis. Obsahoval len informáciu o jeho štúdiu teológie v Heidelbergu v období rokov 1856 až 1861. Po štúdiu začal pôsobiť ako pomocný duchovný, potom ako hlavný kňaz v obci Močenok.

„A čo miesto jeho narodenia, rodina a predošlé štúdium?“

„O tom informácie, bohužiaľ, nemáme. Tiež som z toho prekvapený. Skúsim zistiť niečo viac.“

„Ďakujem ti. Hneď ako niečo zistíš, prosím, vyhľadaj ma!“

Mladý tajomník na to prikývol, no Leopold mal ešte jednu otázku na perách. „Kde si schoval drevený kôl, ktorý som ti dal včera v Močenku?“

„Ten je tu u mňa,“ Kolonič sa otočil a spod písacieho stola vytiahol predmet zabalený v čiernej látke.

„Zoberiem si ho so sebou.“

„A čo s ním chceš robiť?“ rýchlo doložil Valentín. „Ak sa teda môžem opýtať?“

„Zatiaľ si ho ponechám. A keď príde vhodná chvíľa, použijem ho.“

„Použiješ proti komu? Nemyslíš si, že tým vrahom je záhradník Kertézs a jeho smrťou sa tým pádom končí aj samotné vyšetrovanie?“

„Ja si to nemyslím,“ Leopold si odkašlal. „Pár vecí mi na celom prípade nesedí a pokiaľ ich nevyriešim, nebudem mať pokoj.“ Otočil sa na odchod. Pozrel sa ešte raz na tajomníka a dodal. „Keď zistíš o živote Tilia niečo viac, vyhľadaj ma alebo mi nechaj list u mňa doma.“

„Samozrejme. Vynasnažím sa, aby som ťa nesklamal,“ s týmto prísľubom sa vybral Kolonič do archívu.

Leopold sa rozhodol, že je čas na návštevu policajného kapitanátu. Na dvore našiel nadporučíka Istvána Tótha, ako sa úporne snaží cvičiť svojich zverencov. Leopoldovi to prišlo smiešne, keďže väčšina z nich bola staršia ako ich nadriadený a z ich tvárí sa dalo vyčítať isté nepriateľstvo k tejto činnosti. Ani počasie nebolo veľmi naklonené fyzickej námahe. Na Nitru začala pomaly padať hmla a s ňou sa akoby zo záhrobia valili aj tmavé mraky, ktoré predpovedali sneženie. Chlad už bol taký silný, že aj často rozbahnené ulice najstaršieho mesta na Slovensku boli pevné, akoby boli zo skaly.

Leopold si mierne odkašlal, aby upozornil na svoju prítomnosť. Nadporučík sa otočil, a keď ho uvidel, vydal mužom rozkaz na oddych.

„Som rád, že ste prišli,“ pristúpil k nemu mladý veliteľ a podal mu ruku.

Sanitas ju na znak úcty chvíľu podržal vo svojej dlani a pevne stisol. „Chcem si splniť svoju povinnosť.“

„Poďte, prosím, dovnútra, ochladilo sa,“ pozrel sa na oblohu a striasol sa. „Zdá sa, že bude aj snežiť.“

Leopold ho rád poslúchol. Nadporučík ho zaviedol do kancelárie kapitána Očkaja a vysvetlil mu, že v jeho neprítomnosti ju využíva on. Tóth bol dobrý hostiteľ. Na zohriatie, ako nezabudol pripomenúť, nechal pre oboch priniesť varené víno a obdaril svojho hosťa širokým úsmevom. Bol to muž skôr nižšieho vzrastu, no Pán Boh mu nadelil silné ramená, široký chrbát a úzky pás. Celkovo jeho telo nasvedčovalo, že je rád v pohybe a šport mu nie je cudzí. A ako si mohol Sanitas všimnúť, veľa a rád sa usmieval, čím odhaľoval na obdiv svoj dokonalý chrup.

„A teraz,“ Tóth si odchlipol z vareného vína, „mi, prosím, ešte raz povedzte o včerajších udalostiach. Tu náš pisár to bude zatiaľ zapisovať.“

Leopold mu opätovne vyrozprával to, čo aj ráno v nemocnici. Nič nezatajil, ale ani nepovedal nič navyše. Nadporučík ho pozorne počúval a občas si odpil z pohára. Keď skončil, pisár mu podal zápis. Sanitas si ho prečítal a na súhlas ho parafoval.

„Myslím, že moje slová potvrdí aj pán starosta Švec.“

„Už to spravil. Bol tu pred vami.“

„Aha,“ trochu udivene zareagoval Leopold. Takú rýchlosť vo vyšetrovaní teda nečakal. „To som rád. Ak je to z vašej strany všetko, už musím ísť.“

„Ešte by tu bola jedna vec. Prečo ste nám neoznámili, že vám postrelili správcu, Andreja Viesta? Viete predsa, že takéto vyšetrovanie spadá pod našu právomoc.“

„Áno, to viem a ospravedlňujem sa. V tom zmätku a strachu o neho som na to úplne zabudol.“

„Ešteže máte dobrých kolegov, ktorí nám to oznámili,“ naklonil sa Tóth priblížil k Leopoldovi. „Myslíte si, že tým strelcom bol mŕtvy Kertézs? Preto ste za ním išli?“

Leopold síce túto otázku už dlhšie čakal, ale teraz na ňu nevedel nájsť pohotovú odpoveď. Nemohol jednoznačne prisvedčiť, lebo by ho mohol Tóth nebodaj obviniť z toho, že pripravoval pomstu. No nemohol ani zatajiť celú pravdu, keďže jej časť sa dala v Párovciach zistiť. Jeho jediným šťastím bolo, že mal svedka v osobe Valentína Koloniča.

„Áno, mal som podozrenie.“

„A ako ste k nemu dospeli?“ Tóth sa opäť usadil hlbšie do stoličky. „Ak to teda smiem vedieť?“

„Po výstrele som strelca sledoval až k jednému domu v Párovciach. Zistil som, že v tom dome býva istá Marta Grmanová a v noci ju navštívil jej brat, ktorý pracuje v Močenku. Opis sedel na útočníka, ale žeby to mohol byť Kertézs, som s určitosťou nevedel. Vybral som sa teda s pánom tajomníkom Koloničom do Močenka, aby som si tam o ňom niečo zistil. Nepredpokladal som, že ho nájdem zastreleného, a to ešte priamo na fare.“

„Prečo sa pokúsil zabiť Andreja Viesta, mi asi nepoviete?“

Sanitas sa uprene zadíval do Tóthových očí a neuhol ani o piaď. „To vôbec netuším.“

„Dobre, ako myslíte. Viem, že ste nedávno boli na našej stanici aj ako väzeň, ale vašu výpoveď má uzamknutú vo svojom stole kapitán Očkaj. Pisár má prísny zákaz komukoľvek o jej obsahu povedať. Za týchto okolností,“ Tóth sa na chvíľu odmlčal, aby potom náhle zmenil tón hlasu, „môžete, samozrejme, odísť.“

Nadporučík sa postavil, obišiel stôl a daroval Leopoldovi ešte jeden priamy pohľad, pričom sa ho na záver spýtal: „A aké budú vaše ďalšie kroky, pán doktor?“

„Pánovi richtárovi som sľúbil, že hneď ako to bude možné, pôjdem túto smutnú udalosť oznámiť sestre Jana Kertézsa.“

„To je záslužný čin,“ obdivne zareagoval Tóth. „Som rád, že ste sa ujali tejto nepríjemnej povinnosti. Vy ako lekár asi najlepšie viete, ako pristupovať v takýchto chúlostivých situáciách k pozostalým.“

Sanitas si ešte upil z vína, aby získal čas. Ani sám nevedel, čo ho na predchádzajúcich slovách nadporučíka zaujalo alebo skôr zarazilo. Mal miestami pocit, akoby si z neho robil tento muž posmech, avšak jeho slová tomu vôbec nenasvedčovali. Asi to bolo len niečím v jeho pohľade či intonácii hlasu.

Nadporučík sa vystrel a začal sa s hosťom lúčiť.

„Pokiaľ by ste niekedy v budúcnosti potrebovali našu pomoc, prípadne sa ocitnete v nebezpečenstve, budem rád, keď sa na nás obrátite.“

„Ďakujem vám za ponuku. Možno ju využijem,“ Leopold sa otočil na odchod, no potom mu ešte nedalo sa neopýtať. „A ako sa darí kapitánovi? Ešte stále je v Prešporku?“

„Áno, stále pátra po Fiorellinovi. Je presvedčený o jeho vine. Dnes ráno som mu však poslal list, kde som mu oznámil nové skutočnosti. Tak uvidím, ako na to zareaguje.“

S týmito slovami sa muži rozlúčili a každý sa vydal svojou cestou. Leopold šiel do Pároviec a nadporučík Tóth späť na dvor, aby popreháňal svojich mužov.

***

K sestre Jána Kertézsa sa Sanitas odviezol kočom. Ulicami starej Nitry sa valila hustá hmla a kôň len pomaly kľučkoval pomedzi prekážky, ktoré sa mu stavali do cesty. Leopold nepremýšľal, ako povie Marte Grmanovej, že jej brat je už po smrti. Podobné situácie mal už naučené. So smrťou sa stretol prvý raz na univerzite v Bologni a v nemocnici musel často oznamovať rodinám túto najsmutnejšiu správu.

Premýšľal skôr nad niečím, čo v posledných hodinách videl a mal pocit, že je to pre vyšetrovanie dôležité. No nevedel si konkrétne spomenúť, čo by to malo byť ani kde to asi bolo. Len dúfal, že mu to v najbližšej dobe napadne a táto dôležitá myšlienka mu neunikne niekde do diaľky.

Kočiar zastal pred domom Kertézsovej sestry a Leopold vystúpil. Kočišovi zaplatil z biskupských peňazí, ktoré mu vikár ponechal, potom vykročil smerom k domu. Marta Grmanová akoby tušila, že prichádza návšteva, otvorila dvere, skôr ako na ne stihol Sanitas zaklopať.

„Hľadáte niekoho?“ rýchlo sa ho spýtala. Potom sa však lepšie prizrela návšteve a prižmúrila nevädzovo modré oči. „Á, to ste vy! Stále hľadáte svojho neznámeho muža?“

„Už nie. Našiel som ho.“

Mladá žena dala ostražito ruky vbok a čakala, čo jej táto nemilá návšteva prinesie. Pomyslela si, že pokiaľ bude chcieť od nej niečo vymámiť o bratovi, tak si za to nechá zaplatiť. Ak by sa jej chcel nebodaj vyhrážať, ona mu už ukáže, čo dokážu ženy z Pároviec. Nejedenkrát sa musela aj pobiť, aby dosiahla svoje. Aj s mužom sa občas pobije, keď mu treba ukázať, ako sa k nej má chovať. Len ten chmuľo ju vždy udrie aj do tváre, aby potom všetky susedy videli jej potupu.

„Môžem ísť ďalej?“ s pokojným hlasom sa jej prihovoril Leopold. „Potreboval by som sa s vami porozprávať medzi štyrmi očami.“ Porozhliadol sa okolo a všimol si, ako sa hýbu tiene za oknami okolitých domov. Susedy nenechali nič na náhodu a určite zisťovali, kto je ten cudzinec, ktorý prišiel navštíviť Martu.

Grmanová sa poobzerala a po chvíľke sa mu uhla od dverí. Sanitas vošiel do malého domu a čakal na hostiteľku, kým zavrie dvere a uvíta ho.

Murárska rodina obývala dve miestnosti. V jednej z nich sa práve nachádzali. Bola to kuchyňa, jedáleň a spacia časť v jednom. V druhej miestnosti, ako si mohol Leopold cez otvorené dvere všimnúť, boli ďalšie dve postele. Medzi stenami boli rozvešané povrazy na sušenie bielizne. Nemusel byť ani veštcom, aby si spojil doterajšie súvislosti. Marta Grmanová sa živí ako práčka a jej brat bol ten, ktorý ponúkal svoje sexuálne služby do nevestinca v Párovciach. Presne tak, ako mu hovoril Andrej.

„Posaďte sa, aby ste nám nevyniesli spánok z domu.“

Sanitas si odložil kabát aj s klobúkom a sadol si na stoličku za stôl.

„Kde máte manžela a deti?“

„Manžel odišiel za prácou do Budína a deti sú v škole.“

Marta si tiež sadla na stoličku oproti svojmu hosťovi a netrpezlivo čakala.

„Možno premýšľate nad tým, prečo som za vami prišiel po druhýkrát. Nehľadám už vášho brata…“

Mladá žena sa na neho neveriacky zadívala a v očiach mala neistotu a nepokoj.

„Áno, viem, že v ten večer vás prišiel navštíviť brat Jano Kertézs, ktorý robí záhradníka v Močenku. Myslím, že teraz vám to už môžem povedať, prečo som sa po ňom zháňal. V ten večer vystrelil po mne a mojom priateľovi, ktorého, bohužiaľ, trafil do ramena. Prenasledoval som ho zozadu ulice až k vášmu dvoru a na druhý deň som chcel zistiť, kto to je. Vy ste to síce predo mnou zatajili, ale niekto iný nie. A tak som sa dozvedel, že tým strelcom bol váš brat. Ešte v ten deň som sa za ním vybral spolu so svojím známym do Močenka a našli sme ho na fare.“

„A je v poriadku?“ náhle prerušila jeho monológ ustráchaná žena.

„Nie. Je mi ľúto, ale musím vám oznámiť, že váš brat je mŕtvy.“

„Čože? Ale ako…“ zrazu sa Marta s hnevom v očiach otočila na Sanitasa a z očí jej sršali blesky.

Leopold rýchlo zdvihol ruky v obrannom geste a vysvetľoval jej. „Nie, ja som ho nezabil! Som lekár a také postupy sú mi proti srsti. Už sme ho našli mŕtveho pri poranenom kňazovi. Ešte presne nevieme, ako sa to stalo, lebo otec Tilia sa zatiaľ neprebral. Pravdepodobne ho váš brat napadol a on sa bránil strelnou zbraňou.“

„To predsa nie je možné!“ Po týchto slovách sa Marta rozplakala. Leopoldovi trvalo hodnú chvíľu, pokiaľ sa mu ju podarilo utíšiť. Bolo mu jej ľúto. Mal pocit, že mala brata veľmi rada a asi je aj jediným človekom, ktorý za ním skutočne žiali.

Keď sa smutná atmosféra v dome trochu rozplynula, začala sa Kertézsova sestra pýtať na podrobnosti. Sanitas jej povedal aspoň to málo, čo mohol, a požiadal ju o mlčanlivosť. Zreferoval jej, ako ho našiel, o napadnutí kňaza aj to, ako sa dohodol s richtárom Močenka na jeho pochovaní na cintoríne.

Pozorne ho počúvala a s pribúdajúcimi vetami sa jej oči rozširovali hrôzou. Keď mladý lekár skončil, Grmanová sa postavila a po prvýkrát prehovorila.

„Neverím, že môj brat stojí za všetkým, čo ste mi tu povedali,“ zadívala sa na Leopolda. „Viete, ako sa živil náš otec?“

Sanitas pokrútil hlavou a mierne mykol plecami.

„Bol mäsiarom. Naša mama veľmi chcela, aby po ňom brat zdedil remeslo, ale on sa na to vôbec nehodil. Z krvi sa mu robilo zle a nemal rád násilie. Preto neverím, že stojí za týmto hriechom.“

Leopold sa pozrel von oknom a začul detský smiech. Vtom vbehli do domu dve deti vo veku okolo sedem rokov. Dievča a chlapec. Aj napriek opačnému pohlaviu mladý lekár pochopil, že ide o dvojičky. Keď deti zbadali neznámeho muža, prudko zastali a zháčili sa. Očami farby nevädze sa zadívali na matku a čakali vysvetlenie.

„Toto je známy vášho uja Janka,“ predstavila im Sanitasa. Potom im prikázala, aby odišli do svojej izby a nechali ju s hosťom osamote. Sľúbila im, že im zatiaľ prihreje polievku.

Keď obe deti odišli, otočila sa k hosťovi.

„Prepáčte mi, ani som vás ničím neponúkla. Ste hladný alebo chcete niečo na pitie?“

„Nie, ďakujem. Chcel by som sa vás ešte opýtať na vášho brata. Aký bol?“

Marta sa na chvíľu odmlčala a zadívala sa niekde do diaľky, akoby v mysli lovila spomienky. Potom sa opäť vrátila do prítomnosti.

„Janko bol odmalička veľmi jemný a krehký chlapec. Mal skôr dievčenskú ako chlapčenskú tvár, aj povahu. Matka bola nešťastná, keď sa neoženil a ani nešiel v otcových šľapajach. Nakoniec sa však rozhodol, že sa vyučí za záhradníka a bol v tom naozaj dobrý. Najskôr pracoval v seminári, kde sa staral o záhradu, a neskôr odišiel do Močenka.“

„A viete, prečo odišiel?“

„Myslím, že dostal lepšiu ponuku. A v seminári sa mu už prestalo páčiť. Veľmi sme sa o tom nerozprávali,“ so zármutkom v hlase sa mladá žena akoby sama pre seba ospravedlnila.

„Rozumel si váš brat s otcom Tiliom?“

„Veď práve, že rozumel a veľmi dobre. Vždy o ňom rozprával pekne a slušne. Aj preto neverím, že by ho dokázal zraniť.“

Marta sa opäť rozvzlykala. Keď po chvíli utíšila svoj smútok, spomenula si, že deťom sľúbila jedlo. Rýchlo sa postavila a išla von zobrať hrniec s polievkou. Položila ju na kachle a začala zohrievať.

Leopold trpezlivo čakal. Vedel, že v takýchto situáciách je mlčať niekedy nad zlato.

„Viete, môj brat… no neviem, ako by som vám to povedala,“ Marta sa odmlčala a hľadala vhodné slová.

Sanitas predpokladal, čo mu chce povedať. Na základe viacerých indícií už tušil, aké bolo tajomstvo Jana Kertézsa. Po prvé, chcel ísť pracovať do nevestinca, a po druhé, otec Supa sa stretával s mladým mužom z Pároviec, kde aj Jano v minulosti pracoval. A potom, boli tu ešte tie nepríjemné reči o tom, že záhradník mohol prespávať na fare, no gazdiná nie.

„Obľuboval váš brat skôr mužskú spoločnosť ako ženskú? Je to tak?“

Marta ďalej miešala polievku a po chvíli prikývla. „Áno. Ale inak to bol dobrý chlapec.“

„A otec Tilia o tom vedel?“

„Janko mi raz prezradil, že o tom vie a toleruje to.“

„Myslíte si, že mal váš brat milenca?“

„To neviem. Viete, posledné mesiace k nám chodil veľmi málo a ešte menej o sebe rozprával. Mala som pocit, že ho niečo trápi, no vždy, keď som sa ho na to spýtala, rýchlo zvrtol reč na niečo iné.“

Otvorili sa dvere vedúce z vedľajšej izby a vošli deti. Na prahu však zastali a čakali, či im matka dovolí vstúpiť. Keď jemne prikývla, obe si sadli k stolu. Nabrala im jedlo a odkrojila krajec chleba. Sanitas sa postavil na odchod. Nechcel už ďalej obťažovať.

„Zajtra sa vyberiem do Močenka po bratove veci a zariadim aj všetko ohľadom jeho pohrebu.“

Leopold prikývol a podal Marte Grmanovej na rozlúčku ruku. Potom si ešte na niečo spomenul.

„Bol váš brat ľavák alebo pravák?“

Mladá práčka sa na neho nechápavo zadívala. Nevedela, čo znamená byť pravák a ľavák. Sanitas jej to názornejšie ukázal na svojich rukách.

„Používal váš brat na prácu túto ruku,“ zdvihol pravú, „alebo túto?“ a zdvihol ľavú.

Marta sa zamyslela a potom ukázala na pravú. „Touto rukou držal môj brat lyžicu, keď jedol.“

Leopold prikývol a vyšiel z domu. Nasadil si na hlavu klobúk a vybral sa ku kočiaru, ktorý tu na neho stále čakal. Po ceste sa jemne usmieval. Konečne mal pocit, že už začína pomaly rozmotávať spletité klbko udalostí, ktoré sa týkali troch záhadných vrážd kňazov v starej Nitre.


Kapitola 18

Po príchode domov pociťoval Sanitas veľkú únavu. Vošiel do svojej izby a ľahol si na posteľ.

Podriemaval, keď vtom začul, ako niekto klope na dvere a zároveň ich potichu otvára. Leopold len sťažka otvoril oči a spod privretých viečok uvidel Jakuba.

„Prepáčte, že vás obťažujem, ale ten mladý tajomník vám tu zanechal list. Mal som vám ho dať ihneď, ako sa vrátite domov.“

„Ďakujem. Ako sa má Andrej? Bol rád, že ste ho prišli navštíviť?“

„Áno, veľmi sa potešil. Najmä prineseným sladkostiam, ktoré mu upiekla Mária,“ pousmial sa starý sluha a podal mu zložený papier.

Keď Jakub za sebou zavrel dvere, Leopold otvoril list a začal ho čítať.

Stálo v ňom, že sa Valentín veľmi ospravedlňuje, no o otcovi Tiliovi nič bližšie nezistil. Našiel iba záznamy z jeho štúdií v Heidelbergu, kde bola poznámka o podpore jeho osoby z Rakúskeho cisárstva, z obce Teplička pri Žiline.

Sanitas si tento krátky list ešte niekoľkokrát prečítal a premýšľal nad jeho obsahom. Aj napriek tomu, že mu generálny vikár celkom jasne povedal, že pre Cirkev je prípad uzavretý, on mal stále mnohé pochybnosti. Navyše, ešte pár dní mimo práce mu vôbec neuškodí.

Vstal z postele a šiel si do skrine po cestovný kufor. Zbalil si do neho pár vecí, ktoré potreboval na cestu, a vyšiel z izby.

Matka sedela v jedálni za stolom a prezerala si nejaké listiny. Keď vo dverách uvidela Leopolda, usmiala sa na neho.

„Práve kontrolujem príjmy z našich majetkov vo Viedni. Myslím, že sme na tom celkom dobre.“

Jej jediný syn k nej pristúpil a pobozkal jej ruku.

„Ešte dnes musím odísť.“

Pani Oľga sa zháčila a mierne zvraštila čelo. Vedela, že to nejako súvisí s prípadom, a veľmi sa jej to nepozdávalo. Bolo dosť, že už pri ňom došlo k zraneniu Andreja. O svojho jediného syna začala mať vážne obavy.

„A musíš ísť takto v noci? Nie je to nebezpečné? Možno by si mal počkať do rána. Vieš, že sa hovorí…“

„Že ráno je múdrejšie večera,“ doplnil ju Leopold. „Asi máš pravdu, ale nemôžem inak. Získal som stopu v prípade.“

„Dobre. Ako myslíš. Poviem Jakubovi, aby ti v kuchyni pripravili niečo na jedenie.“ Pani Oľga vedela, že jej syn je tvrdohlavý. Avšak nie vždy a za každých okolností si drží svoj názor. Pokiaľ zistí, že nie je správny, vie sa aj ospravedlniť a ustúpiť. Ak je však presvedčený o svojej pravde, neustúpi pred nikým a ničím. Už mnohokrát sa uistila, že je lepšie niektoré jeho rozhodnutia podporiť, ako mu ich vyhovárať. Veď aj tak by si spravil po svojom.

Zazvonila na zvonček, ktorý mala položený vedľa seba. O chvíľu vošiel sluha a dostal inštrukcie ohľadom odchodu svojho pána. Mal zabezpečiť prenájom koča a nejaké jedlo na cestu.

Netrvalo dlho a Jakub prišiel s košíkom, v ktorom bolo zabalené grilované plnené kura, chlieb, lekvárový koláč a fľaša vína. Taktiež sa mu podarilo zohnať na cestu vhodný koč, čo bolo v tomto prípade o niečo drahšie ako zvyčajne.

Leopold súhlasil. Ani sa nenazdal a už sedel v koči smerujúcom do Tepličky. Ešte teraz si spomínal na svoju cestu do Žiliny s Andrejom, keď navštívili sirotinec. Už samotná blízkosť tejto obce k mestu, kde sídlilo orfanotrofium, s najvyššou pravdepodobnosťou nebola náhodná. Pevne dúfal, že sa mu podarí zistiť niečo, čo mu vnesie do celého prípadu oveľa viac svetla.

Bol rád, že mu doma nabalili nejakú poživeň. Až teraz pocítil, aký je hladný. Vybral si z košíka kura s chlebom a poriadne si odhryzol. Nakoniec sa osviežil poriadnym dúškom bieleho vína pochádzajúceho z ich viníc na Zobore. S takýmito príjemnými pocitmi zaspal ako nemluvňa.

Zobudil sa na to, ako koč pozvoľna spomaľoval. Počul, ako sa kočiš Matej s niekým rozpráva, a následne kočiar zastal úplne. Sanitas sa vyklonil z okna.

„Kde to sme?“ rozospato sa obrátil na pohoniča.

„Práve sme prišli do Čereňan, pane. Po celej noci si musia kone oddýchnuť a ja tiež. Navyše som aj hladný, potrebujem sa najesť.“

Leopold prikývol a vystúpil. Ponaťahoval si stuhnuté údy a pretrel si rozospaté oči. Nachádzali sa na dvore zájazdového hostinca, ktorý tvorila viacpodlažná budova pozostávajúca z dvoch traktov. Na prízemí bola reštauračná časť a na poschodí sa nachádzali izby pre hostí. Sluhovia práve odsedlávali kone a viedli ich do stajne. Matej šiel za nimi. Ako správny kočiš, najskôr zaopatril kone a až potom seba.

Sanitas na neho počkal pri stole a objednal u hostinského raňajky pre oboch.

„Máme výbornú kukuričnú kašu, ktorú podávame spolu s oškvarkami a opraženou cibuľkou. Pokiaľ máte záujem, prinesiem vám ju dvakrát,“ chválil svoje jedlo tučný krčmár a potmehúdsky sa usmieval. Títo dvaja boli dnes jeho prví hostia, no určite nie poslední. Izby na poschodí nemal síce úplne plné, ale dosť na to, aby mohol byť spokojný. Ak sa tu všetci nocľažníci naraňajkujú, s čím aj rátal, tak sa zje kaša na posedenie.

„Áno, doneste nám ju a k tomu aj trochu teplého mlieka s medom.“

Leopold pokynul kočišovi, aby si k nemu prisadol.

„Kedy budeme podľa vás v Žiline?“

„Myslím, že dnes večer by sme tam mohli prísť. Samozrejme, ak sa nezhorší počasie a neprihodí sa niečo neočakávané.“

„Dobre. Skúsim sa ubytovať v hoteli Pánsky dom v Žiline a ráno pôjdeme do Tepličky. Vy ma tam zatiaľ počkáte.“

Medzitým prišiel hostinský a na stôl im položil kašu a poháre s teplým mliekom. Obidvaja muži sa s chuťou pustili do jedla a o chvíľu už boli taniere prázdne. Sanitas za oboch zaplatil a vyšli na dvor. Hostinec sa už začal prebúdzať a pomaly sa zapĺňal hosťami, ktorí si žiadali raňajky.

Muži nastúpili do pripraveného koča a vydali sa opäť na cestu, ktorá im ubiehala pomerne rýchlo. Vďaka Bohu sa nenaplnili ani Matejove slová o možných nečakaných udalostiach.

Do Žiliny prišli až za tmy. Kočiar zastal pred hotelom na Mariánskom námestí.

„Ráno prídem po vás, mladý pán,“ vyklonil sa kočiš a pokynul Leopoldovi.

„Dobre. Budem vás čakať. A kde budete spať vy?“

„O mňa nemusíte mať strach. Tu neďaleko sú stajne pre kone a hneď vedľa je hostinec. Je lacný a celkom čistý. Kočiši tam zvyknú prespávať. Tam sa možno stretnem aj s niektorými starými priateľmi.“

Sanitas prikývol a vykročil k hotelu. Na recepcii mu oznámili, že majú ešte jednu voľnú izbu, a tak sa môže ihneď ubytovať.

„Budete si priať aj večeru?“ otočil sa na Leopolda postarší recepčný.

„Áno a rád by som sa aj okúpal. Bolo by to možné?“

„Samozrejme, to nie je problém. V hoteli máme miestnosť vyčlenenú na hygienu. Môžeme vám ju po večeri prichystať.“

„V poriadku. Pokiaľ je izba pripravená, tak sa ubytujem a hneď pôjdem na večeru.“

Recepčný prikývol a zazvonil na mladého sluhu, ktorý vzal Leopoldovi kufor a zaviedol ho do izby. Bola to malá, ale čistá miestnosť. Sanitas dal chlapcovi pár drobných ako poďakovanie za pomoc a na chvíľu si ľahol do postele. Potreboval sa len trochu ponaťahovať a aspoň na moment zatvoriť oči. Po chvíli mu začalo škŕkať v bruchu, čo bol neklamný znak hladu silnejšieho, než bola únava.

Rýchlo sa postavil a zišiel dole do reštauračnej časti. Hoteloví hostia vchádzali do miestnosti bočnými dvermi a ostatní z námestia. Pri dverách stál čašník, ktorý Sanitasa usadil k menšiemu stolu pre dvoch. Leopold si nechal poradiť a objednal si kapustovú polievku s hubami a čerstvým chlebom. K tomu si dal na trávenie pohárik orechovej pálenky a pivo.

Keď dojedol, zaplatil a vyšiel z pohostinstva do hotelovej časti. Tu už na neho čakala mladá žena, ktorá mu oznámila, že jeho kúpeľ je pripravený. Miestnosť sa nachádzala v podkroví. V jej strede stála drevená kaďa naplnená horúcou vodou, z ktorej sa ešte parilo a šírila sa príjemná vôňa. Slúžka mu prezradila, že do kúpeľa pridala trochu levandule na uvoľnenie svalov. Leopold išiel za plachtu, ktorá predeľovala izbu na dve časti. Vyzliekol sa a veci si uložil na stoličku v rohu miestnosti. Potom vyšiel a rýchlo vbehol do vane. Mladá pomocníčka bola zatiaľ otočená chrbtom. Keď začula, že pán je už vo vani, otočila sa a zadívala sa na neho.

„Je voda dostatočne teplá? Nepotrebujete doliať studenú alebo naopak horúcu vodu?“

„Nie, ďakujem. Teplota je tak akurát.“

Slúžka zatiaľ vzala jeho oblečenie.

„Idem vám ho očistiť a potom sa vrátim. Vy zatiaľ oddychujte! Na stole vedľa kade máte krčah s vodou, ak by ste boli smädný. Je tam tiež hubka s mydlom na vydrhnutie. Alebo môžete počkať na mňa a vydrhnem vás ja.“

Leopold sa na ňu uprene zadíval. Chcel zistiť, či jej slová zaváňajú nejakou nemiestnou ponukou alebo ide o bežnú službu tohto hotela. Slúžka bola mladé dievča s peknou plnou postavou a tmavými vlasmi. Sanitas musel uznať, že sa mu páči, ale bol taký unavený, že na nejaké kvalitné výkony v tejto oblasti musel nadobro zabudnúť. Dievčina mu opätovala pohľad, ale nebolo v ňom nič vyzývavé ani dvojzmyselné.

„Ďakujem, vydrhnem sa sám!“ pevným hlasom oznámil.

Dievčina sa usmiala a prikývla. Vyšla z izby a pri odchode sa ešte otočila. „Moje meno je Zuzana, ak by ste chceli vedieť,“ a zavrela za sebou dvere.

Leopold sa uvoľnil a oprel si hlavu o okraj vane, na ktorom bola položená osuška. Zavrel oči a cítil, ako sa mu začínajú uvoľňovať stuhnuté svaly. Musel uznať, že kúpeľ bol po takej dlhej ceste výborný nápad. Teplo a vôňa levandule ho začali pomaly uspávať. Zrazu sa potichu otvorili dvere a dnu vkĺzla Zuzana. Položila Leopoldovo oblečenie na stoličku za záves a zobrala do dlane hubku. Naniesla na ňu mydlo a Sanitasovi začala jemne masírovať stuhnutú šiju. Ten sa zobudil a mierne sa strhol. Keď však zistil, že je to jeho mladá spoločníčka, opäť sa uvoľnil a nechal sa unášať už len príjemnými pocitmi. Zuzana svoju prácu ovládala výborne. Jej pohyby boli pomalé a upokojujúce. Keď po chvíli odložila hubku, začala Leopoldovi stláčať body na hlave a tvári. Nič príjemnejšie ešte vo svojom živote nezažil a bol rád, že túto starostlivosť neodmietol.

Zrazu sa Zuzana postavila a vyzvala ho. „Môžete vstať, mladý pán?“

Leopold sa trochu nervózne pomrvil vo vode. Nebolo mu veľmi príjemné, aby ho mladá dáma videla nahého. Tá akoby vycítila jeho rozpaky a upokojila ho.

„Nebojte sa! Už som videla mnoho nahých mužov a za svoju nahotu sa hanbiť nemusíte,“ usmiala sa a zobrala si veľkú osušku. Rozprestrela ju pred seba, a keď Sanitas vyšiel z kade, zavinula ho do nej. Potom ho uložila na posteľ, ktorá stála v rohu, a ešte raz ho zabalila do teplej prikrývky.

Zahľadela sa na neho. Potom sa k nemu nahla a pobozkala ho. „Nerobím to často, len keď sa mi niekto naozaj páči. A vy sa mi veľmi páčite.“

Leopold už viac neodolal jej zvodom, aj napriek tomu, že pred kúpeľom mal pocit, že nemá na nič silu a chuť. Teraz však zistil, že oddych a masáž mu pomohli a jeho mužská sila bola späť.

Zuzana bola krásna žena a veľmi dobre vedela, ako muža potešiť. Keď skončilo ich vášnivé milovanie, zostali vedľa seba ešte chvíľu ležať. Sanitas bol príjemne unavený a začali sa mu zatvárať oči. Zuzana po chvíli vstala a zahalila sa. Leopold sa s jej pomocou obliekol a premýšľal, či jej má za príjemné služby aj zaplatiť. Nechcel ju však uraziť, a tak zostal len nehybne stáť. Zuzana sa na neho otočila, usmiala sa a dala mu bozk na ústa.

„Ďakujem ti za spoločnosť, Leopold. A keď budeš mať ešte niekedy cestu okolo, zastav sa u mňa!“ S týmito slovami sa s ním rozlúčila a vyprevadila ho.

Sanitas vyšiel z miestnosti po schodoch do svojej izby a padol do postele ako mŕtvy. Ledva našiel zvyšnú silu na to, aby sa obliekol do nočného úboru. Ani nevedel ako a upadol do zaslúženého spánku.

***

Skoro ráno sa Leopold naraňajkoval a vyšiel z hotela, pred ktorým už na neho čakal Matej s kočiarom. Otvoril mu dvere, a keď nastúpil, vydali sa smerom k Tepličke.

Bola to menšia obec v bezprostrednej blízkosti Žiliny.

Leopoldove prvé kroky viedli do kostola. Už sa mu viackrát osvedčilo, že kňazi vedeli o svojich farníkoch najviac. A potom sa ešte stále mohol odvolať na generálneho vikára Záboyského.

Keď kočiar zastal pred jeho bránami, najskôr si Sanitas všimol opevnenie, ktoré ohraničovalo celý areál. Vchádzalo sa do neho cez bránu, ktorá bola teraz otvorená.

Leopold cez ňu prešiel a ocitol sa pred kostolom. Bola to väčšia budova tvorená hlavnou loďou a viacerými menšími oblúkovitými prístavbami. Zvnútra začul hlasy a zvuky organu. Otvoril dvere chrámu a vstúpil. Práve prebiehala ranná omša. V kostole bolo niekoľko ľudí, väčšinou staršieho veku, ktorí si našli čas na jeho návštevu aj mimo nedeľu. Leopold namočil prsty do svätenej vody, ktorá bola vedľa vchodu. Prežehnal sa a vstúpil do hlavnej lode. Kostol mal tri oltáre a hlavný bol orientovaný na východ.

Pred ním stál kňaz obrátený veriacim chrbtom a slúžil omšu, ktorá sa už pomaly končila. Sanitas si sadol do posledného radu lavíc a čakal. Keď sa kňaz otočil, Leopold uvidel, že je to mladý muž, ktorý mohol byť tak v jeho veku.

Sanitas si hneď pomyslel, že ten pravdepodobne nebude vedieť, prečo a kto podporoval Petra Tilia na jeho štúdiách. No za opýtanie nič nedá.

Kňaz dal posledné požehnanie a veriaci sa začali pomaly poberať z chrámu. Leopold sa postavil a išiel do sakristie, kde sa práve mladý kňaz vyzliekal z obradného rúcha. Pomáhal mu starší miništrant. Keď za sebou začuli kroky, obaja sa otočili.

„Prepáčte, že vás ruším. Moje meno je Leopold Sanitas a prichádzam z Nitry. Chcel by som sa vás na niečo opýtať, ak by ste si na mňa našli chvíľku.“

Obaja muži mierne prikývli.

Mladý kňaz prehovoril ako prvý. „Dobrý deň. Volám sa Milan Otčenášik a som miestnym pátrom.“ Otočil sa na postaršieho muža. „Štefan, choďte pozhasínať sviečky v kostole a nechajte ma s pánom chvíľu samého.“

Štefan si zobral kovové zhášadlo a vybral sa von. Keď muži osameli, mladý kňaz pokynul Leopoldovi, aby si sadol na stoličku pod oknom, a sám si pritiahol druhú oproti nemu.

„Tak, ako vám môžem byť nápomocný?“

„Možno mi nebudete vedieť pomôcť, ale potreboval by som zistiť niečo o Petrovi Tiliovi. Ten študoval teológiu v Heidelbergu počas rokov 1856 až 1861 a v súčasnosti má pôsobisko vo Farskom kostole svätého Klementa v Močenku.“ Leopold sa trochu pomrvil a z hlavy si sňal klobúk. V kostole síce nebolo veľmi teplo, no on sa začal trochu potiť. „Aby ste pochopili, prečo sa pýtam na otca Tilia. Napadli ho na jeho fare. On prežil, ale jeho záhradník pritom zahynul. Generálny vikár nitrianskeho biskupstva, jeho excelencia Záboyský, ma požiadal o pomoc pri vyšetrovaní. V archívoch bolo o otcovi Tiliovi veľmi málo informácií, avšak bola tam zmienka o jeho podpore pri štúdiách z obce Teplička, teda od vás. A ja by som chcel zistiť, kto a prečo ho podporoval a prečo práve z tejto obce. Narodil sa tu, vyrastal alebo tu býval, prípadne pochádzal odtiaľto nejaký jeho donor?“

Milan Otčenášik sa zahľadel niekde do diaľky ponad Sanitasovo plece a bolo vidno, že premýšľa. „Neviem, ako by som vám v danej záležitosti pomohol. Pôsobím v Tepličke len štyri roky. Vystriedal som otca Jána Madva, ktorého si náš Pán povolal po ťažkej chorobe. Meno Peter Tilia mi nič nehovorí.“

Leopold posmutnel, položil si ruky do lona a premýšľal, aký by mal byť jeho ďalší postup. „A neviete ani o niekom inom, kto by mi vedel pomôcť? Nemáte v obci nejakú kroniku alebo archív, z ktorého by som mohol niečo zistiť?“

„Je mi ľúto, ale veľa domov, medzi nimi aj náš kostol, bolo poškodených alebo zničených zemetrasením v roku 1858. Takže aj kronika bola zničená. Jedine, že by ste sa porozprávali s niekým z obce, kto sa tu narodil a žije tu celý život. Starší ľudia sú často lepšími zdrojmi informácií ako kroniky.“

Sanitas prikývol a hneď sa aj postavil na odchod. „A vedeli by ste mi niekoho takého odporučiť?“

Otčenášik sa na neho usmial. „Myslím, že by vám možno vedel pomôcť otec nášho kostolníka. Ten ešte žije. Kedysi bol správcom kostola, a to veľkú časť svojho aktívneho života. Teraz má už pokročilý vek a nevládze toľko, preto sa o neho stará syn s nevestou.“ Mladý kňaz sa postavil a vyzval Leopolda. „Poďte za mnou! Požiadame ho o pomoc.“

Obaja muži vyšli zo sakristie a vybrali sa do hlavnej lode chrámu, aby našli kostolníka. Štefan práve zametal kostol a niečo si hundral pod nos. Keď zbadal otca s návštevou, ako smerujú k nemu, vystrel sa a usmial. Bol to nižší muž rachitického vzhľadu, ktorého zhrbená postava dosť vypovedala o povahe jeho zamestnania. Leopold mal pocit, že je stále v miernom úklone, no napriek tomu jeho oči vyjadrovali milotu a úsmev priateľstvo.

„Prišli sme za vami, milý Štefan!“ prihovoril sa mu mladý kňaz a mierne sa k nemu naklonil.

Kostolník sa pootočil okolo seba a ukázal na kostol. „Pozrite sa, dôstojný otče, aký neporiadok tu narobili naši veriaci! A ja aby som to stále po nich upratoval!“ zašomral.

Milan Otčenášik sa usmial a doložil. „Áno, máte pravdu, no zrejme to nerobia zo zlej vôle. A našou úlohou je, aby sa tu cítili dobre. Preto im musíme dať ja duchovnú útechu, vy pozemskú starostlivosť.“

„Áno, to máte pravdu, otče! A ako vám môžem pomôcť?“

„Tu náš hosť,“ ukázal kňaz na Leopolda, „by sa chcel porozprávať s vaším otcom. Potreboval by zistiť niečo o jednej osobe. Ale viete, že ja som tu krátko a zemetrasenie nám zničilo kroniku. Váš otec by určite mohol vedieť o histórii obce viac. Alebo, žeby aj vy?“

„A o koho ide, pán farár?“ opýtal sa kostolník.

Sanitas doteraz ticho stál vedľa Milana Otčenášika, no zrazu prehovoril. „Ide o kňaza Petra Tilia.“

Štefan sa zamyslel. Poškriabal sa na hlave, kde mal ešte pár vlasov, potom potočil hlavou. „To meno mi nič nehovorí, ale možno ho bude poznať otec. Ak nie on, tak už vám nikto v dedine nepomôže, lebo on tu pozná naozaj každého. Tak poďte za mnou!“ Ukázal na Sanitasa, ktorý sa stihol rýchlo poďakovať otcovi Otčenášikovi a rozlúčiť sa s ním.

Keď vyšli z kostola, čakal tu Leopoldov kočiar s Matejom.

„Bývate ďaleko? Ak áno, môžeme sa odviesť mojím kočom,“ navrhol Sanitas.

Začalo pomaly primŕzať. Na severe Slovenska už bolo dosť snehu, ktorý bol sčasti sprataný z ciest. Napriek tomu, ak šiel človek pešo, musel sa ním brodiť. A to sa Leopoldovi veľmi nechcelo.

„Nemusíme ísť kočom. Je to tu blízko a v tomto snehu by nám cesta povozom pravdepodobne trvala dlhšie,“ ukázal Štefan pred seba.

„Dobre, ako myslíte.“ Sanitas podišiel k Matejovi a pošepol mu, aby na neho niekde počkal. Vysvetlil mu, že ešte pôjde na jednu návštevu. Potom sa dohodli, že kočiar ho bude čakať pred kostolom.

Leopold sa vybral spolu so Štefanom dole ulicou. Prechádzali okolo kostolného opevnenia a míňali domčeky, ktoré stáli v tesnej blízkosti. Z ich komínov sa lenivo valil dym. Sanitas sa počas cesty rozprával s kostolníkom. Dozvedel sa, že sa volá rovnako ako jeho otec – Štefan Slovák, pričom obaja sa v obci narodili. A dúfa, že ho tam neskôr aj pochovajú. Po otcovi zdedil robotu kostolníka aj hrobára. Občas, keď je málo miništrantov, tak musí zastúpiť aj ich. Hlavne na ranných omšiach, na ktoré sa nechce mladým vstávať. Štefan mu rozprával o svojej práci a rodine. Spolu so ženou vychovali tri deti, z ktorých obe dcéry sú už vydaté v Žiline. Ich jediný syn je zatiaľ slobodný a pracuje ako lesník až hore pri hraniciach.

Počas tohto rozhovoru prišli až k Slovákovmu domu, ktorý bol blízko cintorína. Štefan vstúpil dnu. Pri peci stála jeho žena a na stoličke za stolom sedel starý zhrbený muž. Jeho podoba nemohla nikoho oklamať. Bolo zrejmé, že ide o kostolníkovho otca.

Štefan Slovák úctivo pozdravil a uviedol hosťa do domu. Jeho manželka sa jemne uklonila a ponúkla Sanitasovi stoličku vedľa starého otca, ktorý práve dojedal svoje raňajky – chlieb s medom namáčaný do mlieka. Ako si mohol Sanitas všimnúť, chýbalo mu už veľa zubov a takýmto spôsobom si vedel stravu lepšie požuť.

Bolo badať, že kostolníkova manželka bola starostlivá žena, ktorá však viedla svoju domácnosť pevnou rukou. Bez opýtania pred Leopolda položila krajec chleba s ešte teplým mliekom a popohnala ho k jedlu.

„Otec, tento pán prišiel až z Nitry, aby niečo zistil o jednom mužovi. Ja ho nepoznám, ale vy ste poznali v obci každého. Pomôžete mu?“ Štefan Slovák sa prikrčil k otcovi a mierne zvýšeným hlasom mu hovoril do tváre. Po ceste Leopoldovi vysvetlil, že jeho otec je síce ešte pri sile a aj rozumovo je na tom celkom v poriadku, no so sluchom je to už horšie. Preto je potrebné na neho trochu hlasnejšie hovoriť a pozerať sa mu priamo do tváre. Keď si niekedy nie je istý tým, čo počuje, odčítava z pier.

Slovák starší sa pozrel na hosťa a prikývol. Potom odložil svoj prázdny tanier a pohár bokom a usadil sa pohodlnejšie do stoličky. Zahľadel sa na Sanitasa.

„Tak sa pýtajte, mladý pán, čo potrebujete vedieť?“

Leopold v rýchlosti dožul načatý kus chleba a napil sa mlieka. Potom sa taktiež mierne naklonil k starému mužovi. „Potreboval by som zistiť niečo o Petrovi Tiliovi. V súčasnosti pôsobí ako duchovný pastier v obci Močenok pri Nitre. Pred pár dňami ho na jeho fare napadli. On síce prežil, ale jeho záhradník nie. Biskupský úrad v Nitre ma požiadal o pomoc pri vyšetrovaní. Keď som si však dal zistiť niečo viac o živote otca Tilia v biskupských archívoch, vedeli len to, že študoval za kňaza v Heidelbergu. Tam ho však podporovali z vašej obce Teplička. Tak som sa vybral ešte počas uplynulej noci k vám, aby som zistil niečo bližšie o napadnutom mužovi.“ Sanitas nevedel, čo všetko bude musieť o prípade a možnej spojitosti medzi troma vraždami a otcom Tiliom v Tepličke povedať, no najskôr chcel začať s upravenou verziou príbehu.

Najstarší z mužov sa zamyslel. Mierne sa nahrbil a poškriabal sa po hlave. „Je mi ľúto, pán Sanitas, ale to meno mi nič nehovorí.“

Leopold posmutnel. Možno až príliš optimisticky očakával, že zistí niečo, čo ho posunie ďalej. Jeho plány, bohužiaľ, nevyšli. Aspoň mal pocit, že pre vyriešenie prípadu urobil, čo mohol. A možno bol tým vrahom predsa len záhradník Kertézs.

Mladý muž sa postavil a už-už sa chcel rozlúčiť s rodinou Slovákových. Vtom ho však Štefan starší zastavil.

„A kde by ste išli, mladý pán? Len si u nás pekne sadnite a povedzte mi niečo o tom Tiliovi. Všetko, čo viete. Niekto mi prišiel na rozum, ale myslím si, že ten sa volal inak. A prečo sa nespýtate priamo toho kňaza? Veď ste predsa hovorili, že prežil!“

Leopold sa usmial a sadol si späť. Skrsla mu aspoň malá nádej, že by táto cesta na sever predsa len nemusela byť márna.

„Máte pravdu, mohol by som sa ho opýtať priamo, ale zatiaľ sa neprebral. Leží v nemocnici v Párovciach pri Nitre a je pod vplyvom silných liekov. A pokiaľ chcete vedieť niečo bližšie o otcovi Tiliovi, poviem vám, čo zatiaľ viem. Ide o mladého muža, o niečo mladšieho odo mňa. Je vysoký, štíhly, má tmavé hnedé vlasy, ktoré sú skôr vlnité ako rovné. Jediné, čo som sa o ňom dozvedel z archívu na Nitrianskom hrade, je stručná informácia o jeho štúdiu, o ktorej som vám už povedal.“ Sanitas ešte premýšľal, čo všetko o štvrtom napadnutom mužovi vlastne vie a čo by mal povedať. Ostatní ľudia v miestnosti ho zatiaľ uprene sledovali a viseli na jeho perách. Očividne to brali ako spestrenie ich jednotvárneho života. Možno im pritom napadlo, akej dôležitosti sa budú tešiť, keď ľuďom v dedine porozprávajú, že pomáhali až samotnému biskupovi z Nitry…

Leopold sa postavil a pozrel von oknom. Začal padať sneh a on si robil starosti, či sa ešte dnes vôbec odtiaľto dostane alebo tu zapadne. Potom sa však rýchlo vrátil k tomu, prečo sem vlastne prišiel.

„Otca Tilia majú jeho veriaci v Močenku radi, ako mi o ňom povedal obecný richtár. Je dosť uzavretý a veľmi vzdelaný, a preto ľudia nie vždy rozumejú jeho kázňam. Ak ho však niekto z dediny požiadal o pomoc, vždy bol nápomocný.“

Zrazu mu do reči skočila pani domu. „To znie ako náš pán farár!“ Traja muži sa na ňu nechápavo pozreli, ona sa zapýrila. Potom na vysvetlenie pokračovala. „No nemyslím to, že by bol zlý, ale to, že jeho kázňam v dedine všetci rozumieme a do kostola dostal aj ľudí, ktorí tam už prestali chodiť.“ Na to obaja Slovákovci prikývli. Ich kňaz bol síce ešte mladý muž, ale už stihol v obci urobiť toľko, čo sa iným kňazom nepodarí urobiť ani za celé obdobie svojho pôsobenia.

Sanitas tuho uvažoval. Potom mu napadla ešte jedna myšlienka. Tušil, že možno strieľa do tmy, ale za pokus to stálo. Aj tak nemal čo stratiť, a preto povedal: „Viete, premýšľal som aj nad tým, či to, že ani biskupstvo nemá o svojom kňazovi bližšie informácie, nemôže znamenať, že vyrastal v sirotinci a údaje o ňom sa stratili. Viem, že v Žiline sa nachádza sirotinec v bývalej budove kláštora jezuitov…“

„Áno, máte pravdu!“ prerušil ho Slovák starší. „Celý čas, ako tu rozprávate, premýšľam nad jedným chlapcom, ktorý u nás vyrastal.“ Potom sa otočil na svojho syna. „Štefan, veď aj ty si ho poznal!“

„Ja?“ zadivil sa jeho syn. „Meno Tilia mi nič nehovorí!“

„To ani nemôže, lebo ja mám na mysli Paľa Liptáka.“

Sanitas sa vyrovnal, akoby dostal ranu bleskom, a podotkol. „Hovoríte Pavol Lipták? Ale veď Lipa je po latinsky Tilia. Myslíte si, že by to mohol byť ten istý človek?“

„Určite by to mohol byť on!“ uistil ho Slovák starší. „Vek aj výzor by celkom sedel. Nechápem len, prečo by si menil meno aj priezvisko.“

„A čo mi viete povedať o tom Paľovi Liptákovi?“

„Prišiel k nám, no myslím, že to bolo v roku 1848,“ starší zo Slovákových sa pozrel na svojho syna a ten súhlasne prikývol. „Pamätám si to kvôli tomu požiaru, ktorý vypukol v sirotinci. Potom sa tu zjavil tento chlapec. Náš pán farár ho našiel, ako sa bezcieľne túla dedinou. Hladného, smädného a celého zúboženého si ho zobral na faru. Začal sa o neho starať. Robil miništranta, dal ho na štúdium do ľudovej školy a potom na gymnázium. Odtiaľ išiel chlapec študovať do zahraničia, no potom už o ňom otec Madva veľmi nerozprával. Vedel som, že si píšu a sú v kontakte, ale to je všetko.“

„A prečo ho váš kňaz nezaniesol naspäť do sirotinca? Aby ste teda vedeli, nedávno som bol v žilinskom sirotinci, kde som sa rozprával s prefektom Františkom Drahotúzskym. Ten mi povedal, že pri požiari v roku 1848 zomreli traja chlapci. A jedným z nich bol aj Pavol Lipták.“

Všetci traja Slovákovci sa zarazili.

„O tomto sme vôbec nevedeli!“ Štefan starší dodal. „Teda, aby som to uviedol na správnu mieru. Nevedeli sme a ani sme sa do toho nemiešali. Vedel som, že pán farár sa raz s Paľkom dlho rozprával, a potom mi len povedal, že ten chlapec si na svoj vek toho veľa prežil. On to však riešiť nemohol, lebo musel ctiť spovedné tajomstvo. A to je všetko! Potom sme sa už o to nestarali.“

„Paľko bol dobrý chlapec, zo začiatku skôr tichý, zakríknutý, no neskôr sa osmelil a s naším synom bol kamarát,“ vložila sa do rozhovoru pani domu. „Náš Martin si ho obľúbil, a preto k nám často aj chodieval. Viete, on vždy veľmi rád čítal a stále držal v ruke nejakú knihu. Martinovi hovorieval ‚Ukáž mi, akú knihu čítaš, a ja ti poviem, kto si‘, čím priviedol aj nášho syna k čítaniu.“

„Čo ste to povedali?“ zvolal zarazený Leopold.

Slováková sa až mykla. Sklopila oči a ticho zamumlala: „Len to, že rád čítal.“

„Nie, to ďalej!“ prerušil ju rýchlo Sanitas.

„Neviem, čo máte na mysli? To s tým čítaním?“

Mladý lekár v rýchlosti prikývol.

„Paľko tú vetu prebral od nášho pána farára Madvu. On ho naučil aj po nemecky.“

Leopold zostal ako obarený. Tak toto bola tá myšlienka, ktorá mu vŕtala už dlhšie v hlave a nevedel, čo to je! Buchol si po čele.

Všetci traja Slovákovci sa na neho s údivom zahľadeli. Potom sa pozreli jeden na druhého, či sa mladý pán náhodou nezbláznil. Sanitas však bol už silno pohrúžený do nedávnych spomienok. Práve stál v spálni otca Tilia a prezeral si jeho knižnicu. Zobral do ruky jednu knihu… a položil ju späť. Práve táto kniha bola veľmi dôležitá a teraz už konečne prišiel na to, čo mu stále unikalo.

Po chvíli sa upokojil, zahľadel sa na svoju spoločnosť.

„Pamätáte si, kedy odtiaľto odišiel Pavol Lipták a čo vám ešte o ňom povedal otec Madva?“

„Myslím, že odišiel po škole. Asi v roku 1861. A potom sme už o ňom nepočuli. Aj som sa na neho pána farára pýtal, no sám mi povedal len to, že ho podporuje, ako môže, a občas si aj napíšu. No predstavte si, že mu Paľo ani na pohreb neprišiel!“

Sanitas sa zamyslel. Zatiaľ všetko sedelo, len nerozumel tomu, ako sa mohol Lipták zachrániť z horiaceho sirotinca. Veď prefekt predsa tvrdil, že v pivniciach zomreli traja chlapci a medzi nimi aj Paľo. Napriek tomu sa mu nezdalo ako veľmi dobrý nápad, aby sa na spiatočnej ceste domov zastavil ešte v Žiline. Prefekt mu už asi aj tak povedal všetko, čo vedel. Nemalo by teda veľký význam mu oznamovať, že chlapec, o ktorom si myslel, že zomrel v sirotinci, žil v najbližšej obci a nechcel sa vrátiť. Rovnako tak pátranie po tom, kvôli čomu si následne zmenil meno, by asi neprinieslo žiaden osoh.

Teraz sa zdalo najdôležitejšie, aby usvedčil Petra Tilia alias Paľa Liptáka z klamstva a z vrážd troch kňazov. Leopoldovi sa začal v hlave zreteľne rysovať plán a bolo už len na ňom, aby ho aj dotiahol do úspešného konca.

„Išli by ste so mnou do Nitry a stotožnili napadnutého otca Tilia s Paľom Liptákom?“ s prosbou sa obrátil Sanitas na staršieho Slováka.

„Áno, ak je to nutné!“

„No neviem, otec, či by ste vzhľadom na svoj stav mali ísť. Zvládnete tú cestu?“ s obavami v hlase sa vyjadril kostolník.

„A prečo by som nezvládol? Veď ešte nepatrím do starého železa, aj keď už horšie počujem, zrak a pamäť mi ešte dobre slúžia,“ obhajoval svoj zámer starý pán. A aby o svojom rozhodnutí nikoho nenechal na pochybách, rázne dodal. „Idem a punktum! Aj tak som v Nitre ešte nebol.“

„Nemusíte sa vôbec ničoho báť! Ja som lekár a o vášho otca sa postarám. Ak by predsa len bola cesta pre neho príliš náročná, osobne ho privediem naspäť domov. Samozrejme, budeme stáť tak často, ako to bude potrebovať.“

„A načo chcete, aby s vami išiel spoznať v Tiliovi nášho Paľa?“ namietala nevesta.

„Zdá sa mi nanajvýš divné, že kňaz, ktorý nemá čo skrývať, si na univerzite zmení meno a Cirkev o tom vôbec nevie. Vám sa to nezdá zvláštne? Možno skrýval niečo dôležité o svojom živote, keď ho aj na jeho vlastnej fare napadli. A preto chcem, aby sa to dozvedela jeho excelencia, generálny vikár Záboyský.“

Až tieto slová presvedčili celú rodinu Slovákových, že pomôcť tomuto mužovi nebude pre nich až tak na škodu. Malo to byť predsa v dobrej veci. Zaviazať si samotnú Cirkev nie je nikdy zlé.

Slovák starší sa pozrel na syna aj nevestu. „Tak je rozhodnuté, pán Sanitas! Idem s vami do Nitry! Kedy odchádzame?“

„Ihneď. Kočiar čaká pred kostolom. Vidím, že začalo snežiť, tak snáď sa do zajtra dostaneme domov. No mali by sme sa poponáhľať!“

Pani domu starého pána rýchlo pobalila a Leopold sa ihneď vybral aj so Štefanom Slovákom starším ku kočiaru. Ako Matej sľúbil, čakal na nich pred kostolom, kde práve kŕmil kone trochou slamy. Keď ich videl prichádzať, šiel im naproti a pomohol Sanitasovi s kufrom. Potom nastúpili všetci traja muži do koča. Leopold zakryl seba aj starého pána teplou prikrývkou, aby ich ochránil pred chladom, a spoločne sa vybrali smerom na Nitru.

Na druhý deň šťastne dorazili do Nitry. Leopold sa po ceste presvedčil, že starý pán je dobrý rozprávač a pozorovateľ dedinského života a navyše aj neúnavný zabávač.

Sanitas ich oboch nechal vysadiť pred svojím domom. Poďakoval sa kočišovi a zaplatil mu za jeho služby. Slováka staršieho najskôr zaviedol k svojej matke, aby ho predstavil, potom do kuchyne za Máriou, aby ho nachovala. Pani Oľga nechala pripraviť hosťovskú izbu a ponechala ich v starostlivosti gazdinej, ktorá sa nedala zahanbiť a pripravila im výborné bravčové pečené mäso s kapustou a knedličkami.

Po obede sa hosť ospravedlnil, že ako starší muž si musí ísť na chvíľu odpočinúť, a odobral sa do svojej izby.

Leopold tak, ako mal vo zvyku, keď si potreboval prevetrať hlavu a utriediť si myšlienky, zašiel do telocvične a zatrénoval si Savate. Po hodnej chvíli s cvičením skončil a umyl sa. Teraz bol pripravený s vervou sa pustiť do odhalenia vraha.

Najskôr však potreboval hovoriť s Andrejom, aby sa presvedčil, či je už v poriadku. Matka hovorila, že by ho mali každú chvíľu prepustiť, preto dúfal, že by mu Andrej ešte mohol pomôcť s rozuzlením prípadu. Spred domu si vzal kočiar a nechal sa odviesť k nemocnici. Starého priateľa tam našiel v družnom rozhovore s doktorom Sorádym.

„Priatelia, som rád, že vás vidím! Myslím, že už je načase Andreja prepustiť. Čo myslíš, Ondrej?“ Leopold so širokým úsmevom prerušil ich rozhovor.

Obaja muži sa otočili a prekvapene pozerali na Sanitasovu rozosmiatu tvár.

„Už si sa vrátil z ciest?“ s otázkou podal Andrej Leopoldovi ruku na zvítanie.

„Áno, pred chvíľou! No odkiaľ to vieš?“

„Povedala mi to pani Oľga.“

„Chlapi,“ skočil im do reči Ondrej, „radšej vás nechám osamote. Aj tak musím ísť za pacientmi. A navyše mám taký pocit, že sa vy dvaja potrebujete porozprávať.“ Po týchto slovách vstal a odišiel.

Keď muži osameli, sadli si pod okno na lavicu a Sanitas sa pustil do rozprávania. Andrejovi odhalil aj svoje úmysly ohľadom usvedčenia vraha. Mal síce z jeho priznania mierne obavy, pretože nemal priame dôkazy, no veril, že s trochou nátlaku by sa mu to mohlo podariť. Už len potreboval získať na svoju stranu aj generálneho vikára.

Viest si jeho výklad vypočul a súhlasil. „Nebudeš to mať jednoduché, Leopold. Musíš byť pripravený aj na to, že vrah sa neprizná. V prípade, že zaváhaš vo svojich úvahách, bude mať navrch.“

„Áno, viem, ale nemám inú možnosť.“

„To je pravda, inak sa to asi nedá urobiť. No nič. Nebudeme tu ďalej polemizovať nad možnými udalosťami, radšej sa pusťme do roboty! Ja sa najskôr pokúsim dostať z nemocnice. Potom zájdem do Močenka na faru a v prítomnosti richtára Šveca vezmem usvedčujúci predmet. Ty zatiaľ pôjdeš na hrad a dohodneš si schôdzku so Záboyským. Neskôr sa môžeme stretnúť doma, kde si preberieme ďalší postup.“

Leopold súhlasil a ihneď sa vybral na Nitriansky hrad za vikárom. V meste poriadne prituhlo a snehová nádielka začala napovedať, že sviatky pokoja a mieru sú už za dverami. Pofukoval chladný vietor a spod šedivých mračien sa na chodníky a cesty sypali snehové vločky.

Keď Sanitas prišiel na hrad, tajomník Kolonič mu oznámil, že vicarius generalis nie je na hrade, pretože má práve stretnutie s protosynkelom gréckokatolíckeho prešovského biskupstva. Nevedel mu povedať, kedy sa schôdzka skončí. Leopold Valentína požiadal, či by mu zatiaľ dovolil zostať v jeho kancelárii a počkať na Záboyského.

„To, samozrejme, môžeš, ale ja naozaj neviem, kedy sa stretnutie skončí.“

„Napriek tomu tu chcem počkať.“

„Dobre, ako myslíš. Posaď sa u mňa v kancelárii. Prinesiem ti varené víno a môžeme sa porozprávať.“

Mladý tajomník nechal priniesť džbán s dvoma pohármi a pripili si. Rozhovor viedli v dobrej nálade a o prípade sa nezmienili ani slovom. Sanitas to chápal, keďže oficiálne bol už prípad uzavretý.

Vonku už bola tma a Valentín by rád odišiel z úradu preč.

„Len choď! Aj tak ti chcem poďakovať, že si mi robil spoločnosť.“

„Nechám ti kľúč od kancelárie vo dverách a poviem strážnikovi, že u mňa čakáš na generálneho vikára.“

„Myslíš, že ešte príde na hrad do úradu?“ s obavou v hlase zareagoval Leopold.

„Určite áno. Zajtra poobede odchádza na inšpekciu. Predtým si musí vyzdvihnúť podklady, ktoré som mu pripravil, a sú u mňa na stole.“

Sanitas si nahlas spokojne vydýchol. Teraz už len stačilo, aby počkal na príchod Záboyského a presvedčil ho, aby s ním spolupracoval. Spokojne sa uvelebil v kresle a zobral si z police nejakú teologickú knihu, ktorú si začal čítať, aby mu ubehol čas. Ani sa nenazdal a začalo sa mu driemať. Nevedel, ako dlho spal, ale zobudila ho čiasi ruka, ktorá mu stále nástojčivejšie mykala plecom.

Leopold sa vyľakal a rýchlo sa z kresla postavil. Pretrel si oči a uvidel pred sebou stáť generálneho vikára. Mal na sebe čiernu reverendu a cez ňu mal prehodenú teplú kožušinovú pelerínu. Mračil sa a na jeho tvári bolo badať, že mal perný deň.

„Čo tu robíš, Leopold?“ nevrlo zareagoval Záboyský.

Sanitas sa trochu zarazil a ani sám nevedel, ako a či vôbec začať rozhovor, keďže našiel vikára v takej zlej nálade. Nakoniec sa predsa len osmelil.

„Prišiel som za vami v jednej urgentnej záležitosti. Viem, že ste unavený a zajtra idete na vizitáciu, ale potrebujem sa s vami porozprávať.“

Doposiaľ Leopold nevie, či to bolo jeho naliehavým hlasom alebo úpenlivým pohľadom, ale vikár nakoniec súhlasil. Pozval ho k sebe do kancelárie, kde mu jeho krstný syn porozprával všetko, na čo prišiel v Tepličke, ako aj mnoho ďalších súvislostí týkajúcich sa vrážd troch katolíckych kňazov v Nitre.

Keď skončil svoje rozprávanie, v miestnosti zostalo ticho. Generálny vikár celý čas pozorne počúval. Potom sa postavil a zobliekol si pelerínu. Zostal stáť chrbtom k oknu a díval sa na Leopolda. Unavene si pretrel oči.

„A čo teraz odo mňa očakávaš?“

„Len to, aby ste mi zajtra dovolili stretnúť sa s otcom Tiliom v nemocnici u vincentiek a vypočuli si náš vzájomný rozhovor. Pokiaľ ho neusvedčím, v pokoji môžete odísť. Ak sa však prizná, žiadam vás, aby ste ho potrestali alebo vydali súdu.“

Záboyský ešte chvíľu premýšľal a nakoniec súhlasil. „A ako si to vlastne predstavuješ?“

„Zajtra ráno by sme spoločne s mojím priateľom Andrejom, ktorý mi s vyšetrovaním pomáhal, s mojím svedkom a s vami zašli k vincentkám. Tam ich požiadame, aby na nejaký čas premiestnili otca Tilia z jeho izby. Zatiaľ vás v nej skúsime niekde ukryť. Pokiaľ to nebude možné, dáme pacienta preložiť. Dôležité je hlavne to, aby o vašej účasti nevedel. Následne začnem náš rozhovor, ktorý si vy z ústrania vypočujete. A spôsob, akým odhalíte svoju prítomnosť, ponechám len a len na vás.“

„Dobre. Zajtra po rannej omši sa uvidíme pred Kostolom Navštívenia Panny Márie. Leopold, maj však na zreteli, že na to všetko nebudem mať veľa času. Ako som už povedal, potrebujem odísť na vizitáciu.“

„Rozumiem a som vám nesmierne vďačný za váš čas.“

Vikár Záboyský sa na Sanitasa usmial a dodal: „Dúfam, že vieš, že to urobím len kvôli tebe a vzťahom, aké sú medzi nami. Ostatných ľudí by som poslal kadeľahšie.“

„Veľmi si to vážim,“ spokojne odpovedal Sanitas a srdečne sa s krstným otcom rozlúčil.

Rozhodol sa, že nastal ten správny čas na prechádzku a prevetranie si hlavy. Pozapínal si kabát, na hlavu nasadil klobúk a ruky si chránil kožušinovými rukavicami. Takto vyzbrojený sa vybral z hradu až do Dolného mesta.

Ráno sa Leopold na svoje vlastné počudovanie zobudil v celkom dobrej nálade. Spolu s Andrejom, matkou a hosťom sa naraňajkovali. Potom sa všetci muži rýchlo pobrali ku kláštornému kostolu sestier zo Spoločnosti dcér kresťanskej lásky sv. Vincenta. Rád vykonával záslužnú prácu v oblasti vzdelávania mladých dievčat. Súčasťou budov boli aj škola, internát a malá nemocnica, kde mali teraz muži namierené.

Pred kostolom už na nich čakal Valentín Kolonič.

„Excelencia generálny vikár vás už očakáva u matky predstavenej. Stihol jej sčasti objasniť situáciu a ona už zariadila, aby pacienta na pár minút dostali z jeho izby. Sestra Rozália, ktorá sa o pacienta stará, zobrala vikára do podobnej miestnosti pre pacientov, aby videl, ako vyzerajú. Je v nich väčší výklenok, kde by sa mala zmestiť dospelá osoba. Pred ním je postavený látkový paraván na zaistenie súkromia pri prezliekaní a vykonávaní hygieny.“

„V poriadku, tak nás, prosím, veď,“ požiadal Andrej.

Leopold sa na nasledujúci rozhovor s kňazom riadne pripravil. Alebo aspoň mal pocit, že si urobil v hlave taký poriadok, aby vedel čo najlepšie a najpohotovejšie reagovať. Vzal so sebou aj drevený kôl, ktorý sa našiel pri Tiliovi. Takisto aj plášť a starú sutanu zo záhradného domčeka a predmet, ktorý včera priniesol Andrej z fary v Močenku.

Počas toho, ako vírili Sanitasovi v hlave tieto myšlienky, došli všetci štyria až pred dvere kancelárie matky predstavenej. Valentín zaklopal a vstúpili dnu.

„Pochválený buď Ježiš Kristus!“ pozdravili muži súčasne.

„Naveky. Amen!“ odzdravili ich matka predstavená a generálny vikár. Sestra Katarína im vyšla v ústrety.

„Vy ste tí muži, ktorí by sa chceli porozprávať s naším pacientom?“

„Áno,“ úctivo odpovedal Leopold, „samozrejme, ak nám to umožníte.“

„Ja s tým problém nemám,“ usmiala sa sestra. „Jeho excelencia mi vysvetlila okolnosti vašej návštevy a všetko je už pripravené. Sestra Rozália vzala otca Tilia na pár minút na prechádzku, takže izba je voľná. Už tam môžete ísť.“

„A ako sa má pán farár?“ spýtal sa v rýchlosti Viest.

„Dobre. Otec Tilia sa u nás prebral, a keď sa dozvedel o všetkom, čo sa stalo, bol z toho zdrvený. No nerozpráva o tom. Stále čaká, že ho navštívi nejaký jeho nadriadený a povie mu, kedy sa už bude môcť vrátiť na faru. Fyzicky je v poriadku.“

Generálny vikár sa postavil z kresla oproti písaciemu stolu matky predstavenej, kde zatiaľ v tichosti sedel.

„Zaveďte ma do izby otca Tilia a potom už môžete odísť,“ zavelil úsečným hlasom.

Matka predstavená vyšla z izby ako prvá a viedla svojich hostí chodbami kláštorného komplexu. Bola to nízka zavalitá žena príjemného vzhľadu. Jej chôdza však bola na počudovanie rýchla a energická, až jej tmavomodrý mníšsky habit vial vo vetre.

Keď prišli až k traktu, kde bola nemocnica, setra im vysvetlila, že ich kapacity sú v tomto prípade obmedzené. Majú len pár lôžok, ktoré využívajú pre ostatné sestry alebo zranené žiačky. Po intervencii jeho excelencie generálneho vikára však za týchto okolností urobili u otca Tilia výnimku. Na pacienta sa tu bola pýtať už aj polícia a chcela sa s ním stretnúť, ale do kláštora ich nepustili a návštevu nepovolili. Podľa matky predstavenej sa po prepustení aj tak vypočúvaniu nevyhne.

Leopold sa po týchto slovách zadíval na Záboyského, ktorému sa v tvári dalo čítať, že on rozhodne o tom, či sa vôbec polícia s Tiliom stretne, ako aj o tom, čo im pri vypočúvaní povie.

Keď prišli k dverám, muži sa so sestrou rozlúčili a poďakovali jej za pomoc. Nemocničná izba bola malá miestnosť s posteľou pre pacienta a s jednou stoličkou, ktorá bola postavená v rohu. Nachádzali sa tu aj kachle, kde práve plápolal oheň, a výklenok, pred ktorým bola zástena.

Záboyský sa posadil na taburet do výklenku, ktorý mu tam narýchlo priniesli z druhej izby, pričom Andrej zatiahol paraván.

„Pamätajte, Leopold, že kedykoľvek sa rozhodnem, rozhovor ukončím!“ rázne ich ešte uistil vikár.

„To, samozrejme, môžete. Toto rozhodnutie nechám len na vás.“

Potom sa Sanitas spolu s Andrejom dohodli, že Viest radšej zostane vonku pred dverami spolu so Štefanom Slovákom. Vikár si jednak neprial, aby bol ktokoľvek pri rozhovore, a nakoniec ani samotný Leopold nevedel, či Tilia náhodou nebude klásť odpor alebo sa dokonca nepokúsi ujsť. Z tohto dôvodu bude rozumnejšie dvere nenápadne strážiť. S bývalým kostolníkom z Tepličky sa dohodli, že bude čakať vonku, až pokiaľ Leopold po neho nepríde.

Keď Viest so Slovákom odišli, zostal Leopold naoko sám v miestnosti. Sadol si na stoličku v rohu a čakal. Prinesené veci mal v taške položenej vedľa seba na zemi. Po chvíli začul z chodby hluk a hlasy.

Otvorili sa dvere a v nich stála sestra Rozália spolu s otcom Tiliom, ktorého podopierala.

„Dobrý deň,“ pozdravil Sanitas a postavil sa, hneď ako vstúpil pacient aj so svojou opatrovateľkou do miestnosti. „Moje meno je Leopold Sanitas a som lekárom v nemocnici v Párovciach. Prišiel som vás navštíviť, otec Tilia, aby som sa v mene katolíckej cirkvi a jeho excelencie, generálneho vikára Záboyského, dozvedel, čo sa vlastne odohralo u vás na fare v Močenku. Možno neviete, že som vás našiel spolu s tajomníkom Valentínom Koloničom a nechal som vás previesť do nemocnice.“

Mladý kňaz zostal zarazený. Nečakal, že príde niekto mimo cirkevných radov, no napriek tomu sa rýchlo otriasol a pomedzi zuby sa usmial. Bol to skôr úškrn ako úsmev, ktorý nevyjadroval prílišnú pohostinnosť, ale to Sanitas ani nečakal.

Sestra Rozália zaviedla pacienta k posteli a pomohla mu z kabáta. Potom ho uložila do postele, prikryla perinou a priložila drevo do kachlí. S oboma mužmi sa rozlúčila.

Keď osameli, pritiahol si Leopold stoličku k lôžku a sadol si. Povzbudzujúco sa usmial a začal: „Možno vám bude tento rozhovor nepríjemný, no aj tak, prosím, povedzte mi, ako sa udial útok na vás a vášho záhradníka.“

Otec Tilia sa na lôžku mierne pomrvil na znak, že mu naozaj tento druh dialógu nevyhovuje, ale napriek tomu začal tichým hlasom rozprávať.

„Po večernej omši mi moja gazdiná pripravila večeru a odišla z fary. Najedol som sa a išiel som späť do kancelárie, aby som si pripravil kázeň na ďalší deň. Zrazu som začul kroky, a keď som zdvihol pohľad od papierov, uvidel som vo dverách stáť svojho záhradníka Jana Kertézsa. Keď som sa ho opýtal, čo potrebuje, pretože bežne v takú večernú hodinu už za mnou nechodil, niečo mi len odvrkol a pristúpil ku mne. Zrazu mi dal po tvári facku. Zostal som ako prikovaný. Na to ma obrátil, oprel o stôl, zdvihol mi sutanu a vrazil mi kôl do…“ Hlas otca Tilia sa zachvel, až Sanitas na chvíľu uveril, že mu tento rozhovor naozaj nie je príjemný. To by však nemohol vedieť iné okolnosti. Zostal ticho a kňaz sa na neho s bolestivým výrazom zadíval.

Keď v očiach neuvidel účasť, ako predpokladal, pokračoval. „Napriek ukrutnej bolesti a šoku som nabral zvyšné sily a odhodil som záhradníka. Kôl vypadol a on padol na zem. Rýchlo sa však vymrštil a zozadu ma zdrapil za vlasy. Potom som v jeho ruke zazrel niečo blýskavé a ucítil som studený kov na svojom krku. Ten blázon ma podrezal, ale keďže som sa urputne bránil, rana asi nebola veľmi hlboká. Rýchlo som sa otočil a odhodil som ho. V zásuvke v písacom stole som mal strelnú zbraň. Zaraz som ju vytiahol a dvakrát som vystrelil. Jano bol asi hneď mŕtvy a ja som odpadol kvôli strate krvi. Potom si ešte pamätám, že som sa na chvíľu prebral v nejakej nemocnici. Plné vedomie som nabral až tu.“

Keď otec Tilia dohovoril, v miestnosti zostalo ticho, až sa Leopold obával, aby nezačuli Záboyského dych.

Kňaz otočil hlavu k stene a smutne si vzdychol. Sanitas musel uznať, že ako herec je výborný.

„Vaše utrpenie ma trápi a súcitím s vami, no pár vecí mi vo vašom rozprávaní nesedí.“

Tilia sa na neho nechápavo zadíval. „A to už aké?“

„Napríklad to, prečo by vás váš záhradník napádal? Pokiaľ viem, vychádzali ste spolu dobre, dokonca tak dobre, že prespával na fare, kde nemohla bývať ani vaša gazdiná, Terézia Kostková.“

Tilia sa na Sanitasa namosúrene zadíval.

„To vás vôbec nemusí zaujímať, prečo Kertézs býval na fare a Kostková nie! Ale predsa len vám odpoviem. Nechcel som, aby išli po dedine reči, že bývam so ženou pod jednou strechou. Tak asi preto!“

„A to, že bývate pod jednou strechou so sodomitským mužom, vám nevadilo?“ zaútočil Leopold na kňaza.

Tilia sa zatváril začudovane. „Ale to som predsa nevedel!“

„Vy ste nevedeli, že Jano Kertézs mal rád mužskú spoločnosť a v mladosti chcel svoje služby dokonca ponúkať v nevestinci v Párovciach, kde ho však odmietli?“

„Nie, nevedel som to!“

Sanitas sa napriamil a tvrdým hlasom oponoval: „Klamete, pán farár, a klamstvo je hriech!“

Tilia sa roztriasol. „Neklamem, to nie! Nikdy!“

„Mám dôkaz, že ste to vedeli. Jano Kertézs mal sestru, ktorá mi potvrdila, že vám o tom povedal.“

Mladý kňaz sa snažil znovu nadobudnúť svoj pokoj. „Vy skôr veríte nejakej chudobnej práčke ako mne – kňazovi?“

„Je zaujímavé, že viete, ako sa živí sestra vášho záhradníka! Ja som predsa nič také nepovedal. Radšej ste na svojej fare nechali bývať sodomitského záhradníka, a nie staršiu gazdinú, ako to bežne robievajú mnohí iní kňazi. Vedeli ste o tom, že sa v obci rozprávalo, že máte so záhradníkom vzťah?“

„Áno, vedel som to, ale proti klebetám sa ťažko bojuje. Môžem však odprisahať, že so záhradníkom som nič nemal. Dokonca ani nikdy nebol v mojej súkromnej spálni na fare.“

„Viete, prečo by vás Jano Kertézs napadol?“

„Myslím si, že mal niečo spoločné s vraždami troch kňazov v Nitre, ktoré sa nedávno odohrali.“

„Odkiaľ to viete? Pokiaľ viem, toto držala Cirkev v prísnej tajnosti!“

Tilia sa trpko uškrnul. „Cirkev vie síce veľa vecí udržať v tajnosti, ale toto sa medzi klerikmi rýchlo roznieslo. Išlo o naše životy.“

Sanitas prikývol a poznamenal. „Rozumiem. Keď ste ležali v nemocnici, vyšetril vás tamojší lekár Ondrej Sorády a následne aj ja osobne. Na vašom tele sme nenašli žiadne znaky toho, že by ste sa útočníkovi bránili. Žiadne škrabance, ranky či podliatiny. Proste nič. To poukazuje na skutočnosť, že útok, ako ho vy opisujete, sa nemohol udiať. A potom, odkiaľ ste vlastne mali zbraň? Je podľa vás bežné, že kňazi niečo také vlastnia?“

Otec Tilia sa na Leopolda nechápavo zadíval. Potom sa pomrvil a začal vysvetľovať.

„Nie, samozrejme, že to nie je bežné. Zbraň som raz zhabal jednému spolužiakovi v Heidelbergu, keď sa ňou chcel zabiť. Nechal som si ju, aby si ani neskôr neublížil, a nakoniec mi zostala. Priznám sa, že by som bol takmer aj zabudol, že ju mám v stole.“

„Viete, ešte jedna vec mi na vašom výklade nesedí. Prečo, keď Jano uvidel vo vašej ruke zbraň, ktorú ste vytiahli zo zásuvky, sa vás nepokúsil bodnúť? Prečo sa pred vami vôbec nebránil a nechal, aby ste do neho vypálili dve rany?“

„To neviem. Asi bol natoľko strnulý od strachu, že sa nevedel brániť.“

„Zaujímavé, že vy ste sa vedeli, aj napriek tomu, že prvotný útok prišiel od neho. Skôr to vyzerá, akoby agresiu od vás nečakal on a nie vy,“ oponoval Leopold.

Tilia sa na posteli prudko posadil a potom nahlas prehovoril. „Milý pán doktor, na moju osobu bol vykonaný útok a vy ma odsudzujete za to, že som sa bránil? Áno, mrzí ma, že ako kňaz som bol okolnosťami donútený zabiť človeka, no bolo to predsa v sebaobrane! A vy na mňa stále len dorážate a osočujete ma!“ Kňaz sa rozkašlal. Leopold išiel za zástenu, kde sa mu stretol pohľad s vikárom. Usmial sa na neho. Vzal si pohár, do ktorého nalial vodu z krčaha.

Sanitas pristúpil k posteli a podal ho Tiliovi. Ten si hltavo odpil. Potom sa Leopold na neho zahľadel.

„Mrzí ma to! Nechcel som vás vyviesť z miery, otče.“

Kňaz si po týchto slovách opäť ľahol a začal pokojnejšie dýchať.

„Povedzte mi, prečo ste naliehali na svoju gazdinú, aby za vami ešte v ten večer prišla? Čo také dôležité ste jej chceli povedať?“

Kňaz sa zamyslel. „To už ani sám neviem. Asi to bolo niečo ohľadom vedenia domácnosti.“

„Rozumiem,“ súhlasne odpovedal Leopold. „Viete, ako zomreli traja kňazi v Nitre, keď ste už z toho obvinili svojho záhradníka?“

Tilia sa na Leopolda zahľadel zúrivým pohľadom. „Viem, že všetci traja boli podrezaní a tesne predtým aj zneuctení.“

„Tak v tom prípade viete dosť veľa. Možno viete aj to, že vrah bol ľavák, keďže rez na krku bol pri všetkých troch obetiach vedený sprava doľava. Z tohto dôvodu to nemohol byť Jano Kertézs, keďže on bol pravák. Aj toto mám overené od jeho sestry.“ Leopold sa potom tvrdo pozrel na Tiliu a pokračoval. „No vy, otče, ste ľavák… Aj teraz, keď som vám podal pohár s vodou, vzali ste si ho ľavou rukou.“

Mladý kňaz len vzdychol.

„A na základe tohto ma chcete usvedčiť? A z čoho? Že som vrahom kňazov nebodaj ja? Čo na tom, že bol Jano pravák a vrah ľavák! Možno mal komplica!“

„Áno, máte pravdu, mal komplica, ale bolo to naopak. Nie Jano bol vrahom, on len vrahovi pomáhal. A viedla ho k tomu láska. Svojmu partnerovi veril a miloval ho. Ale bol zradený a zavraždený.“

„Vy ste sa museli zblázniť! Tvrdíte, že vrahom a milencom záhradníka som ja?!“

„Áno, tvrdím a aj to dokážem. Pri všetkých troch mŕtvolách sa našli v konečníku úlomky dreva, keďže k penetrácii došlo týmto predmetom,“ Leopold sa postavil a vytiahol z tašky, ktorá bola položená na zemi, drevený kôl. Ukázal ho Tiliovi a pokračoval. „Jedine vo vašom prípade sa nič také nenašlo. Ako je to možné?“

Kňaz mykol plecami, a tak Sanitas pokračoval. „Možné to bolo, iba ak by ste neboli zneuctený dreveným kolom, ktorý sa pri vás síce našiel, ale k samotnému činu nikdy neprišlo. Tak isto vás Jano Kertézs poriadne nevedel podrezať, keďže po prvé, nemal vás zabiť, a po druhé, mal vás porezať ľavou rukou, čo jemu ako pravákovi veľmi nešlo. A ešte sú tu veci,“ Sanitas opäť vytiahol niečo z tašky, „ktoré som našiel vo vašom záhradnom domčeku. Ide o túto sutanu a čierny kabát s kapucňou. Máme očitého svedka, ktorý videl, ako z izby druhej obete otca Blaha vychádza muž v čiernom plášti s kapucňou na hlave a na tvári mal diablovu masku. Dlho som si lámal hlavu, prečo by vrah nosil práve toto oblečenie. No odpoveď je veľmi jednoduchá! Slúžilo mu na to, aby ho nikto nespoznal, a zároveň chcel svoje obete vystrašiť.“

„A vy si myslíte, že plášť je môj? Ale ja predsa sutanu nosím. Načo by mi bola druhá, obnosená? Nehovorí to skôr o tom, že vrahom bol niekto iný, kto sa za kňaza len prezliekal?“

„Skôr by som povedal, že plášť je váš a stará sutana tiež. To prvé oblečenie ste mali oblečené pri vraždách, ale to druhé ste podhodili do truhlice, aby vina padla na vášho záhradníka.“

„To je len vaše slovo proti môjmu!“ oponoval Tilia.

„To máte pravdu!“ súhlasil Leopold. „Viete, čo bolo ešte také nezvyčajné na nitrianskych vraždách?“

„Nie.“

„Pri každej mŕtvole sa našiel znak napísaný krvou.“

Tilia sa zatváril začudovane. „Aký znak?“

Leopold vytiahol z tašky papier, na ktorom bol namaľovaný znak. Otočil papier k mladému kňazovi a ukázal mu symbol.

„Poznáte ho?“ spýtal sa kňaza.

„Nie, nič mi to nehovorí.“

„Naozaj?“ so zdvihnutým obočím sa začudoval Leopold. „Ste si istý?“

„Určite, som si istý. Tento symbol som nikdy nevidel.“

Sanitas opäť siahol do tašky, odkiaľ vytiahol svoj posledný tromf. Keď to Tilia uvidel, hrôzou sa mu rozšírili zreničky, no zachoval pokoj. „Odkiaľ to máte?“

„Z vašej knižnice!“

„Nepoznám tú knihu!“

„Určite ju poznáte. Je o rúnovom písme a jedna z kapitol sa venuje aj starogermánskemu Futharku. Symbolu, ktorý vrah maľoval vedľa svojich obetí. Nikto o ňom nevedel, ani polícia. Nazýva sa Thurisaz – tretia runa, ktorá znamená varovanie. Má silu porážať nepriateľov a vyvoláva chaos, no toto všetko vy už dávno viete, keďže kniha je vaša.“ Sanitas ju otvoril na prvej strane, kde stálo venovanie, ktoré teraz nahlas prečítal. „Pre Paľka od tvojho skoro otca, aby si vždy vedel nájsť tú správnu cestu.“

Peter Tilia si knihu vzal a začal v nej listovať. Zastavil sa na prednom liste a venovaní.

Leopold náhle pokračoval. „Myslím, že vám ju daroval otec Madva, ktorý vás mal rád. On vás naučil aj po nemecky a vyvolal váš obdiv voči tomuto národu. Preto ste išli študovať do Heidelbergu. Najskôr mi súvislosť s nemeckou univerzitou nenapadla. Veď prečo aj? V súčasnosti vie veľa ľudí po nemecky a študuje na tamojších univerzitách. Ja sám som študoval v Taliansku a ovládam ich jazyk. Neskôr som si spomenul, že som videl túto knihu vo vašej knižnici, a tak som nadobudol presvedčenie, že ste vrahom vy. Trvalo mi dlho, pokiaľ som zistil, čo ten symbol znamená. Nie je to znak, ktorý by sa často používal. Až židovská obec mi pomohla s rozlúštením významu. A aj s tým sa musel rabín Buchler obrátiť na svojho priateľa z Frankfurtu nad Mohanom. Vysvetlite mi, akoby jednoduchý záhradník vedel o takomto symbole? Odkiaľ by ho poznal a ovládal jeho význam?“

Tilia sa zamyslel.

„Taktiež tú knihu mohol od niekoho dostať a podstrčiť mi ju do knižnice. A navyše je tu venovanie pre nejakého Paľka, no ja sa volám Peter Tilia!“

„A to je ďalšia nezrovnalosť, ku ktorej sa dostávame. Sám ste predsa povedali, že môžete odprisahať, že záhradník vo vašej spálni nikdy nebol. Tam však máte knižnicu. Ja vám aj verím. Myslím, že ste sa stretávali v jeho izbe a potom v záhradnom domčeku. Nezdalo sa mi, prečo by v takom prístrešku bola stará, ale čistá posteľ, keď záhradník mal predsa svoju izbu na fare. A k tej druhej námietke. Teraz sa síce voláte Peter Tilia, ale boli a stále aj ste Pavol Lipták!“

Po týchto slovách sa kňaz striasol a otočil sa tvárou proti Leopoldovi. Ten ho uprene pozoroval a vedel, že udrel na tú správnu strunu.

„Veľmi ďaleko ste od mena neodišli. Peter a Pavol sú dvaja apoštoli a Tilia je po latinsky lipa, teda Lipták. Pri štúdiách v Nemecku ste si zmenili meno, ale svoju identitu ste stratiť nechceli.“

Tilia alias Lipták sa otočil na Sanitasa a v hneve vyriekol. „To nie je pravda! Klamete, nemáte o tom ani dôkaz!“

Leopold sa smutne pousmial. „Práveže mám.“

Vstal a podišiel k dverám. Na počudovanie mladého kňaza ich otvoril a rukou niekoho privolal. Hneď potom do izby vstúpil starý zhrbený muž.

„Toto je Štefan Slovák starší. Bývalý kostolník, miništrant a hrobár z obce Teplička pri Žiline, a toto je otec Peter Tilia.“

Starý muž podišiel bližšie k posteli a sadol si na stoličku, ktorú mu Sanitas ponúkol. Leopold zatiaľ zostal stáť za jeho chrbtom.

Tilia sa na starého pána pozeral a nemykol ani brvou.

Ten sa na mladého muža pozorne zadíval a potom sa otočil k Leopoldovi.

„Neviem, či to je Peter Tilia, ale som si istý, že to je určite Paľko Lipták.“

Sanitas prikývol. „Čo na to hovoríte? Tento muž pôsobil v Kostole svätého Martina v Tepličke, kde ste prišli v roku 1848 zo sirotinca v Žiline. Ujal sa vás otec Madva, ktorý sa o vás staral a podporoval vaše štúdium.“

„To nie je pravda!“ skríkol Tilia. „Tohto muža som nikdy v živote nevidel a v Tepličke som taktiež nikdy nebol!“

„Viete, čo ma zaujalo na vašom životopise?“ pokojne pokračoval Sanitas a začal sa prechádzať po malej miestnosti. Predpokladal, že chôdza mu pomôže lepšie si utriediť vlastné myšlienky. Pozrel sa na Tilia, ktorý v odpore pokrútil hlavou.

„Práve to, že ma na ňom ani nemohlo nič zaujať. Vo vašom curriculum vitae, ktorý je uložený v archíve na biskupskom úrade, nie je napísané takmer nič. Obsahuje len zmienku o vašom štúdiu teológie v Heidelbergu, čo je, ako musíte uznať, príliš málo. A tak som začal zisťovať viac. Nakoniec mi pán tajomník Kolonič zistil, že vás podporovali z Tepličky pri Žiline. Moja cesta viedla, samozrejme, tam. Od miestnych obyvateľov som sa dozvedel, že sa v skutočnosti voláte Pavol Lipták a do tejto obce ste ušli zo sirotinca v Žiline krátko po prepuknutí požiaru v roku 1848. Stále však nerozumiem, ako ste sa mohli dostať z pivníc pod sirotincom, kde našli vašich mŕtvych kamarátov. A kto bol potom treťou obeťou, o ktorej si všetci mysleli, že ste to vy?“

Leopold sa po tomto monológu uprene zadíval na Tilia. Ten sa pozeral niekde do diaľky a potom len poznamenal. „Nie som Lipták, ale Peter Tilia, a vôbec neviem, o čom to tu hovoríte!“

Sanitas sa zahľadel na Štefana Slováka, ktorý zatiaľ ticho sedel na stoličke a počúval rozhovor. Zrazu sa pozrel na Leopolda a vyhlásil: „Nech si dá dole nohavice, pán doktor!“ oznámil priamo.

Tilia sa nechápavo pozrel na starého pána a rovnako aj Leopold. Slovák starší však len prikývol, že vie, čo hovorí.

„Ak sa nemýlim v tom, že tento muž je Pavol Lipták, tak musí mať na pravom kolene veľkú jazvu z pádu na kameň. Ako chlapec spadol raz na skalu a krvácalo mu koleno. Po páde mu na kolene zostala veľká jazva. Nech si teda otec Tilia dá dole nohavice, aby sme sa mu mohli pozrieť na koleno. Ak tam jazva bude, pravdu mám ja, ak nie, tak pravdu má on.“

Kňaz zostal ako prikovaný. Začal krútiť hlavou a tuhšie sa prikryl perinou. „Nie, nohavice si dole nedám, nemôžete ma donútiť!“

Sanitas sa na neho tvrdo pozrel a rázne vyhlásil: „Buď si dáte nohavice dole sám, alebo vám z nich pomôžeme.“

„Nie, nie!“ zúfalo kričal Tilia.

Leopold podišiel k dverám a po druhýkrát ich otvoril a zavolal na Andreja. Keď vošiel Viest dnu, jeho priateľ mu vysvetlil, že je nutné, aby sa pozreli na pravé koleno otca Tilia, ktorý sa však takej prehliadke bráni. Andrej podišiel k posteli a jednou rukou vytrhol Tiliovi perinu z rúk. Potom mu prisadol nohy. Sanitas pristúpil a chytil mu brániace sa ruky. Kývol na Štefana Slováka, aby už znehybnenému mužovi stiahol dole nohavice.

Všetci traja muži spolu s generálnym vikárom, ktorý sa práve vyklonil z výklenku, mohli zreteľne vidieť veľkú jazvu na jeho pravom kolene.

Vtom Tilia zaručal ako zranené zviera a následne zostal nehybne ležať. Sanitas mu pustil nohy a dal hore nohavice. Andrej ho pustil a opäť ho prikryl perinou. Potom spoločne so starým mužom vyšli z izby, kde nechali Leopolda samého. Ten sa zahľadel na mladého kňaza a na krátku chvíľu mu toho zlomeného muža prišlo dokonca ľúto, no iba do momentu, pokiaľ si nespomenul na jeho obete.

„Ešte stále budete zapierať, že ste Pavol Lipták?“

„Nie! Som Pavol Lipták, ale to nedokazuje, že som aj vraždil v Nitre!“

„Máte pravdu! To samo o sebe ešte nedokazuje, že ste vrahom. Teraz vám však rozpoviem, ako to celé bolo, a vy ma len pozorne počúvajte!“ Sanitas si opäť sadol na stoličku a dal sa do rozprávania. „Ako malý ste sa dostali do sirotinca v Žiline, kde sa o vás dobre starali. Mali ste tam veľa kamarátov, mohli ste chodiť do školy, mali ste jedlo a strechu nad hlavou. Medzi vašich kamarátov patrili aj Ján Hanták a Gašpar Barošovic.

Bolo vám dobre, až kým do sirotinca neprišli pracovať Boršický, Blaho a Supa. Myslím si, že v tomto prípade to bol hlavne Boršický. Ten mal už predtým problémy s obťažovaním mladého chlapca, keď pôsobil v bohosloveckom učilišti v Spišskej Kapitule. A takisto máme dôkazy o tom, že mal násilnícke sklony a k svojim sexuálnym partnerom sa správal agresívne. Ostatných dvoch mužov stiahol so sebou a vás troch si vybrali ako obete. Neviem si ani len predstaviť, čo za hrôzy ste si museli vytrpieť.“

Tilia sa na neho pozrel s nevraživým pohľadom a následne sa opäť tváril apaticky. Sanitas teda pokračoval. „Raz váš rozhovor začula aj vaša spolusestra Anna Lokajová. S dvoma kamarátmi, ktorí neskôr zahynuli pri požiare, ste sa rozprávali o tom, že máte nejaké veľké tajomstvo, ale nemôžete ho nikomu povedať.“ Leopold sa zadíval na kňaza a ten, keď zachytil jeho pohľad, otočil sa k nemu tvárou. Hneď ako Sanitas nadobudol pocit, že ho registruje, pokračoval ďalej. „Možno ani neviete, ako veľmi mrzela vaša údajná smrť prefekta Drahotúzskeho.“

Tilia sa mu uprene pozeral do očí a medzi zuby len trpko vyriekol: „Toho určite!“ A potom zas upadol do letargie.

„Myslím si, že v Tepličke ste pomaly zabúdali na strasti, ktoré ste v sirotinci zažili. V mnohom vám k tomu dopomohol otec Madva, ktorý vás neskôr vyslal aj na štúdiá do Heidelbergu. Tam ste chceli urobiť hrubú čiaru za svojou minulosťou a začať nový život. Taktiež ste sa obávali, že by vás mohol niekto spoznať, keď sa opäť vrátite do Uhorska. Z tohto dôvodu ste si zmenili svoje pôvodné meno na Peter Tilia. Preto ste radšej ani neprišli na pohreb svojho ochrancu do Tepličky.

Po štúdiách vás nechali pôsobiť najskôr ako pomocného a potom ako hlavého kňaza v obci Močenok pri Nitre. Zo severného Uhorska ste sa dostali na južné a mysleli ste si, že vaša minulosť je dávno zabudnutá. Zamestnali ste mladého záhradníka, o ktorom ste sa dozvedeli, že zdieľa vašu náklonnosť k mužom, a zamilovali ste sa do neho. Starú gazdinú ste poslali z fary preč, aby nič nezistila, a šíriace sa klebety ste si nevšímali. Potom sa však stalo niečo neočakávané. Teraz len hádam, no myslím si, že to bolo vtedy, keď ste boli vybavovať na biskupskom úrade niečo pre svojho veriaceho. Spomínam si, ako mi richtár Švec hovoril, že ste s prepisom pozemkov pomohli aj starému Molnárovi. Myslím si, že práve tam ste stretli Boršického, ktorý už toho času pracoval v archíve.

Spomienky na minulosť sa vám vrátili späť a nenávisť voči tomuto mužovi stále narastala. Verím, že ako kňaz ste proti tomu bojovali, no potom ste stretli ďalších dvoch nepriateľov. Otca Blaha možno v lete na púti k Matke Božej v Nitre a Supu pravdepodobne pri návšteve Nitrianskeho hradu alebo seminára, kde učil. A vtedy ste zrejme začali snovať svoj plán. Postupne a systematicky ste sledovali svoje budúce obete, zisťovali si ich denný režim, slabosti a neresti.“

Sanitas sa trochu ponaťahoval. Na stoličke sedel už hodnú chvíľu a začal ho pobolievať chrbát. Nevedel si predstaviť, ako sa asi musí cítiť Záboyský za zástenou, no na tom teraz nezáležalo.

„Boršickému ste pravdepodobne napísali list a dohodli si s ním stretnutie. Myslím, že ste ho nalákali na sex, a on ponuku prijal. Keď opil strážnika pri bráne, mali ste cestu voľnú. Potom ste ho zabili a zneuctili. Podobne ste postupovali aj v prípade Blaha a Supu. Viem, že posledný sa stretával aj s Janom Kertézsom. Videla ho kuchárka v seminári. Záhradník vám chcel pomôcť s vaším plánom pomsty, pretože vás mal rád. A tak sa začal stretávať so Supom a zisťovať jeho harmonogram. V daný večer ste si dohodli s profesorom schôdzku v prednáškovej miestnosti a tam ste ho zabili. V tomto bode bola vaša pomsta dokonaná, no ešte som vám stál v ceste ja. A tak ste si na mňa najali troch bitkárov z Pároviec, s čím vám taktiež pomohol Jano. Nečakali ste, že sa im ubránim, preto ste sa rozhodli, že ma nielen vystrašíte, ale aj nadobro odstránite. To, či ste nahovorili Jana, aby ma vašou zbraňou zastrelil, alebo sa vám ponúkol sám, je už v tomto momente nepodstatné. Sledoval ma do hostinca. Keď som z neho vyšiel a rozlúčil sa s Koloničom, pridal sa ku mne Andrej Viest, ktorého postrelil namiesto mňa. Spanikáril a začal utekať k svojej sestre do Pároviec. Určite nepredpokladal, že ho budem prenasledovať a zistím, do ktorého domu vbehol. Zdá sa teda, že vtedy si podpísal ortieľ smrti.

Keď prišiel na druhý deň domov na faru a povedal vám, čo sa stalo, nahnevalo vás to, no ešte ste sa ho nechceli zbaviť. Toto rozhodnutie vo vás dozrelo až vtedy, keď ste sa dozvedeli, že tuším, kto na nás pred hostincom strieľal. Ja som medzičasom stihol navštíviť aj Kertézsovu sestru, ktorá, ako predpokladám, upozornila brata na moju návštevu. Za týchto okolností ste sa ho už potrebovali zbaviť. A tak ste sa rozhodli, že urobíte zo seba štvrtú obeť a z neho vraha. A možno by sa vám to aj podarilo, keby vo vašom útoku neboli nezrovnalosti. Ako povedal môj priateľ, bolo to ako dobre zohraté divadlo. Potom ste už len očakávali, kedy za vami príde niekto z vašich cirkevných nadriadených, aby vás povolal späť do služby, a váš život by bol ako predtým.“

Leopold sa smutne zadíval na Tilia. „Bolo to tak, ako som opísal?“ Potom už ráznejšie doložil. „Odpovedzte!“

Paľo Lipták sa na neho pozrel a postavil sa z postele. Sanitas zostal v strehu a obával sa útoku alebo úteku. Nič z toho sa však nestalo. Tilia pristúpil ku kachliam a pokojne do nich doložil drevo. „Áno, máte pravdu. Stalo sa to tak, ako hovoríte.“

Sanitas si vydýchol. Bol rád, že jeho úvahy boli správne a vrah sa priznal. Len dúfal, že to počul aj Záboyský. Nenápadne sa pozrel smerom k výklenku a začul odtiaľ povzdych. To znamenalo, že generálny vikár si to vypočul a nadšený z toho určite nebol. Zistenie, že medzi svojimi podriadenými mal vraha, určite nebolo veľmi príjemné.

Sanitas sa rýchlo pozrel na Tilia alias Liptáka, či aj on začul ten vzdych, ale bol taký zaujatý pohľadom z okna, že nič iné nevnímal.

„Mám na vás ešte jednu otázku,“ prerušil ticho v miestnosti Leopold. „Ako ste sa dokázali dostať z pivnice sirotinca pri tom požiari?“

Tilia prehovoril bez toho, aby sa na vyšetrovateľa čo i len pozrel. „V tej dobe pôsobila na námestí v Žiline skupina potulných akrobatov. Medzi nimi bol aj chlapec v našom veku. Možno neuveríte, ale tiež sa volal Leopold. Občas sme sa s ním rozprávali. Vychovával ho otčim, ktorý skupine šéfoval. Mama mu zomrela pred niekoľkými rokmi. Mali ste pravdu. Všetci traja kňazi…“ a toto slovo povedal s takou nenávisťou až Sanitasa zamrazilo, „nás znásilňovali práve v pivniciach pod sirotincom! A to, aké nechutnosti na nás stvárali, vám radšej ani nepoviem, lebo by ste stratili všetky ilúzie. Ale verte mi, že to bolo hrozné! Pár dní pred požiarom sme sa začali svojim trýzniteľom vyhrážať, že všetko povieme. A tak vymysleli plán, ako sa nás zbaviť. Chceli založiť požiar, kde nás chceli nechať zaživa upáliť. Zobrali nás dole do pivnice a zviazali nám ruky aj nohy. Potom nás nechali napospas ohňu. Kričali sme, čo nám sily stačili, ale nikto nás nepočul. Potom Jano a Gašpar stíchli. Myslím, že sa nadýchali veľa dymu a odpadli. Začal som sa intenzívnejšie metať, až sa mi podarilo uvoľniť si ruky a potom aj nohy. Vybehol som z pivníc von, snažil som sa zohnať pomoc, no v budove som nikoho nestretol. Vyšiel som na námestie, kde som stretol Leopolda, ktorý bol práve sám. V rýchlosti som mu povedal, že v pivnici sú zavretí Gašpar s Janom, a prosil som ho, aby mi s nimi išiel pomôcť.“ Tilia sa zamyslel a so smútkom dodal. „Bol to dobrý kamarát! Keď sme prišli do pivnice, chlapci už boli mŕtvi a všade bol dym. Zrazu som akoby z diaľky začul zvuky a bál som sa, že sa vracia Boršický. Ani neviem, čo ma to vtedy napadlo, no asi som si len chcel zachrániť holý život a pud prežiť bol veľmi silný. Leopolda som buchol o stenu a omráčil som ho. Potom som zavrel dvere na pivnici a utiekol som. Ani som vlastne nevedel, ako som sa dostal do Tepličky. A ostatné už viete. Ujal sa ma otec Madva. On jediný vedel, čo sa mi stalo, ale rozhodol sa, že ma ochráni. A tak som mohol u neho zostať. Verte mi, že neprítomnosť na jeho pohrebe ma veľmi mrzí. Mal som ho úprimne rád!“

Keď sa Tilia vyrozprával, zostalo v izbe ťaživé ticho, ktoré prerušil len zvuk z výklenku. Obaja muži tam pozreli a videli, ako sa zástena odhrnula a za ňou stál generálny vikár Záboyský. Keď ho mladý kňaz uvidel, zostal ako omráčený a nezmohol sa ani na slovo.

„Vypočul som si celé vaše priznanie, Tilia. Alebo vám mám radšej hovoriť Lipták? Som zhrozený, čo všetko ste vykonali a koľko obetí máte na svedomí. Súcitím s vami ako s detskou obeťou, ale osobne poznám prefekta Drahotúzskeho a viem, že všetkých svojich chovancov mal a aj má rád, preto by vám bol určite pomohol. Mali ste sa radšej obrátiť na neho a nie nosiť v sebe nenávisť a neskôr vraždiť, čím ste svoju dušu zaťažili smrteľným hriechom!“ Záboyský sa napriamil. „Ako som sľúbil Sanitasovi, postavíte sa pred súd! No ešte predtým vás prevezieme na hrad, kde vás vypočuje samotný biskup. Ten rozhodne, ako sa zosúladí žaloba proti vám a ako sa k tomu všetkému postaví samotná Cirkev.“ Vzápätí sa otočil a bez pozdravu odišiel z miestnosti.

Leopold sa rýchlo zadíval na Tiliu, ktorý zostal zdrvený. Akoby sa scvrkol a tvár mu zostarla o niekoľko rokov.

Mladý kňaz sa na Leopolda zadíval a odovzdane poznamenal. „Viete, že som vlastne rád, že ste ma odhalili? Asi by som ten tlak svojho svedomia nevydržal a zrejme by som sa bol neskôr priznal aj sám. Vy ste však pomohli mojej duši, aby sa oslobodila.“ Vrátil sa od okna a sadol si na okraj postele. Ruky si zložil do lona a začal sa modliť.

A tak ho Sanitas nechal osamote len s Bohom a jeho vnútorným hlasom. Rýchlo vybehol na chodbu. „Stráž zatiaľ dvere, aby neušiel alebo si niečo neurobil!“ nariadil Andrejovi. Potom sa rozbehol preč.

Generálneho vikára dobehol pred kostolom, keď práve nastupoval do koča.

„Krstný otec, počkajte chvíľu!“

„Čo potrebuješ, Leopold, ponáhľam sa!“ nervózne odpovedal vikár.

„Pošlete po Tiliu strážnikov?“

„Áno, nechaj ho zatiaľ strážiť svojím správcom. Ešte dnes po neho niekoho pošlem,“ dopovedal Záboyský a v rýchlosti nastúpil do koča.

Leopold mu dal ešte rýchlo ruku na dvierka.

„Ďakujem vám. Môžem sa potom zúčastniť aj vypočúvania u biskupa?“

Vikár sa na neho zadíval a odvetil: „Uvidíme.“ Potom dal znamenie kočišovi, aby sa vydal na cestu.


Záver

Bol práve Štedrý večer a rodina Sanitasových prežívala pokojný deň. Pani Oľga dávala ešte posledné inštrukcie ohľadom prestierania stola a výzdoby, ktoré sa sluha Jakub snažil dôsledne dodržať. Naložil drevo do všetkých kozubov a kachlí v dome, aby bolo všade príjemné teplo. Kuchárka Mária pomaly začala so servírovaním jedla. Ako správna gazdiná už mala napečené rôzne druhy sladkého pečiva. Stačilo len dochutiť kapustnicu s hubami, dorobiť pupačky s makom a rybu s varenými zemiakmi. Mala urobených toľko koláčov, že s pani Oľgou ich deň predtým poroznášali aj chudobným rodinám v okolí.

Leopold sedel vo svojej izbe, smutný a skrúšený. Peter Tilia alebo Pavol Lipták, ani sám nevedel ako mu má hovoriť, zomrel.

Po svojom priznaní bol prevezený na hrad, kde strávil zavretý niekoľko dní, až pokiaľ biskup Roškovány nerozhodol, že si na neho nájde čas. Traja strážnici ho viedli medzi sebou a odprevádzali ho do biskupského paláca. Keď išli popri západnom opevnení, ktoré sa týči nad skalami a obteká ho meander rieky Nitry, väzeň sa im vraj vyšmykol a skočil zo skaly. Našli ho až po pár hodinách a v tichosti ho pochovali na cintoríne v Močenku. Dedinský kňaz Peter Tilia zomrel na následky útoku svojho záhradníka, ktorý bol duševne chorým človekom. Takto znelo vysvetlenie pre úrady aj richtára Šveca.

Leopold sa o udalosti dozvedel od Valentína. Dovtedy chodil na hrad skoro každý deň a zaujímal sa, či už prebehlo pojednávanie s Tiliom. Bol však vždy odbitý, až pokiaľ sa nestala táto smutná udalosť.

Sanitas o nej často premýšľal, pričom mal sám pochybnosti o tom, či môže veriť, že sa naozaj stalo to, čo mu opísal tajomník. Stále cítil neistotu a nemohol uveriť, že by mladý kňaz spáchal samovraždu. Je síce pravda, že sa nachádzal v značnom duševnom vypätí najmä po zistení, že sa ho katolícka cirkev vzdala. No bolo prinajmenšom zvláštne, aby si sám sluha Boží siahol na život, a tak zmaril svoju cestu k Stvoriteľovi. Vražda je smrteľným hriechom, no pokiaľ vedel, ešte sa Tilia stihol zo svojich hriechov vyspovedať priamo Koloničovi, ktorý za ním zašiel do improvizovaného väzenia.

Leopoldovi sa však ťažko uvažovalo nad tým, že by mohol mať prsty v smrti mladého kňaza samotný Záboyský alebo dokonca biskupstvo. Snažili sa síce vraždy troch kňazov ututlať a zatajiť pred verejnosťou, čo sa im aj podarilo. No myšlienka na to, že by si zobrali na svedomie vraždu, sa Leopoldovi bridila.

Čo sa týka mestskej polície a správy mesta Nitra, tak tí sa museli uspokojiť s oficiálnym vysvetlením. Kapitán Očkaj sa s dlhým nosom vrátil z Prešporka, odkiaľ mu Fiorellino ušiel. Nadporučík István Tóth si dal ešte tú námahu, aby navštívil Sanitasa v nemocnici a zistil, čo sa v skutočnosti odohralo. Leopold mu však povedal len úradnú verziu.

V takýchto ťažkých úvahách našiel svojho priateľa Viest, ktorý sa práve vrátil zo Zobora. Pani Oľge ešte priniesol nejakú čečinu na výzdobu, ktorú potrebovala. A teraz ju s Jakubom dávali do izieb a ozdobovali.

„Nad čím premýšľaš, Leopold?“ bez pozdravu sa spýtal Andrej a priateľsky sa na kamaráta usmial.

„Nad ničím, len tak mi lietajú myšlienky.“ Sanitas mu úsmev opätoval a podal mu ruku. „Priniesol si matke ihličie, ako chcela?“

„Áno, musel som. Inak by sa na mňa hnevala,“ žmurkol Andrej na priateľa a hneď obaja pochopili, že pani domu sa v žiadnom prípade neoplatí odporovať. Starí kamaráti sa na tejto myšlienke schuti zasmiali. Keď sa atmosféra trochu uvoľnila, navrhol Leopold dať si za jeden pohárik domácej.

Obaja sa odobrali do jedálne, ktorá už bola pripravená na sviatočnú večeru. Sanitas nalial do pohárikov slivovicu, ktorú si sami vypaľovali. Zapriali si, aby bol nasledujúci rok o niečo lepší ako ten starý.

Vtom sa otvorili dvere a v nich stál sluha.

„Prepáčte, že vyrušujem, pane, no prišiel zriadenec z hradu a nechal tu pre vás list.“

„Ďakujem, Jakub, hneď si ho prečítam!“

Na obálke listu bol erb nitrianskeho biskupa. Netrpezlivo ho otvoril a začal čítať. Andrej ho úkosom pozoroval a z jeho tváre sa pokúšal vyčítať, či ide o dobré alebo naopak zlé správy.

Keď Leopold dočítal list, zostal ako prikovaný. Až po hodnej chvíli si dokázal sadnúť na stoličku.

„Čo sa stalo? Je ti zle?“ s ďalším pohárikom v ruke k nemu pristúpil Viest.

Sanitas ho do seba celý hodil a rozkašlal sa.

„Nie, nie je to nič zlé! Píše mi generálny vikár, pričom mi ďakuje za moje služby a pomoc katolíckej cirkvi. Ako odmenu mi s biskupom darovali dom v podhradí, ktorý už na mňa prepísali.“

„Ale to je výborná správa!“ zatlieskal Andrej a pogratuloval priateľovi.

Leopold sa usmial a bol rád, že už má tento smutný prípad za sebou. Pokojne sa oprel o operadlo stoličky a radostne čakal na znamenie začiatku Štedrej večere v rodine Sanitasových. 

